
Alexandru BANTOŞ 


ŞANSA NOASTRĂ 


Vine un timp când istoria încetează a mai fi o abstracţie, o banală 
înşiruire de evenimente şi fapte, o simplă bandă rulantă care împinge, 
fără istov, în neunde, zilele şi nopţile. La un moment dat, ajunşi la capătul 
răbdării, ne întrebăm: cum de s-a întâmplat ca mersul nostru înainte să 
fie, de fapt, o mişcare contracronometru. Cu amare şi tardive deziluzii 
constatăm că acele culmi spre care ne-am avântat au fost o amăgire, un 
fals punct de reper. După un deceniu de spectaculoase convulsii politice 
şi sociale — am mimat cu cinism şi vanitate respectarea “regulilor” de- 
mocraţiei şi ale libertăţii, fără a conştientiza ce va urma după încheierea 
“fatidicului joc” — revenim, epuizați şi însinguraţi, la vechile probleme: 
spre care punct cardinal purcedem, ce trebuie să facem de acum înco- 
lo, fiindcă după geamul fragil al sufletelor noastre dezolate e minciună, 
sărăcie şi frig. Ca o pâclă de nepătruns, orizonturile s-au închis, “potop 
e-napoi şi-nainte”. lată-ne puşi din nou în situaţia de a discuta, ca şi acum 
un deceniu, ba chiar un secol (pe la 1905 apărea la Chişinău ziarul “Ba- 
sarabia” care aborda cu pasiune şi exemplară competenţă spinoasele şi 
opacele — pentru alţii, nu pentru noi! — probleme ale identităţii noastre: 
despre denumirea limbii şi a poporului din care facem parte, despre sem- 
nificaţia unor date de referinţă ale culturii şi civilizaţiei româneşti etc.). Se 
încearcă, şi la început de mileniu III, reinterpretarea şi revizuirea istoriei 
naţionale, canalizarea ei pe un alt făgaş, decât cel firesc. Ni se inocu- 
lează teorii vechi-străvechi, îmbrăcate în haina nouă a celor ce recroiesc 
lumea... Rândurile “binevoitorilor” sunt completate prin însăşi neatenţia 
şi indiferența noastră. Exemple: într-un manual de chimie pentru clasa a 
IX-a, editat la Chişinău în 1993, utilizat în şcoală şi în prezent, fără nici 
o erată, întâlnim următorul text: “In ţara noastră asemenea zăcăminte se 
găsesc în Ucraina de Vest, Povolgia, Asia Mijlocie şi în alte locuri” (p. 
24). În manualele de limba rusă, şi chiar de engleză şi franceză, găsim 
multă informaţie despre Kremlinul roşu, despre comsomolişti şi pionieri. 
Refînfiinţarea organizaţiilor ideologice, care au drept scop manipularea 
tinerei generaţii, este tirajată pe larg, în mass-media, inclusiv la televi- 
ziunea “naţională”, aservită actualilor guvernanti şi refractară la tot ce e 
legat de adevărata noastră obârşie. 


Phgumeut 6 


Ani în şir admitem ca atributul principal al statului — limba — şi însemnul 
cel mai preţios al naţiunii (“Naţiunea, afirma G. Ibrăileanu, se rezumă, la 
urma urmelor, la limbă!”) să fie neglijate cu obrăznicie în toate sferele vieţii 
sociale. lată câteva rânduri desprinse dintr-un articol publicat pe 11 de- 
cembrie 2001 în “Moldova Suverană”, care denotă faptul că mai continuăm 
să ne aflăm în menghina unui cumplit proces de deznaționalizare: “Chiar 
şi după 12 ani de la proclamarea limbii române drept limbă oficială, unele 
regiuni ale republicii noastre sunt mai rusificate decât erau până la 1989. 
Adevărul e că limba de stat nu stă în capul mesei nu numai, să zicem, în 
raioanele cu populaţie preponderent nemoldovenească, dar şi în alte teritorii 
ale Republicii Moldova”. 

Cum să explici, în asemenea caz, nerăbdarea unor politicieni de a 
conferi statut de limbă de stat şi limbii ruse? Cum trebuie calificată hotărârea 
guvernului de la Chişinău prin care elevii, începând cu clasa a Il-a, sunt 
obligaţi să studieze limba rusă? Să nu ştie actualii guvernanti că “bilingvismul 
armonios”, în condiţiile Basarabiei, este curată aberaţie? 

Situaţia e cu adevărat dramatică, deoarece instituţiile oficiale, în toţi 
cei zece ani de existenţă a Republicii Moldova ca stat independent şi su- 
veran, au făcut eforturi insignifiante pentru a soluţiona problemele de ordin 
vital, implicit cele legate de funcţionarea limbii române. Nu a fost fortificat 
factorul uman autohton, elementul naţional, din care motiv acesta acum 
e incapabil să fructifice aspiraţiile basarabenilor. Ce au întreprins în acest 
domeniu ministerele de resort, societatea civilă? Care universitate, care 
facultate, care catedră, asociaţie, fundaţie etc. şi-a propus să promoveze, 
să educe specialişti de elită, adică tineri cu vocaţie autentică pentru infor- 
matică, energetică sau viticultură, chimie, biologie sau pentru alte ramuri 
ale economiei şi ştiinţei naţionale? Câţi tineri talentaţi şi sub tutela cui au 
urmat dreptul, istoria sau diplomaţia? Ce-am făcut pentru regenerarea 
filologiei? Mişcarea de eliberare naţională, reformele, în general, au avut 
drept punct de plecare obiectul de studiu al filologilor — limba — şi tot ce e 
în strânsă legătură cu acest patrimoniu spiritual al neamului. Câţi tineri au 
devenit specialişti competenţi, cu o pregătire excelentă în filologie de la 1989 
încoace? Basarabia îşi aşteaptă salvatorii, energici, şcoliţi în cele mai bune 
centre universitare şi cu o nemărginită dragoste de ţară. In context, este 
extrem de important sprijinul financiar acordat de către Guvernul României 
întregii populaţii, manifestat prin subvenţionarea unor extrem de necesare 
programe culturale, inclusiv a două proiecte lansate recent de Casa Limbii 
Române din Chişinău: “Utilizarea şi promovarea limbii române în limbaje 
specializate” şi “Academia Tânărului Filolog”. Implementarea acestor pro- 
iecte va avea un impact benefic asupra redresării situaţiei lingvistice şi nu 
numai. Cel de-al doilea proiect, de exemplu, urmează să pună în valoare 
talentul şi dexterităţile tinerilor filologi, care trebuie să intre în serviciul 
neamului, conştienţi de misiunea şi menirea lor deosebită. Prin aceşti tineri 
filologi, dar şi jurişti, agronomi, ingineri, programatori etc., pot fi corectate şi 
greşelile săvârşite acum zece ani. Ei, cu certitudine, nu vor accepta devierea 
cursului istoriei noastre după vrerea altora, nu vor permite străinilor să ne 
modeleze prezentul, trecutul şi, cu atât mai mult, viitorul care le aparţine. 

Tinerii sunt şansa noastră! In ei trebuie să investim! 


Cit moni Au d date a cai d nai 


UN CONGRES NECESAR 


La 29 august 2001 la Chişinău, în 
incinta Casei de Cultură a Universităţii 
de Stat din Moldova, şi-a ţinut lucrările 
Congresul | al Filologilor din Republica 
Moldova. 

in discursul inaugural, acad. 
Mihai Cimpoi, preşedinte al Uniunii 
Scriitorilor din Moldova, moderatorul 
forului, a precizat că necesitatea con- 
vocării Congresului Filologilor e dicta- 
tă de situaţia dezastruoasă în care s-a 
pomenit limba română în ultimii ani. 

Congresul a fost salutat de 
Sergiu Nazaria, viceministru al învă- 
ţământului, şi de Gheorghe Rusnac, 
membru corespondent al Academiei 
de Ştiinţe, rector al Universităţii de Stat 
din Moldova, preşedinte al Consiliului 
rectorilor din republică. 

In comunicările prezentate de 
cunoscuţi lingvişti din republică (acad. 
Silviu Berejan, acad. Anatol Ciobanu, 
şef al Catedrei de Lingvistică Română 
Generală şi Romanică, doctor habilitat 
în filologie lon Ciocanu, scriitorii Sera- 
fim Saka, lon Hadârcă şi Nicolae Dabi- 
ja, redactor-şef al revistei “Literatura şi 
Arta”, Adrian Ghicov, specialist princi- 
pal la Ministerul invăţământului, doctor 
în istorie Tudor Tabunşcic, preşedinte 
al Societăţii “Transnistria”, dr. Tamara 
Cristei, Vlad Pâslaru, Director al Insti- 
tutului de Ştiinţe ale Educaţiei, Timotei 
Melnic, Preşedinte al Ligii Pedagogilor 
din R. M., Viorica Bolocan, prof. la 
Liceul Academic Român-Englez, “M. 
Eliade” ş.a.) au fost elucidate proble- 
me legate de statalitatea limbii române 
în Republica Moldova. S-a menţionat 
că intenţiile unor politicieni privind 
declararea limbii ruse ca a doua limbă 
de stat în republică nu au suport şti- 
inţific, ci unul politic, de moment, iar 
realizarea acestei “comenzi” partinice 
va dezbina societatea. Participanţii la 
congres au constatat cu regret că de- 
ocamdată nu s-a legiferat denumirea 
corectă a limbii noastre — limba ro- 
mână şi că limba populaţiei băştinaşe 
majoritare nu deţine locul cuvenit în 
structurile statului. 

La congres au fost adoptate o 
Rezoluţie şi o Scrisoare deschisă adre- 
sată conducerii Republicii Moldova. 


“L, R.” 


Acad. Mihai CIMPOI 


DISCURS INAUGURAL 


Destinul ne aruncă iarăşi în 
zodia grelelor încercări. Este din nou 
în pericol limba noastră, cea care ne 
rosteşte fiinţa. Scoasă până şi din bise- 
rică în timpul ţarismului, marginalizată, 
maltratată şi cu denumirea falsificată 
în perioada stalinistă şi sovietică — fals 
promovat programatic şi astăzi la nivel 
de stat, în ciuda faptului că apărem 
caraghioşi în faţa lumii întregi cu care 
râvnim să susţinem un dialog civilizat şi 
să fim auziţi —, limba noastră redevine 
jucărie politică în mâinile murdare ale 
guvernantilor. 

Suntem oare condamnaţi să re- 
luăm totul de la punctul zero conform 
fatalului mit manolin? 

Da, fiindcă, ţintindu-se în limbă, 
se ţinteşte în însăşi fiinţa noastră. Pas 
cu pas se instaurează în casa noastră 
Neantul. Am zis “casă”, căci anume 
drept o casă a fiinţei consideră limba 
unul dintre cei mai mari filosofi ai 
contemporaneităţii, Martin Heidegger. 
“Poezia este limba originară a unui 
popor care aparţine Istoriei”, spune 
filosoful, accentuând că anume ea 
ne dă garanţia identităţii: “Limba este 
domeniul (templum), adică locul de 
adăpost al Fiinţei” (Martin Heidegger, 
Originea operei de artă, Bucureşti, 
1982, p. 252). 

Acelaşi adevăr în aproape aceiaşi 
termeni, cu ceva mai mult de jumătate 
de secol mai devreme, l-a spus şi Emi- 
nescu, cel care ne-a modelat cel mai 
bine limba. “Nu noi suntem stăpânii 
limbii, ci limba e stăpâna noastră”, afir- 
mă memorabil poetul, asemănând-o cu 
un sanctuar (deci, ca şi Heidegger, tot 
cu un templu), în care a fost zidit întreg 
trecutul nostru, întreaga noastră fiinţă. 
“Nu orice inspiraţie întâmplătoare e un 
cuvânt de-a ne atinge de această gin- 
gaşă şi frumoasă zidire, în care poate 
că unele cuvinte aparţin unei arhitecturi 
vechi, dar, în ideea ei generală, este 
însăşi floarea sufletului etnic al români- 
mii” (Mihai Eminescu, Fragmentarium, 
Bucureşti, 1981, p. 241). 


Limba Roma 


Nimic mai exact şi mai frumos 
decât această poetică definiţie: “limba 
este însăşi floarea sufletului etnic al 
românimii”. Limba rosteşte, prin ur- 
mare, fiinţa noastră, este ea însăşi 
fiinţă, floare a sufletului nostru etnic. 
De aceea a fost şi este prigonită, de 
aceea a fost şi este substituită printr-un 
surogat, printr-un simulacru de aşa- 
zisă “limbă moldovenească” ce suna 
monstruos în presa din fosta Republică 
Autonomă Moldovenească, ce sună 
şi acum caraghios în gura ignoranţilor 
şi a politicienilor-sforari, de aceea se 
păstrează cu deosebită perseverenţă 
metodică şi viclenie politică un status 
quo limbii ruse, de aceea i se pregă- 
teşte acesteia reanimarea rolului de 
altădată de limbă oficială, nu de a doua, 
ci de prima şi singura limbă de stat, de 
aceea se politizează şi se speculează 
mereu nonidentitatea limbii române şi 
aşa-zisei “limbi moldoveneşti”. 

Or, poetul şi preotul Alexie Ma- 
teevici, care este — să nu uităm — auto- 
rul textului imnului actual de stat, spu- 
nea, în 1917, cu aer de adevăr sacru, 
aşa cum îi stă bine unei feţe bisericeşti: 
“N-avem două limbi şi două literaturi, 
ci numai una, aceeaşi cu cea de peste 
Prut. Aceasta să se ştie din capul locu- 
lui, ca să nu vorbim degeaba”. 

Din păcate, suntem nevoiţi să 
vorbim degeaba în continuare, şi tot 
repetăm: 

— că limba noastră este limba 
română; 

— că singura limbă oficială trebuie 
să fie româna. 

Căci toate acestea ţin de dome- 
niul firescului. Şi aceste lucruri fireşti 
trebuie cunoscute de toată lumea. 

Nu este vorba de o aroganță na- 
ţională, de un anacronism precum cred 
chiar unii intelectuali postmodernişti 
gata să se europenizeze şi să se mon- 
dializeze fără preocupări “învechite” 
de identitate. 

Dorim un singur lucru: toţi să 
vorbească şi să cunoască bine limbile 
materne, dar să respecte totodată sta- 
tutul de limbă oficială a limbii populaţiei 
majoritare; toţi românii să vorbească şi 
să cunoască bine limba română, pentru 
a se putea include în dialogul multicul- 
tural, pe care-l presupune lumea de 
azi. Nimic jenant şi nimic reprobativ nu 
găsim în acţiunile noastre din moment 
ce şi Franţa are un institut de protejare 


a limbii franceze, iar Rusia un institut 
special al limbii ruse. 

De altfel drepturile fireşti, la 
care pretindem, sunt fixate în Pactul 
internaţional cu privire la drepturile 
economice, sociale şi culturale (ale 
cetăţenilor unui stat), (articolele 13/ 
14), în Convenţia drepturilor copilului 
(articolele 28 / 29), Convenţia-cadru 
pentru protecţia minorităţilor naţionale 
(articolul 14,3), Carta europeană a 
limbilor regionale sau minoritare. Toate 
aceste documente stipulează că limbile 
minorităţilor se vor “pune în aplicare 
fără a prejudicia învăţarea limbii oficiale 
sau predarea în această limbă” şi că 
“subliniind valoarea interculturalităţii şi 
a plurilingvismului, protecţia şi încura- 
jarea limbilor minoritare nu trebuie să 
se facă în detrimentul limbilor oficiale şi 
al necesităţii de a le învăţa”. 

Noi nu dorim decât respectarea 
acestor recomandări ale documentelor- 
standard internaţionale. 

Noi nu mai dorim falsificarea în 
continuare şi politizarea adevărului şti- 
inţific şi istoric, fapt care ne face ridicoli 
în faţa lumii civilizate, denumirea limbii 
şi istoriei schimbându-se în funcţie 
de programul politic al partidului de 
guvernământ. 

Limba, filologia în ansamblu este 
o ştiinţă şi nu trebuie admis ca în ea 
să se amestece ignoranţii de tot felul 
şi politicienii care-şi promovează inte- 
resele de moment. 

Trebuie să curmăm aceste acţi- 
uni ocazionale şi să apărăm prestigiul 
ştiinţei filologice. 

Să facem, în fine, cu toată fermi- 
tatea, şi o altă constatare: prin acţiunile 
lor de minimalizare a rolului limbii noas- 
tre şi a pregătirii în fond a neantizării ei 
politice, comuniştii demonstrează că 
nu reprezintă interesele populaţiei au- 
tohtone majoritare care a votat pentru 
ei în speranţa că vor redresa situaţia 
economică. 

Esenţa acestei acţiuni este şter- 
gerea identităţii noastre naţionale, 
deznaţionalizarea (mancurtizarea), re- 
venirea la mentalitatea veche, stalinistă 
în problemele ce ţin de viaţa spiritului. 


as ata Audi aa ut nu 


Sergiu NAZARIA, 
` viceministru 
al Invăţământului din R. M. 


CU ŞI PRIN CUVÂNT* 


Stimaţi participanţi la congres, 
onorat auditoriu, permiteţi-mi să dau 
citire mesajului oficial al ministrului. 

Mulţumesc comitetului de orga- 
nizare pentru invitaţia de a participa 
la acest prestigios şi reprezentativ for 
al filologilor din Republica Moldova. 
Este o mare onoare pentru mine. În 
numele Ministerului Invăţământului 
adresez un salut călduros tuturor 
participanţilor la Congres. 

Ne bucurăm că în această sală, 
alături de filologi, scriitori cu renume, 
ziarişti, sunt prezenţi şi profesori uni- 
versitari, profesori de liceu, studenţi, 
aceasta demonstrând că întâlnirea 
de astăzi pune accent pe colabo- 
rarea fructuoasă între cercetare şi 
învățământ, între oamenii de ştiinţă şi 
cadrele didactice. Cred de asemenea 
că a fost o idee bună de a invita să 
participe la întrunire, alături de pro- 
fesorii de limba română, şi profesori 
care predau limbi străine cu atât mai 
mult cu cât această acţiune se des- 
făşoară în anul european al limbilor. 

Ministerul Învăţământului acor- 
dă o atenţie deosebită studierii în 
instituţiile de învăţământ a tuturor 
limbilor, dar în primul rând a limbii 
române, care, fiind vorbită de cel 
puţin 65% din populaţia republicii, 
este limba oficială a statului şi este, 
vorba clasicului, “cartea de boierie 
a unui neam care trebuie păstrată 
cu sfinţenie”. In acest context, sub 
egida ministerului, au fost elaborate 
noi programe de învăţământ, planuri 
de studii, manuale şi alte materiale 
didactice, apreciate atât de profesori, 
cât şi de studenţi şi elevi. Viaţa însă 
ne arată că este necesar un studiu 


* Text reprodus după fonograma 
congresului. 


mai aprofundat al limbilor materne în 
şcoală. In acest scop, în planurile de 
învățământ pentru viitorul an şcolar, 
care va începe peste câteva zile, s-au 
introdus unele modificări. Astfel, de 
acum înainte, în clasele V-IX, se mai 
adaugă câte o oră pe săptămână la 
limba română în şcoala cu predare 
în limba română şi respectiv la limba 
rusă în şcoala cu predare în limba 
rusă. 

Ţin să vă informez că toate cla- 
sele I-II vor fi asigurate cu manuale 
de limba română şi cu Ghidul pentru 
profesor. Sperăm de asemenea ca 
elevii claselor VII-IX să beneficieze 
de toate manualele în anul viitor sau, 
cel târziu, peste un an. 

Aceasta e situaţia în învă- 
țământul obligatoriu (clasele l-IX). 

In ceea ce priveşte liceele, adi- 
că clasele X-XII, se preconizează ca 
manualele necesare să fie puse pe 
băncile elevilor până la 25 septem- 
brie, dar aceasta nu mai depinde de 
minister, ci de editurile responsabile 
de apariţia manualelor. 

In vizorul specialiştilor de la 
minister este şi predarea limbii româ- 
ne în şcoala alolingvă. In aceste şcoli 
de asemenea a fost introdusă supli- 
mentar încă o oră de limba română 
pe săptămână. Mai mult, la 1 septem- 
brie, clasele I-IX din şcolile alolingve 
vor fi asigurate în proporţie de 100% 
cu manuale de limba română şi cu 
Ghidul pentru profesori. 

Onorată asistenţă, pentru că 
suntem în ajunul sărbătorii Limba 
Noastră şi în curând va începe noul 
an şcolar, ţin să exprim sincere mulţu- 
miri tuturor profesorilor din această 
sală, dar şi din republică ce realizea- 
ză procesul educaţional cu şi prin 
cuvânt, dorindu-le noi performanţe. 

In încheiere, le doresc succes 
tuturor studenţilor prezenţi aici, pre- 
cum şi tuturor studenţilor şi elevilor 
din republică, în studiul disciplinelor 
şcolare, dar mai ales în învăţarea lim- 
bii materne. lar participanţilor direcţi 
la Congres — sănătate şi înţelepciune 
în desfăşurarea lucrărilor primului 
Congres al Filologilor din Republica 
Moldova. 

Gheorghe RUSNAC, 
rector al U.S.M., 
Preşedinte al Consiliului 
Rectorilor din Moldova 


SĂ CULTIVĂM 
DRAGOSTEA FAŢĂ 
DE LIMBA ROMÂNĂ 


Stimat prezidiu, stimaţi colegi, în 
primul rând vreau să vă zic bun venit şi 
să mulţumesc comitetului organizatoric 
al Congresului că a ales pentru acest for 
anume sala mare a Palatului de Cultură 
al Universităţii de Stat din Moldova, 
oferindu-vă astfel şansa de a reveni 
acasă. Deci, bun venit în alma mater, 
Universitatea de Stat din Moldova, pe 
care majoritatea dintre dumneavoastră 
aţi absolvit-o. 

În al doilea rând vreau să vă mulţu- 
mesc în numele colegilor mei din Consiliul 
Rectorilor pentru truda dumneavoastră de 
zi cu zi, de-a lungul anilor, pe ogorul ling- 
vistic, filologic. Dumneavoastră cultivati, 
instruiți, semănaţi dragoste faţă de limba 
maternă, faţă de limba română şi acesta 
este un merit deosebit care vă aparţine. 

Anul în care ne-am convocat este 
semnificativ din mai multe motive: este 
anul limbilor declarat de Consiliul Euro- 
pean, anul Constantin Brâncuşi declarat 
de comitetul UNESCO, anul tineretului 
în Republica Moldova. În 2001 în sălile 
U.S.M. şi ale altor instituţii a intrat prima 
promoţie de liceeni care a studiat 12 ani 
în limba română scrisă cu grafie latină. Tot 
în acest an Republica Moldova a marcat 
10 ani de independenţă. 

La 1 octombrie 2001 U.S.M. va 
sărbători 55 de ani de la inaugurare. 
Dacă la începuturi universitatea avea 
200 şi ceva de studenţi şi circa 60 de 
cadre didactice, astăzi ea are în rândurile 
sale peste 18.000 de studenţi, 1.300 de 
cadre didactice, 53 de catedre, 75 de 
specialităţi. Instruirea, ca şi în anii trecuţi, 
se efectuează în două limbi: română şi 
rusă. Peste un an vom avea promoţii 
de specialişti într-un spectru vast de 17 
limbi. Pe lângă limbile care, tradiţional, 
se studiau în Moldova - franceza, en- 
gleza, italiana, spaniola — acum au fost 


introduse limbi mai puţin cunoscute în 
arealul nostru. Avem limba chineză la 
anul IV —, unii studenţi vorbesc o chineză 
fluentă, — limba arabă la anul III; suede- 
za la anul Il; până la Anul Nou dorim să 
iniţiem studiul limbii japoneze. Republica 
Moldova conlucrează cu toate popoarele, 
de aceea trebuie să avem purtători ai cât 
mai multe limbi. 

La Senatul U.S.M. s-a convenit să 
nu mai discutăm cu privire la denumirea 
limbii. Aceasta este o problemă depăşită 
şi cunoscută de toată lumea. Dar, fiindcă 
astăzi apar din nou interpretări volunta- 
riste, voi da citire cuvintelor unui savant 
lingvist la care subscriu şi eu: “Cred că 
problema denumirii limbii trebuie scoasă 
de pe ordinea de zi. Există alte probleme 
mult mai complicate, de ordin social şi 
economic, a căror soluţionare va solicita 
eforturi mult mai mari. În cazul problemei 
limbii lucrurile sunt limpezi: limba literară, 
scrisă, oficială este una — limba română. 
Unii întreabă de ce continuă aceste 
discuţii, interminabile despre denumirea 
limbii. Răspund: mulţi dintre cetățenii 
Moldovei mai judecă după calapoadele 
propagandei staliniste, când se făcea 
tot posibilul pentru a-i contrapune pe 
moldoveni şi români. După moartea lui 
Stalin se vehicula ideea că cel mai de 
temut duşman al poporului moldovenesc 
şi al R.S.S.M. este România. Din păca- 
te, această mentalitate a fost cultivată 
premeditat decenii în şir şi este încă vie 
şi continuă să influenţeze negativ socie- 
tatea”. Cuvintele acestea, pentru care eu 
am spus că pun semnătura, aparţin acad. 
Rajmund Piotrowski din Sankt-Petersburg 
şi au fost rostite la Conferinţa ştiinţifică 
“Limba română este numele corect al lim- 
bii noastre”, care a avut loc la Chişinău pe 
20-21 iulie 1995. Cred în spusele acestui 
filolog şi consider că misiunea noastră — 
a celor din învăţământ, de la edituri, de 
la radio şi televiziune — este de a cultiva 
dragostea şi stima faţă de limba româ- 
nă, de a avea grijă de corectitudinea ei. 
Restul problemelor se vor soluţiona de la 
sine, deoarece o altă modalitate de ieşire 
din impas nu există, din simplul motiv că 
în apa care curge nu poţi intra de două ori. 
Vă doresc o muncă încununată de succes 
pe parcursul acestui for şi rezultate bune 
în noul an de studii. 


Sei ital fi Aaaa cica ab ii II N 


Prof. dr. hab. Anatol CIOBANU 
U.S.M., Chişinău 


UN STAT SUVERAN - 
O SINGURĂ LIMBĂ 
DE STAT 


S-au împlinit 10 ani de la adoptarea 
Declaraţiei despre Independenţă şi 12 
ani de la votarea în Parlament a Legisla- 
tiei Lingvistice. În acest răstimp situaţia 
gloto-politică în Republica Moldova s-a 
schimbat mult în comparaţie cu cea din 
timpurile regimului totalitar: 

— s-a recunoscut identitatea lingvis- 
tică moldo-română; 

— s-a revenit la grafia latină; 

— s-a legiferat limba de stat (oficia- 
lă), care a început să funcţioneze: 

a) în organele puterii de stat, admi- 
nistraţia de stat, organizaţiile obşteşti, la 
întreprinderi şi instituţii; 

b) în lucrările de secretariat, în 
acţiunile penale, civile, administrative, 
notariale, în organele de înregistrare a 
actelor de stare civilă etc.; 

c) în sfera învăţământului public, a 
ştiinţei, economiei şi culturii; 

d) în denumiri şi informaţii etc. 

Cu alte cuvinte, s-au lărgit mult 
funcţiile sociale ale limbii române în Repu- 
blica Moldova, ceea ce este îmbucurător. 

În republică există şi unele organe 
de stat create ad-hoc pentru a suprave- 
ghea implementarea Legislaţiei Lingvis- 
tice. E vorba de: 


1. Centrul Naţional de Termi- 
nologie; 

2. Departamentul Relaţii Naţionale 
şi Funcționarea Limbilor (transformat re- 
cent în Departamentul Relaţii Interetnice); 

3. Comisia Republicană pentru 
controlul asupra realizării Legislaţiei 
Lingvistice privind funcţionarea limbilor 
(condusă de viceprim-miniştri). 

La 26 februarie 2001 Guvernul 
Republicii Moldova a emis o hotărâre 
(nr. 167) cu privire la un amplu Program 
Naţional de îmbunătăţire a studierii Limbii 
de Stat de către adulţi. lată unele puncte 
din acest Program: 

1. Organizarea şi asigurarea func- 
ţionării Centrului Lingvistic Naţional şi a 
centrelor lingvistice judeţene / municipale. 

2. Elaborarea programelor şi stan- 
dardelor de învăţare a limbii oficiale de 
către adulţi. 

3. Elaborarea unei concepţii unita- 
re de studiere a limbii române de către 
alolingvii adulţi. 

4. Concepţia de implementare 
a terminologiilor şi limbajelor speciale 
ş.a.m.d. 

Nişte sarcini concrete sunt pre- 
văzute în Program şi pentru Centrul 
Naţional de Terminologie, Compania de 
Stat “Teleradio Moldova”, (emisiuni de 
cultivare a limbii: ghidul radiofonic “În 
lumea cuvintelor”, dialoguri cu genericul 
“Cum vorbim, cum scriem” etc.), pentru 
mijloacele de informare scrise. 

Programul despre care vorbim 
este minunat, dar realizarea lui plenară 
întârzie din lipsă de fonduri (|. Ciocanu, 
Permanentizarea eforturilor, “Moldova 
Suverană”, 25 iulie 2001, p. 3). 

Recent (în august 2001) Cabinetul 
de Miniştri a adoptat Hotărârea “Despre 
aprobarea Regulamentului privind modul 
de utilizare a mijloacelor din Fondul de 
promovare a Limbii de Stat”. În fiecare 
judeţ va fi constituit un fond de susţinere 
a limbii oficiale. În acest mod autorităţile 
publice locale vor fi obligate să contribu- 
ie la organizarea cursurilor de studiere 
a limbii române, la editarea broşurilor, 
multiplicarea casetelor etc. 

Valoarea fondului de promovare 
a limbii de stat va fi stabilită de Legea 
Bugetului pentru anul 2001 (“Ţara”, 21 
august 2001). 

Pentru propagarea identităţii noastre 
de neam, limbă, istorie, cultură, tradiţie etc. 
se munceşte mult la Casa Limbii Române, 
la Societatea Limba Noastră cea Română, 

care au filiale în teren. Revista “Limba 
Română” a devenit o adevărată regină a 
spiritului naţional în Republica Moldova. 

Conform Legislaţiei Lingvistice 
(1989) “limba de stat este folosită în viaţa 
publică, economică, socială şi culturală 
şi funcţionează pe baza grafiei latine” 
(p. 3); de asemenea se subliniază că 
limba de stat “îndeplineşte funcţiile limbii 
de comunicare interetnică pe teritoriul 
republicii” (p. 6). 

Menţionăm că Legislaţia Lingvis- 
tică a republicii noastre este una dintre 
cele mai loiale, tolerante față de limbile 
grupurilor etnice conlocuitoare. 

Organismele internaţionale: UE, 
Consiliul Europei, UNESCO abia acum au 
elaborat şi au lansat “Carta Europeană a 
Limbilor Regionale sau Minoritare” şi alte 
documente în vederea susţinerii limbilor 
minoritare din Europa. 

Noi aici, în Moldova, am anticipat cu 
mult “Carta Europeană...”, manifestând o 
deosebită grijă faţă de toate limbile ce se 
vorbesc pe teritoriul republicii. 

Legislaţia Lingvistică din 1989 sti- 
pulează că “Statul garantează folosirea 
limbilor ucraineană, rusă, găgăuză, idiş, 
ivrit, țigănească, a limbilor altor grupuri 
etnice pe teritoriul republicii pentru sati- 
sfacerea necesităţilor lor naţionale — cul- 
turale” (art. 4). 

În Republica Moldova se respectă 
un adevăr sacramental: fiecare om e 
liber să creadă că limba lui maternă e 
cea mai frumoasă, cea mai scumpă, cea 
mai dragă. 

Poetul Victor Teleucă scria într-o 
poezie de tinereţe: 


Mai dulce şi mai bună decât toate 
e pentru mine — limba mea 

şi pentru tine — limba ta, 

şi pentru dânsul — limba lui; 

O altă limbă mai frumoasă nu-i 
Din care Omul cântecul îşi scoate. 


Politica lingvistică a statului nostru 
urmează anume această cale: grupurile 
etnice din Republica Moldova au toate 
posibilităţile de afirmare socială, culturală, 
lingvistică etc. 

În toate localităţile din republică 
funcţionează şcoli cu predare în limbile 
rusă, găgăuză, ucraineană, bulgară, ivrit 
sau clase cu predare în aceste limbi; 
avem şi şcoli unde limbile respective se 
predau deocamdată doar ca disciplină. 


S-ar părea că problema limbii de 
stat şi a politicii lingvistice, în general, este 
rezolvată. Dar asta este numai de jure; 
de facto situaţia gloto-politică din Repu- 
blica Moldova este foarte tensionată. Şi 
principala cauză a acestei stări de lucruri 
este nerespectarea Legislaţiei Lingvistice. 

Ar trebui să specificăm motivele 
funcţionării ineficiente a limbii române în 
Republica Moldova. 

|. Pe parcursul anilor de inde- 
pendenţă clasa conducătoare din Re- 
publica Moldova n-a manifestat o fermă 
voinţă politică, nu s-a decis să spună des- 
chis, sus şi tare, pe înţelesul tuturor, cine 
suntem, de unde venim, ce limbă vorbim. 

Ne-am obişnuit mai mult să filo- 
zofăm despre patrie, popor, neam, etc. 
decât să simţim aceste noţiuni. Mihai 
Eminescu spunea: “Naţionalitatea trebuie 
să fie simțită cu inima şi nu vorbită numai 
cu gura”. Neprietenii limbii române conti- 
nuă să neglijeze şi să deformeze adevărul 
despre etnogeneza şi glotogeneza nea- 
mului nostru. Se mai vehiculează “teoria” 
celor două limbi romanice de est (moldo- 
veneasca şi româna), a celor două culturi 
naţionale (moldovenească şi română), a 
celor două literaturi etc. 

În acest sens ar fi cazul să ne 
reamintim istoricele cuvinte ale poetului 
Alexei Mateevici, rostite la Congresul 
| Gubernial al învăţătorilor moldoveni 
din Basarabia, 25-28 mai 1917: “Lucrul 
drept poate înflori numai dacă se înte- 
meiază pe idei drepte. Cu mâhnire am 
văzut astăzi că între dumneavoastră nu 
toţi sunt uniţi asupra unei idei drepte. 
Unii se socotesc moldoveni, alţii — cei 
mai puțini — români. Ei bine, dacă aţi 
luat asupra dumneavoastră sarcina de 
a lumina poporul, apoi trebuie să daţi 
poporului idei adevărate, căci altfel întreg 
învăţământul e fără rost. 

— Da, suntem moldoveni, fii ai vechii 
Moldove, însă facem parte din marele trup 
al românismului, aşezat prin România, 
Bucovina şi Transilvania. Fraţii noştri din 
Bucovina, Transilvania şi Macedonia nu 
se numesc după locul unde trăiesc, ci îşi 
zic români. Aşa trebuie să facem şi noi! 

— Trebuie să ştim de unde ne tra- 
gem, căci altfel suntem nişte nenorociti. 
Trebuie să ştim că suntem români, stră- 
nepoti de-ai romanilor şi fraţi cu italienii, 
francezii, spaniolii şi portugalii. 

Aceasta trebuie să le-o spunem şi 
copiilor şi tuturor celor neluminaţi, să-i 
luminăm pe toţi cu lumină dreaptă. 


Dn nu Su oo d a te PI 


N-avem două limbi şi două lite- 
raturi, ci numai una, aceeaşi cu cea de 
peste Prut. Aceasta să se ştie din capul 
locului, ca să nu mai vorbim degeaba. 

Noi trebuie să ajungem de la limba 
noastră proastă de astăzi numaidecât la 
limba literară românească” (Al. Mateevici, 
Opere, vol. |, Chişinău, 1993, p. 446-447). 

Oare mai e nevoie de comentarii 
când este vorba de glotogeneza şi etno- 
geneza noastră? Numai cei îndoctrinaţi 
până la refuz cu ideologii şi teorii depă- 
şite, mai pot astăzi, la început de mileniu 
III, “să sufle din răsputeri” în trâmbiţele 
moldovenismului primitiv, hrănind lumea 
cu aceeaşi veche minciună bolşevică a 
“limbii noastre moldoveneşti, cea de toa- 
te zilele” şi a strâmbului etnonim “popor 
moldovenesc” (Gr. Vieru, Văcuţă cu cinci 
ţâţe, “Flux”, 28 iunie 2000). 

E cazul să fac o paranteză şi să 
spun că cei netrecuţi prin şcoli, vorbesc 
graiul (subdialectul) moldovenesc care 
are unele particularităţi: şeapă, tavă, jin, 
jităl, hiţăl; ghiţăl, seaun; fierbe devine 
şerbe, herbe, serbi etc. 

Dar avem şi o limbă literară, uni- 
că, supradialectală, suprateritorială. La 
cristalizarea normelor acestei limbi au 
contribuit cronicari şi rapsozi, scriitori 
clasici, savanţi, oameni de cultură din 
Moldova istorică, Muntenia, Transilvania. 

Situaţia este similară în toate tă- 
rile, căci dialectele şi subdialectele sunt 
viabile. 

De pildă, în Rusia: 

1) în regiunile Smolensk, Breansk 
se zice: 

a) cacmpa, NONAXy, Macmoe HEM; 

b) fenomenul akanue: anasa > 
xanaa; Xapauuo; 

c) v >f: 6podb, kapo. 

2) În regiunile Murmansk, Kostro- 
ma, Arhanghelsk (Nord) se zice: 

a) eonoea, xopowo (okaHue) 

b) 4060, uecmb (wokanue) 

Deosebiri dialectale găsim şi în 
Franţa cu dialectele ei: normand, picand, 
volan, loren ş.a. 

În Italia sunt dialecte ca: lombard, 
ligur, piemontez, padovan, toscan ş.a. 

II. O totală derută în opinia publică 
a produs afirmaţia (lansată în presă) că 
se vrea declararea limbii ruse ca a doua 
limbă de stat în Republica Moldova. 

Nu este greu de presupus ce va 
urma: limba română (care abia-abia a 
prins aripi) va fi foarte repede margi- 
nalizată şi scoasă din uzul public! 


Practica internaţională arată că în 
ţările democraţiilor occidentale, repre- 
zentanţii grupurilor etnice se integrează 
lingvistic şi social în statele-gazde şi nu 
complotează, cerând ca limbile lor să fie 
recunoscute drept oficiale. 

lată ce postulează în acest sens 
Carta Europeană a Limbilor Regiona- 
le sau Minoritare: Încurajarea limbilor 
regionale sau minoritare nu trebuie să 
se facă în detrimentul limbilor oficiale şi 
a necesităţii de a le însuşi (Preambul); şi 
mai departe: prevederile Cartei nu pot fi 
interpretate ca implicând dreptul cuiva de 
a organiza acţiuni ce contravin scopurilor 
“Cartei Naţiunilor Unite” sau altor obligaţii 
de drept internaţional, inclusiv principiului 
suveranităţii şi integrităţii teritoriale a sta- 
telor” (art. 5, p.3). 

Dar să trecem la exemple concrete. 
Să analizăm situaţia etnolingvistică din 
mai multe ţări europene, care au grupuri 
etnice (vezi tabelul nr. 1). 

Lista poate fi continuată, pentru că 
în mai toate ţările europene găsim grupuri 
etnice, diaspore, care se integrează în 
viaţa statelor respective. 

Astfel în Ungaria ponderea româ- 
nilor, germanilor, slovacilor, romilor con- 
stituie 6%; în Slovacia ponderea cehilor, 
maghiarilor, polonezilor, ucrainenilor e de 
12%; în Danemarca ponderea suedezilor 
şi germanilor e de 10%; în Macedonia 
(lugoslavia) ponderea albanezilor şi tur- 
cilor e de 27%. 

Menţionăm că nicăieri (în nici una 
dintre ţările nominalizate) nu a fost de- 
clarată o altă limbă de stat decât cea a 
populaţiei autohtone! 


kkk 


Să urmărim acum care este situația 
cu a doua limbă de stat (rusa) în ex-re- 
publicile sovietice. Relatăm chiar de la 
început că ponderea grupului etnic rus în 
unele dintre aceste ţări, actualmente su- 
verane şi independente, e mult mai mare 
decât în Republica Moldova. Cu toate 
acestea, limba rusă nu e recunoscută ca 
a doua limbă de stat (vezi tabelul nr. 2). 

Notă: Două state-membre ale CSI, 
Armenia şi Georgia, nici nu plasează 
grupul etnic rus într-o poziţie aparte, 
considerându-l nesemnificativ din punct 
de vedere numeric. Din republicile fostei 
U.R.S.S. numai Belarus consideră limba 
rusă ca a doua limbă de stat. Aici belaruşii 
alcătuiesc 78%, iar restul 22 % sunt ruşi, 
ucraineni, polonezi, evrei. 

Tabelul nr. 1. Situaţia etnolingyvistică a unor ţări europene 


Curzi 
Arabi 
Turcmeni 


Turcia* 
Turci — 90% 


Turci 
Italieni 
Greci 
Portughezi 


Germania** 
germani — 
91% 


Occitani 
Algerieni 
Italieni 
Spanioli 
Marocani 
Tunisieni 
Turci 


Franța 
francezi — 
93% 


Români 
Croaţi 
Sloveni 


Austria 
austrieci 
98% 


Bulgaria 
Bulgari 
85,5% 


Catalani 
Galsieni 


Spania 
Spanioli 
73% 


Cehia 
Cehi — 81% 


Moravi 
Slovaci 
Polonezi 
Germani 
Unguri 


România 
Români — 
89,5% 


Maghiari 
Germani 
Ucraineni 
Ţigani, 
Tatari, Evrei 


După cum am văzut până acum, 
din practica sociolingvistică internaţională 
mai veche şi din cea mai recentă a ţărilor 
independente din fosta U.R.S.S., limba 
unui grup etnic nu poate pretinde a fi pusă 
alături de limba oficială a statului. Carta 
Europeană a Limbilor Regionale sau 
Minoritare prevede protejarea, stimula- 
rea, păstrarea, dezvoltarea limbilor tuturor 
grupurilor etnice, dar nu în detrimentul 
celor oficiale sau în scopuri separatiste. 


5 000 000 
600 000 
100 000 


1 400 000 
600 000 


Germană 
270 000 
100 000 


= 


i 


8 000 000 
3 000 000 


DN 
a 


110 000 

60 000 

Se ştie că în afara granitelor Români- 
ei locuiesc staționar, ca grupuri etnice, circa 
10 000 000 de români, ceea ce l-a făcut pe 
N. lorga să afirme că România este “acel 
stat al lumii care-i înconjurat de români”. 

Ei bine, dacă e vorba de echitate 
națională, paritate, atunci se poate pre- 
tinde ca şi româna să fie recunoscută 
drept a doua limbă de stat în ţările unde 
numărul românilor ajunge la sute de mii 
(vezi tabelul nr. 3). 


Spaniolă 
(Castiliana) 


* “Moldova Suverană”, 13 aprilie 1993. 


** “Moldova Suverană”, 27 august 1993. 

Tabelul nr. 2. Limba de stat a fostelor republici sovietice“ 


ne | a | emo Uae e | 


ICR IL RER RR RR 


IC RE RR ERE a 


Remarcăm că, dintre ţările enume- 
rate mai sus, mai există şcoli cu limba 
română de predare doar în lugoslavia 
(reg. Voivodina cu or. Novi-Sad, Serbia; 
Valea Timocului — la graniţa dintre lugo- 
slavia şi Bulgaria) şi în Ucraina (Nordul 
Bucovinei, Vestul Ucrainei, Regiunea 
Odessa, Ismail, Cetatea-Albă, Reni; aici 
funcţionează 124 de şcoli cu predare 
integrală sau parţială în limba română şi 
7 şcoli mixte româno-ucrainene). 

În celelalte ţări (Bulgaria, Albania, 


Rusia, Grecia etc.) românii sunt pe cale 
de a fi asimilați total. Pot ei oare pretinde 
la limbă de stat în ţările-gazdă? Desigur 
că nu! 


kkk 


La ora actuală Federația Rusă 
include 20 de republici autonome, 49 de 
regiuni, o regiune autonomă, 10 distric- 
te autonome, 6 ţinuturi, 2 oraşe de rang 
federal (Moscova şi Sankt-Petersburg). 

În fiecare dintre cele 20 de Re- 


Tabelul nr. 3. Ponderea românilor din afara graniţelor** 


Ucraina 
Grecia 
Federaţia Rusă 


Albania 


Austria 


EA 
EI 


Ungaria 


ew IC 
INC 2 IC 
| 


25 000 


* Statele lumii, Chişinău, Cartier, 2000. 
** Curierul “Ginta latină”, nr. 2, 2000, p. 8 şi “Ţara”, 10-VIII-2000, p. 3. 

publici Autonome din Federația Rusă 
există, de regulă, o limbă de stat ce repre- 
zintă populația titulară (vezi tabelul nr. 4). 

Apare întrebarea: de ce în Consti- 
tutia Federaţiei Ruse nu se fixează nici 
una dintre cele 20 de limbi ale republicilor 
autonome ca limbă oficială, alături de 
rusă? Răspunsul e simplu: pe de o parte, 
normele internaționale nu prevăd acest 
lucru şi, pe de altă parte, Moscova nu ar 
putea suporta cheltuielile care s-ar cere în 
vederea realizării unui program lingvistic 
extrem de costisitor şi cu totul inutil. 

Se pare că doar Chişinăul propune 
nişte idei fanteziste privind două limbi de 
stat (româna şi rusa) şi de ce nu? chiar 
patru limbi oficiale (româna, rusa, gă- 
găuza şi bulgara). 


kkk 


III. Spre marele nostru regret, Lim- 
ba de Stat nu a devenit nici peste 12 ani 
limbă de comunicare interetnică în Re- 
publica Moldova. În Legislația Lingvistică 
din 1989 citim: “Ca limbă de stat, limba 
moldovenească se foloseşte în toate 
sferele vieţii politice, economice, sociale 
şi culturale şi îndeplineşte, în legătură cu 
aceasta, funcţiile limbii de comunicare 
interetnică pe teritoriul republicii” (art. 
1,p.6). 

În viaţa de zi cu zi acest Articol 
aproape că nu se realizează, pentru că 
mulţi alogeni, mai ales cei stabiliţi în Re- 
publica Moldova după 1944, continuă să 
utilizeze în procesul comunicării oficiale 
nu limba română, şi nici măcar limba lor 
maternă, ci limba rusă. Etnicii ruşi, care 
constituie abia 12% din populaţia Repu- 
blicii Moldova, au reuşit, graţie politicii 
regimului totalitar sovietic, să impună 
“limba lui Ilici” celorlalte grupuri etnice 
(ucraineni — 13%, găgăuzi — 3,5%, bul- 
gari — 3% etc.) 

Repercusiunile acestei gloto-politici 
sunt resimtite şi astăzi, după 12 ani de 
existenţă a limbii române ca limbă de stat. 

Funcţionarii alolingvi continuă să 
utilizeze în interese de serviciu limba 
rusă. E vorba de mulţi angajaţi ai Minis- 
terului Transporturilor şi Comunicaţiilor 
(mai ales la C.F.M.), de funcţionari din 
sistemul bancar etc. 

În lunile aprilie-mai 2000 inspectorii 
de la Departamentul Relaţii Naţionale şi 
Funcționarea Limbilor au efectuat o serie 
de controale la instituţiile subordonate 
M.A.I. şi au constat că “mulţi angajaţi nu 
cunosc limba de stat, iar o mare parte 


dintre lucrările de secretariat sunt efec- 
tuate în limba rusă, utilizându-se formu- 
lare vechi, perfectate (în cele mai multe 
cazuri) în limba rusă” (“Ţara”, 4 august, 
2000, p. 2). 

Un alt exemplu şi mai pregnant: 
la S.A. (Societatea pe Acţiuni) “Lapte” 
din Chişinău s-au descoperit lucruri ne- 
verosimile în ce priveşte nerespectarea 
Legislaţiei Lingvistice: 

— lucrările de secretariat se efec- 
tuează în limba rusă; 

— mapele “Ordine” şi “Corespon- 
dente” conţin texte în limba rusă în pro- 
porţie de 99%; 

— toate formularele, tabelele, bor- 
derourile sunt executate tipografic şi 
completate în limba rusă; 

- contabilitatea funcţionează în 
ruseşte; 

— numele angajaţilor sunt ortogra- 
fiate după modelul rusesc: Lupu Mihail 
Afanasievici, Leu Natalia Petrovna etc.; 

— din cei 378 angajaţi, 62 de per- 
soane cu funcţii de răspundere nu posedă 
limba română; 

— limba de lucru în toate subdi- 
viziunile de producţie ale întreprinderii 
este limba rusă; 

— şefii nu înțeleg româna; 

— chiar şi Contractul S.A. “Lapte” 
cu Ministerul Agriculturii şi Industriei Pre- 
lucrătoare este perfectat în limba rusă; 

— juriştii întreprinderii respective nu 
cunosc deloc limba de stat. 

Şi la alte întreprinderi din Chişi- 
nău — “Alimcom”, “Viorica Cosmetics” 
ş.a. — nimeni din angajaţii alolingvi “nu 
frecventează cursurile de studiere a limbii 
române, cursuri ce sunt neglijate şi de 
administraţie”. 

Mai mult decât atât, până în ziua 
de astăzi “nici un şef de întreprindere nu 
a fost tras la răspundere administrativă, 
care prevede aplicarea amenzilor sau 
destituirea din funcţie” (“Flux”, 11 octom- 
brie 2000, p. 3). 

IV. Se ştie că limba se învaţă cel 
mai uşor şi mai temeinic în şcoală. Dar 
ce se constată la noi? Alolingvii nu-şi prea 
dau copiii la şcolile româneşti, iar limba 
română în şcolile ruse nu este considera- 
tă o disciplină prea importantă (deşi nota 
generală figurează în atestat). 

Pe de altă parte, mai sunt părinţi 
moldoveni care-şi trimit copiii la şcolile 
cu predare în limba rusă. E semnificativ 
să remarcăm în acest sens că fiecare 
al treilea elev din Republica Moldova 
învaţă în şcoală rusească. Cele 1085 


Ca ati dada iii ai dota II 


Tabelul nr. 4. Limba oficială a republicilor autonome din Federaţia Rusă“ 
Nr. de vorbitori 
în limba pop. 


Pe cale 
Federaţia Rusă titulare 
finlandeza) 


Başria 


Limba oficială 


400 000 
400 000 
400 000 
150 000 


G 
S 
3 
= 
= 
D 


p] 


Osetia-de-Nord Vladikavkaz 
Daghestan Mahacikala 


Karaceaevo- 


Cerkassk Karaceai 
Cerkesia 


20 | Altai Gorno-Altaisk 


E 
el 


a | 2 
Co | A 


=à 
[ie) 


Altaică 


de şcoli româneşti şi 255 de şcoli ruse au E de la sine înţeles că absolvenţii 


un contingent de 460 000 de elevi — cu 
limba română de studiu şi 147 647 — cu 
limba rusă de studiu (“Flux”, 20 octom- 
brie 1999). 


şcolilor ruse (dacă nu posedă bine limba 
de stat) se vor încadra mai greu în câmpul 
muncii în Republica Moldova. 

În Transnistria şi Găgăuzia există 


* Vezi M. Sola, loana Vintilă-Rădulescu, Limbile lumii. Mica enciclopedie, 


Chişinău, 1993. 


** In republicile Mari-El, Udmurtia şi Başkiria etnicii ruşi (şi rusofonii) prevalează 
numeric, în mod zdrobitor, asupra autohtonilor, de aceea şi limba rusă e considerată 


limbă de stat. 

mari probleme în ceea ce priveşte limba 
de predare în şcoli şi licee. Recent premi- 
erul Vasile Tarlev s-a întâlnit cu directorii 
celor şapte şcoli moldoveneşti din stânga 
Nistrului. În aceste şcoli învaţă 5 355 de 
elevi, ceea ce constituie 39,3% din nu- 
mărul total de elevi moldoveni din partea 
stângă a Nistrului şi din oraşul Tighina. 
Aşadar 60,7% din copii îşi fac studiile 
preuniversitare în şcolile ruseşti. Este 
mai mult ca sigur că aceşti copii, când vor 
ajunge la majorat, vor îngroşa rândurile 
moldovenilor ce consideră că limba lor 
maternă e rusa (“Moldova Suverană”, 22 
august 2001, p.1). 

Notă: Toate şcolile moldoveneşti 
din Transnistria scriu în grafie rusă. Ex- 
cepţie fac trei şcoli: nr. 20 din Tiraspol; nr. 
19 din Tighina şi nr. 12 din Râbnița. 

În Unitatea Teritorial-Administrativă 
“Gagauz-Yery” (unde populaţia găgăuză 
constituie 47%) funcţionează 55 de şcoli 
şi anume: 50 — ruse; 4 — mixte (ruso-gă- 
găuze); 1— română. 

Despre ce fel de cunoaştere a limbii 
de stat poate fi vorba în acest caz? 

Notă: Foarte mulţi copii nu frecven- 
tează şcoala din lipsă de mijloace materi- 
ale. Astfel “în anul de studii 2000-2001 în 
judeţul Edineţ au rămas neşcolarizaţi 222 
de copii, iar alţi 223 au abandonat învăţă- 
tura pe parcursul anului” (“Moldova Suve- 
rană”, 25 august 2001, p. 2). O situaţie 
similară se constată şi în celelalte judeţe. 

V. Situaţia e tristă şi în învăţământul 
universitar. La ora actuală în Republica 
Moldova există circa 60 de universităţi, 
zeci de colegii, şcoli de meserii cu limba 
de predare română şi rusă (deseori gru- 
pele ruseşti prevalează). Dacă până la 
1990 erau doar şapte instituţii de învăţă- 
mânt superior, şi toate erau de stat, astfel 
încât problema limbii putea fi rezolvată 
“de sus” (prin ministerul de resort, prin 
legi elaborate de stat), apoi în prezent 
majoritatea covârşitoare a acestor insti- 
tuţii sunt private, ele subordonându-se 
doar formal Ministerului de Învăţământ. 
Rectoratele se supun, în primul rând, 
Legii Învăţământului, şi nu Legislaţiei 
Lingvistice. Plus la aceasta, e de notat că 
în Republica Moldova există universităţi 
şi colegii care funcţionează aproape ex- 
clusiv în limba rusă. E cazul Universităţii 
de la Comrat, a Universităţii Slavone din 
Chişinău ş.a. 

Problema limbii de predare e mult 
mai serioasă decât poate să pară la pri- 
ma vedere. lată de ce mii de absolvenţi 


ai universităţilor, gimnaziilor, colegiilor, 
liceelor cu limba rusă de predare, în loc 
să se integreze în cultura, economia na- 
ţională, în tradiţiile românilor basarabeni, 
devin, de facto, adversarii (ca să nu spun 
duşmanii) cei mai aprigi ai românismului, 
ceea ce conduce, în ultimă instanţă şi în 
mod iminent, la separatism etnic, la di- 
sensiuni de ordin naţional, la dorinţa de a 
expulza din uzul oficial limba română sau, 
cel puţin, de a oficializa, prin constituţie, 
două limbi de stat: rusa şi româna (numită 
de ei “moldovenească”). 

VI. Un obstacol evident în calea 
unei normale şi benefice dezvoltări şi 
utilizări a limbii de stat este şi fărâmi- 
tarea teritorială a strămoşescului nostru 
pământ. 

Toleranţa exagerată a băştinaşilor, 
a politicienilor chişinăuieni faţă de pre- 
tenţiile nejustificate ale grupurilor etnice, 
aduse de valurile ţarismului (1812-1917) 
şi de cele ale Sovietelor (1940-1941; 
1944-1989) a condus la fărâmiţare terito- 
rială şi la crearea ad-hoc, după principiul 
etnic, a trei unităţi administrativ-teritoriale, 
unele dintre ele chiar cu veleităţi de state 
independente. E vorba de Transnistria, 
Găgăuzia şi Taraclia. În toate aceste trei 
autonomii limba oficială preferată e cea 
rusă, adică nu limba de stat a Republicii 
Moldova. Un asemenea exemplu e greu 
de găsit în toată Europa. 

VII. În defavoarea etnosului na- 
tional, a culturii, a economiei, a limbii 
române este exodul de braţe de muncă 
din Republica Moldova în ţările europene. 
Muncitori, medici, pedagogi, agronomi 
etc. părăsesc cu sutele şi miile locurile 
de baştină, îndreptându-se spre ţările 
din Occident, unde sunt gata să preste- 
ze orice fel de muncă. Până în prezent 
au plecat din ţară mai mult de 800 000 
de persoane, în fond români-moldoveni 
ajunşi la sapă de lemn. N. Dabija scrie 
că satul Racovăț din judeţul Soroca s-a 
mutat aproape în întregime în Grecia. 
Din cei peste 4 000 de locuitori n-au mai 
rămas decât bătrânii şi copii (N. Dabija, 
Ai noştri pe glob “Literatura şi Arta”, 14 
septembrie, 2000, p. 1). Ne întrebăm: pe 
mâna cui îşi lasă basarabenii emigranţi 
Ţara? Răspunsul stă la suprafaţă: pe 
mâna a tot felul de aventurieri venetici, 
care nu întârzie a se infiltra mai ales 
în oraşele republicii. Devenind prosperi 
peste noapte, nu-i mai interesează limba 
română, cultura şi istoria neamului nostru, 
ci numai... dolarul! 

Conform datelor Departamentului 
de Analize Statistice şi Sociologice, la 
începutul anului 1999, au plecat în străi- 
nătate peste 15 la sută din populaţia aptă 
de muncă din Republica Moldova (“Ţara” 
12 octombrie 1999, p. 3). Nu este greu de 
presupus că la ora actuală procentul celor 
plecaţi a crescut. 

VIII. Limba fiind un fenomen social, 
(“un fait social”, după cum spunea ma- 
rele lingvist elveţian de limba franceză 
Ferdinand de Saussure) moare odată 
cu purtătorii ei, cu respectiva comunitate 
de vorbitori. 

Ei bine, în Republica Moldova, ac- 
tualmente suntem martorii unei situaţii cu 
totul ieşite din comun, când mortalitatea 
întrece cu mult natalitatea. Un singur 
exemplu: în judeţul Edineţ de la începu- 
tul anului şi până în august 2000 s-au 
înregistrat circa 8000 decese şi numai 
426 de naşteri (“Ţara”, 4 august 2000, 
p. 1). “Este de reţinut că în majoritatea 
judeţelor sporul natural al populaţiei este 
negativ, aşadar ne aflăm în pragul unei 
crize demografice” (“Ţara”, 12 octombrie 
1999, p. 3). 

Creşterea mortalităţii băştinaşilor 
se explică prin sărăcia nemaipomenit de 
mare: astăzi fiecare al patrulea sau al 
cincilea cetăţean al republicii pur şi sim- 
plu duce foame, nu dispune de minimum 
minimorum pentru trai, nu are posibilitatea 
să se interneze la spital, să-şi procure 
medicamentele necesare etc. 

În prezent Republica Moldova 
este una dintre cele mai sărace ţări din 
Europa; mai mult de jumătate din popu- 
laţie (conform datelor Departamentului 
de Analize Statistice la 1 ianuarie 1999 
populaţia Republicii Moldova constituia 
4,3 milioane de oameni) nu-şi poate per- 
mite cheltuieli de cel mult 1$ S.U.A. pezi; 
creşte tot mai mult numărul persoanelor 
ce suferă de subnultriţie; au sporit cazuri- 
le de anemie în rândul copiilor şi femeilor, 
au căpătat o largă răspândire afecțiunile 
cerebrale la nou-născuţi. Medicii din Mol- 
dova folosesc acum sintagma “statistică 
de război”, deoarece rata mortalităţii 
în rândul bărbaţilor depăşeşte de 2-3 
ori numărul deceselor printre femei (|. 
Preaşcă, În Republica Moldova s-a 
ajuns la “statistica de război, “Ţara”, 
12 octombrie 1999, p. 3). 

În această ordine de idei, este alar- 
mant faptul că Republica Moldova se află 
pe ultimul loc în CSI în ceea ce priveşte 
creşterea produsului intern brut (PIB), 


acesta constituind în primul semestru al 
anului 2001 doar 3,1% (vezi tabelul nr. 5). 

IX. Se ştie că şcoala este focarul 
principal de cultură, de răspândire a 
normei literare, a limbii române, cultivate 
printre elevi. Spre totala noastră nedume- 
rire, în Republica Moldova mii de copii nu 
frecventează şcoala. 

Potrivit datelor Ministerului de În- 
vățământ, în anul şcolar 1999-2000 au 
rămas neşcolarizaţi peste 5000 de copii 
între 7-16 ani. La 1 septembrie 2000 nu 
s-au prezentat la şcoală 9 654 de copii 
între 7-16 ani din numărul total de circa 
523 000, care urmau să fie şcolarizaţi în 
mod obligatoriu. 

Ministerul de resort afirmă că 3424 
de elevi nu au păşit pragul şcolii din cauza 
situaţiei materiale a părinţilor, care nu sunt 
în stare să le procure rechizite şcolare, 
îmbrăcăminte şi încălţăminte; 1271 de 
copii au fost absenţi la 1 septembrie 2000 
pe motiv de boală (“Ţara”, 12 septembrie 
2000, p. 1). 

Situaţia e critică. Sub ochii noştri 
poate să crească o generaţie de tineri 
necărturari, inculţi, indiferenți fată de 
limba pe care o vorbesc, faţă de istoria 
neamului. 

În şcolile din Republica Moldova 
absentează nu numai elevii, ci şi profe- 
sorii. Astăzi prin şcolile, liceele şi gim- 
naziile din republică se înregistrează sute 
de locuri vacante de profesori de fizică, 
chimie, biologie, limbi străine, istorie, lim- 
bă şi literatură română etc. Fiecare judeţ 
din Republica Moldova aştepta la 1 sep- 
tembrie 2000 sosirea unui detaşament de 
100-120 de tineri pedagogi, însă au venit 
doar câteva persoane (“Glasul Națiunii”, 
4 octombrie 2000, p. 13). 

Moldpres preciza nu demult că, 
potrivit datelor oficiale, instituţiile şcolare 
din judeţul Lăpuşna duc lipsă de 100 de 
dascăli, cei mai mulţi fiind de franceză, 
engleză, română, dar şi de clasele pri- 
mare. Din cei peste 200 de absolvenţi ai 
diferitelor facultăţi, solicitaţi de Direcţia 
Judeţeană de Învăţământ, în judeţ au 
sosit numai 24 (“Ţara”, 19 septembrie 
2001, p. 1). 

În judeţul Edineţ, din cei 84 de ab- 
solvenţi s-au prezentat la serviciu 9 per- 
soane (“Flux”, 28 septembrie 2000, p. 2). 

X. În ultimul timp, Republica Mol- 
dova este învăluită într-o imensă mantie 
alofonă: în transportul auto — muzică 
rusească, în magazinele cele mai luxoa- 

Tabelul nr. 5. Dinamica produsului intern brut în semestrul |, 
2001 într-o serie de state din fosta Uniune Sovietică“ 


JOO 7 aaa 
în semestrul I, 2001 


Uzbekistan 3,8 4,2 

se — vorbă rusească, în piaţă, obiectele 
destinate vânzării de cele mai multe ori 
nu sunt nominalizate în limba de stat. 

Vreo 12 posturi ruseşti de radio şi 
TV invadează eterul nostru, având licen- 
tele respective (obţinute de la Consiliul 
Coordonator al Audiovizualului). 

E vorba de: 

Europa plus, Serebrenâi dojdi, Hit 
FM, Naşe Radio, Polidisc, Radio d'or, 
Radio Rossii etc. 

Unele posturi menţionate mai sus, 
în orele de maximă audienţă (7.00-18.00), 
ne spală creierii într-un mod nestingherit, 
poluând spaţiul informaţional din Re- 
publica Moldova (“Flux”, 13 septembrie 
2000, p. 3). 

După cum spune poetul Gh. Vodă, 
românii basarabeni “se văd obligaţi zi şi 
noapte să rabde înfipte în creştetul lor 
antenele Moscovei” (“Ţara”, 13 octombrie 
2000, p. 3). 

Este cunoscut faptul că un grup 
de tineri ziarişti, care şi-au făcut studiile 
în afara Republicii Moldova, au acţionat 
în judecată Consiliul Coordonator al Au- 
diovizualului, pentru că a acordat licenţe 
posturilor de radio şi TV care nu respectă 
articolul 13 din Legea Audiovizualului. 

Curtea de Apel a dat câştig de 
cauză CAIRO şi a lansat decizia de a 
retrage licenţa de emisie a opt posturi de 
radio şi TV. 

Dar intervine Parlamentul, propu- 
nând o reinterpretare a articolul 13 din 
Legea Audiovizualului. 


* “Tara”, 12 octombrie 2001, p. 3. 


În lumina acestei noi interpretări, 
instituţiile locale ale audiovizualului care 
retransmit posturile de radio ruseşti sunt 
obligate să emită 65 la sută din program 
în limba de stat (“Flux”, 25 octombrie 
2000, p. 3). 

Aşadar, mass-media electronică 
alofonă continuă să funcţioneze nestin- 
gherită, găsindu-şi susţinători chiar prin- 
tre intelectualii din Republica Moldova. 
S-a întocmit ad-hoc o adunare deschisă a 
oamenilor de cultură ai Moldovei (“Moldo- 
va Suverană”, 28 septembrie, 2000, p. 3), 
s-au realizat interviuri cu ziarişti, deputaţi 
etc., în care se căutau “argumente” pentru 
a justifica emisiunile în limba rusă, pentru 
a-i condamna pe tinerii din grupul CAIRO. 
Se aduceau “argumente” de tipul: 

— în Republica Moldova “se ridică 
din nou un val de încordare naţională”; 

— se încalcă drepturile omului; 

— nu se respectă dreptul “de a 
vinde acea marfă care este solicitată de 
cumpărător” (de parcă Limba s-ar scoate 
la mezat); 

— i se interzice omului “de a obţine 
informaţii în limba care-i place”; 

— se încearcă o întoarcere la sis- 
temul totalitar; 

— în sfârşit, “criteriul principal al 
soluționării problemelor sociale trebuie 
să fie nu atât limba, cât folosul general 
adus ţării”. 

(Din Adresarea... semnată de: 
Mihail Dolgan, Lidia Botezatu, lon Su- 
ruceanu, Valentin Goga, Olga Ciolacu, 
Liviu Ştirbu, Constantin Moscovici, Marian 


Du ds ou a cn d IE 


Stârcea, Margareta Ivănuş, Formaţia 
“Frech”, Formaţia “O-zone”, Formaţia 
“Zdop şi Zdup”, “Moldova Suverană” 28 
septembrie 2000, p. 3). 

În acelaşi spirit s-au exprimat şi 
câţiva redactori sau responsabili de 
săptămânale şi cotidiene din Chişinău: 
unii au lăudat calitatea înaltă a cântecelor 
(melodiilor) unor cântăreţi ruşi (“Săptă- 
mâna”), alţii scriau că nimeni nu-l poate 
priva (pe om) de dreptul “de a avea acces 
la marea cultură rusă” (“Dialog”); alţii 
subliniau că “cererea dictează oferta; că 
produsul rus se vinde şi aduce profit, dar 
produsul românesc similar se vinde mai 
rău şi generează pierderi” (“Novoe vre- 
mea”, “Flux”, 29 septembrie 2000, p. 5). 

Aşadar, audiovizualul a rămas cum 
a fost. 


kk 


Pentru a ameliora situaţia lingvis- 
tică, pentru a salva limba română la ea 
acasă, aici în Republica Moldova, se cer 
luate măsuri de urgenţă: 

1. Arevedea art. 13 din Constituţia 
Republicii Moldova, reformulându-l în 
conformitate cu adevărul ştiinţific şi istoric. 

2. A reface şi a reedita “Legislaţia 
Lingvistică” din 1989, deoarece aceasta 
s-a învechit moral şi factologic. 

3. A se face Recensământul po- 
pulaţiei. S-a promis acest lucru încă la 
1 ianuarie 1999, dar nu s-a realizat. Nu 
cunoaştem starea demografică actuală 
din Republica Moldova, dinamica ei. 

4. Să fie elaborată o politică lingvis- 
tică a Statului în care s-ar indica în mod 
explicit funcţiile sociale ale limbii române, 
obligativitatea cunoaşterii ei de către toţi 
alolingvii. În acelaşi timp să fie stipulate 
şi funcţiile unor limbi ale grupurilor etnice. 

5. Să fie revăzută Legea Învăţă- 
mântului, indicându-se că la toate univer- 
sităţile şi colegiile predarea disciplinelor 
de profil (în grupele alolingve) să se facă 
(începând cu anul II-III) în limba de stat. 

6. Să se efectueze atestarea la 
limba română a cadrelor de conducere, 
a tuturor angajaţilor, a funcţionarilor etc., 
care în virtutea obligaţiilor de serviciu vin 
în contact cu cetăţenii (art. 7 din Legislaţia 
Lingvistică). 

E cazul să amintim că această 
atestare a fost prevăzută pentru 1 ianua- 
rie 1995, dar prin Decizia Parlamentului 
(nr. 36-XVIII) din 1 aprilie 1994 atestarea 
cadrelor la cunoaşterea limbii de stat a 
fost sistată. Mai târziu, într-o Hotărâre a 


Guvernului Republicii Moldova se menţi- 
ona că, începând cu 1997, toţi funcţionarii 
publici, în momentul angajării la serviciu, 
trebuie să cunoască limba de stat sau, 
dacă se află deja în funcţie, să fie atestaţi 
(“Flux”, 26 septembrie 2000, p. 2). Aceas- 
tă Hotărâre nu a fost abrogată, dar nici nu 
se respectă. 

In sfârşit, Societatea civică a Re- 
publicii Moldova ar trebui să ceară de la 
guvernanţi să fie mai insistenţi, mai sin- 
ceri, mai decişi în promovarea adevărului 
ştiinţific privind limba şi istoria neamului 
nostru! În acest sens aş vrea să-l citez pe 
cunoscutul poet lon Hadârcă. Într-un in- 
terviu dat ziarului “Flux” poetul a răspuns 
în felul următor la întrebarea “Ce puteţi 
spune despre patriotismul moldoveni- 
lor?”: “Patriotismul românesc este esența 
noastră, este ceea ce ne caracterizează. 
Noi vom exista în istorie atâta timp, cât 
vom recunoaşte că suntem Români şi că 
vorbim aceeaşi limbă cu fraţii noştri de 
peste Prut” (“Flux”, 6 octombrie 2000, p. 
6). Să sperăm că acest adevăr axiomatic 
îl vor recunoaşte şi îl vor promova atât 
conducătorii Republicii Moldova, cât şi toţi 
trăitorii acestui picior de plai, indiferent 
de naţiune. Aşa să ne ajute Dumnezeu! 

Acad. Silviu BEREJAN 
Chişinău 


CONŞTIINŢA 
NAŢIONALĂ 

CA BAZĂ PENTRU 
DENUMIREA LIMBII 
ŞI A POPORULUI 
CE O VORBEŞTE 


Recent, la Chişinău, şi-a desfă- 
şurat lucrările un simpozion interna- 
tional, organizat de Institutul de Lite- 
ratură şi Folclor sub semnificativul ge- 
neric “Regionalismul basarabean in- 
terbelic: istorie şi contemporaneitate”, 
la care literaţii locali împreună cu mai 
mulţi colegi din Ţară (de la Bucureşti 
şi laşi) au luat în dezbatere o serie 
de aspecte delicate ale problemei 
abordate. Deşi s-a discutat mult şi cu 
argumente dintre cele mai diferite, a 
rămas totuşi în suspensie întrebarea 
formulată în titlul comunicării sale 
de profesorul universitar ieşean Dan 
Mănucă, doctor în filologie, şi anume: 
este vorba de un concept pur literar 
sau de unul cu un profund substrat 
geopolitic? 

Suntem înclinați să credem 
că, în cazul Basarabiei din perioada 
interbelică şi cu atât mai mult din 
perioada actuală, tendinţele regio- 


nale şi interpretările regionaliste ale 
realităţilor locale au un puternic colorit 
extraliterar sau supraliterar. 

Vorba e că în Basarabia, spre 
deosebire de alte provincii româneşti, 
în virtutea unor condiţii special cre- 
ate din interese anume geopolitice, 
problema specificului zonal, adică 
a regionalismului ca fenomen firesc 
pentru orice comunitate socială de 
proporţii, a degenerat — în trecut şi, 
din păcate, şi în prezent — într-o pro- 
blemă eminamente politică. 

Deşi specificul regional a exis- 
tat dintotdeauna în toate provinciile 
româneşti (inclusiv după marea Unire 
din 1918), el a fost şi este interpretat 
într-un mod cu totul diferit în Basara- 
bia şi în restul regiunilor. 

Dacă în celelalte regiuni spe- 
cificul local avea un caracter centri- 
fug, deoarece se manifesta în inte- 
riorul românismului, consolidându-l, 
în Basarabia i s-a dat tot timpul (şi 
mai abitir în prezent) o altă interpre- 
tare — centripetă: el a fost şi este 
considerat contrapus românismului, 
fiind ostil acestuia şi orientat spre 
separarea de el. 

Ceea ce era simplu provincia- 
lism pentru celelalte regiuni, fără nici 
un fel de implicaţii de altă natură, 
în Basarabia a căpătat amprentă 
pronunţat politică, specificul regional 
fiind exploatat la maximum, în scopuri 
antiromâneşti, desigur, de cei ce ur- 
măreau ruperea acestui meleag din 
trupul Ţării. 

Despre regionalism în cultura, 
literatura şi arta Basarabiei, precum 
şi despre specificul graiului utilizat 
aici, nu s-a putut niciodată vorbi aşa, 
cum s-a vorbit şi se vorbeşte despre 
ele în celelalte provincii şi regiuni 
româneşti (Ardeal, Maramureş, Ba- 
nat, Oltenia, ba chiar şi în Bucovina). 
Specificul literaturii şi mai cu seamă al 
graiului ardelenesc, maramureşean, 
bănăţean, oltenesc, de exemplu, a 
fost şi este obiect special de studiu, 
este cunoscut şi apreciat, este valo- 
rificat în creaţii umoristice fără nici o 
supărare, fără pretenţia de a-l impune 
altora sau de a se izola prin el de alte 
zone tot româneşti. 

Cauzele acestei deosebiri radi- 
cale sunt două. 

Prima: înstrăinarea etnică, iar 
mai târziu şi cea natională, ce s-a 
produs pe parcursul unor perioade 
mai îndelungate din istorie sub influ- 
enţa condițiilor vitrege create (create 
expres, aş zice),în care s-a aflat 
Basarabia şi populaţia românească 
de aici. 

A doua: populaţia românească 
din Basarabia a fost lipsită de senti- 
mentul întregului etnic şi al conştiinţei 
naţionale unice (această cauză de- 
curge din prima şi are o importanţă 
capitală pentru spiritualitatea acestui 
pământ, căruia i-am putea spune 
astăzi “al nimănui” — unii nu vor să-l 
dea, alţii nu vor să-l ia, deşi şi unii, 
şi alţii nu au posibilitatea să facă nici 
un demers rezonabil, care ar schim- 
ba soarta celor ce îşi duc viața pe 
acest meleag, păstrându-şi cum pot 
specificul, tradiţiile şi obiceiurile, care 
oricum continuă şi vor continua să fie 
româneşti). 

Transilvănenii, bănăţenii, ol- 
tenii şi locuitorii altor provincii, care 
au avut şi au permanent viu simţul 
întregului românesc, vorbesc liber 
şi degajat despre specificul lor re- 
gional (oricât de pronunţat ar fi el 
pe fundalul comun românesc!), fără 
nici un fel de veleităţi de “indepen- 
dentizare”, căci el (acest specific) 
nu infirmă câtuşi de puţin în conşti- 
inţa lor unitatea spirituală cu restul 
neamului românesc, comunitatea 
etnică cu ceilalţi locuitori ai spaţiului 
naţional, ci, din contra, le confirmă, 
căci specificul lor provincial devine 
relevant tocmai pe fundalul identi- 
tăţii româneşti (nu izolat şi separat 
de comunitatea dată!). 

Pe când basarabenii vorbesc 
despre specificul lor local întotdeauna 
crispat, deoarece lor li s-a inoculat 
timp îndelungat şi prin mijloace de tot 
soiul (unele monstruoase chiar!) că ei 
ar fi altceva decât întregul din care 
istoriceşte făceau parte organică. 
Tocmai de aceea ei încetează treptat 
să mai simtă şi să mai cugete româ- 
neşte, capătă cu timpul convingerea 
fermă că s-au rupt de la matcă, că ei 
constituie o entitate aparte ce nu face 
parte din neamul românesc, că sunt 
amplasați nu în interiorul neamului 
unic, ci în afara lui, undeva alături şi 
paralel cu acesta, că formează deci 
un alt nea m. 


a i J v ja n Y 

lulian FILIP. Câte ceva despre 
rădăcini şi zburare. 

De la un timp diriguitorii rusofili 
(şi românofobi ca structură psihică) 
au început să manipuleze populaţia 
basarabeană, făcând-o să exteriori- 
zeze manifeste pretenţii de indepen- 
denţă nu faţă de cei străini, ci faţă 
de întregul etnic şi naţional, inde- 
pendenţă nu numai teritorială, ci şi 
spirituală, conceptuală. 

Conducerea aservită Imperiului 
Rus (iar apoi sovietic) a încurajat 
permanent şi continuă să încuraje- 
ze tendinţele, cultivate cu grijă, de 
adâncire a prăpastiei care a ajuns 
să separe populaţia românească din 
Basarabia de populaţia, tot româ- 
nească, din Ţară. 

Acesta nu e de acum numai re- 
gionalism sau provincialism, existent 
obiectiv în cadrul întregului, în cadrul 
aceluiaşi neam, care e un lucru firesc, 
ci cu totul altceva, mult mai grav pen- 
tru conştiinţa populaţiei din regiune. 

In prezent apar iarăşi tentative 
de scoatere din uz a glotonimului 
român (cu aplicare la limbă) şi a 
etnonimului român (cu aplicare la 
popor) prin intimidare şi izolaţionism, 
adică prin recurgere la forță, care, 
după cum bine se ştie, este o acţiune 
profund antidemocratică, ce contra- 
vine unui şir întreg de convenţii şi 
declaraţii universale privind drepturile 
popoarelor şi respectarea libertăţilor 
fundamentale ale omului şi ale gene- 
raţiilor viitoare. 

Se adoptă decizii şi chiar legi ce 
vin în contradicţie flagrantă cu legile 
anterioare. Conducerea neglijează 
ostentativ problemele limbii de stat, 
s-a purces la readucerea limbii ruse 
în prim-plan, prin declararea ei drept 
a doua limbă de stat în Republica 
Moldova (ceea ce înseamnă de fapt 
prima şi unica, cum a spus acad. M. 
Cimpoi). 

Sunt necesare însă cu totul alte 
acţiuni. De exemplu, articolul 13 (anti- 
ştiinţific şi antinaţional) din Constituţie 
trebuie redactat şi votat din nou în 
Parlament în conformitate cu teme- 
iurile ştiinţifice şi idealurile noastre 
de renaştere naţional-spirituală, căci 
e imposibil să dezvolţi cultura statu- 
lui într-un subdialect (şi nu în limba 
literară!), să foloseşti doar o mică 
parte a valorilor culturii naţionale (şi 


nu întreaga gamă a culturii noastre 
naţionale!) 

Ideea cu “limba moldoveneas- 
că” este o “idee vădit aberantă”. In 
Constituţie a fost promovat deci un 
neadevăr. Trebuie revăzută aşadar 
Constituţia, nu adevărul! 

In prezent, ca urmare a situaţiei 
existente în Republica Moldova, s-a 
creat o stare de lucruri ce nu poate fi 
depăşită uşor, deşi s-au depus şi se 
depun eforturi permanente din partea 
intelectualităţii progresiste (scriitori, 
jurnalişti, învăţători, profesori, oameni 
de ştiinţă ş.a.), care, trebuie să recu- 
noaştem, e destul de redusă numeric. 

Se creează impresia că tot ce 
se face în această privinţă se face în 
van. Se scrie mult în presă, se vor- 
beşte mereu la radio şi televiziune, 
dar nimeni nu ascultă, nimeni nu 
citeşte cele scrise, nimeni nu se inte- 
resează de nimic. Totul continuă ca şi 
ieri, ca şi luna trecută, ca şi în anul ce 
s-a scurs, ca şi acum cinci ani. 

Cum să lupţi cu asta?! Care 
sunt căile?! Nimeni nu poate da un 
răspuns! 

Poate trebuie iniţiată o cam- 
panie largă de formare a conştiinţei 
naţionale unice. Dar cine va apleca 
urechea la cele promovate în această 
campanie, dacă forurile de conducere 
nu susţin în principiu obiectivele în 
cauză? Demersurile educaţionale 
urmează să cuprindă întreaga popu- 
laţie a Republicii Moldova, nu numai 
pe intelectuali, care s-au cam rărit 
în ultimul timp. Populaţia trebuie să 
conştientizeze ce se întâmplă, care 
îi sunt originile, cu cine se înrudeşte, 
ce limbă vorbeşte?! 

E o sarcină grea de tot. 

Mai cu seamă în condiţiile 
monolingvismului rusofonilor din 
republică şi a bilingvismului celor 
ce în majoritate nu cunosc suficient 
nici una dintre cele două limbi ce se 
confruntă în societate. 

Dar, până se va forma conştiinţa 
naţională, până se va restabili simţul 
întregului etnic şi până se vor crea 
condiţiile necesare pentru mono- 
lingvismul statal firesc, să nu accep- 
tăm cel puţin neadevărurile! 

NU! TIRANIEI 
LIMBII RUSE 


Îngăduiti-mi să mă refer pentru 
început la două hotărâri despre limbi, 
adoptate încă pe vremea Puterii So- 
vietice: “Despre învățarea limbii ruse 
în R.S.S. Moldovenească” şi “Des- 
pre învăţarea limbii moldoveneşti 
în R.S.S. Moldovenească”. Cum se 
face, doamnelor şi domnilor, că una 
dintre aceste hotărâri — gândiţi-vă 
dumneavoastră înşivă care anume — 
a fost realizată chiar în momentul 
adoptării ei, iar cea de-a doua — aş 
dori să vă gândiţi şi să înţelegeţi care 
şi de ce — nu este realizată nici până 
în prezent. 

Nu mă grăbesc să trag de aici 
concluziile care se cer, le las, în mod 
conştient, pentru finalul acestei cu- 
vântări“, dar noi, românii moldoveni, 
am învăţat rusa pe timpul ţarismului, 
am învăţat-o pe timpul sovietelor, o 
învăţăm după declararea Indepen- 
denţei, deci după 1991, iar ruşii nu 
ne-au îndrăgit limba nici măcar după 

* Ţinută la Congresul | al Filologilor 


din Republica Moldova, la 29 august 
2001. 


1989, când au fost adoptate legile 
despre limba de stat, despre grafia 
latină şi despre funcţionarea limbilor 
vorbite la noi, legi prin care erau obli- 
gati în chip magistral s-o facă. 

Până la un punct îi putem, 
desigur, înțelege, de vreme ce legea 
“Cu privire la funcţionarea limbilor...” 
este împestriţată cu fraze despre 
întocmirea documentelor în limba 
moldovenească sau rusă, alteori — în 
moldovenească şi rusă. 

Mărinimoşi ca de la Burebista, 
Decebal şi Traian, noi le-am oferit 
cetăţenilor rusofoni, în 1989, posi- 
bilitatea de a însuşi treptat, în urma 
frecventării grupelor, cercurilor, cur- 
surilor special organizate — pe banii 
publici! — pentru domniile lor, ca să li 
se dea minimul necesar din ceea ce 
li se cerea să cunoască. Domniile lor 
au acceptat banii, unii conducători 
notau în cataloage că învaţă limba 
“moldovenească”, în realitate însu- 
şind cu hărnicie de invidiat limba... 
engleză. 

Aceasta, engleza, le era de 
mare trebuinţă, pe când “moldo- 
veneasca”... 

S-a vorbit, în ultimii ani, de sute 
de ori despre necesitatea schimbării 
legislaţiei lingvistice în corespundere 
cu situaţia actuală, după ce au fost 
organizate mai mult de 2000 (două 
mii!) de grupe, cercuri şi cursuri de 
însuşire a limbii de stat de către 
alolingvi, după nenumărate emisiuni 
radiofonice şi televizate în ajutorul 
alolingvilor doritori de a ne învăţa 
limba, după cele circa 150 (una sută 
cincizeci!) de manuale, ghiduri, dic- 
ţionare destinate de asemenea lor. 

Zadarnic. 

Limba rusă n-a încetat, nici 
după 1989, să împingă pe planul al 
doilea limba acestui pământ. Majori- 
tatea documentelor în organizaţii, la 
întreprinderi, mai cu seamă la cele 
particulare, au continuat, în tot acest 
răstimp, să fie redactate în ruseşte. 
Controalele, indicaţiile, dispoziţiile 
Departamentului de Stat al Limbilor 
(1992-1994) şi ale Departamentului 
Relaţii Interetnice şi Funcționarea 

Limbilor (1998-2001) n-au ajuns la 
urechile şi, mai ales, la conştiinţa tutu- 
ror conducătorilor de toate rangurile. 
Astfel încât este suficient ca directo- 
rul, preşedintele sau cel puţin conta- 
bilul să nu cunoască limba statului, 
pentru ca toate adunările, şedinţele, 
consfătuirile să se ţină în limba rusă. 

Pe parcurs au fost depuse mul- 
te şi mari eforturi ca să apărăm limba 
de stat, să stăvilim poftele nesăbuite 
ale conducătorilor internaţionalişti 
care, vorba lui Nicolae Dabija, cu- 
nosc numai o singură limbă, dar nici 
demersurile departamentului, nici 
acţionarea în judecată (a căpătat o 
rezonanţă deosebită cazul unui oa- 
recare Veselovski de la Ialoveni), nici 
circularele expediate în judeţe şi sec- 
toare de către Procuratura Generală 
n-au dat rezultatele aşteptate de noi. 

Să nu ajungi la concluzia că 
în domeniul funcţionării limbii de 
stat au dominat tot timpul adevărate 
fărădelegi? 

Am mai abordat această pro- 
blemă. Revin la ea, deoarece trebuie 
să conştientizăm pericolul care ne 
paşte în continuare din partea limbii 
ruse, mai ales după 25 februarie 
2001, de când a venit la putere Par- 
tidul Comuniştilor. Trei legi adoptate 
sau pe cale de a fi adoptate râmă 
nemilos şi neruşinat la rădăcina 
limbii noastre, rămase cu denumirea 
improprie — “moldovenească” — în 
constituţia agrariano-interfrontistă din 
1994. E vorba de o variantă nouă a 
legii publicităţii, conform căreia ma- 
terialele de reclamă se întocmesc în 
limba română sau rusă (noua lege 
vine în flagrantă contradicţie chiar 
şi cu legea, perimată între timp, cu 
privire la funcţionarea limbilor, în 
care se stipula că aceste materiale 
se întocmesc în limbile română şi 
rusă, deci în două limbi; deputaţii 
comunişti au dat frâu liber rusofonilor 
care n-au respectat niciodată limba 
acestui pământ; apropo, la Chişinău 
au apărut primele anunţuri în care se 
scrie fără jenă ori — mai exact — cu 
neruşinare că la angajarea în funcţie 
“cunoaşterea limbii de stat nu este 


obligatorie”). Apoi — de legea privind 
minoritățile etnice, în care acestora 
li se fixează drepturi de care bene- 
ficiază, în orice stat care se respectă, 
numai majoritarii. De exemplu, limba 
rusă, limbă a unui grup etnic de numai 
13 %, este avansată la funcţia unei a 
doua limbi de stat. Curând după legea 
privind minoritățile etnice Parlamentul 
chişinăuian a purces la pregătirea 
legii despre funcţiile limbii ruse ca a 
doua limbă de stat, proiectul acesteia 
fiind publicat în ziarul “Comunistul” 
încă la 12 ianuarie a.c., drept care 
ne întrebăm: cât timp limba acestui 
pământ o să mai aibă de suferit din 
cauza tiraniei neînzăbălate a unei 
limbi minoritare la noi? 

Nu este sănătos să credem că 
în cazul dominării abuzive a limbii 
ruse vor continua să înflorească şi 
limbile ucraineană, bulgară, găgăuză 
şi celelalte. Experienţa Transnistriei 
şi a Găgăuziei vorbeşte, mult prea 
elocvent, că unde se deschid porţile 
limbii ruse nu mai poate fi vorba des- 
pre dezvoltarea normală a altei limbi. 

Aşa stând lucrurile, este absolut 
necesar să tragem concluziile cuve- 
nite. Nu în sensul vreunui apel că 
nu trebuie să cunoaştem limba lui 
Puşkin, care e în adevăr “măreaţă şi 
viguroasă”, ci în sensul că aceasta, 
având “la noi” statut de limbă mino- 
ritară, pierzându-şi firesc statutul de 
“limbă de comunicare pe teritoriul 
Republicii Moldova” o dată cu destră- 
marea imperiului de odinioară, în care 
ea a avut un atare statut şi a ţinut în 
umbră în chip diabolic peste o sută 
de limbi ale popoarelor şi grupurilor 
etnice din fosta Uniune Sovietică, e 
timpul să stea cuminte la locul ce i se 
cuvine conform numărului de purtători 
naturali, nu de români, ucraineni, 
bulgari, găgăuzi etc. rusificaţi. Cu 
alte cuvinte, e timpul ca şi grupurile 
etnice conlocuitoare să-şi dezvolte 
limbile lor, nemaivorbind de populaţia 
băştinaşă majoritară. 

Dacă nici după declararea limbii 
noastre drept limbă de stat ea n-a 
reuşit să-şi revină pe deplin de pe 

urma influenței nefaste din partea 
limbii “fratelui mai mare”, cum o să- 
şi revină limba noastră, cum o să se 
dezvolte ea în cazul declarării limbii 
ruse drept a doua limbă de stat, atât 
de impertinent anunţată recent de 
vicepreşedintele Parlamentului chişi- 
năuian? 

Aceasta e întrebarea şi de aici 
reies concluziile noastre privind în- 
cercările guvernantilor actuali de a ne 
lipsi în continuare de dreptul nostru 
absolut legitim de a ne vorbi nestin- 
gherit — oriunde şi oricând - limba 
strămoşească: 

Nu! limbii ruse ca a doua limbă 
de stat. Zicem acest prim “Nu!”, deoa- 
rece limba rusă îşi bate joc de limba 
noastră nu numai în sensul amintitului 
deja proiect publicat în ziarul “Comu- 
nistul”, nu numai în sensul declaraţiei 
dezmăţate a nou-înfiinţatului şef Mi- 
şin că până la sfârşitul lui septembrie 
vom mai avea o limbă de stat, dar şi 
în sensul că guvernul cere perfecta- 
rea tuturor documentelor şi în limba 
rusă. De ce şi în limba rusă, dacă 
încă la 17 iunie 1994 Parlamentul 
a adoptat o hotărâre (XIII-151), prin 
care se stipula ca de la 1 ianuarie 
1997 la angajarea sau reangajarea 
funcţionarilor publici avea să se ia în 
seamă cunoaşterea limbii de stat? 
Dar mai citiţi o dată, stimaţi guver- 
nanti, Legea Serviciului Public, pentru 
a vă convinge că nu aveţi temei să 
ţineţi traducători în ruseşte (sau poate 
totuşi din ruseşte???) şi să cheltuiţi 
sute şi mii de tone de hârtie (de dragul 
cui, domnilor ???). E 

Nu! dispoziţiei Ministerului In- 
văţământului de a ne obliga copiii 
să înveţe limba rusă încă din clasa a 
doua. Mai explicăm o dată că e bine 
să cunoaştem limba rusă, dar nu 
înainte de a ne cunoaşte ireproşabil 
limba strămoşească. Or, statul nostru 
s-a străduit tot timpul să pregătească 
armate întregi de cadre pentru învă- 
ţământul rusesc, a eliberat licenţe 
câtorva filiale ale universităţilor din 
Federaţia Rusă — pe teritoriul repu- 
blicii, a admis funcţionarea Univer- 
sităţii Slavone la Chişinău, acum 


având — se vede — un surplus de 
profesori de limba rusă, de dragul că- 
rora copiii şi nepoţii noştri sunt obligaţi 
să înveţe în şcoli ruseşti ori cel puţin 
mixte şi să buchisească ruseşte încă 
din clasa a doua. Cum planificaţi pre- 
gătirea cadrelor de profesori rusişti, 
domnilor guvernanti? Ori aceştia vin 
şi azi din fundurile Rusiei, ca în primii 
ani postbelici? 

Nu! prigonirii denumirii corecte 
a limbii noastre, denumire recu- 
noscută, între altele, de Marx, Engels 
şi Lenin, care scriau că Basarabia e 
locuită de români şi că locuitorii ei 
vorbesc româna. Toţi clasicii literaturii 
noastre, inclusiv basarabenii Bogdan 
Petriceicu Hasdeu, Alecu Russo, 
Constantin Stamati, Costache Ne- 
gruzzi etc., s-au numit români şi au 
scris în limba română. 

Nu! prigonirii etnonimului care 
ne exprimă în mod exhaustiv. Nu! 
tentativelor moldoveniste primitive 
de substituire a disciplinei de studiu 
Istoria românilor prin una de esenţă 
stalinist-grosulist-ţaranovistă — Istoria 
Moldovei. 

Noi trebuie să încetăm odată 
şi odată de a privi cu seninătate de 
antilopă cum ni se încalcă drepturile 
fundamentale aici, la noi acasă. Sper 
să exprim opinia voastră, stimati 
profesori, scriitori, ziarişti, repre- 
zentanţi ai altor categorii de inte- 
lectuali, spunând aici în mod răspicat 
că forul nostru de astăzi este ultima 
manifestare paşnică întru apărarea 
istoriei limbii şi în general a identităţii 
noastre spirituale. 

LEGISLAȚIA LINGVISTICĂ 
ŞI PROBLEMELE 
LIMBII DE STAT 


Ne-am fi aşteptat ca după mai bine 
de zece ani de la adoptarea Legislaţiei 
lingvistice, menite să întoarcă limbii ro- 
mâne din Republica Moldova drepturile ei 
fireşti — limbă de comunicare interetnică 
în ţară, limba organelor puterii de stat, 
administraţiei de stat şi organizaţiilor 
obşteşti, la întreprinderi, în instituţii şi 
organizaţii, limba lucrărilor de secretariat, 
limba textelor de informare vizuală — să se 
creeze un mediu lingvistic românesc. Tot 
în 1989 au fost aprobate şi alte hotărâri 
ale Sovietului Suprem de atunci cu privire 
la modul de punere în aplicare a Legislaţi- 
ei lingvistice. S-a prevăzut de asemenea 
ca articolele din Legislaţia lingvistică să 
se realizeze pe etape, “ţinându-se cont 
de gradul de pregătire a sferelor vieţii 
politice, economice, sociale şi culturale, 
de structura naţională, precum şi de 
situaţia lingvistică existentă în diferite 
zone şi în diferite colective de muncă 
din Republică” (Hotărârea Sovietului 
Suprem al R.S.S. Moldoveneşti despre 
modul de punere în aplicare a Legii R.S.S. 
Moldoveneşti “Cu privire la funcţionarea 
limbilor vorbite...”). Aceste etape cuprind 
o perioadă începând cu ziua adoptării 
Legii şi terminând cu 1 ianuarie 1996. 


Nişte hotărâri menite să promoveze apli- 
carea Legislaţiei lingvistice au fost luate 
şi de către Guvern. Urma, în conformitate 
cu Hotărârea sus-pomenită, să se “ela- 
boreze până la 1 ianuarie 1990 măsuri 
care ar prevedea răspunderea pentru 
nerespectarea prezentei “Legi...”. Aşa şi 
au rămas necunoscute aceste “măsuri”, 
care ar fi sancţionat cazurile de încălcare 
a Legislaţiei lingvistice. Sau că Legislaţia 
lingvistică a fost cu sfinţenie respectată 
(ceea ce nu poate fi, căci situaţia nici pe 
departe nu este cea scontată), sau că 
astfel de sancţionări n-au avut loc (nu 
se cunoaşte nici un caz de sancţionare 
pentru nerespectarea Legii). 

După adoptarea actelor legislative 
cu privire la decretarea limbii române 
drept limbă de stat şi revenirea ei la 
grafia latină, adică după 31 august 1989, 
au existat premise pentru întoarcerea 
limbii române la ea acasă, în veşmântul 
firesc — grafia latină. În consecinţă, într-un 
timp foarte scurt s-a putut realiza această 
revenire. S-a început vertiginos însuşirea 
limbii române de către alolingvi pe contul 
statului (un stat sărac a cheltuit milioane), 
funcţionând zeci şi sute de cercuri de stu- 
diere a limbii de stat. A fost însă un entuzi- 
asm de scurtă durată, ca peste 2-3 ani să 
nu se mai insiste asupra aplicării Legisla- 
tiei lingvistice. Mai mult chiar, problemele 
ce ţin de decretarea limbii române drept 
limbă de stat au devenit obiect de specu- 
lare politică în mâinile celor care, pentru 
a parveni, pentru a ajunge la putere, au 
anulat de fapt hotărârea despre punerea 
în aplicare a Legislaţiei lingvistice, căci 
nu se mai cere ca limba română să se 
folosească “în toate sferele vieţii politice, 
economice, sociale şi culturale”, ca limba 
de stat să îndeplinească funcţiile unei 
limbi “de comunicare interetnice pe teri- 
toriul republicii” (articolul 1 din Legislaţia 
lingvistică). Este declarată nulă şi hotă- 
rârea prin care se cerea atestarea privind 
nivelul de cunoaştere a limbii române de 
către lucrătorii de conducere, ai organelor 
puterii de stat, ai administraţiei de stat şi ai 
organizaţiilor obşteşti, precum şi de către 
lucrătorii de la întreprinderi, instituţii şi 
organizaţii, care în virtutea obligaţiilor de 
serviciu vin în contact cu cetăţenii. 

Cu ce ne-am ales după 12 ani de 
activitate “în lumina” Legislaţiei lingvis- 
tice? 

1. Mediul lingvistic din oraşele şi 
orăşelele republicii a rămas tot rusesc, 
ca până la 1989. 

2. Glotonimul “Limba română” nu 
este recunoscut oficial. 

3. Se insistă cu înverşunare asupra 
ideii de a nu recunoaşte identitatea limbii 
literare vorbite în Republica Moldova şi 
în România. 

4. “Se lucrează” impertinent asupra 
creării unei atmosfere de românofobie. 

5. Se mai insistă, ca şi în anii de 
rea pomină, asupra ideii de “bilingvism 
armonios”, susţinute cu îndârjire mai ales 
de “specialişti” care nu cunosc limba de 
stat (adică, “bilingvism armonios” numai 
pentru populaţia autohtonă). 

6. Se desfăşoară o pregătire febrilă 
pentru recunoaşterea oficială a limbii ruse 
ca a doua limbă de stat în Republica 
Moldova. 

Aceste realităţi au fost vizate deja în 
diferite publicaţii de la noi. Semnificative în 
acest sens sunt materialele publicate în 
prestigioasa revistă “Limba Română”. La 
Congresul filologilor s-a vorbit cu multă în- 
grijorare despre situaţia creată, mai ales în 
ultimul timp. S-a vorbit cu durere că limba 
română la noi nu este în capul mesei, că 
hotărârile oficiale cu privire la minoritățile 
naţionale se iau în detrimentul limbii de 
stat şi ar trebui să ne spunem cuvântul, 
sus şi tare, în sprijinul limbii noastre. Este 
acest for o modalitate de a răspunde la 
declaraţiile făcute la nivel oficial şi orientate 
împotriva majorităţii populaţiei? Congresul 
Filologilor (eventual, şi alte întruniri) trebuie 
să se desfăşoare nu numai în clipe de 
alertă, ci periodic, metodic, cu probleme 
bine definite propuse spre rezolvare. 
Când se discută momentele negative ale 
situaţiei lingvistice de după adoptarea Le- 
gislaţiei se invocă, de obicei, două cauze 
fundamentale: 

1. Nu se pune în aplicare Legislaţia 
lingvistică, fapt care are la bază anumite 
circumstanţe de ordin politic; 

2. Alolingvii, în special ruşii, cate- 
goric nu vor să însuşească limba de stat. 

Este un adevăr, dar acesta e cel 
care se vede la suprafaţă, partea cea 
mai mare a acestui “ghețar” fiind ascunsă 
sub apă. 

Dacă Legile cu privire la functiona- 
rea limbilor vorbite pe teritoriul Republica 
Moldova, la statutul limbii de stat, ar fi fost 
respectate, am fi obţinut oare rezultatul 
scontat? Ar fi fost oare limba română într- 
adevăr limbă de stat, interetnică, limbă a 
tuturor sferelor de activitate ale societăţii? 

Să vedem care sunt prevederile 
Legislaţiei lingvistice adoptate în condiţiile 


când republica era încă în cadrul Uniunii 
Sovietice, prevederi pe care am dori să 
le aplicăm în cadrul unui stat cu pretenţii 
de a fi independent. Mă voi opri la câteva 
dintre ele, ca să ne dăm bine seama că 
nici chiar prin realizarea lor nu ne-am fi 
atins scopul. 

1. În Legea “Cu privire la func- 
ţionarea limbilor vorbite pe teritoriul 
R.S.S. Moldoveneşti” se declară: “R.S.S. 
Moldovenească asigură pe teritoriul său 
condiţiile necesare pentru folosirea şi 
dezvoltarea limbii ruse ca limbă de 
comunicare între naţiunile din Uniunea 
R.S.S., precum şi a limbilor populațiilor 
de alte naţionalităţi care locuiesc în re- 
publică”. Se mai revine la acest postulat, 
prin aceeaşi formulare, în articolul 3. 

Cum poate fi, în acest caz, limba 
română limbă de stat, dacă cea rusă este 
declarată în această funcţie. Urmează ar- 
ticolul 1 din Legislaţie care contrazice cele 
afirmate mai sus. In preambul se afirmă 
că limba noastră “se foloseşte în toate 
sferele vieţii politice, economice, sociale 
şi culturale şi îndeplineşte în legătură cu 
aceasta funcţiile limbii de comunicare 
interetnică pe teritoriul republicii”. Prin 
urmare, Legislaţia declară două limbi ca 
interetnice (rusa şi româna). În realitatea 
noastră (la ea ne-am referit mai sus) drept 
limbă interetnică rămâne tot limba “frate- 
lui mai mare”, pentru că cealaltă limbă 
nu poate fi aplicată în mediul lingvistic 
format de mai multe decenii. Astfel limba 
română, declarată ca fiind de stat este 
lipsită de una dintre funcţiile sociale ale 
unei limbi oficiale, a statului. 

2. O altă prevedere de asemenea 
se dovedeşte a fi sterilă: “În localităţile în 
care majoritatea o constituie populaţia 
de naţionalitate găgăuză limba oficială în 
diferite sfere ale vieţii este limba de stat, 
limba găgăuză sau cea rusă”. Astăzi în di- 
viziunea administrativă a găgăuzilor, care 
se vrea independentă, limba oficială nu e 
nici româna, nici găgăuza, ci numai rusa, 
pentru că Legislaţia nu aprobă drept limbă 
de stat limba română pe întreg teritoriul 
republicii, ci “la alegere”. Recent acolo 
a fost scoasă de pe post emisiunea în 
limba română a audiovizualului Gagauz 
yeri (la “alegere”). 

3. Prin lege sunt excluse anumite 
domenii de activitate pentru care ar fi 
obligatorie limba de stat (articolul 5). 
E vorba de “activitatea de producţie a 
transporturilor feroviar şi aerian precum 
şi în unităţile militare...”. 

4. Cum poate fi limba română lim- 
bă de stat, dacă “în relaţiile cu organele 
puterii de stat, ale administraţiei de stat 
şi ale organizaţiilor obşteşti, precum şi cu 
întreprinderile, instituţiile şi organizaţiile”, 
situate pe teritoriul republicii, “limba de 
comunicare orală sau scrisă — moldove- 
nească sau rusă — o alege cetăţeanul” 
(articolul 6). Cetăţeanul alolingv se adre- 
sează în rusă, pentru că nu cunoaşte ro- 
mâna. Cetăţeanul care vorbeşte româna 
nu se poate adresa în limba maternă, 
deoarece lucrătorii de conducere, în multe 
cazuri, nu cunosc limba de stat. Astfel în 
relaţiile cu organele puterii de stat tot rusa 
“o alege”. Legiferată este şi excluderea 
anumitor localităţi din zona de aplicare 
a limbii de stat, pentru că articolul 6, în 
continuare, cere: “în localităţile în care 
majoritatea o constituie populaţia de 
naţionalitate ucraineană, rusă, bulgară 
sau de altă naţionalitate, se foloseşte 
pentru comunicare limba maternă sau o 
altă limbă acceptabilă”. Limba maternă a 
majorităţii populaţiei din Chişinău, Bălţi, 
Tiraspol, Tighina, Dubăsari, Ungheni şi 
a multor altor localităţi e rusa (sau ucrai- 
neana, bulgara, găgăuza ai căror purtă- 
tori, de fapt, în relaţiile oficiale tot rusa 
aplică). Limba de comunicare nu poate 
fi, în aceste cazuri, decât numai rusa, iar 
“o altă limbă acceptabilă” va fi tot rusa. În 
consecinţă, mediul lingvistic rămâne fără 
schimbări, tot rusesc. 

4. Este o declaraţie fără efect când 
se susţine că “limba de lucru în organele 
puterii de stat, administraţiei de stat şi 
organizaţiilor obşteşti este limba de stat”, 
dar totodată “se asigură traducerea în 
limba rusă” (articolul 9). Ce rost este ca 
limba de lucru să fie cea de stat, dacă în 
acelaşi timp se face traducerea? Ce stat 
îşi poate permite cheltuieli suplimentare 
pentru angajarea unui personal anume 
de traducători? Ţara noastră, poate una 
dintre cele mai sărace din lume, îşi per- 
mite aceste cheltuieli pentru traducătorii 
din organele puterii de stat, administraţiei, 
de la întreprinderi, instituţii şi organizaţii. 
Dintr-o informaţie publicată în ziarul 
“Ţara” (31 august 2001) aflăm că pentru 
cei circa 35-40 la sută din numărul total 
al parlamentarilor care nu vorbesc româ- 
na activează un serviciu de traducători. 
Aceştia “înghit” din bugetul de stat circa 
200 mii lei pentru parlamentarii care nu 
vor să însuşească limba oficială a statului, 
la a cărui cârmă se află. Cine a calculat 
câte alte pierderi materiale are statul în 


legătură cu aceste traduceri care se fac 
în lucrările de secretariat, în acţiunile 
penale, civile, în cazurile administrative, 
la notariate, în organele de înregistrare a 
actelor de stare civilă? 

5. Prin articolul 9 al Legislaţiei ling- 
vistice încă o dată localităţile cu populaţie 
alolingvă sunt scoase prin lege din zona 
de răspândire a limbii de stat. lată ce se 
cere aici: “Limba manifestărilor şi lucră- 
rilor de secretariat în organele puterii de 
stat, administraţiei de stat şi organizaţiilor 
obşteşti din localităţile în care majoritatea 
o constituie populaţia de naţionalitate 
ucraineană, rusă, bulgară sau de altă 
naţionalitate este limba de stat, cea 
maternă sau o altă limbă acceptabilă”. 
Pe cine-l poţi trage la răspundere pen- 
tru “încălcarea” legislaţiei în localităţile 
alolingve, unde manifestările şi lucrările 
de secretariat nu se fac în limba de stat? 
Legea în cazul acesta nu este obstruc- 
ţionată, pentru că ea admite ca acestea 
să se facă şi în “limba maternă sau o altă 
limbă acceptabilă”. În realitate aici limba 
oficială e cea “acceptabilă”, adică rusa 
(nici “materna”, nici cea “de stat”). 

6. În mod premeditat, prin lege, 
limba română este lipsită de dreptul de a 
fi oficială, de a fi un atribut inerent al unui 
stat independent, în timp ce, în articolul 
11, se proclamă că “la eliberarea docu- 
mentelor se folosesc, la libera alegere a 
cetăţeanului, limba moldovenească ori 
rusă sau limbile moldovenească şi rusă, 
iar în localităţile cu populaţie de naţio- 
nalitate găgăuză limba moldovenească, 
găgăuză ori rusă, sau limbile moldove- 
nească, găgăuză şi rusă”. E o vădită 
marginalizare a limbii române, declarate 
ca fiind de stat. Cetăţeanul alolingv “va 
alege” desigur nu limba găgăuză, nici 
bulgară, nici ucraineană, căci organele 
puterii de stat nu examinează documen- 
tele în aceste limbi şi “vor alege” limba 
rusă. Pentru moldoveni este indiferent în 
ce limbă se eliberează aceste documente: 
rusă sau română, ele vor fi examinate 
orişiunde. Nici în cazul acesta nimeni 
nu poartă răspundere pentru faptul că 
documentele nu se eliberează în limba de 
stat. Nu se constată act de fraudă când 
documentele sunt eliberate în limba rusă 
sau în altă limbă “acceptabilă”. 

7. Nu se poate insista pe cale 
oficială ca lucrările de secretariat la 
întreprinderile, în instituţiile situate pe 
teritoriul Republicii Moldova să fie efectu- 
ate în limba de stat. Legislaţia lingvistică 

(articolul 12) permite ca “documentaţia 
tehnico-normativă” să fie folosită în limba 
originalului (adică, de obicei, în rusă). 
Astfel şi aici limba de stat cedează limbii 
“acceptabile”. 

8. Articolul 14 înaintează o cerinţă 
învechită : “Documentaţia şi alte infor- 
matii, care se expediază peste hotarele 
R.S.S. Moldoveneşti, se întocmesc în lim- 
ba rusă sau într-o altă limbă acceptabilă”. 
De ce scrisorile oficiale, alte documente şi 
informaţii să nu fie în limba statului nostru 
independent, în limba statelor cu care 
venim în contact sau în cele două limbi 
ale statelor de contact. În ce limbă poate 
fi documentaţia şi alte informaţii trimise 
în Anglia decât în engleză sau română 
sau engleză şi română? În ce limbă vom 
expedia documentaţia şi alte informaţii 
la Bucureşti, în rusă sau “în altă limbă 
acceptabilă”? 

9. Funcţiile limbii de stat sunt 
limitate prin legislaţie şi în lucrările de 
secretariat, în acţiunile penale, civile, în 
cazurile administrative, la notariate şi în 
organele de înregistrare a actelor de stare 
civilă. Nimeni nu este obligat să cunoască 
limba de stat, pentru că “procedura pena- 
lă, civilă şi a cazurilor administrative se 
efectuează... în limba de stat sau într-o 
limbă acceptabilă pentru majoritatea per- 
soanelor participante la proces” (articolul 
15), adică nimeni nu poate cere ca proce- 
dura să se efectueze în limba de stat. Mai 
ales că, după prevederile acestui articol, 
alolingvilor li se asigură dreptul de a par- 
ticipa la acţiunile de anchetă şi judiciare 
prin intermediul translatorului. 

10. Organele arbitrajului de stat de 
asemenea “îşi desfăşoară activitatea în 
limba de stat sau într-o limbă acceptabilă 
pentru părţile participante la litigiu” (arti- 
colul 16). Pentru moldoveni acceptabile 
sunt şi limba română, şi cea rusă. Pentru 
alolingvi “acceptabilă” este numai rusa. În 
acest caz e destul ca 2-3 participanţi la 
litigiu să nu cunoască limba română ca 
activitatea arbitrajului de stat să se des- 
făşoare într-o limbă “acceptabilă”, adică 
“ie anlă dii'ăită 'ciel”. Astfel suntem de 
faţă la restrângerea legislativă a funcţiilor 
sociale ale limbii române. 

11. Cine poate cere ca lucrările 
de secretariat la notariatele de stat şi în 
alte organe să fie în limba de stat, dacă 
articolul 17 nu numai că nu ia sub ocro- 
tirea statului realizarea funcţiilor sociale 
ale limbii române, ci consolidează starea 
de totdeauna: “lucrările de secretariat se 


efectuează în limba de stat sau în limba 
rusă”. În realitate, şi până astăzi, e “sau 
în limba rusă”. 

12. Pe de o parte, pentru lucrătorii 
de conducere, pentru lucrătorii organelor 
puterii de stat, ai administraţiei de stat 
ş.a.m.d. se stabilesc cerinţe în ceea ce 
priveşte cunoaşterea limbii de stat (cu 
scopul de a se integra în activitatea eco- 
nomică, socială, culturală a ţării), iar pe de 
alta, “în instituţiile de învăţământ mediu de 
specialitate, în cele tehnico-profesionale 
şi superioare se asigură instruirea în 
limba de stat şi în limba rusă...” (articolul 
20). În consecinţă, în toate instituţiile de 
învăţământ superior sunt grupe paralele: 
cu limba română şi cu limba rusă, unde 
cursurile se dublează. Statul iroseşte 
astfel surse suplimentare pentru a dubla 
cursurile universitare. Rezultatul acestor 
cheltuieli e că statul a pregătit specialişti 
nu “în virtutea obligaţiilor de serviciu” 
(articolul 7), ci specialişti pentru econo- 
mia şi cultura ţării unde limba oficială, de 
stat e rusa. 

13. Când Legislaţia lingvistică 
promovează cerința că “în instituţiile de 
învăţământ de toate gradele se asigură 
învăţarea limbii moldoveneşti ca obiect de 
studiu” (articolul 21), e un lucru firesc. Se 
învaţă limba ţării natale, se învaţă limba 
de stat, ai cărei cetăţeni suntem sau vom 
fi, întocmai ca în orice altă ţară. Nu este 
clară (de fapt se ştie de ce!) cerința ca 
“în clasele şi grupele cu instruire în limba 
moldovenească” să se introducă drept 
obiect de studiu obligatoriu, pe lângă 
franceză, engleză etc., şi limba rusă. Nu 
ar fi mai civilizat ca o limbă străină să fie 
la alegerea elevilor, studenţilor? 

14. Funcţiile limbii de stat sunt 
mărginite legislativ şi în alte domenii de 
activitate. Într-un stat independent de- 
numirea ministerelor, departamentelor, 
întreprinderilor, instituţiilor, organizaţiilor, 
denumirea subdiviziunilor lor structurale 
ar trebui să fie numai în limba de stat, 
precum e în alte ţări (în Rusia — în limba 
rusă, în Anglia — în engleză, în Germa- 
nia — în germană etc.). În Republica Mol- 
dova toate aceste denumiri au alături şi 
varianta rusă (în conformitate cu articolul 
25): Primăria — [lpumapua, Fabrica — 
GaGpuka, Universitatea — YHuBepcurer, 
Şcoala — Lilkona etc. Astfel alolingvii nu 
au necesitatea de a însuşi limba de stat, 
deoarece în textele de informare vizuală 
ei au, de obicei, alături varianta rusă pe 
care o citesc. 


32 


Limba Ramnână 


Tot cu variante ruse sunt textele 
firmelor, afişelor, anunţurilor de publi- 
citate, precum şi alte texte de informare 
vizuală, pentru că aceasta o cer toate 
articolele de la titlul VI “Limba în denumiri 
şi în informaţii”. 

Am comentat aici numai o parte 
dintre articolele Legislaţiei lingvistice. De 
fapt, toate articolele din actele legislative 
nu dau nici o prioritate limbii de stat în 
ţara care se consideră independentă. Da, 
limba noastră e declarată limbă de stat. 
Prin formulările care le întâlnim aproape 
în toate articolele Legislaţiei, limba rusă 
nu este mai puţin “de stat” decât limba 
română: 

— Limba rusă este limbă interetni- 
că. 

— În localităţile alolingve limba 
oficială, alături de română, e rusa, adică 
numai rusa. 

— În anumite domenii de activitate 
Legislaţia nici “nu reglementează folosi- 
rea limbilor”, astfel limba rusă rămânând 
în funcţie de limbă oficială. 

— În relaţiile cu organele puterii de 
stat, ale administraţiei de stat, cu între- 
prinderile, instituţiile limba de comunicare 
e româna sau rusa (de fapt, e rusa). 

— Limba lucrărilor de secretariat e 
româna sau rusa. 

— Actele şi toate documentele 
puterii de stat şi ale administraţiei se 
întocmesc şi se adoptă în limba de stat 
sau rusă. 

— Eliberarea documentelor e la 
alegerea cetăţeanului: română sau rusă. 

- În toate instanţele de stat se 
primesc şi se examinează documentele 
prezentate în română sau rusă. 

— Documentaţia şi alte informaţii 
care se expediază peste hotare “se 
întocmesc în limba rusă sau într-o altă 
limbă acceptabilă (de română nici nu se 
pomeneşte). 

— Limba procedurii penale, civile şi 
a cazurilor administrative este cea de stat, 
dar cu traducere în limba rusă. 

— Limba organelor arbitrajului de 
stat e cea de stat sau altă limbă accep- 
tabilă (adică rusa). 

— Limba textelor de informare vi- 
zuală e limba de stat sau rusă (sau una 
şi alta). 

— Pentru sectorul privat nici nu se 
reglementează utilizarea limbilor. 

Prin formulările “în limba de stat 
sau rusă”, “limba de stat sau altă lim- 
bă acceptabilă”, pe care le întâlnim în 


Legislaţie, limba rusă este recunoscută 
ca limbă oficială, ca şi româna care-i 
de stat. Funcţiile sociale ale limbii ruse 
în Republica Moldova sunt aceleaşi ca 
şi ale limbii române. Limba rusă este 
astfel limbă de stat nedeclarată. Aşa, 
nedeclarată fiind, e limba a doua care 
are funcţiile limbii de stat în detrimentul 
limbii române. 

Împărtăşim cu deosebite emotii 
alarmarea tuturor oamenilor de bună- 
credinţă, care sunt profund îngrijoraţi 
pentru soarta limbii române, “singura 
avere comună a unui popor” (G. Coş- 
buc) şi pun umărul la cauza comună, de 
întoarcere a ei acasă. Nu o dată organele 
de resort, în special Departamentul Limbi- 
lor, au efectuat controale la întreprinderi, 
în diferite organizaţii, depistând cazuri 
revoltătoare de “încălcare” a Legislaţiei. 
Da, limba de comunicare, limba lucrărilor 
de secretariat, limba informaţiei vizuale 
în aceste întreprinderi şi organizaţii a 
rămas tot rusa. Îngrijorează mult această 
situaţie. Lucrătorii de conducere, cu unele 
excepţii, cum n-au ştiut limba română, 
aşa şi nu o ştiu, deoarece nu au nevoie 
de ea. Paradoxal ar fi ca lucrătorii de 
conducere din Moscova să nu cunoască 
limba rusă. La Chişinău acest fapt e un 
lucru “normal”. 

Actele legislative cu privire la de- 
cretarea limbii române drept limbă de 
stat şi revenirea la grafia latină prevăd 
şi răspunderea personală a conducă- 
torilor pentru nerespectarea prevederilor 
Legislaţiei şi pentru crearea obstacolelor 
la funcţionarea limbii de stat (articolele 
30 şi 31). 

Reproşurile aduse unor condu- 
cători pentru nerespectarea Legislaţiei 
lingvistice, tuturor alolingvilor care sunt 
cetăţeni de zeci de ani ai Republicii 
Moldova, dar nu pot lega două cuvinte în 
limba de stat, sunt cu temei şi trebuie să 
aibă efect asupra persoanelor vizate. Dar 
situaţia nu se schimbă. S-a creat astfel un 
caz bizar: pe de o parte Legislaţia spune 
că toţi conducătorii organelor puterii de 
stat şi ai administraţiei poartă răspundere 
penală pentru nerespectarea legislaţiei, 
pentru faptul că nu promovează limba 
de stat, pe de altă parte toate articolele 
legislaţiei prevăd funcţionarea “limbii 
de stat sau a limbii ruse (acceptabile). 
Astfel, dacă limba de stat e înlocuită cu 
cea rusă, nu este o încălcare a legislaţiei, 
căci însuşi documentul juridic legiferează 
promovarea limbii ruse la nivel de limbă 

oficială, cu aceleaşi funcţii ca ale celei 
declarate de stat. În legătură cu această 
stare de lucruri, Legislaţia adoptată în 
condiţiile unei lupte naţionale înver- 
şunate, pe când încă ne aflam în sistemul 
totalitar al Uniunii Sovietice, şi-a pierdut 
valoarea, ea însăşi fiind un obstacol 
serios în procesul de avansare a limbii 
române în funcţiile ei fireşti, ca limbă 
de stat. Se cere de urgenţă elaborarea 
şi aprobarea parlamentară a unui nou 
text al Legislaţiei lingvistice, care să ţină 
cont de condiţiile unui stat independent, 
în care şi limba este un atribut al acestei 
independente. 

O asemenea Legislație lingvistică, 
elaborată ținând cont de condițiile noi, 
cu efect în promovarea limbii de stat, ar 
fi aceea care, eventual, ar susține urmă- 
toarele postulate: 

1. Limba de stat a Republicii Mol- 
dova este limba română. 

2. Limba română este limba de 
comunicare interetnică în Republica 
Moldova. 

3. În absolut toate localitățile din 
Republica Moldova (şi în cele alolingve!) 
limba oficială (de stat) e numai limba 
română. 

4. Cunoaşterea limbii române este 
obligatorie pentru toţi cetățenii Republicii 
Moldova. 

5. Limba de lucru în organele pute- 
rii de stat, ale administraţiei, la întreprin- 
deri, în instituţii şi organizaţii (atât de stat, 
cât şi particulare) este numai limba de stat 
(inclusiv în localităţile alolingve). 

6. Limba manifestărilor şi lucrărilor 
de stat e numai limba română. 

7. Limba textelor de informare 
vizuală e numai limba română ş.a.m.d. 

Altfel spus, articolele Legislaţiei 
lingvistice nu trebuie să conţină alterna- 
tiva “limba de stat sau rusă (altă limbă 
acceptabilă)”, ci numai limba română. 
Legislaţia, fireşte, nu va reglementa folo- 
sirea limbilor în relaţiile personale. 

Numai prin elaborarea şi aprobarea 
unei noi legislații, în vederea cerinţelor 
de mai sus, situaţia lingvistică nu poate 
să se schimbe radical. Se mai cere şi 
trasarea unui sistem de măsuri în vederea 
executării legislaţiei lingvistice noi. Aceste 
măsuri trebuie să genereze amplificarea 
funcţiilor sociale ale limbii române şi prin 
condiţiile în care alolingvii au nevoie de 
limba de stat şi anume: 

— pentru a căpăta cetăţenia Re- 
publicii Moldova; 


— pentru a deveni lucrători de 
conducere; 

— pentru a-şi exercita funcţiile de 
serviciu în limba de stat; 

— pentru relaţiile cu organele pu- 
terii de stat şi ale administraţiei; 

— pentru a putea executa lucrările 
de secretariat; 

— pentru a participa la procedura 
penală, civilă sau a cazurilor admi- 
nistrative; 

— pentru a-şi putea continua stu- 
diile; 

— pentru a citi şi a înţelege textele 
de informare vizuală ş.a.m.d. 

Un rol deosebit l-ar avea o politi- 
că lingvistică a statului, benefică pentru 
întoarcerea funcţiilor sociale fireşti limbii 
de stat. O astfel de politică poate fi inspi- 
rată din experienţa statelor civilizate, în 
care limba oficială este o necesitate vitală 
pentru toţi cetăţenii care vor să se inte- 
greze în procesul economic şi cultural al 
țării. Cu atât mai mult, cu cât studierea 
limbii de stat de către alolingvi contribuie 
la consolidarea toleranţei şi la o mai bună 
înţelegere între persoanele ce aparţin 
unor naţiuni şi etnii diferite. 

Serafim SAKA 
Chişinău 


CATAPULTELE BAT 
_DIN NOU ÎN ZIDUL 
RĂBDĂRII NOASTRE 


- SĂ FIM OARE AŞA CUM 
SUNTEM? - 


Ar fi ridicol şi chiar absurd să mai 
umblăm — după atâtea argumente - şi 
azi cu dovezi. Dovezile mele, precum am 
toată încrederea că vor fi şi ale D-stră, 
sunt mai mult de ordin emoţional. 

Aşa se face că, după zece ani de 
somnambulism democratic, tresar noap- 
tea în semisomn şi mă întreb: să fim oare 
aşa cum suntem?! 

Dar suntem nişte condamnaţi să 
urcăm, sisific, de fiecare dată golgota 
propriei noastre limbi, ca să fim apoi 
rostogoliţi, iarăşi şi iarăşi, în hău. Acum 
hăul fiind chiar propriul tău stat, suveran 
şi independent, din când în când. 

Doamne, de ce ne macini atâta în 
acest spaţiu absurd în care toate s-au 
întors pe dos?! Bâlbâiţii se declară aici 
tribuni, orbii ne arată calea cea dreaptă, 
şontorogii patronează alergările de cursă 
lungă, iar proştii proştilor au ajuns să-i 
înveţe minte pe cei încă neprostiţi cu totul. 

... Aici s-au scris cărţi, s-au turnat 
filme, s-au tropăit dansuri zise populare, 
s-au jucat piese şi s-au cântat opere 


cu cele mai târâtoare subiecte şi idei. 
Şi când se părea că nimeni şi nimic nu 
mai este în stare să recurgă la aceleaşi 
inepţii inepte, se găseşte câte un-doi-trei 
care-şi declară, iarăşi, craca pe care s-au 
cocoţat, arbore naţional. 

incepuse să dea, parcă, semne de 
oboseală prea deşteptul V. Stati s-o facă 
atâta pe prostul, s-a pocăit Hropotinschi 
şi nu-şi mai pune pixul săltăreţ în slujba 
târâtului în picioare, îşi regăsise vocaţia 
de pedagog cărturarul Valeriu Senic, 
tranşantizându-se definitiv, sperând să-l 
poată învăţa moldovenegşte pe Smirnov... 
ci numai inamovibilul Ţaranov (ce nume, 
Doamne!) şi poate încă unul-doi, îşi 
continuau opera de alchimizare a istoriei 
moldovenilor. 

Unu-doi-trei, şi încă atât de alchi- 
mizaţi, să fie în stare să întoarcă roata 
vremii?! 

Dacă-i aşa, atunci, nu mai face să 
tresari noaptea în somn şi să te întrebi: 
să fim oare aşa cum suntem?! 

Copiii noştri au pătruns misterele 
scrisului latin şi deprind, deocamdată mai 
mult la nivel de vocabular, sonoritatea 
limbii române, profesorii noştri — cei ră- 
maşi pe altarul jertfei — dau dovadă de un 
mai mult decât supraefort uman pentru a 
ține — şi ţin, încă ţin! — piept catapultelor 
care bat din nou, obscurantist, în zidurile 
răbdării noastre. 

Chiar ministrul învăţământului, dl 
Vancea — l-am auzit la radio, cu urechile 
mele — a spus că, citez: “nimic din ceea 
ce s-a obţinut în anii de renaştere na- 
ţională, nu va fi schimbat”, pentru care 
faptă — de a nu călca în pas cadenţat cu 
nişte doleanţe absurde — îl trecem, primul, 
pe lista luptătorilor pentru rămânere. 
Faptă pe care, sfătuiţi-i s-o urmeze şi alţi 
conaţionali din partidul, pe cât de majo- 
ritar, pe atât de străin aspirațiilor noastre 
naţionale. Dacă, desigur, mai există co- 
naţionali într-un partid, care, ajuns prin 
cel mai democratic vot la putere, revine 
peste noapte la catastrofalul centralism 
democratic şi DICTEAZĂ — ziua în amiaza 
mare - majorităţii absolute voinţa unor 
minoritari, pomeniţi pe cât de prosperi, 
pe atât de agresivi. 

... Acum, ca să nu se creadă că am 
numai emoţii, trec la argumente. Limba 
şi istoria românilor ar fi putut fi şi în Ba- 
sarabia acasă, dacă 15-20-30-40-50 de 
ani înapoi, moldoveniştii ştiinţei literare şi 
istorice moldoveneşti ar fi scris articolele 
pe care le scrie abia acum dl academician 
Corbu, dar, vai, acum 15-20-30 ş.a.m.d. 

ani, lingviştii şi istoricii moldoveniţi com- 
puneau trăsnăi, iar dl academician Corbu 
era pus sau o făcea din proprie, încă 
neacademicianistă iniţiativă (asta, ar fi, 
de fapt, interesant să ne-o spună chiar 
dlui!), să pescuiască din textele clasicilor 
pe care îi prefața la Chişinău, tot ce era 
“român” şi “Românie”. 

Atunci când era riscant până şi să-i 
recunoşti soţiei, noaptea în pat, că eşti 
român şi să-i chiţcăieşti în limba ta, atunci 
onestitatea şi competenţa istoriografiei şi 
lingvisticii de la noi ar fi fost mai mult decât 
o ploaie ecuatorială peste Sahara noastră 
nenaţională în formă şi foarte socialistă 
în conţinut. Dacă nu-şi schimbau obtuzi- 
tatea naţională, foştii şi tot ei rămaşii şi 
până azi, înflăcăraţi luptători “cu limba”, 
ar fi trecut, cel puţin, cursul scurt de “I” 
likbez “D” (lichidarea neştiinţei de limbă), 
încât dl academician Corbu să poată azi 
“P săptămâni “D” în “Săptămâna'- şi 
încă cu un surplus de perfectă stilistică 
românească — nu despre netăgăduitele 
asemuiri dintre moldoveni şi români, ci 
despre absoluta lor identitate. Aşa însă, 
până şi în acest, cu totul alt context şi la 
o altă fază de concepere a adevărului 
istoric, eseurile “I” săptămânaliste “D” ale 
domnului academician argumentează, 
copios, asemuirile pentru a trece, sub 
academică tăcere, absoluta identitate. 

Că, adică, da, suntem un neam, cu 
o cultură, istorie, limbă ş.a.m.d. comune, 
dar... 

Dar — ce? 

larăşi “|” dar “D”?! 

Pentru ca imediat să se re-gă- 
sească un fost adept al unităţii — dl A.Du- 
brovschi, habilitat în istorie — care după ce 
tranzitează, călare pe un partid mic-mic, 
cât un purice iarna pe ger, mai multe 
partide măreţe, pârpâlind un fel de politică 
democratică până şi în partidul P.F.D. al 
fostului Matei, pentru a se deda, habili- 
tant, teoriei posibilităţilor, logofrenizând 
în urgentă căutare de noi ideologi. Citez: 
“Nu aş putea afirma cu siguranţă, că mol- 
dovenii, constituindu-şi propriul stat, nu ar 
putea, într-un viitor apropiat, împreună cu 
reprezentanţii naţiunilor conlocuitoare, să 
se afirme drept naţiune. Fără a supăra 
careva popoare, moldovenii au dreptul 
la denumirea de limbă moldovenească, 
la identitate proprie şi la istorie”. 

Ei bine, dacă nu puteţi afirma cu 
siguranţă, de ce să fiţi sigur? 

lar dacă nu sunteţi sigur, de ce să 
mai afirmaţi cu nesiguranţă?! 


Admit, este într-un fel chiar expli- 
cabil, ca anumiţi moldoveni să se întrebe 
şi azi: de ce, adică, să fiu, numaidecât, 
român? 

Ca şi cum ar fi mare scofală să fii 
român! 

Le răspund: nu e nici mare, nici 
mică, este atât cât e nevoie pentru a nu 
fi nevoiţi să fim când UNII, când ALŢII, 
oricât ar fi să ne dea istoria de-a tumba. 

Ruşii, veşnicii noştri eliberatori, au 
încercat, pe parcursul istoriei, să ne facă 
ALTCINEVA decât ceea ce suntem şi iată 
ce-a ieşit din noi. În loc să avem azi şi noi 
nişte buni ţărani, noi avem ţaranovi care 
continuă s-o feştelească pe dinăuntru, 
de parcă nu s-ar fi întâmplat nimic “I” 
afară “D”. 

Aici aş zice, să nu ne grăbim. Să 
le dăm şi dlor o şansă. Că s-ar putea 
întâmpla, de ce nu? să le vină, într-o 
bună zi, şi dlor “I” ţăranul “D” la cap şi 
să exclame deplin eliberaţi de sine: că 
era să mă prostesc cu tătu' de când sunt 
ceea ce nu îs! 

Până atunci, însă, la sacramentala 
şi mereu speculata de toţi netrebnicii 
întrebare — cine suntem?, răspundem că 
da, suntem moldoveni, dar tot români, cu 
toate bunele şi mai puţin bunele noastre, 
comune. Şi asta nu pentru că aşa vrea 
nespus de mult dnul Usatiuc şi nu o vrea 
nicicacum tovarăşul Stepaniuc. 

Asta-i pentru că statul, orice fel de 
stat, inclusiv unul suveran şi indepen- 
dent, e o treabă de conjunctură naţională 
şi internaţională, de ambițiile unora şi 
incertitudinile altora, de până şi cine-ţi 
este soţia şi ce preferinţe geopolitice 
are, în timp ce limba, istoria, națiunea ţin 
de cu totul alte legi, şi ele stau până şi 
peste ordonanţele unui parlament absolut 
majoritar şi “|” atoateputător “D” (de la a 
putea toate celea). 

Chiar dacă s-ar apuca, pe la o chin- 
die, şi ar pune la vot, majoritar, dar ires- 
ponsabil, limba, istoria şi națiunea. Chiar 
dacă vrerile unui preşedinte într-o republi- 
că parlamentară sunt literă de evanghelie 
pentru un parlament prezidenţial. 

Aşa că, neavând încotro, suntem 
nevoiţi să rămânem, în ciuda nimicurilor 
de deosebiri, reale sau imaginare, acum 
şi în vecii vecilor ceea ce suntem. Româ- 
ni! Pentru că a fi ceea ce eşti, înseamnă, 
în primul rând şi în ultimă instanţă, a 
nu pierde şansa de a face parte dintr-o 
naţiune — prosperă, puternică şi cultă, că 
abia de acolo înainte încep marile proble- 
me cu care se confruntă azi umanitatea. 
Probleme globale şi de neamânat şi nu 

— cine eşti, domnule francez: francez sau 
alsacian?! lar dacă nu şi nu, vom face şi în 
continuare placul vremelniciilor la putere, 
vom rămâne, în accepţia generală, exact 
ceea ce am ajuns. Nişte oameni — acum 
rătăcitori şi pe coclaurile Europei — cărora 
nu le poartă nimeni de grijă şi de ale căror 
fapte s-ar putea întâmpla să nu mai poată 
nici măcar bunul Dumnezeu răspunde. 

Dar şi nişte sărmani învăţători care, 
cum să cultive demnitate, când sunt des- 
consideraţi şi umiliţi, dându-li-se — o dată 
la câteva luni — un salariu cu care nu-şi pot 
acoperi nici măcar dăjdiile, nenumărate! 

Tristeţea noastră cea mare sunt, 
însă, copiii! După ce învaţă pe apucate — 
noaptea pe întuneric acasă, ziua în şcoli 
neîncălzite — sunt ademeniţi să urmeze 
universităţi şi academii pe care le avem 
azi cât nu le are Franţa, Germania şi 
Luxemburgul — tocmai 57! — plătindu-şi 
aproximativa carte cu banii făcuţi, unul 
D-zeu ştie cum, după care, negăsindu-şi 
întrebuințare patronală (de la patron) pe 
acest pământ, pleacă sau se apucă de 
orice altceva. 

Ca să poată supravieţui. 

La toate acestea ne mai lipsesc 
stupidele bătălii dintre moldoveni şi mol- 
doveni, că râd până şi eschimoşii, când 
li-e cald, de noi: “Rebeata, cito s vami? 
S utra rumânicali, a posle obeda, opeati 
maldavaniceaite?!” (Ce-i cu voi, băieţi: 
dimineaţa parcă vorbeaţi româneşte, iar 
acum îi daţi din nou cu moldoveneasca?!” 

Desigur, ţinuţi în acest ghetou “I” 
incert, dar sigur “D”, moldovenii se vor 
chirci şi împuţina până vor ajunge să în- 
capă — cap în cap — în istoriile ţăranovilor, 
iar de acolo nemairămânându-le decât 
un singur pas forţat până în suprastatul 
CSl-ist al lui Lukaşenko. 


Abandonaţi, flămânzi şi goi, în 
lungul drum către o democraţie moldo- 
venească, am pus mână de la mână 
şi i-am readus în istorie, la început de 
mileniu trei, pe cei care nu erau buni nici 
măcar în ultimul secol al celuilalt mileniu. 
l-am readus în timp, ca pe un ultim ecou 
al unui imperiu care a sucombat în pro- 
pria sa minciună, votaţi fiind de nişte bieţi 
oameni ajunşi la disperare, dar mai ales 
de tot ce respiră şi aspiră aici capitalism 
imperial. Aşa că nu va fi bine, n-are cum 
fi, în acest viespar multinațional în care 
albinele de toate naţionalităţile nu pot 
face miere. 

Misteriosul zumzet poate trece într- 
o nefericită zi în zgomot şi furie. 


Dacă istoria a voit să facă o raită 
înapoi în timp, învingătorii ar trebui să 
nu repete greşelile învinşilor care au tot 
LIMBIT până ce au dat vădită dovadă că 
nu pot nimic altceva. 

„„„ Lăsaţi limba în pace, ca măcar 
copiii să ajungă s-o vorbească, odată 
şi odată, frumos şi încăpător, pentru că 
numai după ce ajungi să nu te bâlbâi “în 
limba ta”, numai atunci ai şansa să fii 
auzit şi de alţii. 

Acum zece ani democraţia era 
dorită de moldoveni. După zece ani de 
moşcoteală politică, democraţia este 
respinsă de moldoveni. 

Dar nu numai pentru că reformele 
democratice de la Chişinău au amărât 
şi dezamăgit, mai mult decât faimoasa 
stagnare comunistă, poporul. 

Democraţia este azi respinsă de 
moldoveni — sau dacă nu, nu se mai pune 
mare speranţă în ea — pentru că hoarda 
politică de la noi şi-a creat un cadru juridic 
şi imunitar cu care să-şi acopere fraudele 
şi să-şi tăinuiască tragerea — pe unde 
“peve”, pe unde “peneve” — jăratecului 
tranziţional la turta personală. 

Dar şi pentru că gladiatorii din 
partidele politice, mimând o luptă de 
două parale, au ieşit — spre deosebire 
de masele paupere — putred de bogaţi 
din toată această hârjoană suverană şi 
independentă. 

Azi poporul este chinuit, umilit şi 
sărac, în timp ce politicienii nu încap în 
piele, de sătui ce sunt. 

Ei sătui de bine, noi sătui de ei! 

Plecaţi, părăsiţi scena politică, 
spectacolul s-a terminat, iar poporul tre- 
buie să se dumerească, pentru ca poate 
măcar cândva — Dumnezeu ştie când — să 
mai vrea să renască odată. 

Până atunci însă — din vina politici- 
enilor corupti şi iresponsabili — rămânem, 
după un deceniu de eşecuri şi speranţe, 
în noaptea care coboară vertiginos peste 
tristeţea noastră. 

Adrian GHICA, 
specialist principal 
la Ministerul Invăţământului 


__ VALENTELE 
ÎNVĂŢĂMÂNTULUI 
FORMATIV 


Onorată asistenţă, onorat prezidiu, 
select auditoriu! 

Voi începe prin a reconsidera o 
performanţă a profesorilor, părinţilor şi 
copiilor angajaţi în şcoala din Republica 
Moldova care, de mulţi ani deja, au rea- 
lizat că etnonimul adevărat al locuitorilor 
acestui teritoriu dintre Prut şi Nistru este 
român, iar denumirea corectă a limbii pe 
care o vorbesc este limba română. 

Regretabil este însă că, la ora 
actuală, unii diriguitori, din rea-voinţă şi 
lipsă de documentare, folosesc pe scena 
politică, unde se pune în joc opinia neavi- 
zată a poporului, un subdialect, ceea ce 
contravine adevărului ştiinţific şi istoric. 

Astfel, se ignorează tratarea ştiinţi- 
fică a problemei şi opinia competentă a 
intelectualităţii. Este foarte important să 
se revină la articolul 13 din Constituţia 
Republicii Moldova pentru a-l reformula 
în corespundere cu adevărul ştiinţific. 

Limba română, ca disciplină şco- 
lară, este predată, în contextul celorlalte 
materii, la nivel de ştiinţă. Şi, în condiţiile 
noii politici curriculare, ce solicită o co- 
laborare deschisă, o interferenţă între 
şcoală şi societate, pentru realizarea cu 
succes a procesului educaţional, este 
oportun să menţionăm că în societate mai 


persistă politica de rusificare. Acest fapt 
creează, în mod direct, dificultăţi serioase 
în menţinerea condiţiei de întâietate a 
limbii şi literaturii române printre celelalte 
discipline şcolare. 

Noul curriculum propune o viziune 
ştiinţifică asupra conceptului de limba şi 
literatura română, având o perspectivă 
funcţională şi, precum adeveresc pro- 
bele de evaluare, este acceptat de toţi 
factorii interesaţi: elevi, părinţi, profesori. 
Conceptul este modern şi corespunde 
orizontului de aşteptare al elevului, pentru 
că este axat pe valori, evaluându-le pe 
cele general-umane şi naţionale, etice 
şi estetice. 

Implementarea noii concepţii este 
anevoioasă, dată fiind complexitatea 
ei inerentă, dar şi existenţa unor cauze 
obiective. Apreciem în mod deosebit efor- 
tul entuziast al profesorului, care, cu multă 
râvnă şi vocaţie, a însuşit formula noului 
model didactic, conturându-şi, fiecare- 
n parte, specificul unui comportament 
pedagogic eficient. Un rol important în 
această privinţă revine aplicării noilor 
tehnologii educaţionale. Acesta este 
însă parcursul individual al profesorilor. 
Pronosticarea unui succes al politicii 
educaţionale se poate face numai dacă 
societatea şi, în primul rând, factorii de 
decizie îşi vor da concursul, asigurând ce- 
lelalte demersuri curriculare: perspectiva 
socializării, pregătirea la un nivel susţinut 
a cadrelor apte să realizeze demersul 
educaţional, asigurarea inventarului 
didactic modern şi suficient, publicarea 
întregului set de materiale didactice şi, 
fireşte, condiţia sine qua non a activităţii 
unui profesor — salarizarea din care şi-ar 
achiziţiona materialul didactic propriu, 
noutăţile editoriale etc. 

Din moment ce ne dorim încă o 
şansă pentru prezent şi viitor, şi forul 
actual este o pledoarie în acest sens, 
trebuie să demonstrăm că o societate, 
când se referă la problema educaţiei, nu 
are dreptul să invoce motive de sărăcie, 
imposibilitate şi trenaj. Or, condiţia pro- 
fesorului reflectă şansele, dar şi conse- 
cinţele dramatice pe care le trăim şi care 
se pot agrava, dacă nu vom reconsidera, 
în primul rând, valoarea profesorului de 
limba şi literatura română, care trebuie să 
fie un exemplu de patriotism în vorbă şi în 
faptă, expresia legământului cu idealurile 
naţionale şi universale. 

Prof. dr. Tamara CRISTEI, 
U.S.M. 
Chişinău 


PROBLEMA 
EFICIENTIZARII 
PROCESULUI 
INSTRUCTIV 


Forumul de faţă este o expresie 
relevantă a concentrării eforturilor filolo- 
gilor din republică pentru a face faţă unui 
stringent imperativ al timpului: asigurarea 
funcţionalităţii limbii române ca factor do- 
minant al vitalităţii noastre spirituale. Tim- 
pul actual, cu toate semnele de discon- 
tinuitate inerentă unei evoluţii moderne, 
este timpul marilor sinteze, în care omul 
nu mai poate fi încadrat naiv şi spontan în 
existenţă, ci din unghiul comprehensiv al 
diverselor forme de cultură şi modele spi- 
rituale, materializate şi transmise printr-o 
limbă istorică, fapt menţionat de C. Noica. 
Ceea ce caracterizează momentul istoric 
pe care-l trăim este intenţia de a ne face 
un serios examen de conştiinţă şi de a 
pune în valoare ce s-a realizat şi ce s-a 
trişat pe parcursul acestui ultim deceniu, 
dacă mai râvnim să întronăm măria-sa 
adevărul în tot ce facem pentru a dăinui 
în prosperitate prin valorile limbii româ- 
ne. Că este un adevăr general-valabil o 
confirmă luările de atitudine şi argumen- 
tele elocvente ale marilor personalităţi 


culturale româneşti în numeroase studii 
şi tratate ştiinţifice de la Nicolaus Olahus 
până la renumitul lingvist al contempo- 
raneităţii Eugeniu Coșeriu. 

Optiunile enunțate aici demon- 
strează că suntem perfect angajaţi în 
condiţia noastră de filolog, fapt pe care 
diriguitorii statului nostru şi ai organiza- 
ţiilor de resort ar trebui să-l ia în calcul 
atunci când vor lua decizii referitoare la 
problemele lingvistice sau, în general, la 
cele ale spiritualităţii româneşti — coloana 
noastră vertebrală. Amintindu-ne că A. 
Russo califica filologul drept “ostaş al 
propăşirii chemat a ridica o zidire” pe do- 
meniul spiritualităţii, e de datoria noastră 
să ne însuşim astăzi perfect misiunea de 
arhitecţi şi constructori permanenţi ai acţi- 
unilor de asigurare a funcţionalităţii limbii 
române de jure şi de facto în perimetrul 
republicii noastre. Dintre toţi filologii, 
întâietatea pe deplin justificată în această 
privinţă o are profesorul învăţământului 
preuniversitar. Ni se impune prin asociaţie 
imaginea arhetipală a Meşterului Manole, 
modelul conţinând un obiectiv major: acea 
minunată zidire reprezentată de cuvintele 
esenţiale ale limbii române. Construirea 
frumosului prin intermediul limbii noastre 
este opera ce-o realizăm fiecare fie la ore, 
fie în alt gen de activitate educaţională. 
Ana pe care o sacrificăm de fiecare dată, 
parte cu parte, este străduinţa şi viaţa 
noastră în definitiv. Căci adevărul ştiinţific 
despre originea, denumirea corectă şi 
statutul limbii române ca limbă de stat 
este astăzi cunoscut fiecărui profesor, 
am depăşit la acest capitol de mult nive- 
lul anului 1990. Pe umerii nedreptăţiţilor 
profesori, în ce priveşte starea lor socială, 
economică, se află acum marea problemă 
de a-şi instrui astfel elevii ca, începând din 
clasa întâi (dacă nu chiar de la grădiniţă), 
să însuşească, prin tehnologii accesibile, 
adevărul ştiinţific şi să fie în frumoasa 
casă a limbii române reali constructori în 
miezul cuvintelor. 

Modelul mitic are implicaţii semnifi- 
cative în modelul motivaţional al activităţii 
noastre, în domeniul educaţiei, în cheia 
corelării elementelor particulare cu cele 
generale. Aplicat cu perseverenţă şi 
creativ, modelul poate contribui la efici- 
entizarea procesului instructiv. 

Em. Cioran menţiona că existenţa 
unei probleme impune găsirea formei 
adecvate care să-i permită rezolvarea. 
Judecând în formula acestei afirmaţii, 
problema denumirii corecte a limbii româ- 
ne şi definirea rolului ei în stat nu poate fi 

readusă în discuție de vreme ce acesta-i 
adevărul ştiinţific, demonstrat de ştiinţa 
lingvistică în genere şi de evoluţia men- 
talităţii culturale româneşti în particular. În 
asemenea situaţii M. Heidegger concluzi- 
ona: “Acesta-i adevărul esenţial a ceea ce 
este adevărat”. Deci problema este cea a 
acţiunilor prioritare ce trebuie întreprinse 
pentru a nu se mai întâmpla tergiversări 
ruşinoase sau regrese nefaste în politica 
lingvistică desfăşurată în republică. Mo- 
delul motivaţional, reperându-se pe un 
ansamblu de factori dinamici, trebuie să 
determine activitatea eficientă a persoa- 
nelor implicate în procesul predării-învă- 
ţării limbii române, asigurând o stimulare 
şi susţinere energică în vederea realizării 
scopului scontat. Structura complexă a 
motivaţiei învăţării, precum şi funcţiile ei 
în dependenţă de circumstanţe, factori 
socio-organizaţionali şi temporali, ne- 
au condus spre includerea în modelul 
configurat de noi doar a componentelor 
dominante, ceea ce conferă modelului 
o anumită flexibilitate şi aplicabilitate 
creatoare. 

Astfel, criteriul valorii ştiinţifice şi 
cel al valorii social-morale a motivelor 
impune necesitatea stringentă de a fixa 
în articolul 13 al Constituţiei Republicii 
Moldova glotonimul “limba română”, 
acesta fiind un component esenţial al 
motivaţiei intrinsece al învăţării eficiente 
a tuturor disciplinelor în şcolile naţionale 
şi, mai ales, alolingve, dat fiind că limba 
română este codul — limba transmiţător 
al tuturor cunoştinţelor şi valorilor în în- 
văţământ. Acest fapt ar anula tensiunile 
artificial create în şcolile alolingve, unde 
îndeosebi în ultimii doi ani şefii de de- 
partamente şi directorii de şcoli şi licee 
sfidează şi ignoră cu impertinenţă legea 
despre funcţionalitatea limbilor pe terito- 
riul republicii, diminuându-se astfel impor- 
tanţa studierii limbii şi literaturii române, 
prin intermediul cărora elevii alolingvi pot 
însuşi valorile morale, culturale şi artistice 
ale poporului în mijlocul căruia ei îşi vor 
exercita activitatea. 

Această realitate s-a creat în primul 
rând din cauza faptului că însuşi statul 
nu-şi reprezintă condiţia pertinentă a 
fiinţării sale — ţinută lingvistică şi cultu- 
rală întemeiate pe adevăr ştiinţific. Şi, 
în definitiv, e absurd să se studieze în 
şcoală, în calitate de disciplină ştiinţifică 
în contextul celorlalte discipline, nu limba 
literară, ci un subdialect. Acest lucru îl au 
în vedere, în mod tăinuit, toţi cei ce susţin 
acceptarea denumirii actuale din articolul 


13, absolvindu-se astfel şi de necesitatea 
învăţării ei, motivaţia diminuându-se şi ea 
până la cea mai slabă cotă. 

Un alt compartiment major al 
modelului motivaţional structurat este 
condiţionat de rolul comunicării inter- 
personale în contextul interferenţelor 
culturale intensive, care trebuie să se 
producă în vederea dobândirii unităţii şi 
siguranţei întregii populaţii. Realizatorii 
în fapt ai acestui proces de durată sunt 
anume elevii de astăzi: din şcolile naţio- 
nale şi alolingve. Această finalitate se va 
obţine dacă limba română în funcţia ei de 
limbă de stat va deveni canalul propice 
de transmitere a valorilor umane, etice, 
estetice, în a căror bază se pot construi 
relaţiile de colaborare şi prietenie între 
cetăţenii republicii, fapt ce le va asigura 
o adevărată socializare. Paşi concreţi în 
această privinţă s-au făcut. Curriculumul 
naţional al disciplinei (atât pentru şcoala 
naţională, cât şi pentru cea alolingvă) are 
la bază valori artistice incontestabile din 
literatura română şi universală. Obiectivul 
principal al zilei de azi este transpune- 
rea acestora în modalităţi şi tehnologii 
eficiente de învăţare, care să etaleze un 
comportament educaţional de valoare al 
profesorului de limba şi literatura română. 
Personalitatea acestuia este un vector 
sensibil al succesului şcolar, pentru că 
el asigură motivaţia pozitivă, afectivă, 
cognitivă şi, în parte, cea individuală şi 
socială. Astfel ea devine condiţie şi sens 
major al necesităţii şi eficienţei studierii 
limbii şi literaturii române în şcoală, fapt 
ce solicită evident conştientizarea şi de- 
finirea statutului susţinut al profesorului, 
în primul rând în şcoală, apoi în societate: 
profesorul de limba română fiind învăţă- 
torul colegilor săi, iar limba română — o 
disciplină integratoare. 

Orizonturile de aşteptare ale socie- 
tăţii şi, îndeosebi, ale învăţăceilor noştri 
se schimbă continuu şi, respectiv, com- 
portamentul nostru educaţional trebuie 
să fie unul de valoare şi foarte flexibil: 
profesorul trebuie să meargă, în toate, cu 
un pas înaintea elevilor săi, să fie un ar- 
senal de judecăţi de valoare acoperite de 
fapte de valoare. Timpul euforiei şi sen- 
timentelor lăcrimoase a trecut ireversibil, 
trebuie să învăţăm bine lecţia istoriei şi să 
ne dăm seama că trăim într-un timp dur, 
ce ne cere o ţinută şi o faptă riguroasă. 

LIMBA ŞI LITERATURA 
ROMÂNĂ ÎN ŞCOALĂ 
ESTE GARANTUL 
IDENTITĂŢII NOASTRE 
NAŢIONALE 


Existenţa unui popor prin limbă 
este condiţionată de cel puţin trei 
factori: 

e comunicarea în limba maternă 
în cele mai importante sfere ale ac- 
tivităţii umane — uzuală, economică, 
politică, cultural-artistică, educaţională, 
spiritual-religioasă, militară; 

e studiul şi însuşirea limbii mate- 
rne drept cel mai important mijloc de 
comunicare interumană şi intercultura- 
lă, exponent al valorilor comunicative / 
culturale / artistice / spirituale pe care 
le comportă implicit; 

e crearea şi re-crearea continuă a 
limbii materne prin activitatea comuni- 
cativă a vorbitorilor săi; prin producerea 
în limba maternă a operelor literare şi 
ştiinţifice, a textelor publicistice, a docu- 
mentaţiei tehnice şi de secretariat etc. 

Funcționarea acestor factori în 
statul democratic modern reprezintă 
garantul fiinţării în normalitate atât a 
limbii poporului, cât şi a poporului însuşi 
şi a ţării sale. 

Asigurarea condiţiei de a comu- 


nica în limba maternă este percepută 
de cetăţeni drept o datorie sfântă a 
guvernantilor, care presupune crearea 
şi întreţinerea unui mediu sociolingvistic 
adecvat şi prielnic limbii poporului şi 
a ţării. 

Se pare însă că, de la 1994 în- 
coace, guvernanţii Republicii Moldova 
se află în opoziţie cu limba română, 
limba maternă a populaţiei majoritare 
băştinaşe şi limba oficială a statului, fa- 
vorizând sau legiferând chiar avantaje 
pentru limba rusă. Limbii române i se 
refuză în acelaşi timp până şi dreptul de 
a purta numele său corect, recunoscut 
de întreaga lume. 

Nici o ţară din lume n-a mai dis- 
cutat atâta timp denumirea limbii sale 
oficiale şi nici un guvern din lume n-a 
profitat atâta timp de situaţia incertă, 
creată artificial, în ce priveşte denumi- 
rea limbii materne a poporului pe care-l 
conduce. Or, reluarea tentativei de a 
consolida de jure şi de facto o denumire 
provincială a limbii de stat, precum şi 
statutul limbii ruse ca disciplină obli- 
gatorie de studiu şi ca a doua limbă de 
stat în Republica Moldova, la zece ani 
de la declararea independenţei aces- 
teia, este un exemplu de politicianism 
de cea mai proastă calitate, care peri- 
clitează însăşi independenţa statului. 

Cel de-al doilea factor, studiul şi 
însuşirea limbii române, ţine de dome- 
niul învăţământului, care în prezent 
se află în plină reformă conceptuală, 
conţinutală, tehnologică şi managerială. 

Concepţia dezvoltării învăţă- 
mântului în Republica Moldova (1994)! 
şi concepţiile disciplinelor şcolare, 
în special cele ale Limbii şi literaturii 
române şi ale Istoriei românilor”, au re- 
orientat efectiv procesul educativ de la 
doctrina învăţământului totalitar sovietic 
la învăţământul modern democratic. 
Invăţământul pe care-l edificăm al 13- 
lea an (la 17 mai 1989 a fost publicată 
prima variantă a concepţiei învăţă- 
mântului naţional în Republica Moldo- 
va, elaborată la Institutul de Ştiinţe 
ale Educaţiei — |.Ş.E.), este orientat la 
consolidarea şi/sau re-obţinerea iden- 
tităţii naţionale a elevilor şi studenţilor, 
prin energizarea pedagogică a valorilor 
naţionale, sociale, culturale, religioase 
ale persoanei şi ale poporului român, 
ale spaţiului geografic şi istoric, cu am- 
ple deschideri către valorile universale. 

Concepţia educaţiei lingvistice şi 
literare“ a întemeiat Limba şi literatura 


Congresul Ial Filologilor din Repablica Maldova 41 


română ca o disciplină şcolară nouă, 
total diferită de Limba şi literatura 
moldovenească, instituind-o cu o nouă 
teleologie, cu conţinuturi principial noi 
şi cu tehnologii educaţionale moderne, 
dar mai ales cu o nouă epistemologie 
educaţională, conform căreia predarea- 
învăţarea limbii şi literaturii în şcoală are 
ca scop formarea la elevi a conştiinţei 
lingvistice şi literar-artistice româneşti, 
a capacităţilor comunicative/literare/lec- 
torale, necesare oricărui tânăr pentru a 
se integra cultural, social şi profesional 
în comunitatea etnică şi socială locală 
şi în cea europeană. 

Componenta axiologică a dis- 
ciplinei a fost modificată esenţial prin 
recunoaşterea şi realizarea efectivă, 
în curricula, manuale şi în procesul 
educativ, a integrităţii şi identităţii limbii 
române şi a literaturii române: începând 
cu anul 1989 — în cadrul U.R.S.S. şi 
fără a avea aprobarea ideologică a 
C.C. al P.C.M.! — laboratorul Educaţie 
Lingvistică şi Literară al I.Ş.E. a ela- 
borat prima generaţie de manuale în 
grafie latină, care oferă generos elevilor 
texte din creaţia lui B. Delavrancea, |. 
L. Caragiale, L. Rebreanu, G. Coşbuc, 
O. Goga, G. Bacovia, T. Arghezi, L. 
Blaga, G. Topârceanu, M. Sadoveanu, 
N. Labiş etc., precum şi texte din opera 
clasicilor români şi a scriitorilor români 
basarabeni contemporani, care erau 
ţinute la index: M. Eminescu, V. Vasi- 
lache, VI. Beşleagă, N. Esinencu ş. 
a. Generaţia de sacrificiu a autorilor 
primelor manuale în grafie latină — N. 
Dabija şi S. Bolduratu (cl. V), lu. Filip 
şi M. Gărbălău (cl. VI), VI. Pâslaru, V. 
Cirimpei şi |. lachim (cl. VII), N. Onea 
(cl. VIII), VI. Pâslaru şi C. Şchiopu (cl. 
IX), a declarat cu fermitate, în 1989, 
apartenenţa literaturii din Basarabia la 
literatura română integră şi unitară, ca 
expresie de vârf a conştiinţei naţionale 
a tuturor românilor. 

Venirea la putere, în 1994, a 
agrarienilor a iniţiat un şir de acţiuni 
împotriva predării limbii şi literaturii 
române în şcoală, una dintre acestea 
fiind indicaţia comisiei parlamentare 
Cultură, ştiinţă, învăţământ şi mijloa- 
ce de informare în masă (preşedinte 
V.Senic) de a schimba, la a doua edi- 
ție, denumirea manualelor de limba şi 
literatura română în manuale de limba 
şi literatura moldovenească. Protestul 
vehement al autorilor acestor manuale, 
urmat de o declaraţie similară a scrii- 


torilors, a salvat denumirea corectă a 
limbii române pentru disciplina şcolară 
şi cursurile universitare. 

Acum suntem la a doua generaţie 
de manuale în grafie latină, o parte 
dintre acestea au şi apărut deja şi sunt 
utilizate în calitate de instrumente 
principale pentru studiul şi însuşirea 
limbii române, inclusiv de către elevii 
alolingvi. 

Datorită concepţiilor celor două 
discipline şcolare, datorită generaţiei 
noi de manuale, elaborate sub semnul 
tricolorului şi al năzuinţei pentru liberta- 
te şi independenţă, precum şi datorită 
noului concept de perfecţionare şi de 
formare a cadrelor didactice, învăţă- 
mântul din Republica Moldova vine la 
aniversarea a zecea de la proclamarea 
independenţei cu prima generaţie de 
absolvenţi care au învăţat a scrie şi a 
citi cu litere latine, în universul nealterat 
al tezaurului limbii, literaturii şi culturii 
româneşti; vine cu o generaţie de tineri 
care sunt conştienţi de identitatea lor 
românească. 

Este poate cea mai valoroasă 
performanţă pe care a atins-o Repu- 
blica Moldova în cei zece ani de inde- 
pendenţă! 

Profesorii şi savanţii-filologi, scri- 
itorii şi oamenii de artă, elevii şi părinţii 
lor, adică acea majoritate a populaţiei 
româneşti din Republica Moldova care 
este singura abilitată să accepte sau să 
respingă determinativul română pentru 
limba pe care o vorbesc, o învaţă şi o 
cercetează, au ales să-l accepte fără 
rezerve. Şi alolingvii acceptă să înveţe 
limba română, şi nu “limba moldove- 
nească”, căci cu limba română au des- 
chidere în lume, iar cu „limba moldove- 
nească” îşi conservă statutul de agenţi 
ai acelei subculturi ruse care s-a format 
la periferia imperiului pe parcursul celor 
aproape două veacuri de ocupaţie. 
Cadrele didactice şi directorii de şcoli, 
aflaţi la cursurile de perfecţionare la 
Institutul de Ştiinţe ale Educaţiei, adică 
acei vorbitori care, prin statutul etnic şi 
cel profesional, reprezintă cel mai bine 
aspiraţiile şi doleanţele întregii popu- 
laţii româneşti în chestiunea denumirii 
corecte a limbii de stat, n-au exprimat 
vreodată opţiunea pentru denumirea de 
limbă moldovenească, istoria Moldovei 
sau pentru acordarea statutului de a 
doua limbă de stat limbii ruse. lar po- 
pulaţia reprezentată de profesori, direct 
sau indirect, copiii, elevii şi studenţii, 

împreună cu părinţii lor, constituie nu 
mai puţin de două treimi din întreaga 
populaţie a ţării. 

Limba română este limba culturii 
şi a ştiinţei, a administraţiei şi a litera- 
turii create în Republica Moldova, ea 
funcţionează ca limbă principală în 
comunicarea dintre cetăţenii Republicii 
Moldova. 

Insă cel mai important fenomen al 
conştiinţei cetăţenilor Republicii Moldo- 
va este acceptarea de către majoritatea 
lor a glotonimului limba română şi a 
termenului literatura română. 

Astfel putem constata fără rezer- 
ve că limba română este o realitate 
incontestabilă a învăţământului, 
ştiinţei, culturii, administraţiei şi, în 
cea mai mare măsură, a comunicării 
şi a conştiinţei civice, lingvistice şi 
literar-artistice, ceea ce ne îndreptă- 
țeşte să cerem guvernanţilor să aco- 
pere această realitate cu o legislaţie 
adecvată: 

1. Modificarea Articolului 13 din 
Constituţia Republicii Moldova, ter- 
menul moldovenească fiind înlocuit cu 
termenul română. 

2. Aprobarea şi executarea efecti- 
vă a unui program naţional de protejare 
a limbii române şi de încurajare a func- 
ţionării ei în toate sferele comunicării 
publice. 

3. Eliminarea oricăror tentative de 
subminare a statutului limbii române ca 
limbă de stat a Republicii Moldova, în 
primul rând a tentativei de legiferare a 
limbii ruse drept a doua limbă de stat. 

Or, revendicările noastre nu mai 
sunt de natură socio-culturală, adică 
de transformare a realităţii prin acte 
de cultură, în timpul căreia elita inte- 
lectuală propune societăţii soluţii de 
îmbunătăţire a condiţiei sociale şi a ce- 
lei spirituale a cetăţenilor; revendicările 
noastre constată o realitate congenitală 
a spiritualităţii româneşti la populaţia 
majoritară a Republicii Moldova, care în 
ultimul deceniu a fost substanţial con- 
solidată prin numeroase acte de cultură 
şi printr-un învăţământ reconceptualizat 
pe principii ştiinţifice autentice. 

Pe fundalul acestor transformări 
generale pozitive de mentalitate, poli- 
ticieni, guvernanti şi funcţionari de stat, 
care reprezintă interesele unei părţi mi- 
noritare de populaţie, nostalgică după 
imperiul sovietic, mai cred în mod naiv 
şi eronat că determinativul moldove- 
nească pentru disciplina şcolară Limba 


şi literatura română, şi statutul de limbă 
de stat pentru limba rusă ne-ar putea 
scăpa de sărăcie şi mizerie, că ar putea 
rezolva diferendul transnistrean sau 
că ar contribui la aşa-zisa conciliere 
a nu ştiu cui cu nu ştiu cine. Oare nu 
prin U.R.S.S. şi limba rusă am ajuns în 
mizerie şi sărăcie economică, oare nu 
datorită limbii ruse şi invaziei subculturii 
ruse de la periferia imperiului generaţii 
întregi de români basarabeni şi-au 
atrofiat identitatea şi conştiinţa naţio- 
nală, ca să ajungă, în consecinţă, la 
ei acasă, argaţii patronilor ruşi sau să 
umple Europa cu mână ieftină de lucru? 

Părinţii actualilor elevi şi studenţi 
plătesc bani grei ca fiii şi fiicele lor să 
înveţe limbile engleză, franceză, ger- 
mană, italiană; aproape un milion de 
basarabeni studiază pe cont propriu 
greaca, italiana, germana, portugheza, 
pentru a-şi vinde la negru munca peste 
hotare, iar guvernanţii, pe banii acestor 
cetăţeni amărâţi, ne impun studiul obli- 
gatoriu al limbii ruse, care este solicitată 
tot mai puţin în societatea noastră. 

Elaborarea manualelor noi şi 
stagiile de formare a cadrelor didactice 
sunt finanţate dintr-un credit acordat de 
Banca Mondială. Revizuirea acestora 
sub incidenţa unei denumiri provinciale 
a limbii române ar cere cheltuieli noi 
pentru învăţământ, trecând nejustificat 
la pierderi o sumă enormă de bani 
împrumutaţi. 

Cei care pledează pentru închis- 
tarea noastră în provincialismul mol- 
dovenesc şi dizolvarea fiinţei noastre 
naţionale în imperiul rusesc pot fi uşor 
recunoscuţi după agresivitatea, imper- 
tinenta şi limba macaronică pe care o 
vorbesc şi în care scriu — în instituţiile 
statului, inclusiv în Ministerul Invăță- 
mântului, la radio şi la televiziune, pre- 
cum şi — o spun cu mare regret! — în 
universităţile noastre şi chiar în ziarul 
pedagogic “Făclia”. Certată cu grama- 
tica limbii române, cu deontologia şi bu- 
nul simţ, mediocritatea agresivă ţipă tot 
mai des de pe paginile unor publicaţii, 
incriminându-le autorilor reformelor 
democratice din învăţământ abando- 
narea idealurilor naţionale. Acum 5-10 
ani aceiaşi ţipălăi ne etichetau ca 
naţionalişti! 

In loc să-şi aroge competenţa 
lingviştilor, a profesorilor şi a scriitorilor, 
guvernanţii, inclusiv conducerea Minis- 
terului Învăţământului, ar fi trebuit să 
vină azi în faţa noastră, la aniversarea a 

zecea de la declararea independenţei, 
şi să dea seamă pentru ce s-a făcut, 
şi mai ales pentru ce nu s-a făcut în 
această perioadă pentru asigurarea 
condiţiilor bunei funcţionări a limbii 
române şi, deci, pentru consolidarea 
independenţei Republicii Moldova. 

De ce, contrar Constituţiei, Legii 
învăţământului, hotărârilor Consiliului 
colegial al Ministerului Învăţământului: 

e Suntem tot mai mult agresaţi de 
limba rusă în toate sferele de compe- 
tenţă ale limbii române, limba oficială 
a statului? 

e S-a admis şi s-a legalizat func- 
ționarea paralelă a două sisteme de 
învăţământ — unul în limba română, 
care acum este supus şi mai mult ru- 
sificării prin introducerea obligatorie a 
limbii ruse, şi altul în limba rusă, care 
este subordonat didactic, ideologic şi 
chiar material Rusiei, Ukrainei, Turciei, 
Bulgariei? Intrebarea nu este retorică. 
Dovada acestui paralelism o constituie, 
de ex., curricula de limbi materne pen- 
tru liceele alolingve, autorii cărora au 
ignorat cu bună ştiinţă conceptul unic 
de predare-învăţare a limbilor materne 
în R.Moldova şi au materializat con- 
ceptele respective ale sus-numitelor 
ţări. Această sfidare a deciziilor minis- 
terului de către proprii săi funcţionari 
a fost semnalată de către noi comisiei 
parlamentare Cultură, ştiinţă, învăţă- 
mânt şi mijloace de informare în masă, 
conducerii ministerului într-o declaraţie 
oficială”. Comisia parlamentară a tăcut 
însă precaut, iar oficialul de la minister, 
Vladimir Guţu, a răspuns nonşalant că 
chestiunea este una pur științifică. 

e Concepţia educaţiei lingvis- 
tice şi literare, Curriculumul de limba 
şi literatura română sunt obstrucţionate 
de către vice ministrul N. Bucun, şefii 
de subdiviziuni V.Guţu şi E. Coroi 
prin neadmiterea autorilor acestora la 
atestarea cadrelor didactice şi la exper- 
tiza manuscriselor manualelor, creând 
astfel în mod artificial un decalaj între 
conceptul şi actul normativ de bază ale 
disciplinei şcolare Limba şi literatura ro- 
mână, pe de o parte, şi manualele noi şi 
evaluarea calităţii formării profesionale 
a cadrelor didactice de română, pe de 
alta. 

„Guvernul, conducerea Ministe- 
rului Învăţământului, ba chiar şi Curtea 
Constituţională ar trebui să ia atitudinea 
adecvată faţă de aceste grave încălcări 


ale legislaţiei, prin care se atentează la 
temeiurile reformei învăţământului şi la 
însăşi fiinţa noastră naţională. 

Ingrijorarea care ne-a adunat în 
acest congres — căci este un congres 
al îngrijorării pentru garantul fiinţării 
noastre, limba română, trebuie să 
se exprime într-o decizie a fermităţii 
noastre: Limba română este locul 
fiinţării noastre şi garantul identităţii 
noastre naţionale, deci vom preda şi 
în continuare, în şcoli şi în universi- 
tăţi, limba şi literatura română, sau 
nu vom preda deloc! 

Liliana RUSU, 
inspector la Direcţia 
de Invăţământ Edineţ 


UN PAS ÎNAINTE, 
CÂŢI ÎNAPOI? 


Am pierdut totul, să nu pierdem şi 
sufletul, fiii mei... loan ALEXANDRU 


Viaţa noastră e alcătuită din “ba- 
lade vesele şi triste”. Spre regret, astăzi 
balanţa înclină spre cele triste... 

Locuiesc în centrul oraşului Edi- 
neţ, pe strada 31 August, care începe 
cu panoul publicitar “TMocerure nerckoe 
kaqe Muwymka”, cu “Kacpe-Gap Kaponu- 
Ha”, şi “Canon COTOBOĂ cBa3n”. Urmea- 
ză “Qetckuň mnp”, puţin mai jos, pe 
strada Independenţei, se află alimentara 
“Tanroma”. Continuu să vă fiu ghid: la 
intersecţia cu strada Alexandru cel Bun 
vă invit în magazinul “Xo3arouka”, mai la 
vale — “Tlpuem creknorapbi”. 

Şi tot aşa! De fapt nu v-am comu- 
nicat nimic nou, locuiesc într-un “ye3nHbi 
ropomuuuko” ca multe altele din Republica 
Moldova... 

Bineînţeles că pentru situaţia dată 
noi purtăm vina cea mai mare. Totuşi 
rămân optimistă şi cred că în cele din 
urmă lucrurile vor fi puse la locul lor. De 
către Dumnezeu, însă tot prin noi sau prin 
copiii noştri. 

Mă frământă un gând: de ce nu 
se revoltă cei care nu ne vorbesc limba 
atunci când se amână (de fapt se anu- 
lează!) termenul de atestare la capitolul 
cunoaşterea limbii române? Ar fi trebuit 
să se simtă umiliţi, căci de fapt s-au pus 
la îndoială capacităţile lor intelectuale! Să 
nu poată ei învăţa limba ţării în care locu- 
iesc şi a căror cetăţeni sunt?! Am foarte 
mulţi prieteni ruşi, ucraineni (şi rude, căci 
după mamă sunt ucraineancă), pe care 
problema limbii nu-i mai preocupă: au 
însuşit limba română, o vorbesc fluent şi 
o numesc corect! 

Vreau să vă aduc la cunoştinţă că, 
dacă, eventual, Dumnezeu s-ar întoarce 
cu faţa de la noi şi am fi obligaţi să re- 
venim la denumirea dialectală de limbă 
moldovenească pentru limba literară 
română contemporană, elevii din şcolile 
noastre ar râde. Deci nu se mai discută 
denumirea limbii, e o problemă clară 
pentru toţi cei care vor să înţeleagă. 


(Teorema lui Pitagora poate fi scoasă la 
referendum?!) 

Aş vrea să accentuez că rolul 
profesorului-filolog în vederea cultivării 
limbii este enorm. Trebuie să muncim încă 
foarte mult. S-o facem cu multă insistenţă 
şi răbdare. Ziarul judeţean “Curierul de 
nord” publică o rubrică permanentă de 
cultivare a limbii. Mă bucură faptul că mă 
telefonează jurişti, contabili, funcţionari 
etc. ca să se documenteze asupra unui 
termen sau a unei fraze. Lumea nu mai 
este indiferentă la felul cum vorbeşte. Nu 
e minunat acest lucru? 

O altă problemă pe care aş vrea 
s-o discutăm este discordanţa, lipsa de 
continuitate dintre învăţământul preuni- 
versitar şi facultate. 

O ştire de ultimă oră: câteva pro- 
fesoare m-au informat că la probele 
de înmatriculare la universitatea “lon 
Creangă” din Chişinău li s-a cerut abi- 
turienţilor să sublinieze subiectul cu o 
linie, predicatul — cu două, cum se făcea 
odată. In fond e un lucru acceptabil şi de 
o importanţă minoră, deşi e o abatere de 
la ceea ce se practică în şcoală. Culmea 
a fost că s-au solicitat analize sintactice 
reieşind din teoria existenţei a patru feluri 
de predicate. La obiecțiile unei profesoare 
de la ţară, lectorii universitari au reproşat: 
“mai lăsaţi gramaticile şi manualele româ- 
neşti (!), că le avem pe ale noastre!” (sic). 

Am rămas surprinsă că unii scriitori 
nu acceptă centrarea procesului educa- 
tional pe obiective şi nu pe conţinuturi, 
aşa cum prevede curriculumul disciplinar. 
Consider că e vorba de o lipsă de informa- 
re a scriitorilor, fapt care trebuie corectat. 
“Definiţia unei naţiuni se face prin scriitorii 
ei. Aceştia plămădesc cu încetul conştiin- 
ta socială”, afirma M. Ralea. Aşa a fost în 
toate timpurile, aşa dorim să fie şi acum! 

E îmbucurător faptul că în ultimul 
timp se găsesc posibilităţi de a completa 
bibliotecile şcolare cu participarea Fon- 
dului de Investiţii Sociale din Moldova, 
a Ambasadei României şi a Guvernului 
Român, a Centrului Educaţional Pro 
Didactica etc. lar nouă, filologilor, nu ne 
rămâne decât să-i aducem pe elevii de 
toate vârstele în templul bibliotecii şi să 
le punem în mâini Cartea. 

Şi atunci nu vom mai avea a ne 
teme pentru destinul celor dintre Prut şi 
Nistru! 

Viorica BOLOCAN, 
prof. la Liceul “M. Eliade”, 
Chişinău 


IMPORTANȚA 
INSTRUIRII CONTINUE 
A PROFESORILOR 


Stimate preşedinte, onorată 
asistență, vin din partea profesorului 
de şcoală, cel care în ierarhia lumii 
filologice nu prea reuşeşte să ajungă 
în vârful piramidei, dar care încearcă 
să reziste la baza ei. S-ar fi desfăşurat 
acest congres fără profesorii de română 
care depăşesc, sunt sigură, cifra de 50 
la sută din cei prezenţi în sală?! 

In ciuda tuturor ironiilor arun- 
cate, cu şi fără argumente, pentru a 
defavoriza conceptul de curriculum 
şcolar, e bine să reținem că revoluţia 
curriculară, în Europa, a început încă 
la 1902 şi suta de ani uite că ne bate 
la uşă. Nu ştiu dacă este mai eficient a 
pierde timpul criticând acest concept, 
în loc să-l valorificăm aşa încât să nu 
ajungem la constatarea: “Dă, doamne, 
mintea moldoveanului cea de pe urmă”. 

De mare importanţă este proble- 
ma manualului de română... 

Dar şi cea a fondului de carte: fie 
literatură artistică, fie literatură metodi- 
că, fie culegeri de comentarii şi analize 
literare atât de salvatoare încă... 

In surdină rămâne problema 


salariului, unul care prin cifrele fixate 
în borderouri apreciază capitalul inte- 
lectual mai jos decât munca mătură- 
torului de stradă... 

Şi chiar dacă ne lamentăm când 
vine vorba, nu ştiu cum se face că ne 
punem mintea la contribuţie şi găsim 
soluţii rezonabile în abordarea acestor 
probleme. 

Dar, să vezi paradoxul: căutăm 
şi găsim manuale, sclipuim, până la 
urmă, fondul de carte necesar, ne fa- 
cem şi salarii (ceea ce spun e la adresa 
profesorilor care se bucură de toate 
acestea), dar uite că în faţa clasei tot 
greu ne descurcăm. De ce? E vorba de 
nivelul de pregătire al profesorului de 
română... De primă importanţă rămâne, 
suntem convinşi, problema instruirii 
continue. De ea, credem cu certitudine, 
depinde succesul şcolar la disciplina 
limba română; de ea depinde statutul 
meu de filolog, statutul meu de profesor. 
Vorba filozofului: “Nu-i înveţi pe alţii 
ceea ce vrei, nu-i înveţi ceea ce ştii, îi 
înveţi ceea ce eşti.” 

In adevăr, “a fi”, a demonstra şi a 
convinge că “eşti” e lucrul cel mai greu, 
mai ales din perspectiva omului-filolog. 
Şi devii doar dacă te implici serios în 
procesul de formare continuă, doar 
dacă ţii la respectul de sine, la identi- 
tatea ta. Şi dacă vrem să rezistăm ca 
popor, ca naţiune, nu e destul să vocife- 
răm ori să facem din când în când câte 
o oră sentimentală. Noi, profesorii, se 
cere să fim foarte buni la limba română, 
foarte buni la literatura română şi deo- 
sebit de buni la comunicare, dezideratul 
numărul unu al acestui veac. 

Pentru mulţi bătrâni din Europa şi 
din S.U.A. perfecţionarea e un semn al 
longevităţii. Au şi o maximă a lor: “Invăţ 
pentru că nu vreau să mor”. Ei plătesc 
şi învaţă, mereu sunt antrenați în exer- 
ciţiu, se antrenează în diferite activităţi 
pentru a nu fi depăşiţi. 

Noi, şi o spun cu regret, mai 
rămânem robi ai refuzului din capriciu, 
ai refuzului din lipsă de informaţie, ai 
refuzului din conformism. Să conştien- 
tizăm dar: formarea permanentă 
presupune menţinerea unei prospe- 
timi intelectuale. Cum să facem să 
ne molipsim mai mult şi mai mulţi de 
dorinţa de instruire permanentă, de 
setea de perfecţionare? Adesea mă 
nelinişteşte gândul: ce mă fac atunci 
când îndrăznesc să-l învăţ pe elevul 
care e mai bun decât mine, pe elevul 
care mă provoacă la o discuţie despre 
Cel mai iubit dintre pământeni, iar eu 

abia mă descurc la textele Amintirilor... 
lui Creangă? 

Nu cumva îl hrănesc cu fraze 
generale? Nu cumva mă împac, accept 
situaţia? Da, elevul din comuna X e încă 
un copil docil, unul mai puţin informat şi 
s-ar putea să mă tolereze... Cât? Doi? 
Trei? Cinci ani? Nu cred că mai mult... 
Şi după asta? _ 

Nota bene! Intr-o societate baza- 
tă pe tehnologii avansate priorităţile se 
evaluează şi fără o formare continuă nu 
e posibilă integrarea socială a persona- 
lităţii umane. 

Dacă autorităţile şi mediul au 
compromis statutul nostru de profe- 
sor-filolog, ne-au pus la bătaie printre 
primii în această criză economică, să nu 
compromitem chiar noi acest statut: fie 
că nu vrem să facem lecturi (“Mă tem 
de omul care a citit o singură carte”), fie 
că ne place mai mult văicăreala decât 
fapta, fie că aşteptăm să se întâmple 
minunea... pe când alţi colegi de-ai 
noştri, în aceleaşi condiţii, au înţeles că 
boceala, plânsul nu-i prea salvează şi 
atunci investesc un ban (greu câştigat) 
în propria persoană: vin la cursurile In- 
stitutului de Ştiinţe ale Educaţiei, vin la 
stagiile de formare de la Pro Didactica, 
asistă la ore, xerocopiază materiale de 
primă utilitate... 

Ce oferim noi întru realizarea 
unei instruiri continue la limba româ- 
nă? Am şi făcut câteva încercări. În 
colaborare cu centrul educaţional Pro 
Didactica, cu Ministerul Învăţământului, 
cu Institutul de Ştiinţe ale Educaţiei, cu 
Departamentul Educaţie, Ştiinţă, Tine- 
ret şi Sport din municipiul Chişinău am 
organizat un şir de seminarii-training; 
am lăsat uşa deschisă la sala de clasă 
unde predăm pentru oricine vrea să 
vadă pe viu desfăşurarea unui proces 
instructiv modern, să afle, să se molip- 
sească de entuziasm şi iniţiativă, să ia 
ce-i convine, să discute, să facă schimb 
de experienţă. 

Apropo! Cele peste 200 de ore 
demonstrative de limba română, orga- 
nizate în ultimii trei ani la Liceul “M. 
Eliade” din Chişinău, au reuşit să intrige 
un număr considerabil de profesori, 
mulţi prezenţi la acest for, care la rân- 
dul lor ar putea să-i incite pe alţi colegi 
de breaslă, care abia aşteaptă să li se 
sublinieze importanţa. Noi, profesorii- 
filologi, suntem o forţă, un potenţial 
intelectual de luat în seamă şi putem 
realiza ceva real, nu doar să vorbim în 
lozinci despre limbă. Să ieşim mai cu 


îndrăzneală din zona de confort, ca să 
putem menţine acea prospeţime inte- 
lectuală în fiecare judeţ, în fiecare şcoală. 

Vorbeam mai sus de seminariile- 
training... De ce “training”-ul? 

Pentru că acesta mobilizează, 
incită cursantul. 

Formabilului, celui care vrea să 
se perfecţioneze nu-i mai convine rolul 
de receptor pasiv. S-a cam săturat de 
lecţii obositoare, se cam plictiseşte la 
prelegerile depăşite... 

Profesorul de română, cu dorinţă 
de perfecţionare, se vrea în acţiune, în 
dezbateri, în proces de creaţie. Toate 
acestea i le oferă orele noastre cu domi- 
nantă interactivă. Mai mult, profesorul 
de română, în cadrul training-ului, al 
lucrului în grup şi în echipă, trăieşte pe 
viu actul comunicării, învaţă cum se or- 
ganizează un exerciţiu de comunicare. 

Dragi profesori de limba româ- 
nă, să nu uităm: suntem responsabilii 
numărul unu pentru exerciţiul comu- 
nicării, exerciţiu cu implicaţii atât pentru 
limbajul ştiinţific, exact, pentru limbajul 
literar, pentru gândirea filologică, cât şi 
pentru cel obişnuit, pentru cel functio- 
nal. Vom suferi încă mult, dacă nu ne 
angajăm, nu luăm atitudine, din cauza 
incapacității multor absolvenţi de a 
exprima un gând ori de a construi un 
discurs. Or, “Scopul comunicării în 
şcoală nu se rezumă la reuşita şcolară, 
ci urmăreşte reuşita umană, în toate 
condiţiile şi în toate momentele vieţii” 
(Laurenţiu Şoitu). 

Dispunem de un mare potenţial 
intelectual şi e păcat să nu-l valorificăm. 
Şi, dacă instruirea continuă e, după 
cum zicem, un semn al longevităţii, al 
tinereţii şi al prospeţimii intelectuale, să 
ne pătrundem de această înţelepciune 
căreia merită să te consacri. Să oste- 
nim dar cu cinste la formarea noastră 
continuă ca profesori de română, fără 
de care nu putem purcede la formarea 
elevului nostru întru limba noastră. 


Strângeţi piatra lucitoare 
Ce din soare se aprinde 
Şi-ţi avea în revărsare 
Un potop nou de cuvinte 
A. Mateevici. 

Acad. lon BORŞEVICI, 
ex-preşedinte al grupului 
parlamentar şi de experţi 

pentru pregătirea 
şi apărarea legislaţiei 
lingvistice 


TRAGISMUL LIMBII 
DE STAT 


Prezentăm succint noţiunile de 
românofoni şi rusofoni. Rădăcinile 
istorice ale acestor fenomene lingvis- 
tice sunt legate de spaţiile dominante 
ale limbilor română şi rusă pe teritoriul 
Basarabiei. 

Astfel, aproape 25 de ani, în 
perioadele 1918-1940 şi 1941-1944, 
basarabenii s-au aflat în spaţiul Rega- 
tului Român (în patria-mamă). Acest 
lucru ne-a ajutat să conturăm integral 
respectivele noţiuni lingvistice (româ- 
nofoni şi rusofoni) contrapuse. 

Deci, începând cu 1918, nu 
numai românii basarabeni, ci şi 
grupurile etnice din Basarabia (ucrai- 
nenii, găgăuzii, bulgarii ş. a.) au fost 
încorporate fundamental, cel puţin, în 
două instituţii regale: 

Primo, în învățământul de toate 
gradele şi, secundo, mai mult de 20 
de contingente de premilitari şi-au fă- 
cut serviciul militar în armata română. 
In felul acesta au fost create condiţii 
ca basarabenii, indiferent de etnie, 
să cunoască satisfăcător sau chiar 
să vorbească curent limba română, 
devenind astfel românofoni. Unii din- 
tre aceştia, deja la o vârstă onorabilă, 
trăiesc şi astăzi. 

După raptul ținutului basara- 
bean, începând cu 1940 şi 1944, 
atât grupurile etnice, cât şi populaţia 
titulară — românii moldoveni! — au fost 
obligate să vorbească limba rusă, 
care funcţiona, de fapt, ca limbă de 
stat în întreaga Uniune Sovietică. In 
noile condiţii s-a început un proces 


ION BORŞEVICI 


50 ANI j 
DE ACTIVITATE PEDAGOGICĂ 


Născut în comuna Dinăuţi, regi- 
unea Cernăuţi, România. Este doctor 
în filosofie (1967), profesor universitar 
(1990), academician al Academiei 
Personalităţilor Publice de pe lângă 
UNESCO şi Uniunea Europeană (de 
la 1 februarie 1999). E 

Studii: Institutul de Invăţători 
(Bălţi, 1951), U.P.S. (1954), doctoratul 
la facultatea de Filosofie a Universi- 
tății “M.V. Lomonosov” din Moscova 
(1963-1966). 

Domeniul ştiinţific de activitate: pe- 
dagogie. Experiența profesională: 
profesor de istorie, director de şcoală 
(Bălţi, 1951-1961), lector superior 
la Universitatea Pedagogică “Alecu 
Russo” din Bălţi, recalificare în filoso- 
fie, Kiev (1961-1963), lector superior 
la Universitatea “Alecu Russo” din 
Bălţi (1966-1967), rector al aceleiaşi 
instituţii (1967-1975), rector al UPS 
“lon Creangă” (1975-1992), rector de 
onoare al aceleiaşi Instituţii (din 1992), 
membru al Consiliului Prezidenţial, Di- 
rector al Cabinetului şi Consilier Princi- 
pal al preşedintelui Republicii Moldova 
(1990-1993), deputat în Parlamentul 
Republicii Moldova (1985-1994), 
Preşedinte al grupului parlamentar şi 
de experţi pentru pregătirea şi apăra- 
rea legislaţiei lingvistice adoptate la 31 
august 1989, Ambasador Extraordinar 
şi Plenipotenţiar al Republicii Moldova 
în Ucraina (1993-1994), consilier în 

probleme de studii al rectorului UI 

(din 1994), director de onoare şi 
preşedinte al Consiliului ştiinţific al 
Institutului Social “D. Gusti” (filiala 
Chişinău), membru de onoare şi 
preşedinte al Consiliului ştiinţific al In- 
stitutului Civilizației Dacice (Chişinău, 
din 1994), membru de onoare al So- 
cietăţii Dacia “Revival Internaţional”, 
New York, S.U.A., director al Centrului 
de Studii Analitice al ULIM (din 1994), 
profesor la Catedra de ştiinţe Umanis- 
tice a ULIM. Lucrări ştiinţifice — circa 
250, între care monografii, broşuri, 
peste 200 articole. Lucrări ştiinţifico- 
didactice: manuale — 7. 

Cărţi de autor sau articole 
fundamentale: Constituirea şi dez- 
voltarea teoriilor politice (Chişi- 
nău, 1991); Din istoria doctrinelor 
politice (Chişinău, 1996). Cursuri 
universitare: Cursuri de politologie, 
de sociolingvistică, de teorie politică, 
de istoria doctrinelor politice etc. 

Titluri onorifice: Om emerit al 
învăţământului public al R.S.S.M. 
(1987), Diploma de Onoare “Magna 
cum Laudae” a Senatului ULIM (1 
octombrie 1993). Distincţii: Ordinul 
“Insigna de onoare” (1971), “Drapelul 
Roşu de Muncă” (1976), “Prietenia 
Popoarelor” (1981), “Ordinul Republi- 
cii” (1996), medalia “Mihai Eminescu” 
(1999). 

Personalia: Ciubucciu, Vlad, 
Omul din Ţara de Sus, Chişinău, 
1996; Popa, lulius, Rectorul meu, 

Stimate Domnule lon 
Borşevici, Colegiul de redacţie 
al revistei “Limba Română” 
vă felicită cu ocazia împlinirii 
acestui frumos jubileu, dorin- 
du-vă multă sănătate, spirit 
tineresc, noi energii creatoare 
şi forţe pentru a pune punctul 
pe i acolo unde nimeni altul nu 
e în stare s-o facă. 


masiv de rusificare, de asimilare 
lingvistică. Cu cât grupurile etnice 
conlocuitoare din Basarabia erau mai 
puţin numeroase, cu atât gradul de 
asimilare era mai cuprinzător şi mai 
profund. Astfel, după 1945, şcoala 
naţională a românilor moldoveni a 
fost scoasă din circuitul de instruire 
a etniilor naționale basarabene — s-a 
statornicit rusofonia, care a înlocuit 
totalmente românofonia, fapt care a 
dus la înstrăinare şi suspiciune între 
grupurile etnice şi populaţia majorita- 
ră, la instabilitate socială pe teritoriul 
actualei Republici Moldova. 


* * * 


Pe parcursul celor 12 ani de la 
adoptare, implementarea legislației 
lingvistice decurge în condiții care 
convenţional ar putea fi împărţite în 
trei perioade. Prima ar fi 1989-1991 — 
perioadă în care se intensificau pro- 
cesele descompunerii, dezagregării 
statalității imperiului U.R.S.S., mai 
ales începând cu evenimentul cru- 
cial — abrogarea faimosului articol 6 
din Constituţia Uniunii Sovietice, fapt 
care a declanşat explodarea irever- 
sibilă a arcului ce încingea butoiul 
satanic al ideologiei totalitare, pe 
de o parte, şi legiferarea istoricelor 
documente de către ultimul parlament 
sovietizat al R.S.S.M. Este vorba de 
adoptarea actelor cu privire la decre- 
tarea “limbii moldoveneşti drept limbă 
de stat şi revenirea la grafia latină”. 
Ambele documente au fost aprobate 
aproape unanim (un singur deputat 
votând împotrivă) de către sesiunea a 
13-a a Sovietului Suprem al R.S.S.M. 
din 1989. In acele condiţii prin noţi- 
unea de limbă “moldovenească” se 
subînţelegea, de fapt, limba română. 
Victoria din 1989 ar fi fost imposibilă 
dacă cineva ar fi cerut atunci denu- 
mirea corectă a limbii noastre, adică 
limba română. Apropo, în Ţările Bal- 
tice legile cu privire la limbi conţin, în 
temei, aceleaşi postulate. La ei limbile 
de stat proclamate de jure, în esenţă, 
demult circulau de facto. La noi, însă, 
raportată la toată populaţia noastră, 
ţinând cont şi de felul nostru de a fi 
şi de mediul lingvistic suprarusificat, 
problema redresării de facto a situa- 
tiei lingvistice merge în contradictoriu 

şi foarte anevoios (potrivit recensă- 
mântului din 1 ianuarie 1989, cotele 
rusificării oraşelor noastre, în mare 
măsură pe contul creşterii mecanice 
a populaţiei purtătoare a acestei limbi 
în anii puterii sovietice, au atins culmi 
nebănuite: Tiraspol — 82%, Râbnița — 
67%, Tighina — 75%, Dubăsari — 67%, 
Bălţi — 63%, Chişinău — 58%, Cahul — 
51% etc.). Actualmente, din cele 270 
de ziare care se editează în Republi- 
ca Moldova 180 apar în limba rusă şi 
doar 83 în limba română?. 

Marile bătălii pentru limbă, de 
multe ori încrâncenate, au fost trăite 
intens pe această palmă de pământ a 
Moldovei istorice, unde de atâta timp 
se manifesta marea vrere a poporului 
pentru restabilirea demnității fiinţei 
noastre naţionale, eliberarea de umili- 
re şi înjosire naţională. Aceste aspirații 
au fost demonstrate plenar de prima 
Mare Adunare Naţională din 27 august 
1989, când sute de mii de cetăţeni au 
îngenuncheat cu icoanele la piept şi au 
ridicat sus tricolorul, flamura sloboze- 
niei şi redeşteptării, declanşând astfel 
procesele de eliberare şi renaştere 
naţională, dar şi cele de independenţă, 
de rupere de la imperiu. 

De altfel, aceste evenimente 
erau urmărite, ascultate şi privite la 
micul ecran, ne scria profesorul Vasile 
Fluturel (vicepreşedintele societăţii 
culturale “Plai Mioritic”, laşi — Chişi- 
nău — Cernăuţi), “şi-n dreapta Prutului 
de către milioane de români”. Zile 
şi nopţi la rând veghea “era starea 
noastră de existenţă, iar somnul — 
ceva convenţional: toţi aşteptam cu 
sufletul la gură verdictur. 

Noua putere în persoana no- 
ului parlament democratic, ales pe 
bază de alternativă (17.04.1990), a 
adoptat două documente fundamen- 
tale pentru înfiriparea noii noastre 
statalităţi — Republica Moldova. Pri- 
mul — Declaraţia despre Suveranitate 
(23.06.1990), al doilea — Declaraţia 
despre Independența Republicii 
Moldova (27.08.1991). In această 
primă perioadă — cea mai activă — 
avea loc un proces intens de im- 
plementare a legislaţiei lingvistice. 
O parte impunătoare de alolingvi 
au început să înveţe limba română 
benevol. Dar nepăsarea, iar uneori 


chiar ostilitatea guvernanţilor (cum a 
fost, de exemplu, în timpul guvernării 
agro-interfrontiste) faţă de această 
legislaţie i-a descurajat pe alolingvi, 
făcându-i să abandoneze ideea de 
a studia limba de stat, deşi unii pă- 
rinţi rusofoni îşi duc copiii în şcoli cu 
predare în limba română, mai ales în 
mediul rurals. Aceasta ne face să ne 
amintim de concluziile înțelepte ale 
marelui nostru patriot Elena Alistar, 
care în vremea sa a sorbit din plin 
paharul amar al străinismului ostil. 
Da, în mare parte, vina pentru starea 
de lucruri creată o atribuim şovi- 
nismului velicorus. Insă “adevărații 
şi marii vinovaţi suntem noi. Ei ne-au 
răpit-o (Basarabia — 1.B.), noi însă am 
îngropat-o cu indiferența noastră de 
care, se pare, nici astăzi nu suntem 
în stare a ne scutura” (vezi “L. A.”, 18 
decembrie 1997). 

Perioada a doua e legată de 
timpul guvernării P.D.A.M., care îm- 
preună cu interfrontiştii au alcătuit co- 
aliţia majoritară în parlament. Aceştia 
şi-au propus drept scop promovarea 
unei politici nostalgice restauraţio- 
niste, de lichidare a marilor cuceriri 
istorice din 1989-1991 — o linie de 
conduită antinaţională. 

Deja în noua Constituţie de la 
29.07.1994, în care prin articolul 13 
se stipulează că “limba de stat este 
limba moldovenească”, s-a neglijat 
încă un aspect crucial din concepţia 
lingvistică legiferată în august 1989: 
identitatea limbilor vorbite pe ambele 
maluri ale Prutului — “identitatea ling- 
vistică moldo-română”. 

In această ordine de idei, în 
Constituţie, a fost ignorată totalmente 
piatra definitorie a suportului funda- 
mental al noii statalităţi — Actul de 
Independenţă a Republicii Moldova, 
în alineatul şapte al căruia e fixat: 
“Republica Moldova şi-a reafirmat 
aspiraţiile... privind decretarea lim- 
bii române ca limbă de stat”. Deci, 
denumirea corectă a limbii noastre — 
română — a fost votată în parlament în 
această Declaraţie la 27 august 1991. 
Aşadar, în documentul respectiv se 
recunoaşte unitatea glotonimică în 
întreg spaţiul spiritual al neamului 
românesc. 

Nu s-a ţinut cont nici de utili- 
zarea corectă a glotonimului “limba 
română”, de altfel acesta a fost 
rostit pentru prima dată oficial la 31 
august 1992 de către Preşedintele 
statului. Guvernanţii agrarieni au 
introdus în circuitul oficial ideologia 
moldovenismului primitivt. Pentru 
a controla şi a dirija mai uşor, în 
sensul acestei ideologii, procesul 
“implementării” de facto a legislaţiei 
lingvistice, a fost lichidată structura 
statală — Departamentul Limbilor, fapt 
ce a determinat revenirea limbii ruse 
atât în structurile statale, cât şi în cele 
economice, comerciale etc. 

După căderea catastrofală a 
guvernării agro-interfrontiste, începe 
perioada a treia a eforturilor orien- 
tate spre implementarea legislaţiei 
lingvistice. Astfel, pentru respectarea 
acestei legislații a fost creat Depar- 
tamentul Relaţii Naţionale şi Funcţi- 
onarea Limbilor, dar mare lucru nu 
s-a reuşit. S-au realizat prevederile 
articolului 4 din Legislaţia lingvistică 
din 1989, care a permis formarea 
comunităţilor etnice, dar noul depar- 
tament n-are un program concret de 
naturalizare-integrare pentru alogeni 
şi de însuşire a limbii române de 
către grupurile etnice. Până azi nu 
funcţionează articolul 7, care prevede 
atestarea tuturor organelor puterii de 
stat în ce priveşte cunoaşterea limbii 
române ca limbă oficială. Sunt negli- 
jate articolele 27-31. 

Majoritatea functionarilor alo- 
lingvi nu cunosc nici limba de stat, 
nici legislaţia lingvistică. Mulţi dintre 
diriguitorii aparatului de conducere 
şi administraţie (atât cei numiţi, cât 
şi cei aleşi) ignorează limba de stat. 
Aici tronează monolingvismul rusesc 
care, în condiţiile colectivelor compu- 
se din persoane ce aparţin diferitor 
grupuri etnice, creează un disconfort 
psihologic. Atare conducători devin 
purtătorii unei confruntări permanente 
în mediul lor de muncă şi trai. 

Această stare de lucruri menţi- 
ne, încurajează şi prezintă o sursă 
permanentă de erodare a indepen- 
denţei prin fortificarea separatismului 
spiritual. Subliniem în mod expres că 
la baza lichidării barierei create de 


separatismul spiritual în concepţia 
legislaţiei lingvistice, repet, au fost 
formulate articolele 21-23 referitoare 
la instituţiile de învăţământ, potrivit 
cărora tânăra generaţie (de la grădi- 
niţă până la absolvirea şcolii medii — 
vârsta când cel mai uşor se însuşeşte 
o limbă) va învăţa şi va cunoaşte 
româna în şcolile alolingve şi mai 
ales în cele cu predare în limba rusă. 
Conform legislaţiei lingvistice exista 
posibilitatea ca, în atare condiţii, în 
decursul unei generaţii, să dispară 
separatismul spirituaF şi în genere 
să fie lichidată problema monoling- 
vismului. Dar tocmai această idee din 
legislaţia lingvistică, ce ar fi putut adu- 
ce înțelegere, prietenie şi stabilitate 
într-un stat care pretinde a fi de drept 
şi independent a fost rău realizată?. 

Astăzi, ca şi acum doisprezece 
ani, a apărut o nouă generaţie de 
rusofoni, majoritatea dintre ei născuţi 
în aceste teritorii, foarte bine şcoliţi, 
dar care de fapt n-au învăţat nici în 
grădiniţe, nici în şcoli, gimnazii ori 
licee limba oficială a statului. Acea 
categorie dintre ei, de altfel destul 
de numeroasă, care e atrasă în cir- 
cuitul businessului şi al comerţului, 
în structurile economice, deseori 
manifestă un comportament agresiv 
şi sfidător faţă de valorile autohtonilor, 
bineînţeles că nu şi faţă de cele din 
sfera materială. 

Poate că fără adoptarea unor 
amendamente la legea despre cetă- 
tenie, ca cea adoptată acum 12 ani în 
Ţările Baltice — lege care n-a cunos- 
cut compromisul, — fără respectarea 
de către alolingvii Moldovei a unui 
program statal de naturalizare-inte- 
grare, şi în primul rând cunoaşterea 
limbii oficiale a acestui stat, indepen- 
denta Republicii Moldova se găseşte 
într-o permanentă stare de erodare. 

Din cele relatate rezultă câteva 
concluzii: 

Primo. Orice comunitate de 
alolingvi, care nu-şi pune drept scop 
însuşirea limbii oficiale a statului în 
care trăiesc membrii săi, nu se poate 
integra în societate şi continuă să 
rămână o sursă de instabilitate. 

Secundo. Conform dreptului 

internaţional, într-un stat în care exis- 
tă grupuri etnice, gradul autonomiei 
culturale a acestora nu poate depăşi 
suveranitatea şi independenţa sta- 
tului în întregime. De exemplu, nici 
o comunitate de alogeni, care cere 
autonomie culturală, nu poate pretin- 
de să devină o organizaţie statală în 
cadrul Republicii Moldova, cum vor 
forţele extremiste din Transnistria, 
Găgăuzia sau raionul Taraclia. In 
felul acesta ar apărea zeci de state în 
stat, ceea ce ar constitui noi surse de 
destabilizare şi anarhie în societate”. 

Terţo. Din cauza nerespectării 
legislaţiei lingvistice şi a lipsei unui 
program de naturalizare şi integrare 
a grupurilor etnice, o mare parte din 
patrimoniul naţional a trecut în mâna 
unor alolingvi care de fapt nu recu- 
nosc independenţa statului Republi- 
ca Moldova. In economia Moldovei 
această categorie de businessmeni 
atinge o cifră impunătoare şi prezintă 
un pericol pentru patrimoniul naţional 
şi pentru independenţa economică a 
ţării, mai ales prin intermediul eco- 
nomiei tenebre. Din acest punct de 
vedere se încalcă o serie de legi 
fundamentale. Dacă s-ar fi procedat 
şi la noi ca în Ţările Baltice, unde le- 
gea despre cetăţenie vizează direct 
cunoaşterea limbii oficiale şi prin ea 
dreptul la patrimoniu, la avuţiile naţi- 
onale, astăzi nu ne-am fi pomenit în 
situaţia când cunoaşterea limbii de 
stat de către unele grupări de orien- 
tare antinaţională depinde, cu unele 
excepţii, nu de interesele statului, ci 
de propriile lor interese. |n această 
privinţă, statul Republica Moldova a 
manifestat, pe parcursul celor zece 
ani, o indiferenţă totală. Astfel, în cei 
12 ani de la adoptarea legislaţiei ling- 
vistice, n-am reuşit să înlăturăm insta- 
bilitatea, neîncrederea şi suspiciunea 
în relaţiile interetnice. Legislaţia 
lingvistică nu este implementată, mai 
mult, în ultima vreme se înteţesc ata- 
curile la încercările de realizare a ei. 
De exemplu, încălcarea prevederilor 
articolului 27, care se referă la limba 
formularelor, a textelor şi anunţurilor 
publice, a denumirilor de mărfuri, per- 
manent generează o stare de conflict 
(în apărarea celor care încalcă legis- 


laţia lingvistică în această privinţă, cu 
etichetări dintre cele mai şocante, a 
ieşit ziarul “Komsomolskaia pravda”). 
In acest sens, nu putem să nu fim 
de acord cu istoricul lon Ţurcanu, 
care menţionează că în domeniul 
de bază — cel economic — cu toate 
compartimentele lui multifuncţionale, 
inclusiv în sfera financiară, limba ro- 
mână e aproape totalmente neglijată. 
Mai mult, domnia sa afirmă că “limba 
rusă nu a cedat... limbii de stat nici 
un milimetru din terenul pe care l-a 
stăpânit în regimul sovietic”? (revista 
“L. R.”, nr. 6-7, 1999, pag. 38). 

Transnistria, care a lichidat 
ordinea constituţională a Republicii 
Moldova, încă în 1989 a abrogat 
legislaţia lingvistică. Chişinăul însă a 
făcut cedări esenţiale, de exemplu, 
agenţilor economici din Transnistria, 
cărora li s-au acordat înlesniri econo- 
mice importante (ştampile vamale şi 
paşapoarte diplomatice), astfel încât 
acest stat separatist, nerecunoscut 
de nimeni, a fost salvat de la pieire nu 
numai în plan economic. Apropo, şi 
aici nu poţi să nu-ţi aminteşti de teza 
marelui gânditor Cato, semnificativă 
pentru întreaga noastră republică 
roasă de corupţie: “Hoţii, care fură de 
la particulari, îşi duc viaţa în lanţuri, 
pe când tâlharii poporului trăiesc 
în aur şi în purpură”. Unde mai pui 
faptul că mii de tiraspoleni au două 
cetăţenii”. 

Concluzia este mai mult decât 
gravă: aceşti factori de ordin atât po- 
litic, cât şi economic destabilizează, 
şi compromit încercările investitori- 
lor străini de a susţine reformele în 
Republica Moldova. 

Şi încă un paradox: în condiţiile 
dezintegrării Uniunii Sovietice, con- 
ducerea R.S.S.M. a pus în mişcare 
mecanismul de însuşire a limbii de 
stat prin adoptarea legislaţiei lingvis- 
tice de către Sovietul Suprem în 
1989, pe când în condiţiile obţinerii 
independenţei Republicii Moldova 
această vrere, acest curaj al clasei 
politice noi pentru realizarea măcar 
a articolului 7 a dispărut... 

Diferite comisii guvernamentale 
au pregătit proiecte de hotărâri pentru 
îndeplinirea efectivă a unui şir de 

articole din legislaţia lingvistică, dar 
n-a fost realizat nici unul! 

E absolut necesar, e un impe- 
rativ de a ajusta legislaţia lingvistică 
din 1989 la interesele naţionale ale 
Republicii Moldova. 

După cum este fixat în articolul 
3 din legislaţia lingvistică, pe întreg 
teritoriul Republicii Moldova, alături 
de limba moldovenească se permite 
folosirea limbii ruse drept limbă de 
comunicare. Actualmente limba rusă 
continuă să-şi folosească acest drept, 
pe când limba de stat e ignorată, de 
facto, în Găgăuzia şi judeţul naţional 
bulgar, iar în ceea ce priveşte Trans- 
nistria, legislaţia lingvistică nu există 
din septembrie 1989. 

PS. 1. Şi încă ceva, domnilor de 
la conducerea de vârf — cei cărora le 
vine încă greu să comunice în limba 
oficială, încercaţi măcar domniile 
voastre, oameni de stat, să respectaţi 
articolul 7 din legislaţia lingvistică şi o 
să vedeţi mişcarea pozitivă, crescân- 
dă pe întreaga verticală diriguitoare 
la toate nivelurile. Această mişcare 
se va produce şi pentru funcţionarii 
de stat, care nu cunosc româna. 
Încercaţi acest experiment de ordin 
psihologic: “Ce face şeful e obligato- 
riu, de obicei, să facă şi subalternii”. 
Gradul de realizare a acestui experi- 
ment depinde direct de gradul real al 
libertăţilor civile existente în societate. 

În rezolvarea acestei probleme 
poate servi drept exemplu politica 
lingvistică a statului Israel, care prin 
cunoscutele sale cursuri-şcoli, numite 
ULPAN creează condiţii ca în decurs 
de şase luni cetăţenii alolingvi să se 
integreze în societatea israeliană 
învățând limba de stat. Astfel se 
lichidează separatismul — sursă de 
instabilitate şi deformare a relaţiilor 
interetnice. 

Societatea noastră, din cauza 
cunoscutelor disensiuni din tabăra 
clasei politice, a rămas simţitor divi- 
zată, fapt ce ne face să ne amintim, 
a câta oară, de cuvintele anticului 
Herodot: “Tracii sunt un popor nume- 
ros. Dacă s-ar uni, ei ar deveni de ne- 


învins”. Doar o durere insuportabilă, 
concentrată, a întregii Basarabii, 
hârţuite nemilos şi umilitor de către 
cele trei imperii, a putut, în 1989, să 
ne unească pentru o clipită pe toţi 
moldovenii de la est de Prut. 

“Ceea ce am trăit în 1989, 
— scria criticul literar şi politicianul 
Andrei Ţurcanu, — se întâmplă unui 
popor o dată la o jumătate de mileniu. 
Insă la prima răscruce a slobozeniei 
noastre, interesul naţional s-a întâlnit 
cu diversiunea străină şi cu secătura 
autohtonă. In calea noastră s-a postat 
un întreg Fanar postsovietic”. Când 
oare vom ţine cont de experienţa 
noastră istorică amară şi de spusele 
anticului filozof? 

Marii fii ai acestui pământ deja 
în vremurile noastre pline de nelinişte 
ne-au atenţionat: “Vrăjmaşii noştri 
stau la hotare —/ Vrăjmaşii cât frunză 
şi iarbă,/ La spatele nostru şi înăuntru 
tării noastre dar cel mai mare duşman 
este în mijlocul nostru./Acesta este 
NEUNIREA./ Fraţii mei! Biruiţi acest 
straşnic duşman/ Şi noi vom birui totul 
(Pan. Halippa, Colecţia Testament, 
Muzeum, 2001) 

P. S. 2. Grigore Vieru îi spunea 
dlui lon Ţurcanu: “...nu cred că oame- 
nii politici lipsesc cu desăvârşire la 
noi, după cum afirmi, mai degrabă 
lipseşte unitatea națională dintre ei. 
Chiar lipseşte cu desăvârşire” (L.A,, 
28. VI.2001). 

Şi acum, colac peste pupăză, 
noua clasă politică din parlament 
a adoptat o lege cu 78(!) de voturi 
privind dreptul grupurilor etnice. În 
această lege, în articolul 9, după 
cum scrie redactorul-şef al publi- 
caţiei “Săptămâna”: “Statul permite 
minorităţilor să nu înveţe niciodată 
şi nicicând limba” majoritarilor, adică 
limba de stat. Mai departe, domnia sa 
continuă indignat: “Ín Moldova există 
o serie de omănaşi cărora le pute de 
noi. Măi, da când vezi că îţi pute, ce 
faci? Iti muţi locul” (articolul “Parla- 
mentul a aprobat o lege care îi obligă 
pe moldoveni să vorbească ruseşte” 
din “Săptămâna” de la 27 iulie a.c., 
pag. 14-15). 

În aceeaşi ordine de idei, în 
“Declaraţia de protest a Consiliului 
Uniunii Scriitorilor din R. Moldova în 
legătură cu acţiunile actualei guver- 
nări privind rusificarea populaţiei...”, 
citim că “prevederile Legii privind pro- 
tecţia minorităţilor naţionale adoptate 
recent lezează drepturile majorităţii 
populaţiei şi duc la rusificarea conti- 
nuă a românilor moldoveni şi a ucrai- 
nenilor, găgăuzilor, bulgarilor...”. Mai 
mult, a fost distrusă Direcţia Limbi a 
Departamentului de Stat pentru Rela- 
ţii Interetnice şi Funcționarea Limbilor, 
s-a purces la revizuirea programelor 
de studiere a limbii, literaturii şi isto- 
riei, încercându-se schimbarea denu- 
mirii acestora. Acţiunile respective nu 
au nimic comun cu adevărul ştiinţific 
şi istoric, la bază fiind motive politice 
şi ideologice. (L. A., 2.VIII a.c.). 

După cum se vede, indiferen- 
tismul, izolaţionismul, neunirea noas- 
tră şi străinismul, care s-au lăbărțat 
peste noi şi-n noi, ne seacă ucigător 
cele trei izvoare existenţiale ale fiinţei 
noastre naţionale — izvoare din “cele 
trei fântâni — Credinţa, Limba şi Istoria 
noastră” (Gr. Vieru, “Glasul Națiunii”, 
martie 2000). 

Tratatul moldo-rus s-a copt în 
bucătăria diplomatică... Moscova 
insistă ca limba rusă să fie numită 
în Tratat “limbă de comunicare inter- 
etnică” şi să fie menţionat rolul “deo- 
sebit” al acesteia în dezvoltarea “cul- 
turii moldoveneşti” (“Jurnal Național”, 
11.VII.2001). In cazul adoptării limbii 
ruse drept a doua limbă de stat, ar fi 
o deznaționalizare legiferată şi deci 
vârful de lance al tragismului limbii 
de stat — româna, adoptată în 1989. 

Se creează impresia că prin in- 
tensificarea politicii de rusificare, noul 
areopag guvernant neocomunist, 
prorusesc ne implică tot mai profund 
în procesele de gubernizare a Repu- 
blicii Moldova. 

Intensificarea oricăror schimburi 
de mărfuri, instalaţii tehnico-indus- 
triale  moldo-ruse, relaţii de ordin 
economic, comercial ori sociouman 
etc. este mai mult decât acceptabilă. 
Astfel de relaţii sunt normale între 


două popoare, între statele noastre. 
Aici nu poate rezista opinia de sor- 
ginte şovină — velocorusă, precum 
că chipurile, în mediile intelectuale 
moldovene se propagă rusofobia. Nu 
domnilor, orice om cult apreciază la 
justa-i valoare marea cultură rusă şi 
limba acesteia. Sunt bine cunoscute 
înaltul potenţial intelectual al ruşilor 
şi ponderea talentelor acestui popor 
în cultura universală. 

Buna convieţuire între Federa- 
ţia Rusă şi Republica Moldova poate 
avea sorţi de izbândă în condiţiile 
ocrotirii libertăţilor. Insă toate aces- 
tea necesită condiţionarea prin eli- 
minarea oricăror tente discriminatorii 
şi acaparaţioniste, indiferent de 
proveniența lor transnaţională ori 
internă, care subminează centrele 
noastre strategice, inclusiv şi cele 
ce ţin de politica lingvistică. Toate 
aceste manifestări nu pot fi admise, 
dat fiind faptul că ele erodează, 
lezează suveranitatea şi indepen- 
denţa noastră. E un imperativ de a 
se ţine cont de cucerirea libertăţilor 
civice şi a însemnelor noastre sta- 
tale, naţionale din perioada istorică 
1989-1991, intrată în istorie ca un 
Act de Renaştere şi Eliberare Naţi- 
onală, atât în sfera spirituală, cât în 
cea anticorupționistă din domeniul 
economic şi administrativ. 

Domnilor, dacă într-adevăr se 
vrea, tare se vrea pace, linişte în so- 
cietatea noastră, atunci unul dintre 
factorii magistrali în atingerea acestui 
scop ar fi şi ocrotirea“, însuşirea 
limbii oficiale, cel puţin în mediul 
grădinițelor de copii, în cel liceal şi 
studenţesc, în mediul guvernanțţilor 
şi funcţionarilor, creându-se totoda- 
tă condiţii pentru însuşirea limbilor 
materne de către grupurile etnice, 
cum se face în toate ţările civilizate, 
în societăţile nedivizate, normale. In 
rest, aşa să ne ajute Dumnezeu. 


NOTE 


1 Folosirea Etnonimului “Român” 
şi a Glotonimului “Limba Română” în 
plan ştiinţific şi istoric sunt argumentate 
cu lux de amănunte în lucrarea pedago- 
gului Gheorghe Pascari (“Scurtă schiţă 

istorică despre neam, limbă şi grafie”, 
Editura Museum, Chişinău, 2000). Înce- 
pând cu documentele vechi de la înce- 
puturile formării Statului Moldovenesc, 
letopiseţele lui Grigore Ureche şi Miron 
Costin, trecem în revistă şi lucrările 
savanților, fetelor bisericeşti, cum ar fi 
celebra “Cazanie” a Mitropolitului Var- 
laam, Pravilele domnitorului V. Lupu, ale 
stolnicului Constantin Cantacuzino, Mi- 
tropolitului Dosoftei, cărturarului Nicolae 
Milescu-Spătaru, domnitorului D. Cante- 
mir, scriitorilor A. Russo, Gh. Asachi, C. 
Stamati, C. Stamati-Ciurea, C. Negruzzi, 
V. Alecsandri, A. Hâjdeu. B. P. Hasdeu, 
M. Eminescu, A. Mateevici ş.a., precum 
şi pe cele ale oamenilor de cultură, ale 
savantilor, scriitorilor şi demnitarilor ruşi, 
acad. sovietic A. Sobolevski, scriitorul 
P. Svinin, viceguvernatorul Basarabiei 
F. Vighel, acad. L. Berg, E. Golubinski, 
A. Kuropatkin, istoricul P. Batiuşkov, 
savantul N. Durnovo, R. Pjotrovski, şi ale 
clasicilor marxism-leninismului, K. Marx, 
F. Engels şi V. Lenin. 

Vom face referinţă doar la unul dintre 
savanții ruşi — filolog, istoric, membru cores- 
pondent al Academiei de ştiinţe din Rusia, 
profesor universitar la Moscova, Saratov, 
Mensk, Nicolai Durnovo (1876-1937), care 
scria următoarele rânduri de o mare rezo- 
nanţă ştiinţifică şi pedagogică, rânduri de o 
aleasă omenie şi nobleţe. lată-le: 

“Stăpânind o sută de ani Basarabia, 
ce-am făcut noi oare pentru populaţia 
românească şi pentru dezvoltarea ei cul- 
turală? N-am făcut nimic, căci toate şcolile 
influențate de noi în Basarabia au drept 
scop transformarea românilor basarabeni 
în velicoruşi, ceea ce nu va reuşi. 

Timp de peste 90 de ani, mai bine 
de un milion şi jumătate de români din 
Basarabia este lipsit de clerul lor. Cu 
toate legile fundamentale ale imperiului... 
moldovenii ortodocşi nu au nici un epi- 
scop naţional sau măcar pe unul care să 
cunoască limba română... 

Când mă podideau, câteodată, 
amintirile, îmi apare una dintre ele, cea 
mai plăcută pentru mine: o grămadă de 
copii într-un sat moldovenesc de pe malul 
Nistrului, — aceste flori pământene ale 
Basarabiei, — ieşind de la şcoală, scu- 
fundati în lumina soarelui, jucându-se şi 
gângurind româneşte, pe când învățătorul 
lor, un tânăr idealist rus, venit de curând 
în Basarabia, îmi povesteşte, cu lacrimi 
în ochi, ce durere îl cuprinde: “doar asta 
e ca şi cum m-aş fi dus în Spania să-i 


învăţ pe copii de acolo ruseşte. M-am 
văzut silit să-nvăţ, mai întâi, eu însumi 
moldoveneşte”. 

Şi bietul apostol al ministrului rus 
de învățământ a început, deodată, să- 
mi spună vesel nişte zicători şi cântece 
moldoveneşti, la auzul cărora toţi copii au 
alergat spre noi, cei doi ruşi ascultând cu 
bucurie şi mândrie pe elevul lor comun! 
Un băieţel mic, dar serios, a vrut să-l co- 
recteze pe învăţător, dar l-au oprit colegii 
săi. Atunci i-am dat voie să vină la mine, 
l-am sărutat şi l-am rugat să-mi spună ce 
observaţii şi corectări voia să facă. 

Şi ne-a dat, acest băietaş, o lecţie 
bună, mie şi învățătorului. EI a făcut să 
ni se descopere nişte legi fireşti ale limbii 
române populare... El avea în căpşorul 
lui o întreagă lume naţională, lume pe 
care noi n-o cunoaştem, lume care, în 
limba lui de copil, era atât de frumoasă 
şi care avea să dispară în Basarabia 
din vina noastră... 

Atunci am înţeles eu păcatul acela 
imens, care se face în Rusia, privind pe 
românul basarabean (...). Acum, când îmi 
amintesc de băieţelul acela, mă aşez şi 
scriu pentru a mia şi una oară că Basa- 
rabia trebuie să fie românească” ... (N. 
N. Durnovo, Politica pan-slavistă rusă, 
Petersburg, 1908). 

2 În cadrul mass-media, presei 
electronice de expresie rusă, în care per- 
sistă nu puţine convingeri şi chiar atacuri 
de speţă şovină şi separatistă, cititorul 
acestor publicaţii, fiind necunoscător al 
limbii române într-o ţară suverană şi in- 
dependentă ce are limbă de stat, e sortit 
să devină ostaticul unei atare ideologii şi, 
deci, un izvor al instabilității, revanşei şi 
zâzaniilor interetnice în societate. În ata- 
re împrejurări activitatea extremismului, 
exclusivismului politic, atât în aşa-zisa 
sferă “a dreptei”, cât şi în cea “a stângii”, 
de altfel ambele mergând braţ la braţ, 
împiedică procesele, tendinţele întăririi 
constituţionale statale în Republica Mol- 
dova. 

3 Actualmente, la “Casa Limbii 
Române” din Chişinău se organizează 
cursuri de limba română pentru alo- 
lingvi. Deja au absolvit aceste cursuri, 
însuşind bine limba română, sute de 
audienţi. Casa Limbii Române, condu- 
să de redactorul-şef al revistei “Limba 
Română” are o echipă de profesori, 
lingvişti de elită şi dispune de un bogat 
material didactic ce include şi un ma- 

nual excelent de limba română pentru 
alolingvi, editat la Cluj-Napoca, însoţit 
de casete audio etc.. 

Cunoaşterea limbii oficiale de 
către alogenii cu viziuni proeuropene şi 
stabiliţi cu traiul în Republica Moldova, e 
susţinută de şcoala chişinăuiană de limbi 
moderne şi management. Astfel 30% din 
elevii care-şi fac studiile în limba română 
sunt din familii alolingve. 

+ Teoria despre existenţa a două 
naţiuni şi a două limbi — moldoveneasca 
şi româna - în spaţiul de la răsărit de 
Prut e o făcătură politică, antiştiinţifică 
a şovinismului ţarist-stalinist, care a fost 
ridicată la rangul de politică statală de o 
mică parte “intelectuală”, slugarnică din 
Republica Autonomă Moldovenească. 
Actualmente este propagată de unii dintre 
feciorii acestora şi părtaşii lor, ieniceri 
“academici” ai celor mai înrăiţi româ- 
nofobi. Această teorie e prezentă pe teri- 
toriul Basarabiei, Bucovinei şi nu numai. 

5 Separatismul spiritual şi mai ales 
cel lingvistic continuă să fie o sursă de 
disconfort psihologic, de confruntare şi 
instabilitate. De altfel, atunci când un grup 
etnic îşi păstrează şi îşi dezvoltă cultura, 
limba, într-un cuvânt, spiritualitatea (po- 
trivit cerinţelor dreptului internaţional), dar 
ignorează însuşirea limbii oficiale a unui 
stat independent, suveran, aceste grupuri 
etnice se izolează, până la separatism, 
care prezintă sursa principală de conflicte 
în societate. Acest fenomen este carac- 
teristic şi pentru activitatea economică 
şi, drept urmare, apare separatismul 
economic, care cu timpul îmbracă haina 
separatismului politic. 

6 Elevii moldoveni, potrivit legislaţiei 
lingvistice de la '89, au însuşit limba rusă 
în şcoala lor naţională, pe când ruşii (cu 
mici excepţii) au rămas devotați monolin- 
gvismului rusesc. Astfel concepţia bazată 
pe bunăvoință şi antiseparatism a eşuat. 
În condiţiile independenţei noastre comu- 
niştii obligă tineretul studios din şcoala 
românească să înveţe limba rusă. 

7 Comratul se pronunţă, cu insis- 
tenţă, pentru federalizarea Republicii 
Moldova. Adunarea populară a UTA Ga- 
gauz-Yeri nu e mulţumită de autonomia 
dobândită, ei încearcă “...de a scoate 
definitiv de sub controlul Chişinăului sudul 
republicii” (“Luceafărul”, 16.VI. 2000). 

8 După 10 ani de independenţă 
“Chişinăul a devenit mai rusesc decât în 
1989. Capitalul se află în mâinile ruşilor, 


securitatea energetică a Republicii Mol- 
dova -— la fel. În afară de Transnistria şi 
Armata a 14-a, ruşii mai au în mâinile lor 
autonomia găgăuză, biserica, partidul lui 
Voronin şi o bună parte a elitei politice şi 
economice a Republicii Moldova. Fron- 
tiera cu România e şi a actualei CSI”. 
“Republica Moldova e o ţară ocupată de 
ruşi, ei n-au plecat de aici nici după câţiva 
ani de renaştere naţională” (Constantin 
Tănase, “Flux”, 16.VI.2000). 

Un alt aspect: “O atitudine extrem 
de obraznică şi lipsită de respect faţă de 
limba de stat o manifestă, cu o indiferenţă 
afişată, deţinătorii licențelor de emisie a 
posturilor străine (arealul informativ al 
spaţiului Republicii Moldova e împânzit 
abuziv mai ales de centrele radiofonice 
ruseşti — 10 posturi ruseşti! Pe când în Fe- 
deraţia Rusă nu se admite translarea unor 
posturi radiofonice străine). Conform 
acestor licenţe, posturile respective sunt 
datoare să emită 60% din programele 
lor în limba oficială a Republicii Moldo- 
va. lată posturile care nu-şi îndeplinesc 
obligaţiile: FM, Europa Plus, Russkoe 
Radio, NITEM, Naşe Radio, Silver Rains, 
Radio Nostalgie, Radio d'Or, Radio Mon- 
te-Carlo, Exo Moscvi: posturi TV: ORT 
Moldova, TVC 21, NIT, Sun TV pentru 
translarea unor canale străine, cum ar fi 
EuroSport şi Discovery channel (aceste 
posturi transmit în limba rusă) (“Flux”, 
4.VII.2000). 

° Acest model cu două cetăţenii se 
referă şi la mulţi moldoveni. 

10 Când e vorba de ocrotirea limbii 
de stat, exemplu de verticalitate ne dă 
vecinul nostru, Preşedintele Statului 
Ucraina, dl Leonid Kucima. 

CUVÂNTUL SCRIS 
__CA FACTOR 
AL UNITĂŢII DE LIMBĂ 


Existenţa unei limbi este indiso- 
lubil legată de fiinţa poporului ce o 
vorbeşte, de aceea istoria poporului 
şi a limbii trebuie studiate într-o singu- 
ră privire şi nu în două investigaţii 
diferite. Românii înstrăinaţi, pentru 
care menţinerea fiinţei naţionale şi 
păstrarea limbii au fost o misiune 
grea timp de nenumărate veacuri, 
au spus-o şi mai apăsat, dezvoltând 
o sensibilitate în plus faţă de proble- 
mele limbii. Pentru noi, cei veniţi de 
pe meleaguri ardelene, trezirea nati- 
onală şi împletirea luptei naţionale cu 
cea pentru păstrarea fiinţei limbii s-a 
făcut, începând cu secolul al XVIII- 
lea, prin reprezentanţii Şcolii Ardele- 
ne şi continuatorii lor; iar marii lingviști 
proveniţi de la dumneavoastră, pre- 
cum Bogdan-Petriceicu Hasdeu sau 
Eugeniu Coşeriu, au făcut acelaşi 
lucru cu mijloacele ştiinţei moderne. 

Aş aminti doar în treacăt că 
textul cu care începe orice manual de 
Citire şi se încheie orice mare tratat 
dedicat poporului nostru, balada Mi- 
orita, cea auzită de Vasile Alecsandri 
şi Alecu Russo în munţii Moldovei, 
îşi are formele ei cele mai arhaice în 
colindele culese în Transilvania, fiind, 
după opinia celui mai avizat cercetător 
al ei, Adrian Fochi, chiar originară de 
aici. Dar de câte ori folclorul nu s-a 
dovedit un factor liant, care asigura co- 
eziunea românilor din diferite regiuni! 
Fie-mi permis să amintesc doar câteva 
momente care mi-au marcat existenţa: 
am asistat la Cluj la două concerte ale 
Mariei Tănase, când sala cânta, alături 
de marea cântăreaţă, moldovenescul 
Văleleu sau Butelcuţa mea şi ardele- 
nescul Cine iubeşte şi lasă sau cân- 
tecele ei olteneşti. De asemenea, am 
avut şansa să asist la regalurile oferite 


de doi mari interpreţi contemporani, 
Sofia Vicoveanca şi Dumitru Fărcaş, 
pe care ştiu că şi dumneavoastră îi 
iubiţi la fel ca şi mine. Dar am putut 
constata şi răspândirea, şi dragostea 
cu care e înconjurat orice folclor de 
calitate, indiferent cine îl cântă şi cine 
este cel care ascultă. 

Dar nu despre acest lucru 
doream să vorbesc acum. Profesia 
mea îmi oferă şansa să mă limitez 
la un singur fapt: şi anume la textul 
scris care, de-a lungul veacurilor, a 
participat la crearea şi la consolidarea 
acestei coeziuni naţionale. 

Printre primele texte tipărite în 
limba română se numără şi Tetra- 
evanghelul editat de diaconul Coresi, 
cel venit la Braşov din Muntenia, 
unii cercetători au presupus, în baza 
investigării limbii textului, că tipări- 
tura braşoveană are la originea ei o 
traducere făcută în Moldova. Sunt 
în măsură să aduc câteva noi argu- 
mente, care pot întări această supo- 
zitie. Permiteţi-mi, fără a detalia, să 
le enumăr. Comparând textele din 
Evanghelie pe care le găsim în Cartea 
românească de învăţătură (subliniez, 
românească), tipărită de mitropolitul 
Varlaam la laşi — motiv pentru care 
este cunoscută şi sub numele de 
Cazania lui Varlaam —, am constatat 
asemănări izbitoare cu textul coresian 
(dar şi faptul că limba cazaniilor ma- 
relui mitropolit este diferită de limba 
textelor citate la începutul fiecărei 
cazanii). Aceste asemănări cu textul 
coresian nu pot fi, însă, explicate prin- 
tr-o preluare a tipăriturilor coresiene 
în secolul următor — aşa cum am fost 
tentat iniţial să cred —, ci printr-un izvor 
original: un manuscris moldovenesc, 
pierdut astăzi sau care urmează a fi 
descoperit. Căci asemănări la fel de 
mari — dar nu aceleaşi — găsim şi între 
textul Cazaniei de la Govora şi textul 
coresian, or aceasta este anterioară 
cu un antipăriturii moldoveneşti. Dacă 
aşa stau lucrurile, ne aflăm în faţa unei 
comunicări neaşteptate între Moldova, 
Muntenia şi Transilvania, care erau 
politic separate şi, chiar în această 
perioadă, se aflau în conflicte militare. 

Vorbind despre Cartea româ- 
nească de învăţătură a mitropolitului 
Varlaam, mentionez câteva fapte care 
tin de posteritatea ei în Transilvania. 


Ca ase (a caca ioana i d tao i 


Mitropolitul o destinase tuturor româ- 
nilor “oriunde să află ei”, gândindu-se 
în mod special, după cum arată şi 
alte texte şi fapte ale sale”, la românii 
transilvăneni, supuşi în acel moment 
unui proces forţat de calvinizare. 
Putem bănui că cea mai mare parte 
din cartea sa a fost ghidată în mod 
intenţionat pentru uzul românilor din 
Transilvania, din moment ce într-un 
singur judeţ din Transilvania (Alba, Bi- 
hor, Mureş sau Hunedoara, de exem- 
plu) se găsesc pe la diferite biserici 
mai multe exemplare din această 
tipăritură decât în toată Moldova de 
dincoace de Prut (la dumneavoastră, 
după ştiinţa mea, aflându-se doar un 
exemplar, păstrat la Biblioteca Aca- 
demiei). Să mai adaug numărul mare 
de câpii manuscrise ale tipăriturii care 
au fost făcute în secolele al XVII-lea 
şi al XVIII-lea în Transilvania şi sunt 
păstrate peste tot? 

La 1699, un tipograf venit din 
Muntenia, Mihail Iştvanovici, tipăreş- 
te la Alba-lulia o carte numită Chi- 
riacodromion, care reia aproape inte- 
gral cazaniile lui Varlaam, carte care 
s-a bucurat de un asemenea prestigiu 
încât ea a fost retipărită în următoarele 
două secole de mai multe ori în toate 
provinciile româneşti, ba, la începutul 
secolului al XIX-lea, şi la Buda. 

Avem nenumărate alte exem- 
ple, poate nu la fel de spectaculoase, 
de coerenţă naţională şi culturală asi- 
gurate prin textele tipărite în secolele 
al XVII-lea şi al XVIII-lea. Nu doresc 
să insist asupra lor, majoritatea fiind 
notorii. Aş aminti, pentru secolul al 
XVIII-lea, tipăriturile bucureştene şi 
ieşene apărute în timpul domniei fa- 
miliei Mavrocordat, la care emblema 
domnitorului era însoţită de stemele 
ambelor principate. Dar această 
circulaţie a culturii între diferitele re- 
giuni româneşti este dovedită de un 
fapt care nu este îndeajuns subliniat: 
Transilvania este singura regiune 
locuită de români unde Psaltirea în 
versuri a mitropolitului Dosoftei nu a 
fost doar copiată (lucru care în alte 
regiuni, Moldova sau Muntenia, de 
exemplu, nu s-a întâmplat), ci anumiţi 
psalmi au devenit folclor, fiind cân- 
taţi — chiar şi astăzi — drept colinde. 

Un alt moment în care coeziu- 
nea culturală naţională a fost asigurată 


prin circulaţia cuvântului scris, asupra 
căruia doresc să mă opresc, este cel al 
receptării operei lui Dimitrie Cantemir 
de către Şcoala Ardeleană. Pentru 
aceasta dovedirea latinităţii şi romani- 
tăţii a fost, din motive pe care nu le voi 
dezvolta acum, una dintre activităţile 
prioritare. In momentul în care era 
necesară argumentarea cu dovezi 
istorice a latinităţii şi romanităţii, un 
mare episcop transilvănean, Inochen- 
tie Micu Clain, a sacrificat o treime din 
veniturile episcopiei Blajului pentru a 
achiziţiona de la Viena o copie a hroni- 
cului româno-moldo-vlahilor a marelui 
cărturar, copiat la curtea acestuia după 
refugiul în Rusia. Era, fără îndoială, 
textul cel mai doct pe care îl puteau 
avea atunci ardelenii la îndemână, 
referitor la istoria întregului popor. 
Manuscrisul a fost atât de important, 
încât, în interval de câţiva zeci de ani, 
a fost copiat integral sau parţial de 
mai multe ori la Blaj, între cei care au 
preluat informaţii şi chiar pasaje mari 
din acesta aflându-se Samuil Micu şi 
Gheorghe Şincai. Tot în Transilvania 
a fost copiat Divanul marelui voievod 
de către un mic diac bisericesc din 
Săliştea Sibiului, dar un mare iubitor 
de cultură. 

Activitatea literară a Şcolii Arde- 
lene a avut urmări directe şi neaştepta- 
te dincolo de munţi. Amintesc doar un 
caz, mitropolitul basarabean, dar arde- 
lean de origine, Bănulescu-Bodoni a 
retipărit fără nici o schimbare la Sankt- 
Petersburg Biblia în minunata tălmăci- 
re a lui Samuil Micu Clain. Acesta, la 
rândul său, reluase în traducerea sa 
versiunea primei Biblii de la Bucureşti, 
tipărite după o mai veche traducere 
moldovenească la care, probabil, Ni- 
colae Milescu Spătarul sau Dosoftei 
au contribuit substanţial. La tipărirea 
Bibliei de la Bucureşti, diortositor 
(îngrijitor, redactor şi tipograf) a fost 
Mitrofan, fost episcop de Huşi şi, cât a 
stat în scaunul episcopal din Moldova, 
mâna dreaptă a mitropolitului Dosoftei. 
Dar la definitivarea textului tipărit au 
lucrat şi fraţii Greceanu din Muntenia 
şi ardeleanul Teodor Corbea. 

Dar unul dintre marile miracole 
ale existenţei poporului nostru este 
faptul că niciodată cultura nu a curs 
numai într-o direcţie, de la un centru 
spre periferie, aşa cum s-a întâm- 

plat în Franţa, Anglia sau Rusia, 
de exemplu. La sfârşitul secolului 
al XVIII-lea şi în prima jumătate a 
secolului al XIX-lea asistăm la o ve- 
ritabilă inversare a fluxului cultural. 
După mişcarea Şcolii Ardelene, mulţi 
dintre ardeleni au făcut o adevărată 
nouă descălecare culturală dincolo 
de munţi: de pildă Gheoghe Lazăr, 
Florian Aaron şi August Treboniu La- 
urian în Muntenia, Gherman Vida şi 
Simion Bărnuţiu în Moldova, au par- 
ticipat masiv la modernizarea culturii 
în principatele române. Şi modelul 
ardelenesc nu rămâne aici: pentru 
Kogălniceanu textele istorice ale 
reprezentanţilor Şcolii Ardelene erau 
fundamentale pentru scrierea unei 
istorii noi a românilor. Să mai amintim 
gestul de-a dreptul emotionant al lui 
Gheorghe Asachi, care, în ultimul an 
al vieţii, face un drum istovitor la Lvov 
pentru a aduce în ţară manuscrisele 
lui loan Budai Deleanu? Pe cărţile 
Şcolii Ardelene au învăţat să citeas- 
că româneşte Negruzzi şi Heliade 
Rădulescu, cei care sunt consideraţi 
întemeietorii culturii româneşti mo- 
derne în Moldova şi Muntenia. 

Au urmat deceniile în care, din 
cauza opresiunii naţionale, în Transil- 
vania şi, după puţin timp, şi în Basa- 
rabia — după cum spunea loan Sla- 
vici — “soarele tuturor românilor răsare 
la Bucureşti”, căci, prin construirea 
instituţiilor României moderne, focarul 
de cultură central coincidea cu centrul 
politic al statului naţional. Dar acest 
centru, departe de a fi acaparator, 
era şi un focar în care convergeau 
toate marile valori naţionale. Limba 
devenise din nou un teritoriu în care 
fiinţa naţională se rostea plenar, căci 
în acelaşi timp au trăit şi activat, inter- 
sectându-şi, de multe ori întregindu-şi 
activitatea mari personalităţi precum 
Hasdeu, Titu Maiorescu, Odobescu, 
originari din diferite provincii, dar care, 
prin absenţă, fiecare dintre ei ar văduvi 
cultura naţională de o dimensiune 
esenţială. 

Apoi a venit marele Eminescu, 
care s-a lăsat cotropit întru sine de 
fiinţa şi limba întregului popor, cotro- 
pindu-ne, apoi, pe noi toţi... Scria în 
numele tuturor românilor şi pentru 
fiecare dintre ei, “de la Nistru pân'la 


Tisa”, găsind, poate printr-o adâncă 
cunoaştere a folclorului şi a limbii 
vechilor cărţi bisericeşti, dar sigur 
prin genialitatea sa, o limbă care să 
fie înţeleasă de toţi şi cuvinte care să 
ne emoţioneze deopotrivă. 

Alături şi în colaborare cu Emi- 
nescu au fost Creangă, Caragiale şi 
Slavici, care au contribuit substanţial 
la tezaurul comun al tuturor românilor. 

Mi-am permis acest excurs isto- 
ric, onorată audienţă, pentru a arăta 
că problema limbii şi a fiinţei naţionale 
se află în afara ingerinţelor politice 
şi trebuie să rămână astfel. Nu un 
funcţionar aflat pe un scaun comod 
are dreptul şi puterea de a decide 
asupra limbii naţionale sau a fiinţei 
întregului popor. Au fost cazuri şi în 
istoria noastră când, bine intenţionată 
sau nu, oficialitatea a încercat acest 
lucru, dar s-a acoperit întotdeauna de 
ridicol. Căci limba noastră, care este 
a tuturora, a făcut dreaptă şi cuvenită 
judecată acestor aberaţii?. 

Aş evoca, în final, momentul 
când întregul popor român urmărea 
cu sufletul la gură miracolul care se 
petrecea la dumneavoastră în anii 
1988-1990. Ascultam uluiţi sărbă- 
torirea secolului de nemurire a lui 
Eminescu şi cuvintele Doinei, care 
(în paranteză fie spus) era interzi- 
să — Eminescu interzis! — în România 
comunistă. Am trăit un moment isto- 
ric, când pentru câţiva ani sufletul, 
limba şi fiinţa întregului nostru popor 
îşi mutase capitala aici, la Chişinău. 


NOTE 


1 Răspuns Împotriva catehis- 
mului calvinesc, tipărit de Varlaam la 
Bucureşti, se adresa în mod special 
românilor transilvăneni. 

2 După ştiinţa mea, nici un german 
din Austria sau Elveţia nu vorbeşte alt- 
ceva decât germana, fără a pune sub 
semnul întrebării existenţa statelor cărora 
le aparţin cu mândrie. La fel, nici francezii 
din Canada, Belgia, Elveţia şi Franţa nu 
se ceartă în aceeaşi limbă asupra “stata- 
lităţii” lor. Şi pentru că suntem la un con- 
gres al limbii române, îmi permit să observ 
că acest barbarism a fost creat pentru a 
oferi un scaun mai comod (moale?) unei 
autorităţi care nu se gândea nici la limbă, 
nici la popor. 

Nicolae DABIJA, 

scriitor, preşedinte 

al Asociaţiei Oamenilor 

de Ştiinţă, Cultură şi 

Artă din Republica 
Moldova, redactor-şef al 
săptămânalului “Literatura 
şi arta” 


“INTERNAŢIONALIŞTII” 


Dragi colegi! 

După părerea mea, Basarabia 
este ţara tuturor posibilităţilor. 

Numai la noi: dacă cineva cu- 
noaşte trei limbi e considerat sionist, 
dacă cunoaşte două limbi e naţio- 
nalist, iar dacă ştie numai una — e 
internaţionalist. 

“Internaţionaliştii” noştri nu cu- 
nosc nici o limbă. Nu au nici o Patrie. 
Dar nici un Dumnezeu (ei fiind ateişti 
din fire). Nu respectă nici un popor 
(sub pretextul “luptei de clasă” şi-au 
distrus propriul popor, apoi şi alte po- 
poare care s-au nimerit în preajmă). 
“Internaţionaliştii” de ieri ne îndem- 
nau: dacă vreţi să fiţi fericiţi, renunţaţi 
la limba voastră, la istoria voastră, la 
sufletul vostru. Cum spusese Nikita 
Hruşciov despre bieloruşi, ei sunt 
foarte aproape de comunism, deja 


au renunţat la limba proprie. Alexandr 
Lukaşenko, preşedintele Bielorusiei, 
care nu posedă limba poporului pe 
care-l conduce, îşi aduce aminte 
cu melancolie de vremurile când nu 
era nevoit să explice la conferințele 
de presă de ce nu vorbeşte decât 
ruseşte şi de ce a lichidat toată opo- 
ziţia, asasinând scriitori, ziarişti, foşti 
miniştri, foşti deputaţi etc. 

Lucaşenko e un model de “inter- 
naţionalist” sadea şi pentru Voronin, 
Mişin, Ostapciuc & K°, care vor să 
facă populaţia “fericită”, lipsind-o de 
sufletul ei care este limba şi istoria. 

Din păcate, nu există nici o de- 
osebire între interesele Rusiei țarilor, 
ale Rusiei comuniste şi ale Rusiei 
democratice de azi. 

Una a lucrat pentru cealaltă. 
Una a continuat politica celeilalte, una 
a materializat pretenţiile celeilalte. 
Fiindcă toate trei au existat în paralel, 
în una şi aceeaşi ţară şi în unul şi 
acelaşi timp, cu doar predominarea 
unor sau altor opţiuni politice. Basa- 
rabia a fost cucerită de țari în 1812 
pentru bolşevicii de după 1917, cu 
deosebirea că mesianismul rusesc 
a căpătat în secolul XX coloratură 
bolşevică, ateismul fiind noua ei or- 
todoxie adaptată. 

Bolşevicii care au smuls Basa- 
rabia cu forţa din trupul României 
în 1940 au făcut-o, la rândul lor, 
pentru Rusia “democratică” din anul 
2001, care arde de nerăbdare s-o 
încorporeze ca gubernie în Uniunea 
rusească Rusia-Belarus. 

In Rusia ţaristă, apoi în U.R.S.S. 
a funcţionat o fabrică diabolică de dis- 
trus popoare, de asimilare a neamuri- 
lor. Din cele mai vechi timpuri, pentru 
ca rusificarea unor popoare străvechi 
să decurgă mai uşor, Rusia a inventat 
noi limbi, noi naţiuni, noi popoare. 

Astfel iranienii peste care s-au 
lăţit au fost botezați tagici, iar limba 
vorbită de iranienii ocupați de ei — 
tagică. 

Finlandezii, cotropiţi în urma 
războiului sovieto-finlandez, au fost 
porecliţi careli, iar limba vorbită de 
finlandezii “eliberaţi” denumită carelă. 

Mongolilor, care s-au pomenit în 
Rusia ţaristă, apoi în U.R.S.S., li s-au 
zis bureaţi, iar limbii mongole vorbite 
de aceştia — bureată. 

Tătarii din Crimeea, tătarii de 
pe Volga şi cu başkirii, care sunt tot 
tătari, au fost prin decret declaraţi a 
fi popoare diferite care vorbesc limbi 
diferite, deşi aceştia se înţeleg fără 
translatori şi fără ajutorul limbii ruse. 

Acelaşi lucru s-a întâmplat cu 
turcii şi azerii, cu eskimogşii şi aleuţii, 
cu maghiarii şi ungurii etc. 

Destinul nostru nu face ex- 
cepţie. Dacă țarii din secolul trecut 
recunoşteau că Basarabia e locuită 
de români, “internaţionaliştii” de după 
1917 o fac, vorba lui Creangă, pe 
“niznaiul”. O vreme se sperase că 
Roşal, trimis de V. Lenin în 1918 pe 
frontul din România pentru a-l ares- 
ta pe regele Ferdinand |, va putea 
declanşa o revoluţie socialistă în 
România şi ea va deveni o republică 
unională în cadrul U.R.S.S.: Repu- 
blica Sovietică Socialistă Română. 
Dar intenţiile leniniste eşuând din mai 
multe motive, e pus în aplicare planul 
lui Stalin: crearea în 1924 a republicii 
moldoveneşti, a naţiunii moldoveneşti 
şi a limbii moldoveneşti în stânga 
Nistrului, cu anexarea ulterioară a 
Basarabiei sau a întregii Românii la 
patria-mamă R.A.S.S.M. cu capitala 
la Balta. 

Înarmându-se cu tezele interna- 
ţionalismului proletar care vorbea de 
contopirea naţiunilor şi naționalităților 
într-o singură naţiune (identificată cu 
rusificarea brutală a acestora), din 
cele peste 200 de limbi, câte se vor- 
beau în Rusia ţaristă până în 1917, 
la recensământul din 1989 mai sunt 
atestate doar 88. Unde s-au pierdut 
celelalte 112?! Nu mai ştie nimeni. 
Poate — doar “internaţionaliştii”. Au 
fost şterse de pe faţa pământului 
mai multe limbi siberiene: iugrina, 
iukaghira, daura, golda, ciuvanta, 
ghiliaka, ciukot-kamceatka, liuda, 
torguta, ainu, saghalina, evena, zi- 
riana, kamciadala, arinţa, osteaca, 
iuraca, ceapoghira, solona, orocea- 
na, lopara, oroka, kociaka, armana, 


nanai, olka, sibo, oirat, udihe, ciuda 
(vorbită de o rasă albă din Siberia) 
etc., dar şi limbi caucaziene ca: agu- 
la, ahvaha, krât, inghiloia (vorbită 
de gruzinii mahomedani), hevsura, 
svana, karatina, avara (cea cântată 
de Rasul Gamzatov, pe care toate 
dicționarele o dau drept moartă) etc. 
ş.a.m.d., ş.a.m.d., sau limbi străvechi 
din Asia Mijlocie: cumana, pecenega 
etc., etc., etc. 

Din considerente internaţiona- 
liste, bineînţeles, în fosta Uniune So- 
vietică în secolul douăzeci au dispărut 
112 limbi. Chiar să nu aibă marele 
popor rus nici o mustrare de conşti- 
ință faţă de destinul acestor popoare, 
pe care, atunci când le-a anexat cu 
forţa sau paşnic, s-a îndatorat într-un 
fel să le ocrotească fiinţa?! 

Protestează oare “internaţio- 
naliştii” ruşi că Armata Federaţiei 
Ruse de vreo 6-7 ani lichidează în 
Caucaz milenarul popor cecen?! 

Dacă nu venea anul 1989 desti- 
nul popoarelor siberiene dispărute 
l-am fi împărtăşit, sunt sigur, cu timpul 
şi noi. 

Dar nici acum nu-i târziu, ne dă 
de înţeles V. Mişin, vicepreşedintele 
Parlamentului, care adaugă că româ- 
nii sunt o minoritate nesemnificativă 
în Republica Moldova, moldovenii 
fiind în concepţia lui tot un fel de ruşi. 

Ziarele ruseşti, care până mai 
ieri luptau contra Republicii Moldova, 
de când în fruntea acestui stat s-au 
pomenit cei care au luptat contra 
acestui stat — de vreo jumătate de 
an — se războiesc cu cei care în con- 
ceptia lor “subminează” statul — inte- 
lectualii, ziariştii, scriitorii, profesorii 
etc., adică aproape toţi vorbitorii de 
limba română, apostrofându-ne (în 
“Kişinevskie novosti”, “Kommunist”, 
“Nezavisimaia Moldova”, “Novoe vre- 
mea” etc.) cu fraze ca acestea: “Cei 
cărora nu le place țara noastră să ple- 
ce de aici”, “Cine vrea să vorbească 
româneşte — să plece în România”, 
“Nu vom permite ca unioniştii să-şi 
bată joc de Moldova noastră” etc. 

Se creează impresia că Moldo- 

va e deja a “lor”, “patrioţii” respectivi 
vorbind de ea ca de o gubernie 
rusească: “Hama Monmosa”, “Haw 
Lirepan uen Mape”, “Haw mon- 
DaBCKUĂ A3bik”, (“Moldova noastră”, 
“Stefan cel mare al nostru”, “Limba 
noastră moldovenească”) etc. 

La 24 august “internaţionaliştii” 
au serbat, cum scrie ziarul şovin “Ki- 
şinevskie novosti”, aniversarea a 57-a 
de la eliberarea românilor basarabeni 
“de sub jugul românilor”. Obrăznicia 
“internaţionaliştilor” nu mai cunoaşte 
hotare. 

La 24 august 1944 Chişinăul 
nu putea fi “eliberat” de sub jugul 
“fasciştilor români”, fiindcă de la 23 
august Armata Română trecuse de 
partea aliaţilor şi la acea oră ea lupta 
pe viaţă şi pe moarte. 

“Internaţionalişti” cum sunt, să 
nu ştie ei că moldovenii sunt români 
şi că deosebirea dintre unii şi ceilalţi 
este ca dintre ruşi şi moscali (cum 
sunt numiţi ruşii în cronicile medie- 
vale) sau între ruteni şi ucraineni?! 
Cum s-ar fi simţit “internaţionaliştii” 
noştri dacă tătarii (sau altă seminţie 
lăţită peste ei) le-ar fi propus să ser- 
beze în 2001 “eliberarea ruşilor de 
sub jugul moscalilor”?! Mai invitând-o 
pe Ala Pugaciova să cânte în această 
zi turmei depersonalizate, aşa cum 
a cântat Loredana Groza în duet cu 
lon Suruceanu cântecul pe versuri de 
Vladimir Voronin: 

“Independenţa noastră-i făcută 

zob! 

Tare-i bine să fii rob!...”. 

Acum internaţionaliştii noştri 
vor două limbi de stat în Republica 
Moldova, ca în vecii vecilor ei să nu 
trebuiască să cunoască şi limba “abo- 
rigenilor” (pretextând că timp de zece 
ani dânşii n-au însuşit barem două 
cuvinte: “bună ziua” şi “mulţumesc”, 
din motiv că nu li s-au creat “condiţii”. 
Spre deosebire de moldoveni, cărora 
ei le-au creat toate “condiţiile”: i-au 
deportat în Siberia, ca aceştia s-o 
poată însuşi “la izvoare”). 

Internaţionaliştii vor “drepturi 
egale”, dar numai pentru ei. Pentru 
ceilalţi — nu le doresc deloc. Când 


le-am cerut noi ruşilor să nu vor- 
bească ruseşte?! De ce atunci — prin 
atitudinea sfidătoare — ne cer nouă 
să vorbim doar în limba lor?! 

Nimeni dintre băştinaşi nu 
le-a cerut vreodată să se dezică de 
limba şi cultura lor. Nici găgăuzilor, 
bulgarilor, evreilor sau ucrainenilor. 
Moldovenii au fost cei care au insis- 
tat ca găgăuzii, bulgarii, ucrainenii, 
evreii etc. să aibă şcoli în limbile lor. 
Dar aceştia tot în ruseşte studiază. 
“Internaţionaliştii” i-au convins că nu 
e nevoie să-şi cunoască limba, de 
vreme ce ştiu ruseşte. 

Colegului scriitor Serafim Saca, 
fostului P.F.D.-ist, i-aş atrage atenţia, 
atunci când îl citează pe “interna- 
ţionalistul” A. Dubrovski, că fiecare 
răspunde pentru ticăloşiile sale şi 
Dumnezeu n-are aici nici o vină. 

Cu atât mai mult că sus-numitul 
poposise un timp foarte scurt pe la 
P.F.D., după ce venise cu Partidul 
Naţional Democrat, al cărui preşe- 
dinte a fost, pentru a putea ateriza 
cât mai comod în partidele domnului 
Lucinschi. 

Intrunirea noastră de azi ar 
trebui să răspundă la o singură între- 
bare: ce să facem în continuare ca să 
ne salvăm limba?! 

Pentru noi ziua de 31 august 
1989 se asociază cu Căderea Basti- 
liei. 

Cei care ar dori să reclădească 
astăzi Bastilia fac eforturi zadarnice. 

Limba Română e cea cu care 
ne-a însemnat Dumnezeu pe acest 
pământ. 

S-o ocrotim — iată datoria noas- 
tră a tuturor şi a fiecăruia în parte. 

Anatol LENŢA, 
Nicolae CHIRICENCO 
Chişinău 


LIMBĂ DOMINANTĂ 
ŞI LIMBĂ NAŢIONALĂ: 
INCIDENŢE STRUC- 
TURAL-SEMANTICE 


În rezultatul unei îndelungate 
perioade de dominatie a limbii ruse în 
Basarabia s-a creat o situaţie glotică 
specială, când particularităţile vorbirii 
româneşti de pe acest teritoriu au 
fost simţitor deformate. Limba rusă, 
limbă dominantă până nu demult în 
majoritatea sferelor vieţii economice, 
politice din acest spaţiu geografic, 
continuă să-şi impună structurile 
(sintactice şi lexicale), alterând ex- 
presia românească şi îndepărtând-o 
de baza comună a limbii, de “limba 
exemplară”, cum o numeşte marele 
lingvist E.Coşeriu. 

Am putea afirma că alteraţiile 
vorbirii româneşti din spaţiul Repu- 
blicii Moldova au caracter a) calitativ 
şi funcţional, potrivit opiniei acad. 
S.Berejan, şi b) de suprafaţă şi de 
profunzime, dacă ținem cont de mo- 
dalitatea de categorisire a realităţii 
conceptualizate. 

Primele două tipuri de alteraţii 
ale vorbirii, care duc la degradări ale 
formelor de expresie, pot fi stabilite 
atunci când se ţine cont de raportul 
dintre limbă şi locutor. Acad. S. Be- 
rejan susţine că deformările calitative 
au la bază gradul general de cunoaş- 
tere a limbii române de către locutori, 
iar deformaţiile de ordin funcţional ţin 
de diversitatea şi amploarea sferelor 
de utilizare a unităţilor de expresie în 
societate [1, p. 35]. 

Cel de al doilea tip de alteraţii 
ale vorbirii noastre are legătură ne- 
mijlocită cu specificul de exprimare, 


cu particularităţile inerente formelor 
limbii române şi cu conţinutul acestor 
forme de exprimare. 

Au caracter de suprafaţă şi ţin 
mai degrabă de forma de exprimare, 
de explicitare a unui conţinut aşa 
unităţi ca: a compasa un bilet (cf. a 
composta un tichet); a doilea între- 
bare (cf. a doua întrebare); a da o 
întrebare (cf. a pune o întrebare); a-şi 
apăra teza de doctor (cf. a susţine 
teza de doctor, a lua doctoratul); a fi 
încredinţat (cf. a fi sigur) ş. a. Astfel de 
structuri se mai întâlnesc în limbajul 
unor vorbitori autohtoni. Formele date 
sunt simţite în primul rând ca greşeli 
de ordin lexico-stilistic. Unele dintre 
aceste greşeli sunt deformări ale 
semnificantului, altele sunt traduceri 
prea “fidele” din limba rusă. 

Deformări cu caracter de 
profunzime pot fi considerate acele 
întrebuinţări ale structurilor sintacti- 
ce care duc nemijlocit la deformări 
substanţiale atât ale conţinutului 
conceptualizat, mai precis ale moda- 
lităţii de conceptualizare de către 
limbă a entităţilor lumii extralingvisti- 
ce, cât şi la deformări ale formei de 
explicitare a acestui conţinut concep- 
tualizat. Formele de exprimare nu se 
găsesc în concordanţă cu structurile 
invariante, proprii limbii române, ceea 
ce afectează conţinutul care urmează 
a fi materializat. Vom lua doar câteva 
exemple concludente de structuri 
sintactice deosebit de frecvente într-o 
vorbire neîngrijită. 

Printre numeroasele cazuri 
de calchiere a modelelor ruseşti de 
exprimare un loc aparte îi revine 
unităţii prepoziţionale /a mine, la voi, 
la dânsul etc. Aceste unităţi prepo- 
ziţionale sunt parte componentă în 
câteva tipuri de structuri sintactice 
— 1. La mine nu este cartea aceasta 
(cf. Eu nu am cartea aceasta); La voi 
a fost lumină săptămâna trecută? (cf. 
A-ţi avut lumină săptămâna trecută?) 
ş. a.; 2. La dânsul părinţii lucrează 
la uzina de tractoare (cf. Părinţii lui 
lucrează la uzina de tractoare); 3. La 
noi persoana este apreciată după 

merite — dintre care doar ultimul 
corespunde spiritului limbii române. 
Primele două tipuri de forme alterate 
par să fi pătruns adânc în conştiinţa 
lingvistică a multor vorbitori. 

Unitatea sintagmatică predi- 
cativă prepoziţie + pronume perso- 
nal + a fi are ca echivalent în propo- 
ziţia corectă unitatea predicativă 
pronume personal cu funcţie de 
subiect + a avea. Raporturile de 
posesiune, interpretate la modul cel 
mai larg, sunt exprimate în limba ro- 
mână normată, cultivată prin verbul 
a avea, care este “mai întâi subiectul 
gramatical, pe urmă predicat (sau 
verb conjugat) după care urmează 
complementele” [2, p.446]. 

Structurile sintactice cu verbul 
a fi în această distribuţie încalcă fla- 
grant normele topicii limbii române; 
întrebuinţarea acestui model sintactic 
favorizează în vorbire structurile pro- 
prii limbilor de tipul be-languages*, în 
detrimentul structurilor directe proprii 
limbilor de tipul have-languages**, 
dintre care face parte şi limba română 
contemporană. 

Sintagma prepoziţională discu- 
tată poate fi întâlnită cu părere de 
rău şi în frazele de tipul doi în care 
ea pare să indice tot un raport de 
posesiune, exprimat normativ prin 
adjectivul pronominal meu, mea etc. 
E greu, dacă nu chiar imposibil, să 
defineşti valoarea structural-grama- 
ticală a acestei “concreşteri” din 
propoziţiile date. 

Destul de frecventă este uti- 
lizarea greşită a frazelor complexe 
cu o subordonată concesivă de tipul 
Orice nu mi-ai spune (cf. Orice mi-ai 
spune); Oricare nu le-ar fi părerea 
(cf. Oricare le-ar fi părerea); Oricât 
de harnic nu ar fi (cf. Oricât de harnic 
ar fi) ş.a., adică frazele complexe, ale 
căror subordonate concesive sunt 
introduse prin pronume şi adjective 
pronominale nehotărâte, prin adverbe 


* Cu ordinea inversă, anticipatorie 
a termenilor de propoziţie. 

** Cu ordinea directă, progresivă a 
termenilor de propoziţie. 


relative sau nehotărâte. Paralelismul 
cu structurile sintactice din limba rusă 
este evident, mai ales în cazurile 
când particula Hu (element afirmativ 
de intensitate) este greşit înlocuită 
prin cuvântul He interpretat, se vede, 
ca element cu sens negativ. Unitatea 
adverbială de negaţie din propoziţie 
în limba română modifică structura 
semantică a secundarei concesive. 
Conţinutul propriu circumstanţialei 
concesive, care în mod normal se 
defineşte ca “situaţie sau obiect de 
natură să împiedice desfăşurarea 
procesului denumit de verb sau 
existenţa unei însuşiri, dar nu le îm- 
piedică” [3, p.123] este deturnat de 
adverbul de negaţie nu, astfel încât 
întreaga frază capătă noi valenţe 
semantice nedorite. Are loc, deci, o 
denaturare a sensului (şi a semnifi- 
caţiei) întregii unităţi, fraza devenind 
ambiguă, neclară, incorectă. 

“Bilingvismul armonios”, despre 
care s-a vorbit pe parcursul multor 
zeci de ani, nu a fost favorabil dez- 
voltării şi funcţionării eficiente a limbii 
române în Republica Moldova, el nu 
i-a îmbogăţit mijloacele de exprimare, 
nu a influenţat cunoaşterea profundă 
şi nuanţată a structurilor ei de către 
băştinaşi. Acest “bilingvism” a favo- 
rizat doar funcţionarea nestingherită 
a limbii ruse, astfel încât în prim plan 
se aflau mereu modalităţile de cate- 
gorisire a semnificației [4, p.96], chiar 
categoriile de gândire proprii acestei 
limbi. In condiţiile acestui “bilingvism” 
limba română nu putea să-şi extindă, 
să-şi varieze şi să-şi înnobileze po- 
tenţialul expresiv. 

ROMÂNA LITERARĂ, 
EXPRESIE 

A CONTINUITĂȚII 

ÎN REPUBLICA 
MOLDOVA 


Stimaţi delegaţi ai Congresului | 
al Filologilor din Republica Moldova, 
stimaţi oaspeţi, colegi, considerăm 
că glotonimul “limba română” trebuie 
să-şi aibă, în cele din urmă, numai 
o singură explicaţie, cea strict ştiin- 
tifică şi deloc sentimentală, politică, 
deoarece sentimentalismul sau “mo- 
tivul sentimental nu-şi are rostul în 
cercetarea ştiinţifică a problemelor 
de limbă”. 

Avem certitudinea că până în 
prezent nu se acceptă sau nu se vrea 
acceptată îmbinarea “limba română”, 
deoarece nu se vrea înţeleasă noti- 
unea de limbă literară în raportul ei 
cu graiul. De aceea ne propunem în 
continuare să determinăm statutul 
teoretic şi practic al noţiunii de limbă 
literară, în general, şi, în particular, 
statutul originii şi continuității istori- 
ce a românei literare în Republica 
Moldova. 


Potrivit definiţiei academice, 
limba literară formează aspectul nor- 
mat şi cultivat al unei limbi naţionale. 
Altfel spus, limba literară este acea 
variantă a limbii naţionale, caracteri- 
zată printr-un sistem de norme, fixate 
în scris, care îi asigură o anumită 
unitate şi stabilitate, precum şi prin 
caracterul ei prelucrat, îngrijit. Limba 
literară dispune de o sferă largă de 
întrebuințare, deoarece cuprinde 
producţiile şi manifestările culturale 
în sensul larg al cuvântului. Limba 
literară este limba scrierilor ştiinţifice, 
filosofice, beletristice. Limba literară 
este limba presei, limba vieţii politice, 
precum şi limba folosită în administra- 
ţie, şcoală, teatru, biserică etc. Limba 
literară este, totodată, un produs al 
vieţii culturale, economice, politice 
şi istorice a unui popor, ale cărui 
manifestări le exprimă în scris şi le 
transmite din generaţie în generaţie?. 
Această limbă la noi, în Republica 
Moldova, este ROMANA. De aceea, 
dacă mai există unele deosebiri de 
limbă în vorbirea unor oameni de la 
noi, acestea constituie doar nişte par- 
ticularităţi ale graiului moldovenesc, 
dar nu o altă limbă. 

Atare particularităţi dialectale 
există în toate limbile naţionale din 
lume. Bunăoară, dacă în regiunea 
Smolensk se vorbeşte altfel de cum 
se vorbeşte în regiunea Vladimir, 
aceasta nu înseamnă că se vorbesc 
două limbi: una smolenscheană şi 
alta vladimireană. Ambele aceste 
graiuri sunt părţi constituente ale ace- 
leiaşi limbi ruse naţionale, iar ceea 
ce le apropie, le explică şi le uneşte 
este rusa literară. La noi limba cultă şi 
comună tuturor graiurilor — moldove- 
nesc, muntenesc şi maramureşean — 
este româna literară. 

Româna literară din Republica 
Moldova, la toţi parametrii doriţi şi po- 
sibili, strict şi impecabil, se suprapune 
cu româna literară de peste Prut şi de 
pretutindeni, fiindcă ea, atât în forma 
scrisă, cât şi în cea vorbită, constituie 
o creaţie comună, colectivă, rezultată 
din contopirea vechilor cuvinte vorbite 
şi scrise de oameni culţi ai celor trei 

tări (Moldova, Muntenia şi Transilva- 
nia), începând cu secolul al XV-lea, 
de când tipăriturile diaconului Coresi 
de la Braşov au început să înlocu- 
iască textele slavone din bisericile 
noastre naţionale. 

La baza formării românei litera- 
re a stat textul biblic, tradus din slava 
veche sau din greaca medievală. 
Aceste traduceri constituie creaţii 
colective, la care participau grupuri 
întregi de tălmăcitori din diferite 
regiuni, ceea ce a făcut ca primele 
traduceri ale celor mai importante 
capitole din cărţile sfinte (Evanghelia, 
Apostolul, Psalmii) să nu reflecte doar 
limba din ţinut, deosebită de graiurile 
vorbite în alte regiuni. Copiştii de 
asemenea vroiau ca aceste cărţi 
să pătrundă peste tot, nivelându-se 
astfel deosebirile dialectale. Astfel, 
prin contribuţia tuturor graiurilor, s-a 
format limba noastră literară, româna, 
fixată la început în cărţile sfinte; şi 
tot această limbă, care a pătruns din 
biserică în graiul comun, a contribuit 
la păstrarea unităţii limbii române în 
toate provinciile, chiar şi în cele des- 
părţite politiceşte veacuri de-a rândul. 

“Până în secolul al XVI-lea fie- 
care dintre cele trei provincii istorice 
(Moldova, Muntenia şi Transilvania) 
avea un grai, sau un grup de graiuri, 
propriu, mai mult sau mai puţin deo- 
sebit de la una la alta, dar nici unul 
dintre textele vechi nu reprezintă vor- 
birea dintr-o singură arie geografică, 
ci toate se caracterizează printr-o lim- 
bă amestecată”. Aşadar, este uşor 
de înţeles astăzi că româna literară 
din Republica Moldova a apărut ca 
o sinteză a graiurilor româneşti şi de 
aceea a fost şi este înţeleasă în toate 
regiunile locuite de români. 

Nu numai acum, dar întot- 
deauna, în toate perioadele istoriei 
limbii române literare, identitatea 
limbii române literare de pe toate teri- 
toriile s-a expus peremptoriu. Această 
suprapunere la toate nivelurile a fost 
demonstrată, nu de puţine ori, cu 
lux de argumente de mari somităţi 
ale lingvisticii româneşti din diferite 
timpuri. In această ordine de idei se 


impun mai cu seamă afirmaţiile lui 
B. P. Hasdeu, Ov. Densusianu, Em. 
Procopovici, S. Pop, Gh. Ivănescu, E. 
Cogeriu, R. A. Budagov, R. Piotrovski, 
V. V. Vinogradov ş.a. Astăzi, pentru 
oricare vorbitor de limba română, 
chiar fără ştiinţă de carte, dar şi fără 
ambiţii politice, este clar că în Repu- 
blica Moldova se vorbeşte o română 
literară identică cu cea de peste Prut. 
Limba română literară din Re- 
publica Moldova nu este o limbă 
născocită de politicienii anilor 89-90, 
după cum cred unii, nu este o limbă 
importată, ci este o limbă literară năs- 
cută şi crescută aici, este o expresie 
colectivă a tuturor graiurilor, încadrată 
în normativele ei de cărturari din 
întreg arealul lingvistic românesc. În 
această privinţă scriitorul C. Hogaş 
face următoarea remarcă, foarte 
ingenioasă: “Mai întâi limba literară 
românească nu e o limbă din Mun- 
tenia, asta cred că n-o poate crede 
decât numai un sergent major. La noi 
nu s-a întâmplat, ca în Italia de pildă, 
ca un dialect, graţie unor împrejurări 
culturale, să ajungă limbă literară. 
Limba noastră literară s-a format 
în toate părţile laolaltă şi e, întâi de 
toate, limba cărţilor bisericeşti”?. Prin 
urmare, româna literară din Republica 
Moldova nu poate fi legată, strict, de 
o anumită zonă. La fundamentarea ei 
au contribuit toate graiurile, ceea ce 
nu ne dă nici un drept şi nici un temei 
să o numim altfel, decât română. 
Textul biblic nu numai că a stat 
la baza formării românei literare, dar 
a menţinut-o pe verticală în procesul 
evoluţiei ei istorice, a menţinut-o în 
normativele ei în toate regiunile, chiar 
şi în cele despărțite politic. Bunăoară, 
în Basarabia anilor 1812-1918 numai 
româna literară din biserică a susţi- 
nut beneficul proces de continuitate 
lingvistică, dar şi culturală, fiindcă 
ea, româna literară biblică, a rămas 
intactă, consecventă, şi aceasta s-a 
realizat graţie distinsului Mitropolit al 
Basarabiei şi Hotinului Gavriil Bănu- 
lescu Bodoni şi din marele patriotism 
creştin-ortodox al “Societăţii biblice 
ruse” de la Sankt-Petersburg. De 

exemplu, renumita Liturghie de la 
1815, editată la tipografia eparhială 
din Chişinău, a fost elaborată în spi- 
ritul Bibliei de la Bucureşti (1688) 
şi al Bibliei de la 1795. A fost un 
început de bun augur, deoarece toate 
tipăriturile biblice care au urmat în 
Basarabia până la 1918 au urmat cu 
stricteţe normativele lingvistice lan- 
sate de această faimoasă Liturghie. 

O dovadă în plus că în Repu- 
blica Moldova româna literară s-a vor- 
bit şi s-a scris neîntrerupt, într-o conti- 
nuitate de netăgăduit, ne poate servi 
nu numai textul biblic din cărţi, dar şi 
cel din gura credincioşilor de aici. Cert 
este faptul că unii credincioşi, chiar 
neştiutori de carte, reproduc textele 
biblice într-o română literară perfec- 
tă. Toate rugăciunile, ştiute de ei pe 
de rost, sunt pronunţate cu mândrie 
într-o română literară corectă. La noi 
unanim se rosteşte “În numele Tatălui 
şi al Fiului şi al sfântului Duh, Amin!” 
şi nici prin minte să-i treacă cuiva să 
rostească în grai moldovenesc: “În 
numili lu Tata ş-a lu Fişior-so ş-a lu 
Duhu Sfânt, Amin!”, căci aceasta ar 
constitui o profanare a “Cuvântului 
lui Dumnezeu”, ar fi un mare păcat. 

Din cele expuse până aici pu- 
tem trage următoarele concluzii: 

1) Româna literară din Repu- 
blica Moldova n-a luat naştere la o 
dată fixă, ci s-a format şi s-a conso- 
lidat în cursul unei perioade îndelun- 
gate, de câteva secole, concomitent 
şi în colaborare cu româna literară din 
toate provinciile. 

2) Perioada lungă, în care se 
fundamentează şi se definitivează 
româna literară la noi, facilitează des- 
făşurarea unei neîntrerupte activităţi 
colective, începute încă în secolul al 
XVI-lea. Această colaborare strânsă 
între moldoveni, munteni şi ardeleni a 
pregătit drumul spre unificarea limbii. 

3) Diferenţele de limbă pe care 
le observăm în stilul colocvial nu ne 
dau dreptul să vorbim de existenţa 
unui “dialect literar moldovenesc”, 
deoarece deosebirile respective nu 
sunt de adâncime, iar drumul parcurs 


de româna literară din Republica Mol- 
dova este unul ascendent. 

4) Studierea atentă a limbii lite- 
rare române, de la nobilele traduceri 
biblice din secolul al XVI-lea şi până 
la marii clasici, în frunte cu M. Emi- 
nescu, |. Creangă, V. Alecsandri, mai 
apoi până la scriitorii M. Sadoveanu, 
L. Rebreanu, Em. Bucov, A.Lupan, 
l. Druţă, Gr. Vieru, D. Matcovschi, 
ne întăreşte convingerea că româna 
literară din Republica Moldova s-a 
închegat din contribuţia eforturilor 
permanente ale tuturor cărturarilor. 

5) La ora actuală româna lite- 
rară, la noi în Republica Moldova, 
de asemenea constituie haina tuturor 
producţiilor culturale, indiferent de do- 
meniu: biserică, ideologie, literatură, 
ştiinţă, politică, administraţie etc., căci 
româna literară este singura expresie 
a continuității cu adevărat. 

Stimaţi colegi! Onorată asistenţă! 

Consider drept sarcină primor- 
dială a congresului nostru mo- 
bilizarea şi consolidarea forţelor 
progresiste întru apărarea limbii 
române şi, în acest plan, a drepturi- 
lor şi libertăţilor omului în Republica 
Moldova. Denumirea limbii de stat şi 
proveniența ei istorică sunt proble- 
me deja soluționate, demonstrate 
de savanții lingvişti, sunt realităţi 
cunoscute şi recunoscute de toată 
lumea. “N-avem două limbi şi două 
literaturi, ci numai una, aceeaşi cu 
cea de peste Prut. Aceasta să se 
ştie din partea locului, ca să nu mai 
vorbim degeaba” (A. Mateevici). 

Altceva trebuie să ne preocupe 
astăzi, şi anume ce să întreprindem 
pentru a contracara atacurile, pre- 
siunile răuvoitorilor asupra limbii şi 
istoriei neamului. lar acestea sunt 
evidente: 

— Prin decizie guvernamentală 
a fost lichidată Direcţia funcţionării 
limbii de stat şi a limbilor vorbite pe te- 
ritoriul Republicii Moldova din cadrul 
recent “restructuratului” Departament 
Relaţii Interetnice. 

— A fost revizuit şi orientat spre 
faimosul “bilingvism” statutul Centru- 
lui Naţional de Terminologie. 

- La Televiziunea Naţională 
au fost suspendate multe emisiuni 
de limbă, literatură şi cultură româ- 
nească. 

— În şcoli se prevede reintro- 
ducerea limbii ruse ca obiect de 


studiu obligatoriu, începând chiar din 
clasa a Il-a. 

— În instituţii, organizaţii şi în- 
treprinderi au fost lichidate cercurile 
de studiere a limbii române de către 
alolingvi, conlocuitorii noştri de altă 
etnie fiind lipsiţi în acest fel de posibi- 
litatea de a cunoaşte şi a vorbi limba 
oficială a statului. 

— Neprietenii noştri ne profa- 
nează locurile sfinte, devastează 
monumentele istorice şi de cultură 
românească. 

— Este preconizată discutarea şi 
aprobarea în Parlament a unei legi cu 
privire la cea de a doua limbă de stat 
în republică — limba rusă. 

— In organele şi instituţiile de 
stat este promovată şi susţinută 
comunicarea într-o altă limbă decât 
cea oficială, în limba rusă. Aici de- 
vin obişnuite formulele de adresare 
inadecvate, anacronice: “Tovarişci 
Ivanov” şi “Tovarişci Sidorov”, “Vasilii 
Ivanovici” şi “Evghenia Martânovna”. 

— In actele noastre personale şi 
în documentele oficiale tot mai frec- 
vent îşi fac apariţia formele eronate 
(rusificate) de scriere şi transcriere a 
numelor proprii româneşti, toponime 
şi antroponime: Briceani, Karpineani, 
Kişiniov, Orgheev, Soroki; Grigorii, 
Piotr, Eftodii, Palancean. 

— Cărţile, ziarele şi revistele 
de limba rusă au inundat librăriile şi 
tarabele ambulante de pe străzile 
oraşelor, în timp ce bibliotecile duc 
lipsă de carte românească, iar şcolile 
— de manuale şi materiale didactice 
în limba română. 

— Continuă procesul de “curăţire 
a cadrelor” în structurile de stat şi în 
instituţiile publice (Radioteleviziunea 
Naţională, Agenţia “Moldpres”, minis- 
tere, departamente etc.), specialiştii 
calificaţi fiind înlocuiţi cu aşa-zişii 
profesionişti, care nu sunt altceva de- 
cât oamenii de nădejde ai actualului 
regim comunist. 

Unii dintre diriguitorii de astăzi 
se bat cu pumnul în piept că ei ar fi 
adevărații patrioţi ai acestui meleag. 
E cazul să-i întrebăm ce fel de patrioţi 
sunt ei dacă nu-şi iubesc neamul, nu 

o populaţie de pe un mal sau altul, ci 
întreg neamul strămoşesc, stăpân la 
el acasă, de la Tisa până la Nistru şi 
dincolo de Nistru? Ce fel de patrioţi 
sunt ei, dacă nu cunosc şi nu vor 
să cunoască istoria acestui neam, 
nu-i respectă tradiţiile, obiceiurile, 
datinile? Lor li se arată evenimente şi 
întâmplări din trecutul nostru, cu care 
ar putea să cârpească istoria unor 
imperii apuse. Zadarnică încercare. 
Neamul românesc îşi are trecutul său 
glorios, propria istorie cu vechime de 
peste două milenii. 

In sfârşit, ce fel de patrioţi 
sunt ei, dacă nu-şi vorbesc sau îşi 
vorbesc pocit graiul matern, pro- 
movând în acelaşi timp, la nivel de 
stat, o altă limbă, limba altei etnii şi 
a altui stat? Nu, nu sunt patrioţi cei 
ce s-au înstrăinat de neamul lor, 
cei ce împărtăşesc concepţia care 
propagă indiferența faţă de patrie, 
neîncrederea în capacităţile crea- 
toare ale propriului popor, disprețul 
faţă de valorile culturii materiale şi 
spirituale ale întregii naţiuni, faţă 
de limba şi tradiţiile naţionale pro- 
gresiste. Cei ce propagă asemenea 
concepte sunt calificaţi după merit 
— cosmopoliţi. 

Deci să ne unim forțele întru 
protejarea limbii române şi a tradiţiilor 
culturale româneşti. In acest scop 
propun următoarele: 

— A crea un front comun de 
apărare a valorilor noastre spirituale 
în toate instituţiile civile şi de stat 
(organizaţii, întreprinderi, şcoli etc.). 

— Acontracara presiunile asupra 
limbii băştinaşilor, încercările de sub- 
minare a cuceririlor din 1987-1989 
în domeniul limbii, istoriei şi culturii 
naţionale. Trebuie condamnate 
tentativele fabricării manualelor de 
“limba moldovenească” şi de “istorie 
a moldovenilor”. 

—A crea un for suprem al filolo- 
gilor basarabeni — Societatea Filolo- 
gilor din Republica Moldova (SFRM). 
Consiliul coordonator al SFRM va 
supraveghea în permanenţă buna 
funcţionare a limbii oficiale (de stat) în 
toate sferele de activitate umană şi va 
informa organele de drept şi publicul 


larg asupra situaţiei lingvistice din 
Republica Moldova. 

— Consiliul coordonator al SFRM 
îşi va asuma iniţiativa şi dreptul de a 
redacta şi a publica proiectul noii Legi 
privind funcţionarea limbii oficiale şi a 
limbilor vorbite pe teritoriul Republicii 
Moldova, precum şi proiectul Progra- 
mului de stat cu privire la studierea şi 
funcţionarea limbii române ca limbă 
oficială (de stat) în Republica Moldo- 
va. Aceste documente urmează să 
fie discutate public şi apoi prezen- 
tate pentru aprobare în Parlament. 
Concomitent se va propune Parla- 
mentului modificarea articolului 13 din 
Constituţie în următoarea redacţie: 
Limba de stat a Republicii Moldova 
este limba română. 

— Consiliul coordonator al SFRM 
va informa în permanenţă instituţiile 
şi organizaţiile internaţionale despre 
situaţia lingvistică şi respectarea 
drepturilor şi libertăţilor omului în 
Republica Moldova. 

— Rezoluţia Congresului | al 
Filologilor din Republica Moldova se 
va da publicităţii şi se va difuza amba- 
sadelor şi reprezentantelor altor ţări 
(cu sediul la Chişinău), organizaţiilor 
şi forurilor internaţionale, ministerelor, 
departamentelor, instituţiilor civile şi 
de stat din Republica Moldova. 

Acestea cred că sunt sarcinile 
imperioase, problemele de primă im- 
portanță ce necesită a fi soluționate 
de urgenţă. 

Cu noi este adevărul istoric şi 
bunul Dumnezeu. 

SCRISOARE 
DESCHISĂ 


dlui Vladimir VORONIN, 
preşedinte al Republicii Moldova, 
dnei Eugenia OSTAPCIUC, 
preşedinte al Parlamentului 
Republicii Moldova, 

dlui Vasile TARLEV, prim-ministru 
al Republicii Moldova 


Noi, participanţii la Congre- 
sul | al Filologilor din Republica 
Moldova, luând în dezbatere pro- 
blemele funcţionării limbii oficiale 
a republicii şi rolul ei în asigurarea 
unităţii şi integrităţii statului, ne 
exprimăm convingerea că mai 
presus de orice consideraţii par- 
tinice, politice şi ideologice stă 
adevărul ştiinţific şi istoric. In 
contextul social-politic actual nu 
poate fi admis punctul de vedere 
exclusivist al unui grup etnic (chiar 
dacă acesta are o patrie puternică 
şi mare), care pune în inferioritate 
populaţia titulară şi limba maternă 
a acesteia. 

Vă amintim, stimaţi condu- 
cători ai statului, că declararea 
limbii populaţiei majoritare drept 
limbă de stat, în 1989, a fost un 
gest de corectare a nedreptăţilor 
monstruoase făcute limbii aces- 
tui pământ în anii ţarismului şi ai 
regimului sovietic. Oficializarea 
ei a însemnat o soluţie unică de 
salvare a limbii române la est de 
Prut şi de stopare a procesului 
cumplit de rusificare definitivă, de 
deznaționalizare diabolică a româ- 
nilor moldoveni. 

Astăzi constatăm cu regret că: 

- nu s-a legiferat încă denu- 
mirea corectă a limbii noastre — 
limba română - confirmată în 
Declaraţia de Independenţă din 
27 august 1991 de Academia de 
Ştiinţe a Moldovei şi de toţi roma- 
niştii din lume, inclusiv din spaţiul 
ex-sovietic, şi de care, din păcate, 
nu s-a ţinut cont la adoptarea 
Constituţiei în vigoare a Republicii 
Moldova, ceea ce ne dezonorează 
în faţa opiniei mondiale; 


— limba populaţiei titulare nu- 
şi are locul cuvenit în structurile 
statului, mulţi funcţionari publici 
de toate nivelurile n-o posedă şi 
n-o întrebuinţează în activitatea lor; 

— predarea limbii române în 
şcolile de toate gradele este afec- 
tată din cauza lipsei de manuale, 
de literatură didactică şi metodică; 

— însuşirea limbii de stat de 
către alolingvi, începută în anii 1990- 
1993, a fost practic stopată în 1994 o 
dată cu lichidarea Departamentului 
de Stat al Limbilor, pe atunci unicul 
organism guvernamental menit 
să asigure funcţionarea normală a 
limbii noastre şi a celorlalte limbi 
vorbite pe teritoriul republicii; 

- actualul Departament al 
Relaţiilor Interetnice a devenit o 
instituţie care sfidează limba ro- 
mână, valorile noastre naţionale, 
sarcina lui constând în a impune 
prin orice mijloace, pretutindeni, 
limba rusă. In felul acesta sfera 
de întrebuințare a limbii de stat se 
îngustează, revenindu-i vechiul rol 
de străină la ea acasă. 

La cele enumerate se adaugă, 
bineînţeles, şi menţinerea în vigoa- 
re a legislaţiei lingvistice întocmite 
încă pe timpul Uniunii Sovietice, în 
care limba rusă era limbă de comu- 
nicare interetnică pe teritoriul în- 
tregului imperiu de odinioară, deci 
şi pe teritoriul Republicii Moldova. 

Ca rezultat, limba română 
n-a devenit un mijloc important de 
exprimare şi de comunicare, ce- 
dând — în virtutea cauzelor parţial 
enumerate — în faţa limbii ruse, în 
care şi-au făcut studiile majoritatea 
specialiştilor. Mai mulţi conaţio- 
nali, inclusiv unii funcţionari de 
stat, care intră în dialog cu lumea 
civilizată, vorbesc o limbă pocită, 
săracă, aproximativă, lipsită de 
coerenţă, îmbâcsită de rusisme. 

In aceste condiţii, limba popu- 
laţiei titulare înfruntă o permanentă 
şi ruinătoare presiune din partea 
limbii ruse. Chioşcurile din întreaga 
republică sunt pline de ziare, reviste 
şi cărţi în această limbă, iar “Russ- 
koe radio” şi alte posturi Radio şi 
TV de expresie rusă inundă eterul. 

Introducerea limbii ruse în 
calitate de a doua limbă de stat, 
care va fi, de fapt, prima şi unica, ar 
adânci procesul de deznaționalizare, 
înregistrat în perioada sovietică, de 

subminare a identităţii naţionale şi 
statale, ar stimula în continuare ha- 
osul lingvistic şi ar tensiona situaţia 
socială şi politică în republică. 

In general, prin hotărârile 
de ultimă oră, Parlamentul chişi- 
năuian continuă genocidul etnic, 
aplicat românilor moldoveni de 
circa două secole. 

Ne exprimăm deplina solida- 
ritate cu cerinţele Congresului 
Istoricilor din Republica Moldova 
privind păstrarea disciplinei de 
studiu Istoria Românilor. 

Neînţelegând şi tratând pro- 
blemele limbii române şi ale istoriei 
românilor din punctul de vedere 
al moldovenismului primitiv se 
lezează drepturile şi demnitatea 
pedagogilor oneşti şi competenţi. 

Declarăm cu toată hotărârea 
că nu vom permite să fie profanată 
imaginea marilor creatori de limbă 
română: Eminescu şi Creangă, 
Alecsandri şi Hasdeu, Coşbuc şi 
Caragiale, Negruzzi şi Mateevici, 
Arghezi şi Goga, Eliade şi Blaga. 

Oamenii de ştiinţă din repu- 
blică, specialiştii de la Academie, 
de la catedrele de limba română şi 
de limbi romanice ale instituţiilor 
de învăţământ superior au adus 
suficiente şi concludente dovezi 
în favoarea denumirii corecte a 
limbii noastre (a se vedea: Limba 
română este patria mea. Studii. 
Comunicări. Documente, Chi- 
şinău, 1996), încât continuarea 
discuţiilor în problema dată este 
absurdă. E de competenţa şi de 
onoarea dumneavoastră de a mo- 
difica urgent art. 13 din Constituţia 
Republicii Moldova în conformitate 
cu adevărul ştiinţific cunoscut şi 
recunoscut în întreaga lume. 

In cazul în care Parlamentul 
şi alte structuri vor întreprinde ac- 
ţiuni legislative şi administrative de 
constrângere, de falsificare în conti- 
nuare a adevărului ştiinţific şi istoric, 
de rusificare a românilor moldoveni, 
a ucrainenilor, găgăuzilor, bulgari- 
lor, vom recurge la alte mijloace de 
protest şi de sensibilizare a organis- 
melor internaţionale. 


Participanţii la Congresul | 
al Filologilor din Moldova 
Chişinău 

29 august 2001 


REZOLUŢIA 


Congresului | al Filologilor 
din Republica Moldova, 
29 august 2001, Chişinău 


Limba este caracteristica 
principală a poporului care o vor- 
beşte şi care se identifică cu ea. 

In orice stat în care se vor- 
besc mai multe limbi există, de 
regulă, una care îndeplineşte cele 
mai importante funcţii sociale. 

Deşi în republică a fost decre- 
tată drept limbă oficială a statului 
limba română, denumită impropriu 
în Constituţie “limba moldove- 
nească”, până în prezent cele mai 
importante funcţii sociale le are 
totuşi limba rusă. Analiza situaţiei 
sociolingvistice actuale din Re- 
publica Moldova demonstrează 
că legile despre limbi adoptate cu 
un deceniu în urmă aproape că nu 
funcţionează. O situaţie cu totul 
alarmantă s-a creat, mai ales, în 
raioanele de est şi de sud. Legi- 
ferarea limbii ruse drept a doua 
limbă de stat, iniţiată de Parlament, 
ar determina extinderea masivă a 
funcţiilor sociale ale ei şi ar reduce 
în continuare sfera de utilizare a 
limbii române. Este foarte limpede 
că limba care trebuie protejată prin 
legislaţie este româna, şi nu rusa. 

Statutul funcţional al unei limbi 
în societate este determinat, în pri- 
mul rând, de numărul de persoane 
pentru care această limbă este 
maternă. Or, populaţia majoritară 
în Republica Moldova o constituie 
vorbitorii de limba română. Prin ur- 
mare, statul şi întreaga societate au 
obligaţia să protejeze şi să promo- 
veze limba română şi, totodată, să 
stimuleze studierea şi funcţionarea 
limbilor vorbite de reprezentanţii 
celorlalte grupuri etnice (rus, ucrai- 
nean, bulgar, găgăuz etc.). 

Recomandările legislaţiei inter- 
naţionale nu presupun o abordare 
izolaţionistă, ci una care să încu- 
rajeze obţinerea echilibrului între 
drepturile grupurilor etnice de a-şi 
păstra identitatea, cultura şi limba şi 

necesitatea de integrare a acestora 
într-o societate în care toți membrii 
ei ar fi egali şi cu drepturi depline. 

Din această perspectivă este 
însă imposibil ca integrarea să aibă 
loc fără o cunoaştere suficientă 
a limbii oficiale a statului în care 
trăiesc şi activează reprezentanţii 
altor grupuri etnice. 

Recomandările în cauză se 
conţin în articolele 13-14 ale Pactului 
internaţional cu privire la drepturile 
economice, sociale şi culturale (ale 
cetăţenilor unui stat) şi în artico- 
lele 28-29 ale Convenţiei drepturi- 
lor copilului. În articolul 14(3) din 
Convenţia-cadru pentru protecţia 
minorităţilor naţionale se prevede 
de asemenea că predarea limbii 
acestora “se va pune în aplicare fără 
a prejudicia învăţarea limbii oficiale 
sau predarea în această limbă”. 

Carta europeană a limbilor 
regionale sau minoritare stipulează 
şi ea că statele trebuie să considere 
limbile minoritare ca o expresie a 
bogăției culturale ce urmează a fi 
promovată şi protejată, dar, în ace- 
laşi timp, Carta menţionează, în mod 
special, în Preambul: “Subliniind 
valoarea interculturalităţii şi a pluri- 
lingvismului, protecţia şi încurajarea 
limbilor minoritare nu trebuie să se 
facă în detrimentul limbilor oficiale 
şi a necesităţii de a le învăţa”. 

In virtutea adevărurilor scoa- 
se în evidenţă în referatele şi cu- 
vântările prezentate la Congres, 
noi, participanţii la actualul for al 
filologilor din republică, ne expri- 
măm protestul ferm şi pe deplin 
conştient împotriva declarării lim- 
bii ruse drept a doua limbă de stat 
în Republica Moldova. 

Nici un stat care se respectă 
nu face concesii nechibzuite gru- 
purilor etnice în detrimentul majo- 
rităţii autohtone. Ar fi suficient să 
studiem cu atenţie legea despre 
funcţionarea limbilor pe teritoriul 
Ucrainei, pentru a ne convinge încă 
şi încă o dată de un atare adevăr. 
Noi înţelegem starea de lucruri din 
republică, din raioanele ei de est şi 
de sud, însă cedările în favoarea 
elementului alogen şi alolingv pot 
duce la un final catastrofal pentru 
limba populaţiei titulare. In situaţia 


în care conducerea statului nostru 
nu va stopa de urgenţă şi definitiv 
proiectul de declarare a limbii 
ruse drept a doua limbă de stat, în 
republică nu vor putea funcţiona 
normal celelalte limbi. 

Or, Parlamentul şi unele 
structuri statale din republică au 
purces la readucerea limbii ruse 
pe primul plan sub aspectul functi- 
onării şi la marginalizarea vădită a 
limbii române. Avem în vedere lua- 
rea în dezbatere de către Parlament 
a legii privind drepturile grupurilor 
etnice, în care se promovează şi 
ideea declarării limbii ruse drept a 
doua limbă de stat, operarea unor 
modificări în legislaţia vizând învă- 
ţământul, audiovizualul, oficiile 
stării civile, adoptarea unei vari- 
ante noi a Legii despre Publicitate, 
care vine în contradicţie flagrantă 
cu Legea despre funcţionarea lim- 
bilor vorbite pe teritoriul Republicii 
Moldova, lichidarea prin decizie 
guvernamentală a Direcţiei Limbi 
din cadrul rebotezatului Depar- 
tament Relaţii Interetnice, scoa- 
terea de pe post a emisiunilor de 
cultivare a limbii române la TVM, 
sporirea nejustificată a orelor de 
emisie în limba rusă la posturile 
de radio şi de televiziune, alte 
acţiuni care intensifică rusificarea 
populaţiei băştinaşe majoritare şi 
a grupurilor etnice conlocuitoare. 

Este cunoscută preţioasa 
iniţiativă a fostului Departament 
al Relaţiilor Naţionale şi Funcţi- 
onarea Limbilor, devenită încă la 
26 februarie a.c. Hotărâre de Gu- 
vern — întocmirea unui amplu Plan 
naţional de îmbunătăţire a învăţării 
limbii de stat de către populaţia 
adultă şi instituirea unui Fond spe- 
cial de promovare a limbii de stat. 
Dar înfăptuirea acestei importante 
decizii guvernamentale este pre- 
meditat tergiversată. 

Pentru elucidarea stării reale 
a limbii de stat, facem apel către 
organizaţiile neguvernamentale ce 
activează în domeniul drepturilor 
omului şi în cel al promovării şi 
protejării limbii române să iniţieze 
un program de monitorizare şi 
mediatizare a încălcărilor legislaţi- 
ei lingvistice, precum şi a cazurilor 

de sabotare a legii privind func- 
ţionarea limbilor. 

Considerăm de datoria noas- 
tră să atragem luarea-aminte a 
conducerii statului asupra ca- 
racterului periculos al revenirii 
la procesul de deznaționalizare a 
populaţiei titulare şi a grupurilor 
etnice conlocuitoare şi ne pro- 
nunţăm univoc pentru curmarea 
neîntârziată a acestui proces. 

Adevărul că populaţia băşti- 
naşă din Republica Moldova este de 
origine romanică, iar limba vorbită 
la est de Prut este limba română a 
fost promovat cu fermitate de către 
scriitorii clasici şi contemporani 
originari din Basarabia (Bogdan 
Petriceicu Hasdeu, Alecu Russo, 
Costache Negruzzi, Constantin 
Stamati, Alexei Mateevici, Spiridon 
Vangheli, Grigore Vieru, Nicolae 
Dabija, lon Hadârcă, lon Vatama- 
nu ş.a.) şi din Transnistria (Vlad 
lovită, Vladimir Beşleagă, Anatol 
Codru ş.a.). De aceea protestăm 
vehement împotriva prigonirii etno- 
nimului român, raportat la oamenii 
acestui pământ, şi a glotonimului 
română, raportat la limba de stat 
a Republicii Moldova. Scoaterea 
lor din uz prin recurgerea la forţă, 
prin intimidare şi izolaţionism este 
antidemocratică şi contravine unui 
şir întreg de convenţii şi declaraţii 
universale privind drepturile ina- 
lienabile ale popoarelor şi respec- 
tarea libertăţilor fundamentale ale 
omului şi ale generaţiilor viitoare. 

Limba română în Republica 
Moldova a devenit o realitate certă. 
Pe parcursul ultimilor 12 ani elevii şi 
o parte de studenţi nici n-au auzit de 
aşa-zisa “limbă moldovenească”. 
Limba română se predă conform 
unui concept nou faţă de acela 
care a stat la baza predării limbii 
“moldoveneşti” de până la 1990. 
Mai mult, şi celelalte limbi vorbite la 
noi urmează să fie predate conform 
conceptului elaborat de Ministerul 
Invăţământului al Republicii Mol- 
dova, şi nu în temeiul conceptelor 
preluate de la ministerele ţărilor 
de origine ale ruşilor, ucrainenilor, 
bulgarilor şi ale celorlalte grupuri 
etnice conlocuitoare. 

Articolul 13 din Constituţie, 
care are un caracter antiştiinţific 


şi antinaţional, se cere redactat şi 
revotat în Parlament în conformitate 
cu temeiurile ştiinţifice şi cu idealu- 
rile noastre de renaştere național- 
spirituală, căci cultura trebuie să 
se dezvolte în limba literară, şi nu 
într-un dialect al acesteia. De ase- 
menea nu ne putem sprijini doar pe 
o mică parte a valorilor spiritualităţii 
naţionale, ci e nevoie să ţinem cont 
de întregul patrimoniu cultural. De 
aceea insistăm să fie elaborată şi 
adoptată de către parlament o legis- 
laţie lingvistică bazată pe adevărul 
istoric şi ştiinţific, o legislaţie prin 
care ar fi create toate condiţiile de 
revenire la funcţiile sociale fireşti 
ale limbii populaţiei titulare a sta- 
tului — limba română. 

Congştienţi de necesitatea 
stringentă a repunerii limbii de stat 
în drepturile sale fireşti, cerem: 

— să fie oprit neîntârziat orice 
atentat la cuceririle din 1987-1989 ale 
sutelor de mii de participanţi la Marile 
Adunări Naţionale din Chişinău şi 
să fie create toate premisele pentru 
funcţionarea nestingherită a limbii 
române, care să devină un mijloc 
de înţelegere între cetăţenii statului 
nostru în calitate de limbă de comu- 
nicare oficială pe teritoriul republicii; 

- să fie lichidate grădinițele 
şi scolile mixte, surse de poluare 
a limbii de stat; 

— să se depună toate efortu- 
rile pentru crearea condiţiilor nor- 
male de funcţionare a şcolilor cu 
limba de predare română, pe baza 
alfabetului latin, din raioanele de 
est ale Republicii Moldova; 

- să fie anulată înţelegerea 
Voronin-Smirnov privind valabilita- 
tea documentelor de studii elibera- 
te în raioanele de est ale republicii, 
documente obţinute în urma unei 
instruiri ce nu cadrează cu valorile 
spirituale ale Republicii Moldova. 

Participanţii la for, alarmaţi 
de faptul că există şi alte probleme 
care necesită o soluţionare justă, 
reclamă constituirea Societăţii Fi- 
lologilor din Republica Moldova ca 
organism permanent de activitate 
şi monitorizare în domeniul prote- 
jării şi implementării limbii române 
în viaţa socială a statului. 

Gheorghe MIHĂILĂ, 
membru corespondent 
al Academiei Române, 

Bucureşti 


ÎN MARGINILE 
ADEVĂRULUI* 


PROFESORUL 

R. A. BUDAGOV DESPRE 
UNITATEA ŞI SPECIFICUL 
Ă LIMBII ROMANE 
INTRE LIMBILE ROMANICE 


După acest lung, dar necesar 
periplu, să ne întoarcem la celelalte 
lucrări ale profesorului R.A. Buda- 
gov, consacrate limbilor romanice şi 
lingvisticii generale, în care româna 
este întotdeauna prezentă, fiind ast- 
fel propagată în rândurile cercurilor 
academice şi universitare de filologi 
din Federaţia Rusă, din celelalte re- 
publici aparținând actualei Comunităţi 
a Statelor Independente, precum şi 
din alte ţări. 

Astfel, înscriindu-se printre cei 
dintâi cercetători din a doua jumătate 
a secolului al XX-lea, care a atras în 
cercul preocupărilor lor constituirea şi 
evoluţia complexă a limbilor literare, 
R.A. Budagov a realizat încă în 1961 
o primă expunere sintetică privind 
Problemele studierii limbilor literare 
romanice (Problemy izucenija roman- 
Skix literaturnyx jazykov, Editura 
Universităţii din Moscova; traducere 
în limba română de autorul acestor 
rânduri, Bucureşti, Editura Ştiinţifică, 
1962, 52 p.). In Prefaţa versiunii 
româneşti, regretatul profesor B. 
Cazacu, membru corespondent al 
Academiei Române, sublinia: “Faptul 
că autorul urmăreşte să elucideze 
unele probleme litigioase ale meto- 


* Continuare. Vezi “L.R.” nr. 6-12, 
2000. 


dologiei studierii aspectului literar 
al limbii, pornind de la cercetarea 
datelor unei întregi familii de limbi, 
conferă lucrării sale o deosebită va- 
loare teoretică: ea reprezintă, în fond, 
o contribuţie la elaborarea unei teorii 
generale a studierii limbilor literare, o 
punere la punct a unei întregi serii de 
probleme într-un domeniu important 
al lingvisticii în care mai persistă, şi 
în filologia românească, opinii contra- 
dictorii” (p. 3-4). 

In ceea ce priveşte limba româ- 
nă literară, autorul se ralia acelor 
filologi din ţara noastră, care, subli- 
niind eforturile primilor traducători de 
texte religioase din secolul al XVI-lea, 
scoteau în evidenţă progresul incon- 
testabil realizat de cronicarii de mai 
târziu: “Altfel stau lucrurile cu textele 
secolului al XVII-lea, în special cu 
opere cum sunt cronicile lui Grigore 
Ureche şi Miron Costin. Cercetătorii 
au relevat bogăţia resurselor lor ling- 
vistice, strădania autorilor de a-l im- 
presiona pe cititor, de a-l captiva prin 
însuşi caracterul expunerii faptelor şi 
a evenimentelor” (p. 18). Deosebit de 
elocvent este capitolul Limba literară 
şi limba literaturii artistice, în care, 
referindu-se la domeniul românesc, 
R.A. Budagov subliniază: “In deceni- 
ile al optulea şi al nouălea din secolul 
al XIX-lea, în limba română literară 
s-au petrecut schimbări profunde. 
Aceste schimbări au fost determinate 
de activitatea unei strălucite pleiade 
de scriitori, în frunte cu Eminescu, 
Caragiale, Creangă şi alţii. Unii isto- 
rici ai limbii române literare vorbesc 
chiar despre o cotitură în evoluţia ei în 
această epocă. Nu încape îndoială că 
influenţa limbii literaturii artistice asu- 
pra limbii literare a fost binefăcătoare. 
Aceasta din urmă a pornit pe drumul 
larg al dezvoltării şi perfecţionării ei” 
(p. 37). 
Intr-o altă carte, de profil mai 
larg, Literaturnye jazyki i jazykovye 
stili (Limbile literare şi stilurile limbii, 
Moscova, 1967), în care profesorul 
moscovit analizează un bogat mate- 
rial faptic din limbile slave, mai ales 
din rusă, şi din cele romanice, ne-a 
atras atenţia un capitol în care rolul 
traducerilor din literatura universală în 
şlefuirea limbii literare naţionale este 

ilustrat prin exemplul lui Constantin 
Negruzzi şi al lui Al. Odobescu: “In 
secolul al XIX-lea, scriitorii raportea- 
ză traducerea mai mult la literatura 
şi limba naţională decât la destinul 
general al conştiinţei naţionale. Ast- 
fel, scriitorul clasic român C. Negruzzi 
(1808-1868), traducând piesa lui V. 
Hugo, Maria Tudor, în româneşte, 
scria în prefaţă că el s-a străduit nu 
numai să îmbogăţească repertoriul 
Teatrului Naţional din laşi, dar şi să 
şlefuiască limba română. Despre 
posibilitatea îmbogăţirii unei limbi mai 
puţin dezvoltate cu ajutorul traduce- 
rilor dintr-o limbă mai evoluată a scris 
mai târziu (în 1887), de asemenea, 
un alt maestru remarcabil al literaturii 
române, Al. Odobescu”3. 

O prioritate în lingvistica roma- 
nică o reprezintă volumul Srav- 
nitelino-semasiologhiceskie issledo- 
vanija. Romanskie jazyki) (Cercetări 
de semasiologie comparativă. Limbile 
romanice, Moscova, 1963), în care 
autorul şi-a pus o sarcină temerară, 
dar nu irealizabilă: studiul semanticii 
comparate a unui grup de limbi înru- 
dite, în cazul de faţă, romanice, sta- 
bilirea unor principii şi metode pentru 
realizarea acestei direcţii de cea mai 
mare actualitate a lingvisticii. Fără a 
intra aici în detalii, vom remarca fap- 
tul că autorul menţionează, pe drept 
cuvânt, printre întemeietorii acestei 
discipline pe Lazăr Şăineanu, cu a 
sa Incercare asupra semasiologiei 
limbei române (Bucureşti, 1887), 
alături de M. Breal (1883, 1887 şi mai 
ales 1897), A. Darmesteter (1887) 
şi M. M. Pokrovski (1895)%. 

Bazată pe numeroase exemple 
din limba latină şi din principalele ei 
continuatoare — franceza, spaniola, 
italiana, româna, portugheza, cartea 
este structurată în jurul următoarelor 
chestiuni fundamentale: Principiile 
şi metodele studierii semasiologi- 
ei comparate a limbilor înrudite; 
Diferenţierea lexico-semantică şi 
integrarea limbilor înrudite; Sincronia, 
diacronia şi sensul cuvântului; Mono- 
semia şi polisemia; Problema verigii 
intermediare în evoluția semantică a 
cuvântului; Sistemul limbii şi sensul 
cuvintelor, Seriile sinonimice; Istoria 
cuvintelor — istoria lucrurilor — istoria 


noțiunilor şi altele. La întrebarea 
cardinală: “Este posibil sistemul în 
vocabular?”, autorul răspunde pozitiv 
şi, după părerea noastră, argumentat: 
“Tinzând spre generalizări, vocabula- 
rul este, în acelaşi timp, strâns legat 
de întreaga realitate a obiectelor şi 
noţiunilor, a căror esenţă depăşeşte 
limitele limbii. De aceea, prin prisma 
sistemului lexical se va întrevedea 
sistemul noţiunilor şi, mai «estom- 
pat», sistemul obiectelor şi fenome- 
nelor din realitatea înconjurătoare”. 
Ce e drept, “sistemul în lexic este 
deschis, în opoziţie cu sistemul relativ 
închis în gramatică şi, mai ales, în 
fonetică” (p. 157). Printre exemplifică- 
rile acestei teze se numără cuvântul 
cale şi sinonimele sau lexemele de- 
numind noţiuni apropiate în română 
şi în celelalte limbi romanice, verbele 
a zice — a spune — a vorbi şi cores- 
pondentele lor romanice. 

O continuare a acestor preocu- 
pări comparatiste în plan romanic 
găsim în cartea Schodstva i neschod- 
stva mezdu rodstevnnymi jazykami. 
Romanskij lingvisticeskij material 
(Asemănări şi deosebiri între limbi 
înrudite. Material lingvistic roma- 
nic), Moscova, 1985. Pe baza unei 
bogate bibliografii în diverse limbi, 
între care româna (lucrări semnate 
de S. Puşcariu, lorgu lordan, E. Co- 
şeriu ş.a.), şi a numeroase exemple, 
autorul a urmărit, după propriile-i 
cuvinte, să arate “cum se cuvine să 
înţelegem asemănările şi deosebirile 
în gramatica (în special, în sintaxa) 
limbilor îndeaproape înrudite”, în 
cazul de faţă, romanice. In analiza 
faptelor, el a pornit “nu numai de la 
forme spre semnificaţia lor, ci şi de la 
semnificaţia unei categorii sau alteia 
spre forma sau formele exprimării 
şi manifestările ei în limbile supuse 
analizei” (p. 3). 

După capitolul consacrat unor 
Probleme generale, Despre noţiunea 
de “lingvistică actuală”, Despre “uni- 
tatea limbii”, Asemănări şi deosebiri 
între limbi), R.A. Budagov se ocupă 
de unele Chestiuni sintactice (Teoria 
raporturilor sintactice, Sistemul şi 
antisistemul în gramatică, Specificul 
gramaticii şi contactele lingvistice) şi, 
mai ales, întreprinde o serie de Ana- 

lize concrete. Comparând, de pildă, 
prepoziţia franceză 7/7 y a un livre sur 
la table cu cea românească Este 
o carte pe masă, autorul conchide: 
“Româna, dispune de mai multe arti- 
cole, totuşi adesea nu recurge la ele 
acolo unde franceza, mai săracă în 
această privință, nu poate renunța la 
articol. Francezul va spune neapărat 
sur la table sau sur une table, dar în 
nici un caz sur table” (p. 99). 

Intr-un paragraf special, consa- 
crat Studiului comparativ-confruntativ 
al sintagmelor (îmbinărilor de cuvin- 
te), p. 155-175, autorul realizează un 
interesant experiment, confruntând, 
în cele mai mici detalii, câte un frag- 
ment din Le pere Goriot al lui Balzac, 
Madame Bovary a lui Flaubert şi 
Une vie de Maupassant şi versiunile 
corespunzătoare din italiană, spani- 
olă, portugheză şi română (acestea 
din urmă în traducerea lui Cezar 
Petrescu, Demostene Botez şi Otilia 
Cazimir), pentru a scoate în relief 
atât asemănările, cât şi deosebirile, 
adesea expresive, între cele cinci 
limbi înrudite (de exemplu, la Balzac: 
la façade donne sur un jardinet — sp. 
la casa da a un jardinato, port. la casa 
deita para un jardinato — rom. faţada 
dă către o grădiniţă, dar ital. la facci- 
ata guarda verso un giardino etc.). 

In sfârşit, un capitol porneşte De 
la noțiuni spre formele exprimării lor 
în limbă (p. 221-252), în particular, în 
ceea ce priveşte determinarea, mo- 
dalitatea, construcţiile absolute. Re- 
nunţând şi aici la detalii, vom cita un 
singur pasaj, referitor la determinare, 
în care se relevă specificul limbii ro- 
mâne în comparaţie, de exemplu, cu 
franceza: “Limba română dispune de 
mai multe feluri de articol (substan- 
tival, adjectival şi pronominal), drept 
care sintagma casa cea frumoasă a 
vecinului are patru articole, în timp ce 
sintagma corespunzătoare franceză, 
la belle maison du voisin are doar 
două” (p. 226)*. 

Legată de aceste preocupări 
comparatiste în domeniul limbilor ro- 
manice, în particular al limbii române, 
este contribuţia profesorului Budagov 
la ediţia rusească a celebrei sinteze 
a regretatului academician lorgu lor- 
dan, Lingvistica romanică. Evoluție, 


curente, metode (Bucureşti, Editu- 
ra Academiei, 1962): Romanskoe 
jazykoznanie. Istoriceskoe razvitie, 
tecenija, metody, tradusă de Silviu 
Berejan şi lon Mocreac, sub redacţia 
şi cu note de Nicolae Corlăteanu, cu 
o prefaţă de R.A. Budagov (Mosco- 
va, Editura Progress, 1971). Urmând 
traducerilor germană (1962), spaniolă 
(1967), engleză (1970, reeditare, cu 
un supliment, a primei transpuneri, 
din 1937, a versiunii iniţiale româ- 
neşti, din 1932), ediţia rusească 
precede pe cea portugheză (1973) 
şi pe cea italiană (1973), contribuind 
astfel în mod semnificativ la difuzarea 
celei mai răspândite cărţi româneşti 
de lingvistică pe toate continentele“. 
“Cartea pe care o oferim atenţiei citi- 
torului — scria R.A. Budagov în prefața 
sa — aparţine academicianului lorgu 
lordan, unul dintre cei mai cunoscuţi 
lingvişti români. Prestigiosul savant 
este autorul unor lucrări capitale 
în domeniul lingvisticii romanice şi 
generale. Deosebit de numeroase 
sunt cărţile şi studiile sale consacrate 
limbii române”. Infăţişând cititorilor is- 
toricul acestei ample panorame, înce- 
pând de la schiţa din 1924 şi evocând 
ediţiile în limbi străine apărute până în 
1970, prefaţatorul scoate în evidenţă 
specificul ei faţă de alte sinteze de 
lingvistică romanică: “Aici nu găsim 
istoria limbilor romanice, ci istoria 
ştiinţei ce se ocupă în mod special 
de aceste limbi de-a lungul ultimilor 
aproape o sută cincizeci de ani (...). 
Avem în faţă o monografie unică în 
felul ei, care oferă un amplu tablou 
al evoluţiei şcolilor şi curentelor în 
lingvistica romanică (şi uneori în cea 
generală) din secolul al XIX-lea şi din 
prima jumătate a secolului nostru”. 
Şi, în încheiere: “In genere, am vrea 
să subliniem încă o dată lărgimea 
de vederi a lui lorgu lordan, erudiţia 
sa multilaterală, capacitatea de a 
aprecia exact teoriile analizate, arta 
de a-şi expune simplu şi clar ideile. 
Fără îndoială, Lingvistica romanică 
va fi citită cu interes nu numai de 
romanişti, ci şi de reprezentanţii altor 
ramuri ale ştiinţei limbii” (p. 5-7). 
Aceste reflecţii, în care este 
implicată şi lingvistica generală, fac 
trecerea la celălalt domeniu predilect 

al savantului moscovit — teoria gene- 
rală a limbii, domeniu în care, după o 
primă schiţă, Ocerki po jazykoznaniju 
(Eseuri de lingvistică, Moscova, 1953; 
tradusă parţial în maghiară — 1954, 
integral în coreeană — 1955, azeră — 
1956, chineză — 1956, ed. 2, 1958), 
R.A. Budagov s-a impus atenţiei prin 
cartea devenită tratat universitar de 
prestigiu: Vvedenie v nauku o jazyke 
(Moscova, 1958), tradusă în româ- 
neşte de autorul acestor rânduri, 
sub titlul /ntroducere în ştiinţa limbii 
(Bucureşti, Editura Ştiinţifică, 1961, 
514 p.). Nu este locul să ne oprim 
aici în detaliu asupra acestei ample 
sinteze, structurate în şase capitole: 
Vocabularul, Sunetele vorbirii, Struc- 
tura gramaticală a limbii, Originea lim- 
bilor, Evoluţia limbilor şi clasificarea 
lor, Stilurile limbii. Ne îngăduim însă 
a reproduce, dintre numeroasele re- 
cenzii apărute în Federaţia Rusă şi în 
ţara noastră, aprecierea cunoscutului 
profesor şi eseist Eugeniu Speranţia: 
“Cu toată varietatea materialului 
tratat, cu toată complexitatea pro- 
blemelor, o incontestabilă unitate 
se poate constata în toată lucrarea 
aceasta, datorită unei solide orien- 
tări ideologice şi a unui spirit ştiinţific 
riguros, metodic, judicios, ajutat de o 
vastă informaţie. Astfel, pentru tine- 
retul căruia îi este destinată în primul 
rând, Introducerea în ştiinţa limbii 
nu este numai depozitarea şi izvorul 
unui tezaur de cunoştinţe, ci este şi 
un veritabil instrument educativ, prin 
conştiinciozitatea şi disciplina inte- 
lectuală pe care cititorul le întâlneşte 
ca pe un fericit model şi exemplu”2. 

La mai puţin de un deceniu, 
autorul a publicat ediţia a doua, 
revăzută şi argumentată (Moscova, 
1965), din care vom cita un singur 
fragment, pentru a ilustra consec- 
venta şi fermitatea sa în aprecierea 
limbii române, proclamate, împreună 
cu S.B. Bernstein, în 1956. Astfel, în 
paragraful 2 din capitolul al V-lea, in- 
titulat Clasificarea şi originea limbilor. 
Metoda comparativ-istorică în lingvis- 
tică scrie: “Familia romanică reuneşte 
de asemenea o serie de limbi: fran- 
ceza (numărul vorbitorilor — circa 50 
milioane), spaniola (numărul vorbito- 
rilor — circa 130 milioane, inclusiv în 


America de Sud şi Centrală), italiana 
(circa 50 milioane), portugheza (pes- 
te 80 milioane, inclusiv în Brazilia), 
româna (circa 18 milioane), catalana 
(circa 5 milioane) şi altele. In total, în 
limbile romanice vorbesc peste 300 
de milioane de persoane” (p. 401). 

In deceniile următoare, R.A. 
Budagov, ţinând seama de complexa 
dezbatere de idei în teoria generală a 
limbii pe plan internaţional, a căutat 
să aprofundeze şi să extindă exege- 
zele sale pe anumite direcţii, apelând 
mereu la fapte concrete din limbile 
slave, germanice, romanice, inclusiv 
româna. Astfel, în /storija slov v istorii 
obscestva (Istoria cuvintelor în istoria 
societăţii), Moscova, 1971, autorul, 
pornind de la analiza câtorva “cuvinte 
culturale”, “cuvinte-cheie” cu un larg 
diapazon pentru civilizaţia modernă 
(ştiinţă, artă, tehnică etc.), conchide 
că raporturile reciproce dintre cuvinte 
şi noţiuni reprezintă problema cen- 
trală a lexicologiei, lexicografiei şi 
semasiologiei. Celelalte aspecte ale 
vocabularului sunt derivate în raport 
cu această chestiune fundamentală, 
“cuvântul şi noţiunea”. Caracterul 
social al limbii trebuie descoperit nu 
numai în manifestările interacțiunii 
dintre limbă şi alte “instituţii sociale”, 
ci în primul rând în limbă însăşi, ca 
mijloc de comunicare între oameni, 
ca “existenţă reală a gândirii”. 

Intr-o altă carte, apărută în ace- 
laşi an, Jazyk, istorija i sovremennosti 
(Limbă, istorie şi contemporaneitate), 
Moscova, 1971, autorul şi-a grupat 
câteva studii consacrate unor proble- 
me teoretice generale: sistemul limbii 
în sincronie şi diacronie, aspecte ale 
semanticii, ale limbilor literare, ale 
sintaxei, precum şi ale unor momen- 
te din istoria lingvisticii în secolul al 
XX-lea. 

De un deosebit succes s-a 
bucurat cartea Celovec i ego jazyk 
(Omul şi limba sa), apărută în două 
ediţii (Moscova, 1974 şi 1976) şi 
reunind studii atât teoretice, genera- 
le, cât şi consacrate unor chestiuni 
concrete, în particular referitoare la 
Limbile literare în ţările romanice. Aici 
ne atrage atenţia capitolul Diferenţieri 
lexico-semantice româno-romanice 
(ed. a 2-a, p. 374-386), în care, pe 

baza principalelor dicționare istorico- 
etimologice şi sinteze de istoria limbii, 
se urmăreşte evoluția semantică a 
unor cuvinte de origine latină în limba 
română, în comparație cu celelalte 
limbi romanice: lume, a câştiga, a 
aprinde, a lega — a legăna, cetate, 
pasăre ş.a. Continuând deci preocu- 
pările din cartea de semasiologie 
comparată romanică, publicată în 
1963, autorul formulează o concluzie 
ce se cuvine a fi reţinută: “Inrudirea 
unor limbi presupune nu numai 
asemănări, ci şi deosebiri între ele. 
Adesea, deosebirile în domeniul vo- 
cabularului sunt reduse la faptul că 
în unele limbi se păstrează anumite 
cuvinte ce lipsesc în altele. Dar pro- 
blema deosebirilor lexico-semantice 
dintre limbile înrudite nu se reduce 
doar la astfel de diferențieri exterioa- 
re. Nu mai puţin importante sunt con- 
tactele şi deosebirile interne. Cuvinte 
de origine comună, existente în multe 
limbi înrudite, foarte adesea nu sunt 
uniforme în privinţa multiplelor sen- 
suri, a raporturilor cu alte cuvinte în 
cadrul fiecărei limbi în parte” (p. 386). 

Peste doar un an de la această 
a doua ediţie, R.A. Budagov a apărut 
cu o nouă carte, scrisă oarecum într- 
un spirit polemic, Cto takoe razvitie i 
soversenstvovanie jazyka? (Ce în- 
seamnă evoluţia şi perfecţionarea în 
limbă?) Moscova, 1977; traducere în 
limba sârbo-croată, Sarajevo, 1981. 
La întrebarea cardinală, pe care mulţi 
cercetători o pun: “Oare este posibil 
să dovedim perfecţionarea limbii?”, 
autorul răspunde, fără echivoc, 
afirmativ, degajând următoarele căi 
ale abordării chestiunii pe baza unor 
fapte concrete: “1) Cum se leagă pro- 
cesul evoluţiei unei limbi sau a alteia 
de procesul perfecţionării ei; 2) Cum 
şi în ce anume se manifestă procesul 
perfecţionării limbii în diverse etape 
ale existenţei ei istorice, în particular, 
în epoca noastră; 3) De ce prezenţa 
în lume a unor limbi mai evoluate şi 
a altora mai puţin evoluate nu vine în 
contradicţie cu teza unităţii şi egalităţii 
principiale a naturii tuturor limbilor, 
dintre care unele capătă condiţii soci- 
ale mai favorabile pentru dezvoltarea 
lor, în timp ce altele — mai puţine sau 
deloc pentru o atare evoluţie” (p. 4). 


Comentând această carte, regretatul 
academician Alexandru Graur subli- 
nia, între altele, că ea este “bazată 
pe o bibliografie uriaşă, din diverse 
domenii de activitate, într-atât încât 
provoacă uimire faptul că un singur 
om a putut consulta şi păstra în 
minte atât de multe lucrări. Întâlnim, 
destul de des, şi exemple din limba 
română”. 

In acelaşi stil este scrisă şi car- 
tea Boriba idej i napravlenij v jazykoz- 
nanii nasego vremeni (Confruntarea 
de idei şi curente în lingvistica epocii 
noastre), Moscova, 1978, în care 
sunt dezbătute astfel de chestiuni, 
precum: Noţiunea de exactitate în filo- 
logie, Semne — semnificaţii — obiecte 
(fenomene), Se opun oare factorii 
sociali factorilor imanenţi în ştiinţa 
limbii? şi altele. O altă problemă 
centrală a lingvisticii generale revine 
în volumul Jazyk — realinosti — jazyk 
(Limbă — realitate — limbă), Moscova, 
1983, în care autorul, recurgând din 
nou la exemple din limbile slave — în 
primul rând, rusa — şi romanice, se 
străduieşte, după propriile-i cuvinte, 
“să arate prin ce relaţii profunde şi 
diverse fiecare limbă naturală este 
legată de realitate, de viaţa oamenilor 
ce o vorbesc” (p. 258). Şi aici, ca şi în 
alte cărţi precedente, întâlnim referiri 
şi exemple concrete din limba româ- 
nă, alături de alte limbi romanice, 
ca, de exemplu, în capitolul al II-lea, 
Concepţia istorică despre limbă, gân- 
dire şi realitate, în care este evocat 
sistemul articolelor (p. 120-121). Tot 
acolo, autorul recurge la o lucrare 
puţin cunoscută din lingvistica româ- 
nească: A. lacobeanu, Tradițional- 
ismul limbii române. Comparaţie cu 
limba franceză (Botoşani, 1932), în 
care autorul comentează o serie de 
“cuvinte de origine latină, prezente 
în franceza medievală, care dintr-o 
cauză sau alta au dispărut ulterior sau 
au devenit arhaisme, dar care sunt 
larg întrebuințate în limba română”, 
ca, de exemplu: uşă (v. fr. huis, azi 
doar expresia â huis clos, cf. porte), zi 
(v. fr. di, dis) şi altele. “Dar — adaugă 
R.A. Budagov — deşi autorul n-a luat 
în consideraţie faptul că multe din 
cuvintele analizate sunt prezente nu 
numai în franceză, ci şi în alte limbi 

romanice şi în dialectele lor, totuşi 
materialul respectiv ne convinge încă 
o dată de necesitatea analizei limbilor 
în permanenta lor evoluţie istorică” 
(p. 121; vezi şi alte exemple în cap. 
al IV-lea, Gramatica şi realitatea, p. 
148-149). 

In sfârşit, câteva dintre cărţile 
publicate în ultimele două decenii 
abordează noi aspecte ale studiu- 
lui limbilor moderne şi ale istoriei 
lingvisticii europene, mereu actuale: 
Pisateli o jazyke i jazyk pisatelej (Scri- 
itorii despre limbă şi limba scriitorilor, 
Moscova, 1984: dintre scriitorii ruşi — 
Puşkin, Gogol, Gorki, llf şi Petrov, 
lurii Tânianov, Valentin Rasputin, iar 
dintre cei din ţările romanice — Dante, 
Boccaccio, Cervantes, Giovanni Ver- 
ga); Portrety jazykovedov XIX-XX wv. 
Iz istorii lingvisticeskix ucenij (Portrete 
de lingvişti din secolele al XIX-lea 
şi al XX-lea. Din istoria concepțiilor 
lingvistice), Moscova, 1988; între alţii 
figurează A.A. Potebnea, L.V. Şcer- 
ba, L.P. lacubinski, A.M. Peşkovski, 
pe de o parte, şi F. de Saussure, H. 
Schuchardt, Ch. Bally, R.I. Jakobson, 
pe de alta); Tolkovye slovari v nacio- 
nalinoj kuliture narodov (Dictionarele 
explicative în cultura natională a 
popoarelor, Moscova, 1989). Făcând 
un istoric al principalelor dicționare 
ale limbilor slave, romanice şi ger- 
manice, autorul subliniază impactul 
cultural pe care acestea l-au avut în 
tările respective, din secolul al XVIII- 
lea până astăzi, rolul lor în fixarea 
normelor limbilor literare. Nu o dată 
R.A. Budagov recurge la experiența 
românească, referindu-se atât la 
Dictionarul limbii române şi la inte- 
resantul raport din 1926 al primului 
său conducător, Sextil Puşcariu, cât 
şi la dicționarele etimologice, inclusiv 
la cel al profesorului Al. Cioranescu, 
Diccionario etimológico rumano, apă- 
rut în anii 1958-1966, între publicatiile 
cunoscutei Universidad de La Laguna 
(Spania). 

In anii din urmă, deşi la o vâr- 
stă înaintată şi cu vederea slăbită, 
venerabilul profesor continuă să 
lucreze, uneori dictându-şi articolele 
la reportofon şi fiind ajutat în transcri- 
erea lor de distinsa profesoară dr. 


Alla Alekseevna Braghina, soţia sa. 
Astfel, în pregătirea unei cărţi, Jazyk 
reci v krugozore celoveka (Limba 
şi vorbirea în orizontul uman), i-au 
apărut câteva studii, între care: Jazyk, 
reci i myslenie (“Russkij filologiceskij 
vestnik”, t. 80, 1995, nr. 1, p. 36-39); 
Vospominanija i razdumija (Amintiri şi 
reflecţii: 1. Despre diverse ştiinţe, 2. 
Filologia — ştiinţă integrală, 3. Limba 
şi timpul, “Nau&nye doclady vysšej 
školy — Filologiteskie nauki”, 1997, 
nr. 6, p. 3-21); Inostrannye jazyki kak 
specialinosti i kak professija (Limbile 
străine ca specialitate şi profesie, 
“Vestnik Moskovskogo Universiteta — 
Serija 19. Lingvistika i mezkuliturnaja 
kommunikacija”, 1998, nr. 1, p. 27- 
32); Stroki Puškina v soznanii čita- 
telja-filologa (Versurile lui Puşkin în 
conştiinţa unui cititor-filolog, ibidem, 
1999, nr. 2, p. 45-52). In penultimul 
articol ne-a atras atenţia un pasaj în 
care Panait Istrati, ca scriitor bilingv, 
este încadrat într-o serie mai largă de 
mânuitori ai condeiului: “Există cazuri 
în care scriitorii, în virtutea unor anu- 
me împrejurări ale vieţii, recurg nu 
numai la limba maternă, ci şi la limbi 
străine. Astfel, de exemplu, H. Heine 
a scris şi în germană, şi în franceză; 
O. Wilde a scris nu numai în limba sa 
maternă — engleza, ci şi în franceză; 
St. Przybyszewski a scris în polonă 
şi în germană; P. Istrati — în română 
şi în franceză; C. Goldoni — în italiană 
şi în franceză; Mirza Fatali Ahundov 
a scris în azeră şi persană; iar Saiat- 
Nova, chiar în trei limbi — armeană, 
georgiană şi azeră; V. Nabokov a 
scris în rusă şi în engleză” (p. 29). 
Dincolo de concluzia pe care o 
putem trage în legătură cu acest fe- 
nomen, prezent nu numai în literatura 
română, ci şi în cea a altor popoare, 
în epoca modernă şi contemporană“, 
putem constata la profesorul R.A. 
Budagov nu numai o profundă cu- 
noaştere a limbii şi a creaţiei literare 
româneşti, ci şi atragerea acestora 
în cele mai diverse dezbateri refe- 
ritoare atât la spaţiul romanic, cât şi 
la cel al teoriei generale lingvistice 
şi stilistice, pe lângă monografiile 
şi articolele consacrate special lor. 
Prezentarea în paginile precedente 
a prodigioasei sale activităţi ştiinţifice 

ne-a dat prilejul să demonstrăm încă 
o dată — sperăm, definitiv, — țesătura 
de neadevăruri vehiculate încă şi 
astăzi în unele cercuri politice şi cul- 
turale din Federaţia Rusă, din Ucraina 
şi din Republica Moldova cu privire la 
aşa-numita “limbă moldovenească”, 
diferită de limba română, şi să scoa- 
tem în evidenţă poziţia sa corectă, 
exprimată public încă în 1956, îm- 
preună cu regretatul său coleg, prof. 
dr. S.B. Bernstein, iar apoi prezentă 
implicit în toate lucrările sale tipărite 
de atunci încoace. 

Dacă la acestea adăugăm pre- 
zenţa sa la mai multe congrese, con- 
ferinţe şi colocvii internaţionale, ce au 
avut loc în România şi în Republica 
Moldova“, precum şi conducerea 
cu succes a unor teze consacrate 
limbii române, scrise de doctoranzi 
din Bucureşti, Chişinău şi Cernăuţi“, 
avem o imagine completă a rolului 
excepţional pe care savantul Ruben 
Aleksandrovici Budagov l-a avut şi-l 
are în studierea obiectivă, nuanţată 
şi în propagarea limbii şi spiritualităţii 
româneşti în Federaţia Rusă, în sta- 
tele din C.S.I. şi, mai larg, în spaţiul 
Europei răsăritene. 


NOTE 


1 Vezi biobibliografia alcătuită 
de G.I. Jernovei, Filolog Ruben Alek- 
sandrovi€ Budagov, Moscova, 1991, 
56 p. Anterior i-a fost dedicat volumul 
Obščee i romanskoe jazykoznanie 
(Moscova, 1972, 250 p.), la care au 
colaborat, pe lângă lingvişti din patria 
sa, filologi din Italia, Germania, Ungaria 
şi România (Al. Graur şi autorul acestor 
rânduri, la care se adaugă lorgu lordan, 
cu articolul Formaţii prefixate în româna 
actuală - Profesorului R.A. Budagov, 
la cea de-a şaizecea aniversare a sa, 
“Studii şi cercetări lingvistice”, XXI, 1970, 
nr. 4, p. 391-396; vezi, de asemenea: 
cartea noastră, Studii de lingvistică şi 
filologie, Timişoara, 1981, p. 180-200 
(Cercetările lui R.A. Budagov referitoare 
la limba română şi limbile romanice); 
Anatol |. Ciobanu, Un militant pentru 
limba noastră (Profesorul R.A. Budagov 
octogenar), “Moldova suverană”, nr. 208 
(17517), Chişinău, 6 septembrie 1990, p. 
3-4; Onufrie Vinţeler, Ruben Budagov — 
un prieten al României, un militant al 


unităţii limbii române, “Tribuna”, Serie 
nouă, Cluj-Napoca, an VIII, nr. 11 (2184), 
14-20 martie 1996, p. 8. 

2 “Vestnik Leningradskogo Univer- 
siteta”, 1947, nr. 2, p. 80-94. 

3 “Izvestija Akademii Nauk SSSR”, 
Otdelenie jazyka i literatury, 1948, nr. 5, 
p. 429-443; trad. în SCL, I, 1950, p. 35-57. 

+ Vezi capitolul S.B. Bernštein şi 
unele probleme ale lingvisticii şi filologiei 
româneşti din cartea noastră, menţionată 
în nota 1 (p. 201-212). 

5 În anii din urmă, colegul prof. 
Onufrie Vinţeler l-a retipărit în revista 
“Tribuna”, în continuarea articolului său, 
citat mai sus, în nota 1 (p. 8-9). 

6€ Autorii menţionează propriile 
articole, publicate în volumul Voprosy 
moldavskogo jazykoznanija (Proble- 
mele limbii moldoveneşti, Moscova, 
1953): Moldavskij jazyk sredi roman- 
skix jazykov (p. 121-134), respectiv 
Slavjanskie €lementy v moldavskom 
jazyke (p. 150-158). 

7 În articolul, publicat postum, 
Problemy proisxozdenija i razvitija 
moldavskogo jazyka v svete dannyx 
jazykoznanija (Problemele originii şi 
dezvoltării limbii moldoveneşti, în lumi- 
na datelor lingvistice), “Utenye zapiski 
Moldavskogo Instituta Istorii, jazyka i 
literatury”, t. |, Chişinău, 1984, p. 51-52 
(Referat ţinut la 21 septembrie 1945 şi 
reeditat în volumul: M.S. Serghievski, 
Moldavo-slavjanskie &tjudy, Moscova, 
1959, p. 186-203). A 

è Bolisaja Sovetskaja Enciklo- 
pedija, t. 28, Moscova, 1954, p. 105-106, 
respectiv t. 37, 1955, p. 377-378. 

° Vezi recenzia noastră la Curs de 
limba moldovenească literară contem- 
porană, vol. |, sub redacţia lui A.T. Borşci, 
N.G. Corlăteanu (redactori principali) şi 
V.P. Soloviov (Chişinău, 1956), publicată 
în SCL, IX, 1958, nr. 1, p. 133-138, în care 
scriam: “Aşadar, în rândurile ce urmează, 
vom considera volumul respectiv ca un 
manual universitar pentru predarea limbii 
române literare, cu particularităţile ei spe- 
cifice întâlnite în R.S.S. Moldovenească”. 
Şi mai departe: “O prelucrare mai atentă 
a manualului, cât şi, în unele cazuri, a 
normelor limbii literare înseşi va contri- 
bui fără îndoială la progresul cultural din 
R.S.S. Moldovenească”. 

10 Vezi volumul Limba română 
şi varietățile ei locale. Lucrările Se- 
siunii ştiinţifice organizate de Secţia 
de Filologie şi Literatură, 31 octombrie 
1994 (Bucureşti, Editura Academiei 
Române, 1995), în special comunicarea 
profesorului Gabriel Ţepelea, membru de 
onoare al Academiei Române: Raţiunile 

politice ale unei “teorii lingvistice” 
(p. 31-36). 

11 Vivat, crescat, floreat!, “Limba 
Română”, anul |, Chişinău, 1991, nr. 1, 
p. 3. 

'2 Limba noastră este limba ro- 
mână, “Literatorul”, an. IV, nr. 42 (159), 
14-21 octombrie 1994, p. 5; Răspuns la 
solicitarea Parlamentului Republicii 
Moldova..., “Academica”, an. IV, nr. 12 
(48), octombrie 1994, p. 15 (texte preluate 
din revista “Literatura şi arta”, Chişinău, 
15 septembrie 1995). 

13 În vol. Limba română şi varie- 
tăţile ei locale, p. 7; în continuare, 
trimiterile acestui volum vor fi mentio- 
nate în text, între paranteze. Anterior, 
comunicările au fost publicate în revistele 
“Academica” (Bucureşti, anul 5, nr. 1 (49) 
şi 2 (50), noiembrie şi decembrie 1994) 
şi “Limba Română” (Chişinău, anul IV, 
1994, nr. 5-6). 

___ “O limbă maternă — un alfabet, 

“Invăţământul public”, Chişinău, 19 
octombrie 1988, p. 4; inclus în volumul 
Povară sau tezaur sfânt?, citat la în- 
ceputul acestui articol (Chişinău, 1989, 
p. 288-302). 

'5 Publicate în “Revista de lingvis- 
tică şi ştiinţă literară”, Chişinău, 1995, 
nr. 5 (161). 

16 Textul integral al alocuţiunii a 
fost reprodus în articolul redacţional, 
Anevoiosul proces de demonstrare a 
adevărului evident continuă..., al ace- 
luiaşi număr de revistă (p. 3-11). 

17 Rus. etnos, definit la p. 292: 
“popor, în deplinătatea trăsăturilor sale 
specifice (vezi cap. 1)” — “narod vo vsej 
polnote prisu5&ix emu priznakov (sm. gl. 
1), al cărui prim paragraf începe astfel: 
“S 1. Cto takoe narod (8tnos)? Narod ili 
&tnos (čto po-greceski i značit «narod»)..." 
(p. 7). Nu se înţelege de ce autorul înlocu- 
ieşte cuvântul îndeobşte cunoscut narod 
“popor”, prezent chiar în titlul cărţii, prin 
neologismul de origine greacă ethnos? 
Noi vom traduce, totuşi, “popor”, şi nu, de 
pildă, “etnie”. 

18 Datele statistice provin, în esen- 
tă, din Recensământul U.R.S.S. efectuat 
în 1989, precum şi dintr-o serie de lucrări 
citate la p. 168. Despre românii şi limba 
română din Ucraina a scris un articol 
judicios Liubov Lazarenko: Problemy 
vidrodtennja ta rozvitku rumuns'koi 
movy v Ucraini z pohljadu sutasnoi 
sociolingvisti€noi sytuacii, “Romanos- 
lavica”, XXXII, 1994, p. 159-173. 

19 Dacă este vorba despre subdia- 
lectul moldovenesc al limbii române, 
acesta este extins şi la vest de Prut, până 
în Transilvania de nord-est, iar dacă este 


vorba despre limba literară, aceasta este 
unică, aşa cum au recunoscut profesorii 
R.A. Budagov şi S.B. Bernstein, cum au 
argumentat lingviştii şi oamenii de cultură 
citați şi toţi romaniştii obiectivi, între alţii, 
în primul rând, Carlo Tagliavini (1956 
ş.u.) şi Klaus Heitmann (1964 ş.u.); vezi 
indicaţii bibliografice în comunicarea conf. 
dr. Adrian Turculeţ, Limba română din 
Basarabia, în volumul Limba română şi 
varietățile ei locale, p. 97-112. 

2 Zonele etnoculturale (p. 51- 
165); mai exact paragrafele Apusul 
Câmpiei Europene în primul mileniu 
al erei noastre (p. 53-55) şi Apusul 
Câmpiei Europene în mileniul al doilea 
al erei noastre (p. 56-71), în care, ală- 
turi de unele informaţii corecte, întâlnim 
numeroase inexactităţi şi confuzii, asupra 
cărora se cuvine să se pronunţe istoricii. 
Cât priveşte limba, autorul concede aici: 
“Mulţi savanţi-romanişti consideră şi as- 
tăzi româna şi moldoveneasca o singură 
limbă — româno-moldovenească (cu două 
variante)”, dar adaugă imediat: “Ambele 
[?!] cuprind numeroase elemente slave, 
precum şi multe cuvinte de origine turcică 
şi greacă” (p. 69). 

21 Vezi, mai sus, citatul din comu- 
nicarea acad. Silviu Berejan, în care 
se menţionează anul 1938. Reamintim 
că în 1924 a fost constituită, în cadrul 
R.S.S. Ucrainene, Republica Autonomă 
Socialistă Sovietică Moldovenească “pe 
o fâşie de pământ de-a lungul Nistrului, 
cu o întindere de 210 km lungime şi cu o 
lăţime maximă până la 95 km, în total cu o 
suprafaţă de 7.516 km? şi cu o populaţie 
de 545.000 locuitori, dintre care românii 
reprezentau 60 %, respectiv 327.000, la 
care se adăuga un număr oarecare din- 
colo de aceste graniţe (Ştefan Ciobanu, 
Republica Moldovenească de peste 
Nistru şi cultura română, “Graiul româ- 
nesc”, |, 1927, nr. 8, p. 159-164, cu indi- 
caţii bibliografice; vezi, de asemenea, ar- 
ticolul nostru, Românii din ţările vecine 
în viziunea revistei “Graiul românesc” 
(1927-1934), în Comunicările “Hyperi- 
on”, 2, Bucureşti, 1993, p. 90-91). 

22 Din autointitulata Republică Nis- 
treană (Pridnestrovskaja Respublika), 
separată ilegal de Republica Moldova, 
în 1992. 

23 Gravă eroare: termenul volohi, 
resp. vlahi este un sinonim pentru ro- 
mâni; ambele forme continuă cuvântul 
slav comun *volohu, împrumutat din 
limbile germanice (got. *Walhs, v. germ. 
sup. walh, walah, provenite de la numele 
tribului celtic de sud, romanizat de tim- 
puriu, Volcae, pl.) pentru denumirea, în 


Starea de veghe 


81 


genere, a popoarelor romanice, mai ales 
a italienilor şi a românilor; tracii nordici 
(geto-dacii) se romanizaseră înaintea 
venirii slavilor pe teritoriul României şi 
la sud de Dunăre (vezi comunicarea 
noastră, Implicaţiile cultural-istorice ale 
dihotomiei “român — moldovenesc”, în 
vol. Limba română şi varietățile ei locale, 
p. 74; de asemenea, studiul Les plus 
anciennes attestations des mots rou- 
mains autochtones (X° siècle — 1520), 
“Thraco-Dacica”, t. XVII, 1996, 1-2, p. 
48-50, cu indicații bibliografice). 

2% “Eu privesc ca patria mea toată 
acea întindere de loc unde se vorbeşte 
româneşte şi ca istoria naţională istoria 
Moldovei întregi, înainte de sfâşierea ei, 
a Valahiei şi a fraţilor din Transilvania 
(...); întinzându-mă, cum se înţelege de 
la sine, mai mult asupra întâmplărilor Mol- 
dovei, nu voi trece subt tăcere şi faptele 
vrednice de însemnat a celorlalte părţi a 
Daciei şi mai ales a românilor din Valahia, 
cu cari suntem fraţi şi de cruce, şi de sân- 
ge, şi de limbă, şi de legi” — proclamase 
moldoveanul Mihail Kogălniceanu, la 24 
noiembrie 1843, în celebrul său Cuvânt 
pentru deschiderea cursului de isto- 
rie naţională în Academia Mihăileană 
(Opere, II, Scrieri istorice, text stabilit, 
studiu introductiv, note şi comentarii de 
Alexandru Zub, Bucureşti, Editura Acade- 
miei, 1976, p. 394; vezi critica falsei opo- 
ziţii român-moldovean, în comunicarea 
noastră, menţionată în nota precedentă, 
p. 63-82). 

25 Încă în 1855, istoricul francez 
Elias Regnault scria în a sa Histoire 
politique et sociale des Principautes 
Danubiennes: “Prin tratatul de la 28 
mai 1812, Poarta Otomană a renunţat 
în favoarea Rusiei la regiunile situate 
pe malul stâng al Prutului şi care alcă- 
tuiesc ceea ce se numeşte Basarabia, 
între Prut şi Nistru (...). Din punctul de 
vedere al dreptului şi al moralei, cedarea 
săvârşită prin tratatul de la Bucureşti 
rămâne cu totul nulă. Turcia nu putea 
ceda ceea ce nu-i aparţinea, căci ea nu 
a fost niciodată suverană asupra Ţărilor 
Române. Toate înțelegerile dovedesc 
acest lucru. Poarta însăşi recunoştea 
acest lucru când, la Carlovitz, presată 
de polonezi să le cedeze Principatele 
Moldo-Valahe, ea a răspuns că nu are 
dreptul de a face vreo cesiune teritorială, 
deoarece capitulaţiile nu-i confereau de- 
cât un drept de suzeranitate”. lar peste 
câţiva ani, conspectând acest pasaj, K. 
Marx reţinea esenţa lui astfel: “Tratatul 
din 28 mai 1812. Poarta <renunţă> la 
Basarabia. Turcia nu putea ceda ceea ce 
nu-i aparţinea, pentru că Poarta otomană 


n-a fost niciodată suverană asupra Ţărilor 
Române (the Rouman countries). Poarta 
însăşi recunoscuse acest lucru când, la 
Carlovitz, presată de poloni să le cedeze 
Moldo-Valahia (the Moldo-Valahia), ea 
răspunsese că nu are dreptul de a face 
vreo cesiune teritorială, deoarece capi- 
tulaţiile nu-i confereau decât un drept de 
suzeranitate (any right of Suzerainete)”; 
vezi: traducerea multigrafiată a scrierii lui 
E. Regnault, Istoria politică şi socială 
a Principatelor Dunărene, [Bucureşti], 
1965, p. 91-92 (B.A.R., cota: III. 725075); 
K. Marx, Însemnări despre români (Ma- 
nuscrise inedite), publicate de acad. A. 
Oțetea şi S. Schwann, Bucureşti, Editura 
Academiei, 1964, p. 30, 106 (manuscris 
din jurul anului 1860; la pregătirea ediţiei 
a participat acad. Cornelia Bodea). In 
sfârşit, iată ce scria în anii din urmă dr. 
Paul Cernovodeanu, membru de onoare 
al Academiei Române: “Rusia a reuşit, 
în sfârşit, în 1812, după mari sforțări, dar 
fără nici un drept istoric, bazat pe vreo 
urmă de legitimitate, să smulgă jumătate 
din trupul Moldovei, acaparând un teritoriu 
ce nu-i aparţine (...). În orişice caz, este 
bine de ştiut care era compoziţia etnică a 
provinciei căzute în stăpânirea ţariştilor. 
In recensământul alcătuit chiar de auto- 
rităţile ruse la 1817 s-a constatat că în 
Basarabia locuiau 96.526 de familii sau 
gospodării, dintre care 83.848 de români 
(86 %), circa 6.000 de ruteni ([ucraineni] 
6,5 %), 3.826 de evrei (4,2 %), 1.200 de 
lipoveni (1,5 %), 640 de greci (0,7 %), 530 
de armeni (0,6 %), 241 de bulgari (0,25 %) 
şi 241 de găgăuzi (0,25 %). Zdrobitoarea 
majoritate a populaţiei autohtone se con- 
stituie ca factorul acuzator fundamental 
împotriva anexării săvârşite şi perpetuate 
în timp prin forţă şi asuprire” (Basarabia. 
Drama unei provincii istorice româ- 
neşti în context politic internaţional 
(1806-1920), Bucureşti, 1993, p. 47,53). 
Deşi teritoriul actual al Republicii Moldova 
nu cuprinde toate ţinuturile basarabene 
(vezi nota următoare), cititorii pot compa- 
ra uşor aceste proporţii cu cele actuale, 
pe care le redăm mai jos, în nota 28. 

2 Sudul Basarabiei, ţinutul Herţa, 
judeţul Hotin şi nordul Bucovinei au fost 
atribuite de Guvernul Sovietic Ucrainei. 

27 Gravă incorectitudine, constând 
în separarea arbitrară a scriitorilor mol- 
doveni de cei din celelalte provincii româ- 
neşti, incorectitudine pe care am criticat-o 
public la Chişinău, în 1988, în legătură 
cu Istoria literaturii moldoveneşti, vol. 
|, De la origini pînă la 1840, red. resp. 
E.D. Levit, Chişinău, Editura “Ştiinţa”, 
1986 (vezi cartea noastră, Între Orient 

şi Occident. Studii de cultură şi literatură 
română în secolele al XV-lea — al XVII-lea, 
Bucureşti, Editura Roza Vânturilor, 1999, 
p. 51). Ce e drept, în capitolul istoric, 
citat mai sus, după ce evocă pe Nicolae 
Spătarul (Milescu), pe Dimitrie Cantemir 
şi pe fiul acestuia, Antioh, “cunoscut ca 
un renumit poet şi scriitor rus din epoca 
lui Petru | şi după aceea”, autorul scrie 
mai nuanţat: “Este greu să vorbim despre 
literatura moldovenească separat de cea 
română. Mulţi clasici ai literaturii române 
s-au născut în Basarabia, ca de exemplu 
poetul A. Hâjdeu (începutul secolului al 
XIX-lea), care a scris atât în moldove- 
neşte (în româneşte), cât şi în ruseşte, 
A. Russo, B.-P. Hasdeu, marele poet M. 
Eminescu [iată-l născut în Basarabia, nu 
l-a Botoşani!] şi mulţi alţii” (p. 70). 

2 Merită să reproducem aici, spre 
informarea cititorilor, datele oferite de A.A. 
Leontiev, în capitolul III, despre minori- 
tăţile naţionale din Republica Moldova, 
pe care-l declară “stat multinațional”, 
deşi cele nouă grupuri etnice pe care le 
menţionează reprezintă, toate împreună, 
abia cca 35 %: ucraineni — 600.000, 
ruşii — 562.000, găgăuzii — 153.000, 
bulgarii — 88.000, evreii — 66.000, bielo- 
ruşii — 20.000, ţiganii — 12.000, germanii — 
7.300, polonezii — 4.700. Dar, notează el 
aproape cu satisfacţie: “Raporturile dintre 
moldoveni şi unele din aceste grupuri 
etnice [autorul utilizează aici termenul 
&tnos, deşi, după propria-i definiţie, ar fi 
trebuit să recurgă la &tnicescaja gruppa] 
nu sunt simple; astfel, paşii întreprinşi 
de Sovietul Suprem al Moldovei [aşa 
numeşte autorul Parlamentul Republicii 
Moldova] pentru extinderea funcţiilor 
limbii moldoveneşti, declarată singura 
limbă oficială, pentru trecerea la alfabetul 
latin au provocat o reacţie violentă atât a 
populaţiei rusofone şi ucrainofone, cât şi 
a găgăuzilor, care tind spre autonomie 
politico-administrativă (în republică ei 
depăşesc 3 % din totalul populaţiei, iar 
ruşii şi ucrainenii reprezintă împreună 
27 %). În 1990 s-a anunţat constituirea 
Republicii Nistrene şi a celei Găgăuze, 
nerecunoscute de Moldova; se fac încer- 
cări de compromis. Cu găgăuzii s-a ajuns 
la un astfel de compromis” (p. 70-71). 
Cine sunt aceşti colonişti, ce şi-au găsit 
adăpost pe pământul Basarabiei, după 
1812 (vezi nota 25), aflăm din capitolul 
IV (p. 195): “Gagauzy (autodenumire 
gagauz) — popor ce vorbeşte o limbă 
turcică. Cei mai mulţi trăiesc în Moldova 
[corect: Republica Moldova] (153.500 
pers.), şi anume în partea ei sudică (Bu- 


geac) şi în regiunile învecinate ucrainene 
(32.000), precum şi în Rusia (10.000); 
grupuri restrânse se află în Kazahstan şi 
Uzbekistan; în total, în fostele republici 
ale U.R.S.S. sunt 198.000 găgăuzi, iar 
în Bulgaria, România, Grecia şi Turcia — 
circa 15.000. Vorbesc în limba găgăuză 
din grupa oguză (sud-vestică) a familiei 
de limbi turcice; 87,5 % dintre ei consideră 
găgăuza limbă maternă, 71 % vorbesc 
liber în limba rusă, 7 % — în alte limbi 
(moldovenească [= română], ucraineană, 
bulgară). Scrierea pe baza alfabetului rus 
a fost alcătuită în 1957; până atunci s-au 
editat (în alfabet rus, apoi românesc) doar 
cărţi bisericeşti, cronici etc. Găgăuzii sunt 
de religie ortodoxă. Ei sunt urmaşii unor 
colonişti din Bulgaria (secolele al XVIII- 
lea — al XIX-lea). Prin origine sunt legaţi, 
probabil, de oguzi, pecenegi, cumani şi 
de alte popoare migratoare turcice, veniţi 
în Balcani, trecuţi la ortodoxie şi deveniți 
o populaţie stabilă (...). Dintre ei s-au 
ridicat unii savanţi şi oameni de cultură 
remarcabili, între care etnografii S. Kuro- 
glu, M. Guboglu (...). Prin legea «Despre 
statutul special al Găgăuziei», adoptată 
în Moldova, în 1994, limba găgăuză este 
recunoscută ca limbă oficială (alături de 
limbile moldovenească şi rusă) pe terito- 
riul Găgăuziei” (p. 195). 

29 Autorul acestui document şi 
obiectiv articol, care semnează şi articolul 
Rumynskij jazyk (p. 281-283), cu iniția- 
lele Ir.P., este Ir.N. Polovinkin, pe atunci 
privat-docent. 

3 Capitolul 3, Particularităţile con- 
crete ale problemei naţionale din Rusia 
şi transformarea burghezo-democratică 
a acesteia, în V.I. Lenin, Opere alese, 
ed. 2, vol. |, Bucureşti, 1961, p. 624-625. 

31 “Limba Română”, Chişinău, anul 
VII, 1997, nr. 6 (36), p. 142-143. 

32 lată pasajul la care face aluzie 
autorul: “Cât pentru stilul traducerii sale, 
el [traducătorul] s-a silit pre cât a putut a-l 
face înţeles şi corect, ca să poată exprima 
toată ideea autorului. Şi zicerile ce se 
vor socoti streine ce le-a întrebuințat în 
traducerea sa sunt acelea de care limba 
românească pân'acum era lipsită, care 
s-au primit de clasice de o societate de 
bărbaţi literați ce au lucrat şi neîncetat 
se ostenesc pentru cultura limbei” (C. 
Negruzzi, Teatru, Bucureşti, 1873, p. 
260; vezi: Opere, 3, ediţie critică de Liviu 
Leonte, Bucureşti, 1986, p. 515). 

33 Referire la Condiţiunile unei 
bune traduceri româneşti din autorii 
eleni şi latini (1874), text reprodus de 
Gh. Bulgăr, în vol. Scriitorii români 

despre limbă şi stil, Bucureşti, 1957, p. 
133 (după ediţia: A.l. Odobescu, Scrieri 
literare şi istorice, vol. Il, Bucureşti, 
1887, p. 359-383): “...Cu cât o limbă are 
cuvinte şi regule mai temeinic stabilite, cu 
cât ea a ajuns a fi mai de sine stătătoare, 
cu atât este mai puţin priincioasă, mai pu- 
tin înlesnitoare la translaţiuni dintr-o limbă 
rivală; şi, din contra, limbele nu încă de tot 
formate, limbele încă slabe şi sărace, dar 
care însă aspiră la înavuţie, au şi folos şi 
îndemânare de a se mlădia, prin mijlocul 
traducerilor după chipul şi asemănarea 
limbelor celor mai corecte”. 

3 Detalii în cartea noastră, Studii 
de lingvistică şi filologie (citată în nota 
1), p. 192-198. 

% Vezi reeditarea recentă, îngrijită, 
cu studiu introductiv şi indice, de Livia Va- 
siluţă, Timişoara, Editura de Vest, 1999. 

3 Lucrarea, devenită clasică, 
Essai de semantique (Paris, 1897; ed. 
5, 1921), a fost precedată de trei studii, 
publicate în 1883 şi 1887. 

% La vie des mots étudiée dans 
leurs significations, Paris, 1887. 

% Semasiologhiceskie issledo- 
vanija v oblasti drevnix jazykov, Mos- 
cova, 1895. 

3 Exemplu preluat de la A. Guiller- 
mou, Manuel de la langue roumaine, 
Paris, 1953, p. 51. 

4 Indicaţii bibliografice detaliate în 
capitolul lorgu lordan din cartea noas- 
tră, Studii de lingvistică şi filologie, p. 
231-233. 

+1 Cu câţiva ani înainte, R.A. Buda- 
gov recenzase ediţia românească în 
“Naučnye doklady vyssej školy. Filologi- 
českie nauki”, 1965, nr. 3, p. 158-163; mai 
târziu a revenit asupra ei, evidențiind arta 
lingvistului român de a realiza portrete 
elocvente ale unor mari romanişti, între 
care W. Meyer-Lübke şi H. Schuchardt: 
Portrety učenyx v knige Romanskoe 
jazykoznanie lorgu lordan’a, “Studii 
şi cercetări lingvistice”, XXIX, 1978, nr. 
5, p. 515-518, articolul inclus ulterior în 
cartea Filologhija i kulitura (Mosco- 
va, 1980), cu titlul Portrety učenyx v 
universitetskix kursax (p. 283-285). 
Din aprecierile elogioase La jubileul 
academicianului lorgu lordan, reținem 
aici pe cea referitoare la o altă carte a 
savantului: “Incă din anii '40, lorgu lordan 
a devenit cunoscut multor filologi străini 
prin lucrarea sa deosebit de interesantă, 
de o remarcabilă originalitate, Stilistica 
limbii române, lucrare care îmbină anali- 
za pertinentă şi plină de subtilitate a limbii 
comune întregului popor cu analiza celor 


mai de seamă modele ale scriitorilor ro- 
mâni” (“Secolul 20”, 1979, 4-5 (212-220), 
p. 143-144; cartea, tipărită la Bucureşti, 
în 1944, a fost reprodusă într-o “ediţie 
definitivă”, în 1975). Pe lângă articolele 
consacrate limbii şi lingvisticii româneşti, 
unele publicate în reviste din ţara noastră, 
între anii 1947-1978, şi menţionate de 
noi în Studii de lingvistică şi filologie, 
p. 181, amintim aici pe cele tipărite în 
ultimele două decenii: Vklad v filologhiju 
(O knigax akademika A.N. Moldavskoj 
S.S.R. N.G. Corlăteanu, “Sovetskaja 
Moldavija”, Chişinău, 26 iunie 1979 (în 
colaborare cu S.G. Berejan); Iskusstvo 
prosto izlagati sloknye problemy (K 
jubileju akademika A. Graur’a), “Revue 
roumaine de linguistique”, t. XXV, 1980, 
nr. 4, p. 317-318: “Lingviștii din multe tări 
cunosc bine pe academicianul Al. Graur 
— citim aici — nu numai ca cercetător în 
domeniul lingvisticii generale şi romanice, 
dar şi ca pe un popularizator strălucit, 
care ştie să expună simplu şi clar bazele 
ştiinţei limbii. O astfel de îmbinare într- 
o singură personalitate a două talente 
diferite se întâlneşte foarte rar. Marii 
savanţi adesea, din păcate, nu se inte- 
resează de popularizarea ştiinţei lor, iar 
popularizatorii sunt rareori mari oameni 
de ştiinţă. Academicianul Al. Graur este 
o fericită excepţie”. La acestea adăugăm: 
Romanskaja filologhija kak edinaja 
nauenaja disciplina, în vol. Voprosy 
teorii i istorii romanskix jazykov, St.- 
Petersburg, 1985, p. 15-17; K jazykovoj 
situacii v Moldavii, “Narodnoe obrazo- 
vanie”, Chişinău, 15 februarie 1989 (şi 
în limba română). O serie de recenzii 
referitoare la lingvistica romanică, în 
particular românească — de exemplu, 
cea referitoare la cartea lui Alf Lombard, 
La langue roumaine. Une presentation 
(Paris, 1974), în “Voprosy jazykoznanija”, 
1975, nr. 1, p. 127-132 — sunt enumerate 
de G.I. Jernovei, în broşura Filolog R.A. 
Budagov, citată în nota 1 (p. 40-47). 

42 Din domeniul lingvisticii, “Stea- 
ua”, anul XII, Cluj, , 1961, nr. 5, p. 56-60 
(citatul la p. 60); vezi, de asemenea, re- 
cenzia profesorului C. Poghirc, în “Studii 
şi cercetări lingvistice”, XIII, 1962, nr. 2, 
p. 292-298. 

43 Recenzie în aceeaşi revistă, 
XXIX, 1978, nr. 3, p. 359-360. Cartea 
a fost precedată de broşura Problemy 
razvitija jazyka (Problemele evoluţiei 
limbii, Moscova — St.-Petersburg, 1965); 
vezi şi cartea profesoarei Lucia Wald, 
Progresul în limbă. Scurtă istorie a 
limbajului, Bucureşti, 1969. 

+ În ceea ce priveşte literatura me- 
dievală şi umanistă, vezi: Gabriel Ţepe- 
lea, Pentru o nouă istorie a literaturii şi 
culturii române vechi, Bucureşti, 1994; 
G. Mihăilă, Intre Orient şi Occident... 
(cap. O chestiune de principiu. Reflecţii 
privind literatura română veche, p. 9-62). 

45 Vezi: Rezumatul expunerii Sub- 
strat i sistema, în Actes du Colloque in- 
ternational de civilisations, literatures 
et langues romanes, Bucureşti, 1959, 
p. 287-289, şi cronica Mezdunarodnyj 
kollokvium po romanskim kulituram, 
literaturam i jazykam v Buxareste, 
“Izvestija Akademii Nauk S.S.S.R.”, 
Otd. lit. i jazyka, 1960, nr. 1, p. 90-93; 
rezumatul comunicării Romanskie li- 
teraturnye jazyki, în Tezisy dokladov 
Pervogo Vsesojuznogo soveščanija 
po romanskomu jazykoznaniju, Chişi- 
nău, 1960, p. 5-6; Kategorija znacenija 
v obscej teorii jazyka, în vol. Problemy 
jazykoznanija. Doklady i soobscenija 
sovetskich regevych k X Mezduna- 
rodnomu kongressu lingvistov [Bucu- 
reşti, 1967], Moscova, 1967, p. 10-15, 
şi rezumatul acestuia, în Resumes des 
communications. X° Congrès Interna- 
tional des linguistes, Bucureşti, 1967, 
p. 47-48; Notes sur la typologie de la 
parole, în Actele Celui de-al XIl-lea 
Congres Internaţional de Lingvistică şi 
Filologie Romanică, |, Bucureşti, Editura 
Academiei, 1970, p. 185-188, rezumatul 
acesteia, în XIIe Congr&s International 
de linguistique et philologie roma- 
nes. Rapports et communications. 
Résumés, Bucureşti, 1968, p. 33-34, şi 
cronica Sovetskaja delegacija na 12-m 
Meždunarodnom kongresse specia- 
listov v oblasti romanskoj lingvistiki 
i filologhii, “Naučnye doklady vysšei 
školy. Filologhičeskie nauki”, 1968, nr. 
5, p. 125-127. 

46 Linda |. Luht, Roli russkogo 
jazyka v razvitii slovarnogo sostava 
sovremennogo moldavskogo jazyka, 
rezumatul tezei, St.-Petersburg, 1952; 
G. Mihăilă, Slova drevneslavjanskogo 
proisxoždenija v rumynskom jazyke, 
rezumatul tezei, Moscova, 1957 (Impru- 
muturi vechi sud-slave în limba româ- 
nă. Studiu lexico-semantic, Bucureşti, 
1960); Ludmila S. Farcaş, Sopostav- 
lenie leksiteskix edinic russkogo i 
rumynskogo jazykov, rezumatul tezei, 
Moscova, 1962; A.I. Ciobanu, Sintaksis 
polusvjazočnyx glagolov v moldav- 
skom [=>rumynskom] jazyke, rezumatul 
tezei de doctor în ştiinţe filologice, Mosco- 
va, 1973; G.I. Jernovei, Sopostavitelinoe 


izučenie vremennyx i vidovyx form 
glagola vo francuzskom, vostočno- 
romanskix [=>rumynskom] i russkom 
jazykax, rezumatul tezei, 1979, la care 
putem adăuga: E.G. Zaoneghin, Glagoly, 
vyražajuščie ponjatie «dumati» v ro- 
manskix jazykax (onomasiologičeskij 
analiz), rezumatul tezei, Moscova, 1972 — 
aşadar 6 teze, din cele 36 consacrate 
unor aspecte comparative şi contrastive 
romanice, precum şi diverselor limbi 
romanice (franceză, italiană, spaniolă, 
portugheză şi altora); vezi broşura Filolog 
R.A. Budagov, citată în nota 1) p. 49-52); 
tot acolo sunt menţionate volumele colec- 
tive sau individuale, consacrate limbilor 
romanice, în particular, limbii române, la 
care R.A. Budagov a fost redactor respon- 
sabil, precum şi programele cursurilor de 
lingvistică şi filologie romanică alcătuite 
de profesor, în calitate de şef al catedrei şi 
de conducător recunoscut al romanisticii 
din Federaţia Rusă şi din C.S.I. 

NORMĂ LINGVISTICĂ 
ŞI VARIANTE 


Prin normă se subînţelege un mo- 
del cu care se confruntă subiectul vorbitor 
şi interlocutorul său în procesul de comu- 
nicare. In concepţia prof. Eugen Coşeriu 
norma “este un sistem de realizări obli- 
gatorii, acceptate în societatea şi cultura 
dată; norma corespunde nu cu ceea ce se 
poate spune, dar cu ceea ce s-a spus deja 
şi ce prin tradiţie se spune în societatea 
examinată. Sistemul cuprinde formele 
ideale de realizare a unei anumite limbi, 
adică tehnica şi etaloanele pentru activita- 
tea corespunzătoare a limbii; norma însă 
încorporează modelele realizate de acum 
istoriceşte cu ajutorul acestei tehnici şi 
după aceste etaloane” [1, p.175]. Fiind 
concomitent “şi o categorie lingvistică 
propriu-zisă şi o categorie social-istorică” 
[2, p. 559], norma se schimbă, evoluează 
ca şi limba în genere. 

Conform concepţiei coşeriene, 
norma se situează între sistem şi vorbire 
ca expresie a echilibrului prin care se 
caracterizează la un moment dat sistemul 
actualizat în vorbire. Constituind o verigă 
de legătură, ea este realizarea socială 
a sistemului, mai exact, a uneia dintre 
posibilităţile oferite de sistem care devine 
obligatorie într-o comunitate glotică. Aşa- 
dar, cadrul normei îl formează totalitatea 
realizărilor tradiţionale ale sistemului 
care se impune protagoniştilor ca model 
verbal. Norma este, de fapt, aceea care 
limitează libertatea vorbirii individuale. 

Noţiunea de normă nu trebuie con- 
fundată cu cea de codificare [3, p. 53]. 
“Norma există în orice colectiv. Codifica- 
rea însă — normă conştientizată şi fixată 
— este un fenomen caracteristic numai 
pentru limba literară” [4, p. 78]. Altfel spus, 
norma este standardul limbii, modelul 
ce reglementează activitatea verbală în 
întregime ori în varietățile sale funcțional- 
comunicative. Aspectul reglementar al 
normei presupune o acţiune simultană a 
factorilor cantitativi ce formează o unitate 
indisolubilă în fenomenul normei. Funcţia 
reglementară constituie trăsătura de bază 
a normelor limbii, manifestându-se în mod 
deosebit şi în măsură diferită în funcţie de 
varietățile normei. 

Orice limbă dispune de mai multe 


norme de realizare a sistemului său unic. 
Nu există o normă generală, admisă în 
măsură egală pentru toate cazurile de 
comunicare. Este un sistem de norme, 
diferenţiate diverselor situaţii de vorbire 
şi altor caracteristici ale comunicării [vezi 
mai detaliat 5, p. 305]. 

Norma comunicativă reprezintă 
funcţionarea normală a limbii, este o 
atare exprimare percepută de toţi pur- 
tătorii limbii date. Numai respectarea 
normelor limbii poate asigura înţelegerea 
între vorbitori. Devierile nejustificate pot 
face vorbirea neînţeleasă, în consecinţă, 
limba încetează de a-şi îndeplini funcţia 
de bază — mijloc principal şi eficient de 
comunicare. 

In procesul comunicării verbale 
este necesar să se respecte normele de 
toate nivelurile (fonologice, lexico-seman- 
tice, gramaticale şi stilistico-funcţionale). 

Codificarea mijloacelor de comu- 
nicare cuprinde toate nivelurile literare 
şi se manifestă ca un proces complex 
şi dinamic, îmbrăţişând atât elementele 
structurii gramaticale (forme flexionare, 
derivative, mijloace de constituire a îm- 
binărilor de cuvinte, tipuri de propoziţii), 
cât şi anumite straturi şi aspecte ale limbii 
naţionale. Anume de aceea se poate 
vorbi de un sistem de norme ale limbii 
literare lexicale, frazeologice, sintactice, 
derivative, ortoepice, ortografice. In cele 
ce urmează ne vom opri asupra normei 
la nivelul limbii literare. 

După cum se ştie, funcţia principală 
a limbii (cea comunicativă) cere ca ea să 
aibă un caracter cât se poate de unitar, 
ceea ce îşi găseşte realizare în limba 
literară — forma cea mai îngrijită şi mai 
desăvârşită a limbii naţionale. Dispunând 
de două variante — cea scrisă şi cea orală 
—, limba literară serveşte necesităţile vieţii 
culturale a unei naţiuni în toate sferele de 
activitate socială. Produs al prelucrării şi 
modernizării continue din partea scriitori- 
lor, savanților, ziariştilor şi a altor oameni 
de cultură, limba literară este un model de 
corectitudine şi totodată, în raport cu alte 
forme ale limbii naţionale, varianta cea 
mai unitară. Caracterul de corectitudine şi 
unitatea ei rezultă din înţelegerea de către 
vorbitori a necesităţii de a le respecta cu 
toată stricteţea. 

Consolidarea aspectului literar 
al limbii naţionale se înfăptuieşte prin 
intermediul unor reguli de întrebuințare 
a elementelor constitutive ale tuturor 
nivelurilor limbii, reguli numite norme 
literare supradialectale, obligatorii pentru 
toţi vorbitorii instruiți. Aceste norme sunt 
consemnate în gramaticile normative, în 
îndreptarele ortografice şi ortoepice, în 

diferite dicţionare şi lucrări de cultivare 
a limbii, răspândindu-se prin intermediul 
literaturii, şcolii, radioului, televiziunii şi al 
altor căi. Ele se creează prin selectare, 
pornind de la totalitatea mijloacelor şi 
posibilităţilor de expresie ale unei limbi 
în diversele ei realizări. 

Spre deosebire de norma limbii 
naţionale la baza căreia stă uzul spontan 
al colectivului, normele limbii literare se 
bazează “doar pe o anumită parte a uzu- 
lui, limitat din punct de vedere teritorial, 
social şi funcţiona!” [2, p. 574-575] şi se 
impun printr-o rigurozitate şi stabilitate 
mai mare. În cazul de faţă uzul reprezintă 
totalitatea deprinderilor lingvistice stabi- 
lite în societatea dată, în virtutea cărora 
din rezervele existente de mijloace ale 
limbii se face o anumită selecţie, diversă 
pentru diferite condiţii de comunicare 
verbală. Cu alte cuvinte, norma literară 
este o totalitate de realizări colective ale 
sistemului limbii, acceptată la o anumită 
etapă şi recunoscută drept justă şi drept 
etalon. Modificarea normei literare are 
loc treptat, pe măsura creşterii elemen- 
telor noi şi dispariţiei celor vechi, precum 
şi sub influenţa tendinţelor de codificare, 
conturate în ambianța uzului instabil. 
Schimbarea sistemului de norme ale 
limbii literare nu este vizibilă în ritmul co- 
tidian al fluxului vorbirii, iar în “gramatica 
normativă se transformă adeseori într-o 
stare pietrificată. Aceasta nu corespunde 
ideii naive: limba s-a schimbat până la noi 
şi are să se schimbe ulterior, dar acum 
este invariabilă” [6, p. 15]. 

In procesul dezvoltării sale istorice 
limba literară şi normele ei se perfec- 
țţionează continuu, se îmbogăţesc pe 
baza resurselor proprii ale limbii, pe baza 
împrumuturilor din alte limbi, în urma 
asimilării şi adoptării unor elemente din 
dialecte şi graiuri. Fireşte, elementele 
din graiuri, resursele vorbirii populare 
urmează să fie prelucrate de maeştrii cu- 
vântului şi apoi ridicate la rang de normă 
literară, valabilă şi obligatorie pentru toţi 
purtătorii limbii. 

Noţiunea de normă literară nu tre- 
buie confundată cu cea a literaturii artisti- 
ce. Cu toate că au unele tangente, aceste 
noţiuni se deosebesc, se află în raport de 
parte şi întreg, deoarece limba literaturii 
artistice prezintă numai un aspect al limbii 
literare, formând unul dintre stilurile limbii 
literare. Afară de aceasta, norma limbii 
literare este obligatorie pentru fiecare 
individ care se consideră om instruit, în 
timp ce norma literaturii artistice e mult 
mai mobilă, mai individuală. Ea este con- 


diţionată şi de personalitatea scriitorului şi 
de particularităţile curentului literar la care 
aderă. În literatura beletristică apar fapte 
de limbă populară, arhaisme, argouri etc. 
In poezie norma literară poate fi suspen- 
dată de necesitatea supunerii la rigorile 
prozodice — măsura, ritmul şi rima versu- 
lui, de licenţele poetice, fenomen ce nu 
poate fi condamnat, “dacă emoția estetică 
atinge gradul urmărit de poet” [7, p. 48]. 
Norma literară include un cerc cu 
mult mai larg de fenomene lingvistice şi 
constituie factorul reglementator în toate 
varietățile funcţional-comunicative. Intre 
normă şi limba literaturii artistice se sta- 
bileşte un raport de interdependenţă: pe 
de o parte, norma literară reglementează 
uzul limbii în această sferă, pe de alta, 
dezvoltarea stilurilor literar-artistice exerci- 
tă o influenţă vădită asupra procesului de 
evoluţie şi de îmbogăţire a normei literare. 
Fiind o noţiune mai largă decât 
norma, limba literară nu se reduce numai 
la nivelul prelucrat, ci presupune prezenţa 
diferitelor variante funcţionale de stil (va- 
rietăţi ale formei orale), normate mai mult 
sau mai puţin din punct de vedere literar. 
Cu toate că aceste două noţiuni sunt core- 
lative, limba literară se supune normei. 
Totodată trebuie menţionat că funcționa- 
rea limbii naţionale în toate varietățile sale 
stilistice nu poate fi reglementată numai 
de norma literară, deoarece fiecare tip de 
comunicare verbală se organizează la fel 
în conformitate cu norma proprie. Cu alte 
cuvinte, norma literară se deosebeşte 
prin diferenţierea ei stilistică. De aceea 
vorbirea corectă, în genere, şi exprimarea 
adecvată a unui stil nu totdeauna coincid. 
Codificarea mijloacelor de comu- 
nicare, după cum s-a menţionat, cuprinde 
toate nivelurile limbii literare şi se mani- 
festă ca un proces dinamic de normali- 
zare. |n felul acesta norma limbii literare 
se prezintă ca un mijloc de comunicare 
constituit istoriceşte, condiţionat din punct 
de vedere sistemic şi social, posibil de 
reproducere şi apt de a funcţiona în cali- 
tate de etalon al vorbirii exemplare. 
Norma codificată, norma conştien- 
tizată şi fixată în studiile lingvistice, poate 
fi separată de vorbitori, spre deosebire de 
normele obiective ale nivelului literar, care 
nu pot fi concepute în afara colectivului. E 
necesar de a orienta mereu norma codifi- 
cată spre cea a uzului, deşi între aceste 
două niveluri se menţine un anumit deca- 
laj [8, p. 30]. Contradicţia ce apare între 
normele obiective şi cele codificate este 
un lucru normal, cauzat fiind de evoluţia 
normelor literare ce se modifică necon- 

tenit în corespundere cu schimbările din 
realitate. In situaţia dată se arată destul 
de anevoioase inovatiile apărute la orice 
nivel al limbii care, de obicei, vin în con- 
tradicţie cu regulile obişnuite, sunt greu 
de pronosticat. Drept consecinţă, nu sunt 
rare cazurile când unele inovaţii combătu- 
te de specialişti se afirmă ulterior. Astfel, 
în limba română veche există familia de 
cuvinte a pohti, pohtă, pohtiri, varianta cu 
h fiind etimologică (< sl. pohteti) şi literară, 
varianta cu fa acestor cuvinte reprezintă 
o formă greşită (hipocorectă, întrucât 
înlătură o falsă palatalizare), cu toate 
acestea ea s-a răspândit din ce în ce mai 
mult, astfel încât, începând din secolul al 
XIX-lea, varianta greşită (pofti, poftă, pof- 
tere etc.) devine literară, iar varianta de 
fapt corectă (pohti, pohtă, pohtire) trece 
în rândul arhaismelor [9, p. 45]. 

Sau să luăm alt exemplu, mai 
aproape de zilele noastre. Prin anii 60- 
70 mai multe lucrări de cultivare a limbii 
dezaprobau unele creaţii lexicale de tipul 
a acţiona în loc de a atrage atenţia, a 
concluziona în loc de a trage o concluzie 
[10, p. 230-231], astăzi astfel de termeni 
sunt frecvenți în vorbirea curentă a nu- 
meroşilor intelectuali, figurând în Supli- 
mentul DEX-ului fără indicaţii restrictive 
de utilizare. Este evident aşadar că unele 
elemente nestandarde tind să modifice 
norma prescriptivă actuală. 

Vorbind de caracterul deliberat şi 
selectiv al normei, de responsabilitatea 
factorului de decizie, acad. lorgu lordan 
face următoarea precizare: “Căutând să 
stabileşti norme cu orice preţ, poţi greşi, 
adică poţi da impresia că ai greşit, atunci 
când norma respectivă nu satisface simţul 
pentru limbă al tuturor sau măcar al majo- 
rităţii cititorilor. Şi mai cu seamă poţi greşi 
faţă de evoluţia ei anterioară: ceea ce 
astăzi este sau ţi se pare necorect, poate 
deveni mâine regulă generală, acceptată 
de toată lumea”. 

Intre variantă şi norma literară 
există o corelaţie strânsă prin intermediul 
căreia “se manifestă caracterul dinamic 
al normei” [11, p. 46]. De fapt, problema 
normei n-ar exista, dacă n-ar persista 
variantele, surplusul de mijloace expre- 
sive ce asigură procesul de evoluţie şi 
perfecţionare a normelor limbii literare 
ce constituie o etapă necesară pentru re- 
structurarea elementelor sistemului limbii, 
un compromis între tendinţa permanentă 
a limbii spre înnoire şi reacţia de apărare 
împotriva a tot ce e nou, neobişnuit [12, p. 
9]. lată de ce ni se pare binevenită admite- 


rea variantelor literare libere în Dicţionarul 
ortografic, ortoepic şi morfologic al limbii 
române. Cu toate acestea, evoluţia nor- 
mei trebuie să reducă numărul de variante 
libere, fie prin eliminarea unui membru 
al cuplului, fie prin specializarea lor prin 
sensuri lexicale sau stiluri funcţionale. 

INTERJECŢIA 
ŞI PĂRŢILE 
DE VORBIRE 


O analiză mai profundă a unităţilor 
limbii incluse în clasa numită “Interjecţii”, 
cel puţin a unei părţi ale acestora, pune 
la îndoială justeţea plasării lor în rândul 
părţilor de vorbire în genere şi printre 
părţile de vorbire sinsemantice, auxiliare, 
formale, în mod special. Vorba e că, spre 
deosebire de celelalte cuvinte ce ţin de 
clase categoriale (autosemantice şi sin- 
semantice) care fac parte integrantă din 
sistemul structural al limbii şi participă 
activ ca elemente componente în forma- 
rea unităţilor limbii superioare cuvântului 
(sintagme, propoziţii logice, propoziţii, 
enunţuri), interjecţiile nu participă la 
formarea unor asemenea unităţi: prin 
ele omul manifestă în mod nediferenţiat, 
indescifrabil, anumite stări psiho-fizio- 
logice ale sale (durere, spaimă, teamă, 
supărare, amărăciune, ciudă, dezamă- 
gire, regret, bucurie, nerăbdare, mirare, 
admiraţie, satisfacţie, disperare, aprobare 
etc.). În privinţa aceasta s-ar putea face 
o paralelă între interjecţiile rostite de om 
şi semnalele acustice emise de anima- 
le. Un animal domestic, de exemplu, 
scoate anumite sunete semnalizând că 
e flămând, cum, de altfel, face şi un copil 
— acesta scânceşte sau plânge. Sau, de 
exemplu, copilul ţipă în gura mare când 
are senzaţia durerii, precum schelălăie 
un câine lovit de cineva. 

Faptul că prin interjecţie se redă în 
mod nedescifrat o senzaţie a emiţătorului, 
face ca ea să fie însoţită, de regulă, de un 
enunţ prin care se explică lucrurile. Cf.: 
A-a-a! a gemut Vasile de durere. 

Folosită în text, interjecţia nu este 
legată formal cu acesta, de unde şi de- 
numirea latină — /nterjectio “intercalare” 
(în gramaticile române vechi unităţile 
acestea lexicale erau numite aruncare 
la mijloc). 

După cum se relatează în Gra- 
matica academică, la clasa interjecţiilor 


sunt trecute unele cuvinte “prin care se 
manifestă acte de voințe sau dorinţe, 
precum şi unele onomatopee” [1, p. 423]. 
Deşi în clasa interjecţiilor, de rând cu uni- 
tăţile lexicale, prin care vorbitorul îşi exte- 
riorizează anumite senzaţii, determinate 
de unele acte fiziologice, sunt incluse de 
regulă şi onomatopeele, primele se deo- 
sebesc mult de acestea din urmă. Dacă 
onomatopeele pot fi comparate într-un fel 
cu cuvintele propriu-zise, interjecţiile se 
deosebesc radical de acestea. 

După cum menţionează Constantin 
Dominte, spre deosebire de unităţile lexica- 
le propriu-zise interjecţiile “nu denumesc, 
prin urmare nu semnifică referenţii, ci din 
perspectiva enunţătorului — îi exprimă 
direct” [2, p. 294], deşi, după cum preci- 
zează autorul, “între referent şi expresia 
lui există <...> o relaţie de motivare strictă: 
psiho-articulatorie” (ibidem). Caracterul 
specific al interjecţiilor (capacitatea 
acestora de a reda în mod nediferenţiat o 
gamă întreagă de senzaţii, stări, dispoziţii, 
ceea ce în alte situaţii este exprimat prin 
enunţuri destul de extinse) i-a făcut pe unii 
cercetători să considere interjecţiile “ele- 
mente ale unei «limbi aparte»” (ibidem). 
Faptul că interjecţiile au sensuri difuze, 
nedistincte şi necesită a fi “comentate” 
prin enunţuri propriu-zise (Of! tare m-a 
mai sărăcit vecinul) i-a determinat pe 
alţi cercetători să le considere elemente 
paralingyvistice, prin analogie cu gesturile 
care însoțesc uneori în mod spontan 
vorbirea orală (ibidem). Specificul acesta 
l-a făcut pe Lucien Tesnicre să nu inclu- 
dă interjecţiile printre părţile de vorbire în 
clasificarea pe care o propune [3, p. 64-78], 
întrucât ele, după părerea autorului, n-ar 
constitui un tip de cuvinte, ci un tip de 
propoziţii [3, p. 109-110]. Interjecţiile în 
interpretarea D-sale sunt echivalente ale 
unor enunţuri, prin care se exprimă stări 
fizice sau spirituale destul de complexe, 
pentru redarea înţelesului cărora sunt 
necesare perifraze destul de extinse [3, 
p. 110]. L. Tesnicre numeşte interjecţiile 
cuvinte-propoziţii sau frazioane/frazoide 
(fr. phrasillons) (ibidem), deosebindu-le 
net de onomatopee. 

Modul de reflectare a senzaţiilor 
omului prin interjecţii diferă radical de modul 
cum se face aceasta prin enunţ. Diferenţa 
dată este demonstrată în mod convingător 
de Andre Martinet. “Dacă sufăr de dureri 
de cap, — citim în lucrarea D-sale Ele- 
mente de lingvistică generală, — pot să 


Limba vomnână actuală 


89 


mă manifest prin strigăte. Acestea pot fi 
involuntare, tinând de domeniul fiziologiei. 
Ele pot fi de asemenea mai mult sau mai 
puţin voite, destinate să comunice celor 
din jur propria-mi suferință” [4, p. 32]. Dar 
strigătul acesta difuz şi indistinct nu poate 
constitui o comunicare, după părerea au- 
torului. “Fiecare strigăt este neanalizabil 
şi corespunde ansamblului neanalizat al 
senzaţiei dureroase. Cu totul alta este 
situaţia, — continuă autorul, — dacă rostesc 
enunţul azi nu mă simt bine, în care nici 
una din cele cinci unităţi succesive azi, nu, 
mă, simt, bine nu corespunde specificului 
stării mele” (ibidem). Spre deosebire de 
interjecţia care nu poate fi folosită decât 
pentru a exprima nedescifrabil starea 
respectivă a emiţătorului şi nu poate intra 
drept element component în organizarea 
altor structuri comunicative, celelalte cu- 
vinte, în parte şi cele citate, “se pot regăsi 
în orice alt context pentru a comunica alte 
acte de experienţă” (ibidem). Autorul ţine 
să sublinieze prioritatea pe care o are în 
comparaţie cu interjecţiile o asemenea 
folosire a elementelor limbii în cele mai 
diverse combinări, în special economia 
care se obţine de pe urma unei asemenea 
îmbinări. “Am putea presupune, — scrie 
A. Martinet, — un sistem de comunicare 
în care un anumit strigăt ar corespunde 
unei anumite situaţii, unui fapt de experi- 
enţă dat. Este de ajuns să ne gândim la 
nesfârşita varietate a acestei situaţii şi a 
acestor fapte de experienţă pentru a ne 
da seama că dacă un asemenea sistem 
ar avea de îndeplinit aceleaşi scopuri 
ca şi limba, el ar trebui să cuprindă un 
număr de semne distincte aşa de mare 
încât memoria omului n-ar putea să le 
înmagazineze” (ibidem). Accentuând 
importanţa modului de organizare a uni- 
tăţilor lexicale în structuri superioare, A. 
Martinet relatează: “Câteva mii de unităţi 
cum sunt mă, simt, azi, bine, nu, folosite 
în nenumărate combinaţii, ne permit 
să comunicăm mai multe lucruri decât 
milioane de strigăte diferite nearticulate” 
(ibidem). Deşi, după cum s-a relatat, 
interjecţiile propriu-zise nu sunt legate 
formal cu structura textului, ele totuşi 
într-un fel corelează semantic cu acesta: 
legătura poartă, de regulă, caracter expli- 
cativ. Dat fiind că acelaşi segment sonor 
este folosit pentru exprimarea diferitelor 
senzaţii, stări lăuntrice, interjecţia este 
urmată adesea de un enunţ care vine să 
precizeze despre ce e vorba. Astfel prin 


interjecţia o! rostită cu diferite intonaţii se 
exteriorizează cele mai diferite stări ale 
omului. Şi precizarea acestora se face 
prin mijlocirea enunţurilor care o urmea- 
ză. Cf.: O! tare mă mai doare piciorul. 
(durere); O! ai venit? (surprindere); O! 
cât se poate! (indignare) etc. 

Ceea ce urmează a fi subliniat în 
mod deosebit este faptul că despre in- 
terjecţii putem vorbi numai în cazul unui 
emiţător, adică a unui vorbitor la persoa- 
na | în vorbirea directă. De ex.: Of! tare 
mă mai doare capul, Vai, am întârziat la 
tren! Of! — s-a auzit din întuneric. La o 
transformare a construcţiei directe în una 
indirectă, interjecţia îşi pierde valoarea, 
fiind redată printr-un derivat al acesteia. 
Cf.: Ea se văita că a întârziat la tren. Din 
întuneric s-a auzit un of/oftat. Am putea 
afirma astfel că despre interjecţii pro- 
priu-zise se poate vorbi doar în situaţiile 
când însuşi vorbitorul îşi exteriorizează 
senzaţia prin emiterea unui sunet/seg- 
ment sonor nedescifrabil. Când vorbitorul 
prezintă în mod indirect interjecţiile rostite 
de cineva, acestea încetează de a mai 
îndeplini sarcina de bază, aceea de a 
exterioriza nemijlocit senzaţia individului 
despre care se vorbeşte. 

Am putea presupune că anume 
necesitatea redării indirecte a interjecţiei 
s-a aflat la baza transformării acestora în 
cuvinte propriu-zise (de ex.: oftat, oftare, 
a ofta, ahturi, a (se) văicări etc.). 

De altfel, ideea aceasta îşi află într-un 
fel confirmare în clasificarea interjecţiilor 
propusă de Constantin Dominte, care de- 
osebeşte, pe de o parte, interjecţii izolate 
(de ex.: Vai, ce ruşine! Bravo, aţi reuşit!), 
iar pe de alta, interjecţii neizolate (de ex.: 
Vai de capul lui! Bravo vouă!) [2, p. 294]. 
Numai că spre deosebire de Constantin 
Dominte, care consideră că în ambele 
cazuri am avea de-a face cu interjecţii, în 
conformitate cu concepţia formulată mai 
sus numai în primul caz poate fi vorba 
de interjecţii propriu-zise, căci numai prin 
interjecţii izolate emițătorul îşi manifestă 
nemijlocit stările lui psiho-fiziologice. Cât 
despre cel de al doilea caz, aici stările 
psiho-fiziologice ale individului sunt re- 
prezentate în mod mediant, prin unităţi 
denumitoare. Cf.: Vai şi amar de capul 
lui. Glorie vouă! 

Am putea presupune, printre altele, 
că anume atunci când omul a încercat să 
redea semnalele acustice ale semenilor 
săi, adică atunci când omul a pornit pe 

calea reproducerii vorbirii cuiva pentru 
a o prezenta ca o informaţie, atunci a 
pornit crearea limbii naturale, aceasta 
evoluând de la strigăte indescifrabile, 
asemănătoare interjecţiilor de azi, la un 
sistem cu două niveluri de articulare bine 
organizat. Deşi procesul acesta, foarte 
complicat şi îndelungat, a decurs fără să 
fie conştientizat de vorbitor. Doar ipote- 
tic, în liniile cele mai generale ar putea fi 
astăzi modelat procesul în urma căruia 
de la semnale acustice indescifrabile s-a 
ajuns la crearea unui sistem, unde prin 
îmbinarea a 30-40 de sunete-tip se obţin 
mii şi mii de cuvinte, iar prin combinarea 
acestora se poate comunica o informaţie 
pe care nici prin milioane de elemente de 
tipul interjecţiilor n-am putea-o transmite. 

Astăzi fiecare elev cunoaşte că 
în limbă există atâtea sunete-tip, adică 
foneme, că prin combinarea lor se poate 
obţine o cantitate enormă de cuvinte, că 
prin îmbinarea cuvintelor se poate obţine 
un număr infinit de propoziţii, creând cele 
mai variate texte. Or, omul, în crearea 
limbii, aşa cum putem presupune, n-a 
pornit de la sunetele-tip (foneme) pe care 
le cunoaşte elevul de astăzi. El a pornit 
de la interjecţii şi fără să conştientizeze 
aceasta, din noianul de semnale acustice 
nedescifrabile a ajuns să selecteze cele 
câteva zeci de sunete-tip suficiente pentru 
crearea cuvintelor. Că omul a făcut calea 
aceasta intuitiv, fără să-şi dea seama, 
mărturiseşte şi faptul că la redarea grafică 
a vorbirii s-a pornit nu de la scrisul fonetic 
(fonematic), lucru care pare atât de firesc 
astăzi. Când pentru prima dată omul a 
încercat să transmită o informaţie în timp 
sau spaţiu, el a recurs la pictograme, la 
scrisul pictografic. O informaţie despre 
un eveniment anumit, de exemplu, se 
reprezenta printr-o scenă pictată sau 
chiar sculptată. Mai apoi omul a înţeles 
că lanţul vorbirii este format din segmente 
care se repetă, acestea fiind identificate 
drept cuvinte. Şi atunci s-a încercat a 
nota fiecare cuvânt printr-un anumit semn 
grafic care schematic ar aminti de obiectul 
denumit. S-a pornit, bineînţeles, de la 
denumirea obiectelor concrete, întrucât, 
datorită contururilor sale, acestea puteau 
fi mai uşor notate schematic pentru a fi 
recunoscute. În felul acesta s-a pus baza 
scrierii hieroglifice. 

Mai târziu, când s-a descoperit 
că în diferite cuvinte se repetă aceleaşi 
segmente sonore-silabe, prin notarea lor 


s-au pus bazele scrierii silabice. Şi tocmai 
când oamenii au realizat că silabele, ca- 
re-s destul de numeroase, la rândul lor, 
constau din unităţi şi mai mici, care sunt 
mai puţin numeroase, s-a putut trece la 
scrierea fonetică (fonologică). 

De altfel, astăzi, când la descrierea 
limbii se porneşte de la unităţile cele 
mai mici ale limbii, procedeu întru totul 
acceptabil din perspectiva metodologiei 
ştiinţifice, se face calea întoarsă de dez- 
voltare naturală a limbii. 

S-a relatat mai sus că interjecţiile 
se deosebesc radical de celelalte cuvinte, 
şi totuşi o legătură între ele există. S-a 
menţionat, în parte, că de la interjecţii s-au 
format prin derivare şi chiar prin conver- 
siune numeroase cuvinte propriu-zise (a 
se vedea mai sus formaţiile de tipul oftat, 
aht, văicari). Există însă şi un proces 
invers acestuia, când cuvintele propriu- 
zise devin interjecţii. E vorba de rostirea 
cu intonaţie exclamativă a cuvintelor de 
tipul: Saracan de mine! Mamă dragă! 
Sfinte sâsoie! Maică măiculiţă! Doamne- 
Dumnezeule! ş. a., prin care vorbitorul 
manifestă o senzaţie de amărăciune, 
groază, disperare, dezamăgire. La înce- 
put acestea erau percepute ca adresări, 
de obicei către obiecte imaginare, dar 
cu timpul devin simple exclamaţii, folo- 
site în aceleaşi situaţii ca şi interjecţiile. 
Despre apropierea dintre interjecţie şi 
substantivul la vocativ vorbeşte, de altfel, 
O. Leška. El consideră că vocativul nu 
face parte din paradigma declinării, ci 
se prezintă ca o interjecţie substantivală 
[5, p. 35]. 

Pierzându-şi înţelesul lexical, inter- 
jecţiile-substantive de tipul celor mentio- 
nate pot fi folosite în diverse situaţii ca şi 
interjecţiile propriu-zise. De exemplu un 
copil care se trezeşte în faţa unui câine 
lătrând, de groază va începe să tipe şi 
primul cuvânt pe care-l vom desluşi va 
fi - mamă! De acelaşi semnal va face uz 
copilul când va avea senzaţia de groază 
şi în multe alte situaţii. Sau să ne închi- 
puim următoarea scenă. O ţărancă se 
întoarce de la piaţă şi găseşte grădina 
de lângă casă răvăşită de porcul care a 
ieşit din cocină. Cuprinsă de desperare, 
ea va exclama: Mamă dragă! sau Sără- 
can de mine! Ca şi în cazul interjecţiilor 
propriu-zise, auzind asemenea exclamări, 
după intonaţie ne putem da seama că 
ar fi vorba de o stare de desperare a 
emiţătoarei. Noi însă nu vom şti motivul 

acestei desperări, dacă n-am fost de 
faţă sau dacă nu ni s-a lămurit despre ce 
e vorba. S-ar putea afirma că gama de 
funcţionare a interjecţiilor este aceea care 
face ca unităţile lexicale autosemantice 
ale limbii, în parte substantivele, să-şi 
piardă înţelesul lor lexical, devenind, ca 
şi interjecţiile, semnale acustice prin care 
vorbitorul îşi exteriorizează senzațiile, 
stările, dispoziţiile. O mărturie a deseman- 
tizării cuvintelor din asemenea expresii- 
interjecţii e şi faptul că unităţile lexicale 
din componenţa lor se pot deforma (cf.: 
Aracandemine!). 

Cât despre onomatopee, aces- 
tea, deşi în gramatici sunt examinate 
împreună cu interjecţiile, funcţional se 
deosebesc radical de ele. Onomatopeele 
nu pot fi puse în rând cu exclamările pe 
care le produce involuntar emițătorul când 
are senzaţia unei dureri, a unei bucurii, a 
unei desperări etc. Onomatopeele sunt 
nişte imitări voite prin care vorbitorul 
încearcă să reproducă doar aproximativ 
unele sunete din natură sau sunete pro- 
duse de animale. În parte, prin utilizarea 
segmentului sonor tprruu!, reprezentând 
o imitare a sunetului pe care-l emite ca- 
lul, vorbitorul încearcă să-l oprească, el 
urmăreşte scopul de a se conforma unui 
anumit mod de “comunicare” cu animalul 
dat, precum o face când, prin semnalele 
sonore pui-pui, uti-uti, cheamă puii, re- 
spectiv bobocii. Onomatopeele echiva- 
lează aici cu imperativele “stai”, “veniți”. 
E o situaţie asemănătoare cu aceea când 
mama, prin imitarea gângăvirii copilului, 
încearcă să “intre în vorbă” cu el. Sau, de 
exemplu, în enunţurile Şi pupăza zbârr! 
pe-o dugheană; Şi rața ştiobâlc! în baltă 
prin formaţiile onomatopeice respective 
se transmit informaţii concrete privind 
acţiunea pupăzei (“a zburat”) şi a raţei 
(“s-a scufundat”). 

Sunetele emise de animale sau 
de obiecte inanimate se pot prezenta ca 
interjecţii doar în situaţiile când animalele 
şi obiectele se prezintă ca protagonişti ai 
unor poveşti fantastice şi vorbesc de la 
persoana | (De ex.: Meau! vreau cărniţă! 
Beee! vine lupul!). Despre rolul specific al 
interjecţiilor în structura limbii vorbeşte şi 
faptul că unităţile ce ţin de această clasă 
nu sunt folosite deloc în unele stiluri func- 
tionale ale limbii literare. În parte, nu vom 
întâlni interjecţii în stilul ştiinţific, în stilul 
administrativ-juridic. Exclamaţii de tipul 
O tempora! O mores!, prin care-şi începe 


Cicero filipica sa contra lui Catilina, sunt 
sporadice. 

Două momente se desprind din 
materialul expus mai sus: 

Faptul că interjecţia, indivizibilă din 
punctul de vedere al structurii, echivalea- 
ză ca funcţie cu enunţul şi nu participă ca 
celelalte elemente lexicale (autoseman- 
tice şi sinsemantice) la formarea structu- 
rilor superioare cuvântului, pune la îndo- 
ială utilitatea includerii acestora printre 
părţile de vorbire. Ele ar putea fi descrise, 
împreună cu alte cuvinte-enunţuri, în 
cadrul sintaxei. 

Cât despre onomatopee, trecute de 
regulă la clasa interjecţiilor, ele deosebin- 
du-se funcţional de acestea din urmă, ar 
urma să fie descrise în cadrul părţilor de 
vorbire autosemantice. 

Ă UN SOCIOLECT 
ÎN CONDIŢII GLOTICE 
BASARABENE 


Orice limbă naţională are mai 
multe aspecte, care sunt determinate 
de diverşi factori, cum ar fi timpul, 
locul, scopul comunicării, nivelul 
intelectual al vorbitorilor şi multe alte 
circumstanţe ce condiţionează alege- 
rea unei anumite forme de exprimare. 
Pornind de la aceşti factori, orice me- 
saj, practic, poate fi redat în moduri 
diferite, vorbitorul având posibilitatea 
să varieze şi să aleagă mijloacele de 
exprimare în funcţie de scopul urmărit 
şi de împrejurările în care se află: una 
şi aceeaşi_persoană va vorbi într- 
un fel într-o şedinţă oficială şi în cu 
totul alt fel la o întâlnire cu prietenii, 
aflându-se, de exemplu, la pescuit. 
În primul caz discursul va fi net in- 
fluenţat de forma scrisă şi de rigorile 
normelor limbii literare, iar în cel de 
al doilea, alegerea va fi determinată 
de caracterul oral, de lipsa unor “con- 
strângeri academice” şi de obişnuinţa 
de vorbire a membrilor grupului. 


Comunicarea orală în cadrul 
diferitelor grupuri formate, neoficial, 
după anumite criterii — de exemplu, 
profesie, vârstă, sex, interese, origine 
socială, provenienţă teritorială ş.a. 
— capătă particularităţi distincte, ce 
denotă trăsăturile mai pregnante ale 
grupului. Astfel de variante specifice 
de vorbire/comunicare constituie 
obiectul sociolingvisticii, ramură a 
lingvisticii ce studiază “uzul social al 
limbii, relaţiile dintre limbă, cultură şi 
societate; variaţia, în acelaşi timp, a 
fenomenelor lingvistice şi sociale şi, 
în primul rând, conflictele între limbile 
culturale sau între graiurile populare; 
comportamentul comunicativ al indi- 
vizilor în societate, bilingvismul, dia- 
lectele teritoriale şi sociale” [Constan- 
tinescu-Dobridor Gh., p.295]. 

Fiind o disciplină ştiinţifică re- 
lativ nouă, al cărei obiect şi ale cărei 
metode sunt încă în curs de elaborare 
şi sistematizare, sociolingvistica în- 
cearcă să stabilească mai precis şi 
mai sistematic legătura dintre limbă 
şi societate, prin cercetări directe 
asupra variațiilor produse în limbaj 
de factori sociali, ca profesiunile, 
contactul celor de la ţară cu mediul 
urban, varietățile provocate în limbaj 
de ridicarea nivelului de cultură [Ma- 
crea D., p.14], dar şi de nivelul scăzut 
al culturii generale, de influenţele 
aloglote. Graiurile teritoriale tradiţio- 
nale, cu specificul lor de conservare 
a unor trăsături vernaculare, sunt 
concurate în prezent de alte forme 
de vorbire/comunicare, cu trăsături 
bine pronunţate, dar într-un anumit 
fel opuse graiurilor. Acestea sunt so- 
ciolectele, numite şi dialecte sociale 
sau chiar dialecte urbane, care se 
disting prin trăsături diferenţiate faţă 
de cele ale graiurilor, cum ar fi mediul 
în care se manifestă (preponderent 
urban, faţă de cel rural specific gra- 
iurilor) influenţele aloglote (care în 
Basarabia se manifestă, mai ales, în 
lexic şi pronunție), nivelul de studii 
al vorbitorilor (cu precădere studii 
medii) etc. 

Ca punct de plecare poate fi 
adoptat şi termenul de varietate, pro- 

pus de unii cercetători ca desemnare 
neutră, indicând orice “tip de limbă”, 
deoarece idiolectul denumeşte va- 
rietăţi individuale, dialectul — varietăţi 
regionale, iar sociolectul — varietăţi 
sociale [a se vedea: lonescu-Ruxăn- 
doiu L., Chiţoran D.]. 

In cadrul comunicării se mai 
disting şi alte elemente care contri- 
buie la codificarea şi decodificarea 
corectă a mesajelor, în special în 
cadrul sociolectului, aceste elemente 
fiind situaţia de comunicare (care 
generează variante situaţionale de 
mesaje), contextul situaţional (care 
se manifestă în diverse registre spe- 
cifice). De altfel, învăţarea unei limbi 
străine presupune şi însuşirea diver- 
selor ei registre — cotidian, familiar, 
semioficial, “de stradă” (transport 
public, magazine” etc.). Influenţa pe 
care o exercită condiţiile şi situaţia 
comunicării asupra formei enunțului/ 
textului este un factor foarte impor- 
tant; de aceea se constată existenţa 
unor enunţuri/texte corecte din punct 
de vedere gramatical, dar incorecte/ 
nepotrivite din punctul de vedere al 
situaţiei de comunicare. In cadrul 
societăţilor diglosice, cum este cea 
din Republica Moldova, influenţele 
aloglote pot penetra toate domeniile 
care stau la baza aptitudinilor de 
vorbire. 

Variantele de comunicare cu 
puternice trăsături de sociolect sunt, 
în special, jargoanele tinerilor, care, 
în dorinţa de a se distinge şi chiar de 
a epata, recurg foarte des la modifi- 
cări ale limbajului obişnuit, adăugând 
mesajului un surplus de pitoresc 
şi ludic. Jargonul tinerilor este un 
aspect omniprezent în toate limbile, 
dar trăsăturile concrete ale fiecărui 
tip de limbaj nu pot fi stabilite cu 
exactitate, deoarece ele se schimbă 
foarte repede, odată cu generaţiile 
care se perindă. Tinerii totdeauna au 
manifestat preferinţă pentru anumite 
forme de exprimare orală, conside- 
rate mai “prestigioase”, “la modă”, în 
special în diverse grupuri, constituite, 
de exemplu, din studenţi, sportivi, 
turişti, suporteri, fani ai muzicii mo- 


derne ş.a., care folosesc o serie de 
clişee şi forme cu caracter de jargon 
sau argou specific. 

In limba română există, de 
asemenea, un jargon al studenţilor, 
de exemplu, cu elemente lexicale 
specifice, neînţelese de alţi vorbitori, 
cum ar fi a boboci (a repeta anul |), 
a se camulla (a face fiţuici), fă paşi 
(nu mă plictisi, du-te!) etc., ori mesaje 
care pot fi deduse numai din situaţia 
de comunicare, ca în exemplul: 

— Cum a fost? — este întrebat 
un student care iese de la examen. 

— Ca între popi... (în “traducere”: 
“Când mi-a pus profesorul întrebarea, 
mi-am făcut cruce. Când am răspuns, 
şi-a făcut profesorul cruce”) [Irimia D., 
p.122-123] 

In spaţiul postsovietic, jargo- 
nul, de exemplu al celor tineri, se 
bazează, în fond, pe limba rusă, în 
care există o puternică opoziţie între 
varianta oficială şi cea neoficială 
de comunicare, ultima fiind agreată 
mult de tineri, care dau preferinţă 
comunicării aşa-zise neformale. In 
mediul studenţesc — de exemplu, la 
Universitatea din Kiev — tinerii apelea- 
ză frecvent la astfel de denumiri ca 
“zamok” (“zam. decana” — prodecan), 
“kosteak” (“costi” — os, pentru sala de 
anatomie), “zaşcita travki ot kozeavki” 
(“zaşcita rastenii” — protecţia plante- 
lor) ş.a. Şi în Republica Moldova sunt 
utilizate elemente similare de origine 
rusă, iar cele citate mai sus pentru 
limba română nu sunt cunoscute şi 
nu au circulaţie în mediul studenţesc 
basarabean. Asemenea forme perife- 
rice ale limbii, cum ar fi jargonul şi 
argoul în Basarabia, sunt constituite, 
în fond, din elemente ruseşti, înce- 
pând cu denumiri relativ răspândite, 
cum ar fi “krutoi” (despre un tip dur), 
“krâşa” (protecţie, pilă), “bazar” (vor- 
bă), “karoce” (cuvânt incident — mai 
în scurt), “blin” (înjurătură cu sensul 
“drăcie!”), “bombă” (fiţuică), “tacika” 
(maşină) şi terminând cu injuriile şi 
sudalmele. Această preferinţă pentru 
lexicul argotic rusesc nu este spe- 
cifică chiar numai celor din spaţiul 
postsovietic. Demult s-a constatat 


94 


Limba Romãaă 


că, de exemplu, în porturile japoneze 
marinarii şi lucrătorii portuari locali 
folosesc numai înjurături ruseşti sau 
engleze, considerându-le, probabil, 
mai expresive şi mai “comode”, de- 
oarece în limba japoneză nici măcar 
nu există modul imperativ, care apare 
în majoritatea imprecaţiilor (în special 
forma du-te). 

In felul acesta, la nivel de grup, 
în cadrul sociolectului, mesajul capă- 
tă mai multe particularităţi specifice, 
decât le-ar avea în limbajul standard. 
In spaţiul glotic basarabean există 
forme ale limbii care pot fi considerate 
sociolecte. 

Unul dintre ele este utilizat 
într-un grup social distinct de tineri, 
de obicei neîncadraţi în vreo instituţie 
de învăţământ, care au relaţii con- 
stante cu vorbitorii de limba rusă, 
cu realităţile ruseşti şi sunt încadraţi 
în muncă fie ocazional, fie sezonier. 
Ei vorbesc preponderent “moldove- 
neşte”, cunosc relativ bine limba 
rusă, din care utilizează foarte multe 
clişee şi forme uzuale şi sunt adepţii 
unei “arte de consum” de sorginte tot 
rusească. Unii au o atitudine ostilă 
sau vădit duşmănoasă faţă de limba 
română literară, pe care o înţeleg şi 
o identifică cu uşurinţă, dar nu o uti- 
lizează, ci, din contra, o persiflează. 

Mulţi dintre ei (în special cei cu 
mai puţină şcoală) nu conştientizează 
deficienţele propriei vorbiri, şi se ex- 
primă într-un “limbaj macaronic”, care 
de multe ori a fost criticat şi persiflat, 
atât de lingvişti, cât şi de ziarişti. 
Pentru a prezenta această realitate 
„inedită” a fost realizată emisiunea 
“Grăieşte moldovineşte” difuzată la 
postul “Radio d'Or”, în anul 2000, în 
lunile mai-august, şi care prezintă un 
tip de sociolect basarabean încărcat 
de rusisme, elemente de jargon, as- 
pecte specifice exprimării dialectale 
etc. Este un sociolect al tinerilor 
care se încadrează în comunicarea 
neformală, lucru sugerat şi de numele 
prezentatorilor — Gheorghe Slobod şi 
lonică Drapel — precum şi de tema- 
tica abordată interactiv: “săx” (sex), 


“libovi” (dragoste), “pivă” (bere) etc. 


Ca mostră poate servi un frag- 
ment ce prezintă horoscopul săptă- 
mânii, în care s-au concentrat toate 
trăsăturile sociolectului, care se ma- 
nifestă în vorbire. Se cere menţionat 
faptul că la începutul emisiunii autorii 
atenţionau: “Chiar dacă următoarea 
emisiune este periculoasă pentru 
moralul dumneavoastră, nu schim- 
baţi frecvenţa; obişnuinţa prevalează 
dorinţa de a dormi”, iar în anumite 
pauze se anunţa: “Există boli ce sunt 
remediate doar prin acutizarea lor”. 
Astfel, autorii dădeau de înţeles că 
tratează acest mod de vorbire ca pe 
o boală şi încearcă să-i facă atenţi 
pe ascultători la pericolul pe care îl 
prezintă. 

Horoscopul în prezentarea emi- 
siunii „Grăieşte moldovineşte” sună 
astfel: 

“Karoci, la noi az, la peridacia 
“Grăieşte moldovineşte” e goroskop 
şi eu peredaiesk vazduşnâi lu malaia. 
Na. Goroskopu la noi la radzio. 

— Aişi ca întodeauna peridacia 
“Grăieşte moldovineşte”, şia mai 
kancretnaia peridaci. Eu am si vă 
zâc şi aşteptat sî vă zâc, adici şi spun 
zviozdurile pi zâua di mâni. Prima 
zviozdocikî din goroscopu nostru îs 
berbeşii. 

Az a sâ întraţ într-un period 
cari a sî vă aduci balişiie peremeni 
şi pozitivnâie în jâtuha 'nievoastri şi 
sentimentalinâie. Daci avet copchii 
ap? si aşteptat nişte surprizuri pri- 
iatnâie di la dânşâi. La aniazi maţinci 
a si grăiț cu un drug. 

Tăuraşâi. Inşercaţ sî nu avet 
vstreciuri cu gosudarstvenâie ucirij- 
deniia. Daci asta-i nivozmojno faşit 
o delî dobraia. La lucru a sî şiii şeva 
nijdanaie. A sî şii mai mult o koman- 
dirofkî di biznis, dicât di plăşeri. Sfă- 
tuiți-vă cu partnioru jâznenâi şi luat 
reşenii numa după şi a si vă gândiţ 
la tăti vozmojnostiurili. 

Raşii. Chiar daci Venus a sî 
iasî din znaku 'nievoastră, nu trebu 
sâ credit cî a si şit bezvalşebnâi. A så 
şit tucma cum trebu sî şit. În şelilanti 
săptămâni a sî vă gândit la delî mai 
mult şi oleacî mai mult la başli. Poaţi 

si creascî şansurili sî avet un budjăt 
mai mari. Budjătu nişodatî nu strâci 
nastroieniia. 

Leuţâi. Inşepând di dimineaţi, 
când Venus a sî întri în sămnu 'nie- 
voastră, a sî va gândliţ la lițoul 'nie- 
voastră. Asta însamni, kstati, ci a si 
vă tragi la magazinuri ori la salonurili 
di parihmaherskaia şi parfumernăie, 
nu nivajna. Glavna c-o sî vă tragi, da 
nu si ştiii di şi. 

Feşioarili. Az a sî auzâţ dispri 
o problemi di zdaroviie la unu din ra- 
daşi, maţinci a lu mama, ori a si faşiţ 
abraşeniie pintru ca sî ajiutaţ un cilen 
di semiia sî sî duci la consulitaţâii. 
Bolişă, daci avet problemi cu inima 
az, tăt şi sî poaţi, a sî li reşâț savsem 
nijdana. 

Balanţili. Az a sî şiii pintru 'nie- 
voastră o zi în cari a sî şiii ghini si vă 
gândit la blijnii, maţinci a sî faşiţ un 
vizit ori a sî primit o novosti di la unu 
din semiia şi atnaşăniia cu copchiii, 
daci-i avet, a sî şii buni. 

Scorpionciki. Şineva din se- 
miia a sî vă cauţi az, poaţi ca sî vă 
zâci cî a reşât pintru 'nievoastră o 
problem? ori poaţi si vă fact un pada- 
rak. Tăt şi sî poaţi ca sî şiii vorba di 
o malenikaie sumi di başii ori di-un 
obiect pi cari-l vret. 

Săgetătorciki. Tăt şi sî poaţi az 
a sî vă sâmţâţ cu mai multi ănărghiie 
ca mai înainti. Din şi în şi mai multi 
ciustvuri, maţincă cî trebu sî nu mai şit 
atâta sângur şi sî vorghiţ cu oaminii 
mai mult or mai puţân blizkiie. Pi di alti 
parti, az îs buni s liuboi tociki zreniia 
şi drumurili scurti, karoci după aniazî 
a si putet faşi o karotcaie hojdeniie 
v gosti. 

Capricornii. Măcar cî în per- 
vaia palavina zâlii n-a si sî priniascî 
nicî cu tusofşili, da chiar şi mai mult 
sî poaţi sî vă sâmţâţ oleaci ustalâi di 
tăti după şeli întâmplati. După şiasurili 
anezâi a sî priniţ o novosti buni. Asta 
ari atnaşăniii la nişti başli pi cari trebu 
si li priniţ di la o rabott mai vechi or 
poaţi a sî vă întoarci şineva zadol- 
jnostiu. 

Vodoleiciki. S tociki zreniia pro- 
fesionalinaia şi finansovaia maţinci 
zâua di az a si şiii lişâti di sobâtii pin- 
tru 'nievoastră. Pi planuri di ciustvuri 
sentimentalinâie în săptămânili şi-o sî 


vint a sî aibî nişti perimeni. Pi la aniazi 
vozmojna o vstreci nezaplanirovanaia 
cu un drug. 

Râbgşili. Tăt şi sî poaţi cî az a 
sî şit vânujdenâi sî faşiţ câtiva şiasuri 
dapalnitelinâie în lucru, nu atkazuiţi, 
di-atâta c-a s-aveţ vozmojnostia si 
avet un şans di a reşi neabâcina 
nişti bazaruri în cari trebu sî avet 
numaidicât voobrojăniii. Reşăniia 
'nievoastră a si-l prikalească pi şef. 

Atâta au zâs zviozdurile. Puţân, 
da kankretna. Aşa ci slidiț. Vă las în 
kampania pațanilor mei şi vă zâc 
ca-ntodeauna un sentimentalinâi şi 
manumentalinâi poka. 

Pentru acest sociolect al tine- 
rilor este caracteristică: 

— prezenţa masivă a barba- 
rismelor; 

— pronunția ostentativ dialectală 
moldovenească; 

— prevalarea în intonaţie a 
multor interjecţii, apelative, lungiri de 
vocale din limba rusă. 

— se observă pronunţarea lungă 
a vocalelor „ă” şi „i”, ca suport expre- 
siv, pentru a reda admiraţia, uimirea, 
consternarea: vă-hă-hăăă, băi-i. 

Unele lucruri sunt vădit exa- 
gerate de autori, în special aglo- 
merarea mare de rusisme, cum ar fi 
„pervaia palavina zâlii”, „o problemi 
di zdaroviii” ş.a., însă, practic, toate 
barbarismele plasate în dialoguri 
se întâlnesc în limbajul vorbit, în 
exprimarea neîngrijită şi acest „stil 
popular” este uşor recunoscut şi 
decodificat de basarabeni. Mulţi au 
ascultat emisiunea respectivă doar 
pentru a se distra, deşi se pare că nu 
toţi percepeau intenţia, în fond nobilă, 
a prezentatorilor de a lua în derâdere 
un asemenea mod de comunicare. 

In planul expresiei deficienţele 
şi imperfecţiunile acestui tip de vor- 
bire pot fi sesizate la toate nivelurile 
limbii. 


l. La nivel lexical 

1. Substantivele. De regulă, se 
utilizează substantive-barbarisme din 
limba rusă. 

peridacia — emisiune, goros- 
kop — horoscop, malaia — cea mică, 
zviozdurili — stelele, period — perioa- 
dă, peremeni — schimbări, jâtuha — 

viaţă, drug — prieten, vstreciuri — în- 
tâlniri, ucerijdeniia — întreprindere, 
komandirofki — delegaţie, misiune, 
partnioru — partenerul, reşeniie — 
hotărâre, vozmojnostiurili — posi- 
bilităţile, znaku -— semnul, zodia, 
deli — treabă, başii — bani, şan- 
surili — şansele, budjăt — buget, 
nastroieniia — dispoziţia, lițoul — faţa, 
parihmaherscaia — frizerie, zdarovi- 
ie — sănătate, radaşi — părinţi, abra- 
şeniie — adresare, cilen — membru, 
semiia — familie, blijnii — aproapele, 
novosti — noutate, padarak — cadou, 
ănărghiie — energie, zreniie — vedere, 
hojdeniie — plimbare, gosti — oaspeţi, 
palavina — jumătate, tusofşili — aga- 
pele, atnaşăniie — atitudine, rabot? — 
lucru, zadoljnostia — datoria, sobâtii — 
evenimente, peremeni — schimbări, 
voobrajeniie — fantezie. 

2. Verbele-barbarisme sunt 
utilizate conform paradigmei româ- 
neşti, încadrându-se, ca majoritatea 
împrumuturilor, în conjugarea a IV-a: 

a peredaii — a transmite, a lişi — 
a lipsi, a prikali — a face glume, a sli- 
di-a avea grijă, a atkăzui — a refuza, 
a reşi bazaruri — a rezolva probleme. 

3. Adjectivele-barbarisme nu 
sunt adaptate la sistemul gramatical 
românesc: 

vazduşnâi — aerian, kankret- 
naia — concretă, balişâie — mari, pozi- 
tivnâie — pozitive, sentimentalinâie — 
sentimentale, gosudarstvenâie — de 
stat, dobraia — bună, blândă, nijda- 
naie — neaşteptată, jâznenâi — vital, 
liuboi — fiecare, profesionalinâi — pro- 
fesionist, finansovaia — financiară, 
nezaplanirovanaia — neplanificată, 
dapalnitelinâi — suplimentar, monu- 
mentalinâi — monumental. 

3. Alte părţi de vorbire (adver- 
be, numerale, participii etc.). 

karoci — mai pe scurt, nevaz- 
mojna — imposibil, kstati — apropo, 
nevajna — a nu conta, glavna — princi- 
palul, bolişă — mai mult, savsem — cu 
totul, cu desăvârşire, nijdana — pe 
neaşteptate, vânujdenâi — obligat, 
pervaia — prima, poca — pa. 

II. La nivel morfologic există 
o adaptare a cuvintelor la sistemul 
gramatical al limbii române, conform 
paradigmei respective. 


1. Adaptarea substantivelor. 

La substantivele preluate din 
limba rusă observăm articularea şi 
formarea numărului plural conform 
normelor limbii române. De exemplu: 

peridacia — este substantiv fe- 
minin, singular, articulat cu articolul 
substantival hotărât a; 

nastroieniia — subst., art. subst. 
hot. a; 

o novosti — subst., art. subst. 
nehot. o; 

litoul - subst., art. subst. hot. — l, 
având şi vocala de legătură u ca în 
limba română: băiat — băiatul; 

un cilen - subst., art. subst. 
nehot. un; 

tusofşili — num. plural s-a format 
şi s-a articulat după modelul limbii 
române. De exemplu: agapă — aga- 
pe — agapele. 

2. Adaptarea verbelor. 

Verbele ruseşti se încadrează 
în paradigma conjugării româneşti, 
de obicei fiind de conjugarea a IV-a. 

eu peredaiesk — a pereadăi, 
adică acesta este un verb la pers.l, 
n.sn., conj.IV. 

Prin urmare, asemenea barba- 
risme pot fi conjugate ca şi verbele 
româneşti respective: 

eu peredaiesk 

eu locuiesc 

tu peredaieşti 

tu locuieşti 

el, ea peredaieşte 
el, ea locuieşte 
noi peredaim 

noi locuim 

voi peredaiţ 

voi locuiti 

ei, ele peredaiesk 
ei, ele locuiesc 


Conjugarea a IV-a este una 
dintre cele mai “primitoare”, pentru 
că majoritatea verbelor neologice şi 
a împrumuturilor se includ anume în 
această conjugare: a reşi, a otveci, a 
prikali, a slidi. 

III. La nivel fonetic observăm 
rostirea palatalizată a consoanelor “d” 
şi “t”: rad'io (radio), aşteptat (aştep- 
taţi); trecerea lui “h” în “g”: goroskop 
(horoscop). 

Am putea menţiona, de aseme- 
nea, că în acest text, care este un 

model de sociolect din Basarabia, cu- 
vintele româneşti au, aproape toate, o 
formă dialectală: az — azi, aişi — aici, 
grăieşti — vorbeşte, şia — cea, zâc — 
zic, şi — ce, zâua — ziua, mâni — mâi- 
ne, berbeşii — berbecii, cari — care, 
copchii — copii, ap? — apoi, aniazi — 
amiază, 'nievoastri — dumneavoastră, 
înşercaţ — încercaţi, plăşeri — pla- 
cere, tăt — tot, nişodat? — niciodată, 
şiii — fie, poaţi — poate, ghini — bine, 
lu — lui, moldovineşti — moldoveneşte, 
si — să, aşteptat — aşteptaţi, adic? — 
adică, pi — pe, di — de, întraţ — intraţi, 
aduci — aducă, şi — şi, daci — dacă, 
avet — aveţi, nişti — nişte, faşit — fa- 
ceţi, şeva — ceva, dicât — decât, 
sfătuiți-vă — sfătuiţi-vă, luat — luaţi, 
raşii — racii, iasî — iasă, credet — cre- 
deti, cî— că, şiț — fiţi, tucma — tocmai, 
şelilanti — celelalte, creasci-— crească, 
mari — mare, strâci — strică, înşe- 
pând — începând, sămnu — semnul, 
tragi — tragă, feşioarili — fecioarele, 
auzâţ — auziţi, dispri — despre, pro- 
blemi — problemă, unu — unul, alu-a 
lui, balanţâli — balanţele, cauti — ca- 
ute, pintru — pentru, sumi — sumă, 
multi — multe, scurti — scurte, zâlii — 
zilei, întâmplati — întâmplate, priniţ — 
primiţi, numaidicât — numaidecât, 
puţân — puţin, trebu — trebuie, oleacî — 
oleacă, puţin, maţinci — probabil. 

IV. La nivel sintactic atestăm 
imitarea modelelor ruseşti: 

La noi az e goroscop. 

Goroskopu la noi la rad'io. 

Influenţa limbii ruse asupra 
limbii române este atât de puternică, 
încât se face simțită la toate nivelurile 
limbii. Ţinând cont de prezenţa barba- 
rismelor, a calchierilor generate de 
bilingvismul rus-român, a dialectis- 
melor şi regionalismelor, din limba 
română literară nu rămâne prea mult, 
lucru demonstrat de analiza unei 
singure fraze din textul de mai sus. 

Balanţâli. Az a sî şiii pintru 'nie- 
voastră o zi în cari a si şiii ghini sî vă 
gândit la blijnii, maţinci a sî faşiţ un 
vizit ori a sî primit o novosti di la unu 
din semiia şi atnaşăniia cu copchiii, 
daci-i avet, a si şiii buni. 

Din cele patruzeci şi şapte de 
cuvinte ale acestei fraze cinci sunt 
barbarisme (blijnii, vizit, novosti, se- 
miia, atnasăniia); treizeci şi unu sunt 


cuvinte româneşti, dar utilizate în ma- 
nieră dialectală (az, ghini, 'nievoastră 
etc.). Şi doar unsprezece dintre ele — 
instrumentele gramaticale — sunt utili- 
zate conform normelor limbii române 
literare. Aşadar, au rămas articolele 
(o zi, un vizit, o novosti), prepoziţiile 
(cu, în, la, din), conjuncţiile (ori) şi 
două pronume (sî vă gândit, daci-i 
aveţ). Aceste cuvinte, de fapt, nu pot fi 
pronunţate altfel, nici chiar în manieră 
dialectală. 

Asemenea îndepărtări de la 
normele limbii nu sunt fapte rare, 
pentru că atât copiii, cât şi adulţii 
memorizează mecanic ceea ce aud 
şi învaţă să folosească elementele 
împrumutate pentru că le-au auzit 
unii de la alţii. De foarte multe ori vor- 
bitorii nici nu-şi dau seama, probabil, 
că modul lor de exprimare prezintă 
mari deficienţe. lar cineva care nu 
cunoaşte limba rusă nu va putea 
înțelege şi decodifica acest gen de 
mesaje, pentru că prezintă prea multe 
abateri de la normele limbii literare. 

Bineînţeles că emisiunea “Gră- 
ieşte moldovineşte”, din care au fost 
luate exemplele, a fost regizată, dar, 
în principiu, acest tip de sociolect 
este utilizat frecvent de către românii 
basarabeni. Asemenea mostre de 
limbaj pot fi întâlnite şi în comunica- 
rea oamenilor cu studii, dar care au 
învăţat în limba rusă la facultate şi tot 
în limba rusă şi-au exercitat atribuţiile 
de serviciu. Vorbirea lor românească 
este, de fapt, un limbaj tradus, cu toa- 
te deficienţele acestei practici curente 
în Republica Moldova. 

DETERMINANŢI 
ATRIBUTIVI 
ŞI CIRCUMSTANŢIALI* 


Din punct de vedere al formei 
propoziţia trimembră completivă 
indirectă SPCi prezintă un lanţ în- 
cheiat, strict individual, de elemente 
obligatorii între care se stabilesc 
relaţii sistemice, ceea ce-i permite să 
funcţioneze de sine stătător deser- 
vind un act minimal de comunicare. 
De exemplu: “...buzduganul se izbi 
de o poartă”. 

Raporturile sintagmatice siste- 
mice, în acest caz, nu depăşesc 
cadrul elementelor lexicale care 
realizează subiectul, predicatul şi 
complementul indirect, adică buzdu- 
ganul, se izbi, de o poartă, deşi nu se 
poate trage concluzia că raporturile 
sintagmatice în genere nu ar putea 
fi continuate. 

Astfel, între enunţul buzduganul 
se izbi de o poartă, realizat pe baza 
propoziției SPCi, şi complinirile când 
era înspre sara zilei a treia, căzând, 
de aramă din enunţul desfăşurat 
Când era înspre sara zilei a treia, 
buzduganul, căzând, se izbi de o 
poartă de aramă (Mihai Eminescu, 
opere, v. 3, p. 8) se stabilesc tot 
raporturi sintagmatice, dar natura lor 
e principial diferită de natura rapor- 
turilor din structura minimală. In timp 
ce cuvântul buzduganul nu se poate 
dispensa de cuvântul se izbi, iar cu- 
vântul se izbi nu se poate dispensa de 
cuvântul de o poartă fără a-şi pierde 
calitatea de elemente ale unei uni- 
tăţi comunicative de sine stătătoare 


* În acest text este relevat rolul 
determinanţilor atributivi şi circumstan- 
ţiali la desfăşurarea propoziției trimembre 
completive indirecte subiect + predicat + 
complement indirect (SPCIi) 


(Comp.: buzduganul se izbi; se izbi 
de o poartă), enunţul buzduganul se 
izbi de o poartă se poate dispensa 
de orice cuvânt sau îmbinare de cu- 
vinte cu valoare spaţială, temporală, 
modală etc. fără a-şi pierde calitatea 
de enunţ minimal. Părţile secundare 
determinate n-au valoare comuni- 
cativă de sine stătătoare, fiind vorba 
de o dependenţă unilaterală, adică 
orientată într-o singură direcţie. 

In acelaşi timp, după cum se 
notează în lingvistica contemporană”, 
nu poate fi considerată exhaustivă 
caracteristica propoziției simple fără 
studierea diferitelor tipuri de determi- 
nanti, adică a unor asemenea părţi de 
propoziţie, care desfăşoară, amplifică 
propoziţia în întregime, cu atât mai 
mult că după cum se consideră, orice 
formă de manifestare a persoanelor 
(obiectelor, fenomenelor), precum şi 
raportul dintre ele nu se pot realiza 
în afara unor împrejurări (în timp şi 
spaţiu, din anumite cauze, într-un loc 
şi mod anumit) sau fără a li se atribui 
anumite caracteristici persoanelor, 
antrenate într-un raport. 

Astfel, raporturile sintagmatice 
de interdependenţă din cadrul unui 
enunţ, realizat pe baza unei propoziţii 
SPCI, pot fi continuate prin raporturi 
sintagmatice asistemice, unilaterale. 
De exemplu: Vr-un sfert de ceas 
se uită lon la casa Grecului (V. Cră- 
sescu, opere, p. 72); Bărbosul se uită 
la dânsul de sus (V. Beşleagă, Zbor 
frânt, p. 101); Fără să vree, lon Enică 
se uita la ciubotele lui Spirca (Gh. 
Malarciuc, Badea Cosma, p. 164). 

Examinarea formelor concrete 
de realizare în vorbire a propoziţiilor 
trimembre completive indirecte SPCi 
ne convinge că asemenea cuvinte şi 
îmbinări de cuvinte cum sunt: vr-un 
sfert de ceas, de sus, cu dispreţ, 
fără să vree formează grupuri sintac- 
tice, alipite de enunţurile-nucleu: se 
uită lon la casa Grecului, Bărbosul se 
uită la dânsul, El se uită la bătrân şi 
lon Enică se uita la ciubotele lui Spir- 
ca, completându-le şi precizându-le 
sensul (persoanele se uitau într-o 
perioadă de timp, într-un loc şi într- 
un mod anumit, din anumite cauze). 

Categoriile sintactice de părţi ce 
determină propoziţia în ansamblu şi 
care servesc pentru amplificarea, în- 

tregirea ei semantică (“determinanţi” 
în viziunea lingvistului N. Şvedova?) 
sunt considerate, conform părerii mai 
multor lingvişti, drept un “cadru spa- 
tial, temporal, concesiv?”; un “fundal 
pentru desfăşurarea acțiunii, indi- 
cându-se locul sau timpul desfăşurării 
ei”, nişte “culise sau cadru pentru 
baza propoziției”. 

Destul de frecvent propoziţia 
trimembră completivă indirectă SPCi 
este însoţită de determinanti circum- 
stanţiali de timp sau de loc, deoarece 
orice situaţie sau raport există, se 
desfăşoară doar într-o perioadă de 
timp sau într-un cadru spaţial. De 
exemplu: La Tabăra din Lunca-Mare 
(Cct)* Potcoavă (S) s-a întâlnit (P) cu 
un vechi prieten (Ci) (M. Sadoveanu, 
Nicoară Potcoavă, p. 260). 

Al doilea loc după frecvenţă îl 
ocupă determinanţii cu semnificaţie 
modală. De exemplu: In acest mod, 
ajungând până la Nistru, Mieleţchi 
se rezemă de cetatea Hotinului (B. 
P. Hasdeu, Opere alese, v. 2, p. 27). 

In procesul comunicării valen- 
tele neobligatorii ale propoziției 
SPCi pot fi consumate de diferite 
părţi secundare câte una în parte, 
câte două, câte trei, patru ş.a.m.d. 
De exemplu: Cu toate astea, într-o 
chestiune atât de gingaşă eroul 
nostru nu se mulțămi cu o singură 
garanţie (B. P. Hasdeu, Opere alese, 
v. 2, p. 70); Domnul lui, Alexandru 
Carp e înglodat cu săptămânile în 
treburi politiceşti, la divanurile mă- 
riei sale ori în târguri (Gh. Madan, 
Calea lupilor, p. 66); Pe când Despo- 
ta curta pe magnatul Laschi loan se 
adresa către un alt magnat, nu mai 
puţin puternic: Firlei (gr. IV) (B. P. 
Hasdeu, Opere alese, v. 2, p. 17). 

Conform N. Şvedova, determi- 
nanţii se pot împărţi în corespunde- 
re cu caracterul raporturilor dintre 
membrii constituenți ai şirurilor de 
determinanţi. 


* Notă: vom folosi următoarele 
abrevieri: S — subiect; P — predicat; Ci — 
complement indirect; Cct — complement 
circumstantial de timp; Ccl — circumstan- 
tial de loc; Atr — atribut. 


Primul grup poate include doi, 
mai rar câţiva determinanţi circum- 
stanţiali care se găsesc alături, fără 
a se determina unul pe altul, ci doar 
coraportându-se fiecare în parte la 
propoziţia-nucleu în întregime. De 
exemplu: Mulțimea căuta lung // 
spre sat la cele două buburuze (|. 
Druţă, De la verde pân'la verde, p. 9). 
Legătura dintre aceşti determinanţi 
reprezintă o legătură nu sintactică, 
ci una pur externă, stabilită numai 
datorită vecinătăţii lor. Grupul de de- 
terminanti se poate despărţi destul de 
uşor, reprezentând prin sine un tip de 
îmbinări care se caracterizează prin 
lipsa de legătură, printr-un caracter 
variat, diferențiat al acestor părţi 
secundare (comp.: Mulţimea...căuta 
lung...la cele două buburuze; Multi- 
mea...căuta...spre sat la cele două 
buburuze). 

Al doilea grup include doi deter- 
minanţi care se găsesc în raporturi 
de precizare unul faţă de celălalt, în 
care primul determină acţiunea, iar 
cel de-al doilea o precizează. Aceşti 
determinanti posedă în mod obliga- 
toriu un sens comun, reprezentând 
un grup sintactic, în interiorul căruia 
există o relaţie, un raport, o legătură 
internă. Pentru acest grup e caracte- 
ristică delimitarea prin intonaţie. De 
exemplu: Ceata noastră s-a apropiat 
încet, pe furiş de casa luntraşului 
(V. Crăsescu, Opere, p. 86); Presvi- 
tera îşi amintea de unele, stând pe 
scaun, la căpătâiul lui Nicoară (M. 
Sadoveanu, Nicoară Potcoavă, p. 
82); Dar îndată ce ieşi Dan, îndată 
ce coborâse scările cu cartea sub- 
suori...casa se prefăcu într-o peşteră 
(M. Eminescu, Opere, v. 3, p. 45-46). 

Al treilea grup de determinanti 
include şiruri formate din doi compo- 
nenti, de obicei, circumstanţiale de 
loc sau de timp, unite prin raporturi 
de precizare, care datorită intonaţiei 
îşi pierd diferenţierea. Exemple de 
acest fel se întâlnesc frecvent în lite- 
ratura istorică. De exemplu: Incă în 
martie 1946 H. Truman era convins 
că orientarea spre confruntare în 
politica externă se bucura de susti- 

nere în Statele Unite ale Americii (A. 
Petrencu, Istoria universală. Epoca 
contemporană, Chişinău, 1994, p. 
66), Relaţiile politice sovieto-naziste 
au culminat prin vizita în Germania 
în noiembrie 1940 a lui Molotov (A. 
Petrencu, op. cit., p. 17). E de notat 
că în unele enunţuri tipurile de bază 
ale grupurilor de determinanti pot fi 
îmbinate. Dar aceste îmbinări sunt 
nu formaţiuni noi, ci doar tipuri de 
determinanti grupaţi în mod diferit. 
Alţi lingviştis reunesc determi- 
nanţii în şiruri coordonatoare: El se 
prefăcu într-o floare roşie închisă 
// ca vişina coaptă (M. Eminescu, 
Opere, v. 3, p. 17); ...acest Ştefan 
Vodă cel Tânăr, întru tot semăna cu 
firea moşu-său // lui Ştefan Vodă 
cel Mare (B. P. Hasdeu, Opere alese, 
v. 2, p. 16) sau subordonatoare: Cea- 
uşul turcesc fuse îndemnat a ieşi din 
Leopole...pentru a se masca ruşi- 
nea vasalităţii // în privinţa Turciei (B. 
P. Hasdeu, Opere alese, v. 2, p. 130). 
După cum se observă, determi- 
nanţii amplifică structura şi conţinutul 
semantic al propoziției SPCi. Aceste 
modificări, precizări sunt însă de 
ordin cantitativ, şi nu calitativ. Ast- 
fel, enunţurile: Vr-o două zile (Cct) 
badea Cireş (S) s-a fudulit (P) prin tot 
satul (Ccl) cu pantofii (Ci) lui (Atr). 
(I. Druţă, De la verde pân'la verde, p. 
302) şi Suvenirile (S) mele (Atr) s-au 
întors (P) iarăşi (Cct) la silfida (Ci) ce 
m-a părăsit (Atr) (C. Stamati-Ciurea, 
Opere, p. 95) abundă în caracteristici 
de ordin cantitativ, circumstanţialele 
şi atributele precizând şi completând 
pe măsura alipirii lor sensul enunţuri- 
lor-nucleu badea Cireş s-a fudulit cu 
pantofii, Suvenirele mele s-au întors... 
la silfida. După cum vedem, determi- 
nanţii precizează, evidenţiază cele 
mai mici detalii ale desfăşurării rapor- 
tului dintre două persoane (obiecte, 
fenomene). În primul caz se notează 
că badea Cireş s-a fudulit cu pantofii 
o perioadă de timp (timp de două 
zile), într-un loc anumit (prin tot satul), 
cu pantofii care îi aparţineau (lui), iar 
în al doilea — că Suvenirele (mele) 
s-au întors într-o anumită perioadă 


de timp (iarăşi) la silfida, căreia i se 
atribuie caracteristica de a fi părăsit 
persoana ce efectuează acţiunea. In 
ambele cazuri determinanţii contribu- 
ie la o descriere mai amănunţită, mai 
detaliată, mai completă a împrejură- 
rilor în care se realizează acţiunea, 
îmbogăţind mesajul transmis. 

In urma analizei conţinutului şi 
formei enunţurilor de mai sus se ob- 
servă că fiecare enunţ este înzestrat 
cu o anumită structură şi un conţinut 
concret, constituind în plan functio- 
nal realizări individuale, particulare 
ale propoziției SPCi, desfăşurate cu 
ajutorul determinanţilor. 

In acelaşi timp, am vrea să 
subliniem că, deşi în virtutea ac- 
tului de comunicare importanţa 
determinanţilor pentru completarea 
mesajului este evidentă, ele totuşi 
reprezintă părţi secundare care doar 
completează, precizează semnificaţia 
enunţului-nucleu, care obiectivează 
propoziţia SPCi. 

UNELE ASPECTE 

ALE INTERFERENȚEI 
DE GEN ÎN LIMBILE 
ENGLEZĂ ŞI ROMÂNĂ 


În majoritatea cazurilor cuvin- 
tele împrumutate au o structură gra- 
maticală diferită de cea a limbii care le 
împrumută şi deci sunt greu adapta- 
bile la sistemul acesteia. Atunci când 
numărul împrumuturilor neadaptate 
sau greu adaptabile devine mare, 
vorbitorii încep să le folosească şi cu 
determinanti (articole demonstrative, 
adjective nehotărâte) şi prin urmare, 
se accentuează tendinţa de preluare 
şi păstrare a unei forme invariabile a 
cuvântului împrumutat. 

De regulă, cuvintele împrumu- 
tate sunt adaptate la sistemul morfo- 
logic al limbii care le primeşte, capătă 
genul, desinenţele etc. ale acesteia. 
In cazul morfologiei există însă situaţii 
în care cuvintele străine se adaptează 
numai parţial la sistemul limbii primi- 
toare, păstrând morfeme din limba 
străină. Numărul acestora însă este 
foarte redus. 

Preocupă deosebit de mult 


dificultăţile generate de anumite 
elemente ale sistemului morfologic 
în procesul de adaptare a cuvintelor 
din engleză în română, precum şi 
dificultăţile apărute în rezultatul abu- 
zului de cuvinte de origine engleză în 
vocabularul vorbitorilor români. Prin 
urmare, cercetătorilor şi alcătuitori- 
lor lucrărilor lexicografice le revine 
sarcina de a stabili clasa morfologică 
a fiecărui cuvânt apărut recent şi, 
în unele cazuri, de a corecta şi, de 
asemenea, de a prezenta date su- 
plimentare referitor la informaţia deja 
existentă în dicționarele de specia- 
litate. Această informaţie suplimen- 
tară constă în a specifica mai multe 
categorii morfologice pentru unele 
cuvinte, completând predestinaţiile 
genului pentru toate substantivele, 
la fel menţionându-se şi cazuri spe- 
ciale. Astfel, unele cuvinte apărute 
în izvoarele lexicografice pot avea o 
dublă informaţie a clasei morfologice. 
De exemplu: adventist — substantiv, 
adjectiv; brec- (1 — trăsură deschisă, 
cu patru roţi, trasă de cai, cu capră 
înaltă şi bănci laterale; 2 — în jaz — 
pasaj în care cântă numai solistul şi 
se întrerupe acompaniamentul; 3 — în 
tenis — punct obţinut de un jucător 
de tenis împotriva adversarului sau 
atunci când acesta are serviciul; 
4 — comanda dată de către arbitru 
luptătorilor de box sau catch să se 
despartă) substantiv, interjecţie; un- 
derground (spectacol experimental 
referitor la filme, ziare, spectacole etc. 
neconvenţionale, experimentale de 
avangardă) — substantiv, adjectiv etc. 

Deoarece substantivul este 
considerat drept cea mai frecventă 
parte de vorbire împrumutată, cele 
mai multe discuţii se vor referi la 
schimbările morfologice în împru- 
muturile engleze. Majoritatea proble- 
melor sunt generate de diferenţa de 
gen — gramatical în română şi natural 
în engleză. Aici trebuie menţionat 
faptul că, însuşind categoria de gen, 
deschidem hotarele de întrebuințare 
corectă a numărului şi cazului, ceea 
ce duce la un alomorfism nominal 
extrem de bogat. 

Teoretic, vorbitorul nativ român, 
pronunţând substantivul, trebuie să 

fie apt de a indica corect atât forma 
lui de singular sau plural, şi implicit, 
genul acestuia, cât şi întreaga pa- 
radigmă a acestui cuvânt. Un test 
uzual pentru facilitarea determinării 
acestor categorii este prepunerea 
numeralului adjectival: un (one) şi doi 
(two) pentru substantivele masculine. 
De exemplu: sg. — un lider — pl. doi 
lideri (E one leader — two leaders); o 
(one) şi două (two) pentru cele femi- 
nine: o budincă — două budinci (one 
pudding — two puddings); un (one) 
şi două (two) pentru substantivele 
neutre: un cuter — două cutere (E one 
cutter — two cutters: 1 — ambarcaţie 
mică rapidă cu un singur catarg, fo- 
losită pentru curse scurte sau pentru 
sport nautic; 2 — ambarcaţie de pes- 
cuit; 3 — maşină de tocat utilizată la 
fabricarea mezelurilor). 

Deocamdată, unele dintre sub- 
stantivele împrumutate din engleză 
nu pot servi drept model, fapt din 
care rezidă cauzele de neîncredere, 
nesiguranţă în lipsa unui anumit gen, 
întrucât acesta nu conţine în desi- 
nenţă semnul caracteristic genului. 
Ideea respectivă este confirmată 
de cercetătoarea M. Avram": “există 
desinenţe care rămân rezervate prin 
cuvinte de împrumut”, teză susţinută 
şi de Al. Graur?. 

Tradițional, în română anumi- 
te desinenţe sunt cunoscute drept 
corespondențe a trei genuri: 

- ă pentru substantivele femi- 
nine; -u sau consoană pentru neutre 
şi masculine; -e pentru toate trei 
genurile (|. lordan?). 

Felul cum sunt tratate împru- 
muturile englezeşti în română şi cum 
are loc adaptarea lor la sistemul mor- 
fologic român necesită o cercetare 
imediată. Nu întotdeauna e posibilă 
o apropiere semantică totală la genul 
substantivului românesc. Din punct 
de vedere semantic, am constata 
următoarele: 

-— la categoria genului masculin 
se alătură substantivele animate de 
sex masculin, precum şi cuvintele 
ce denumesc inanimatele, dar, care 
prin tradiţie sau prin analogie, sunt 
considerate masculine; 

— la cele feminine se referă 
cuvintele animate de sex feminin, 


pre- cum şi cuvintele ce denumesc 
inanimatele care, prin tradiţie sau prin 
analogie, sunt considerate feminine; 

— cele neutre creează mai 
puţine dubii, incluzând clasa inani- 
matelor. 

In ciuda tuturor dificultăţilor, în 
procesul de înregistrare a categoriei 
de gen, româna are câteva reguli de 
determinare a genului caracteristice 
şi pentru cuvintele româneşti de 
origine engleză. Este vorba despre 
determinarea genului gramatical 
care se face în baza desinenţelor 
substantivelor. 

Mai jos prezentăm fenomenul 
de adaptare la această regulă: 

Prima regulă: Substantivele 
feminine nu pot avea desinenţă con- 
sonantică. Trebuie să accentuăm că 
de obicei aceste reguli, în procesul 
adaptării lor atestă unele excepţii. 
De exemplu, genul feminin rămâne 
a fi îmbogăţit de câteva desinenţe 
consonantice din engleză: 

-h în basic-English; 

-k în opera-rock; 

-m în tea-room (odaie unde se 
serveşte ceaiul); show-room; 

- s în miss, neuritis (inflamatie 
a nervilor); 

-t în Gilbert, dead-heat (cursă 
sau competiţie în care doi sau mai 
mulţi participanţi luptă pentru primul 
loc); 

-y în lady, milady. . 

A doua regulă: |n afară de 
substantivele masculine tată, popă, 
papă, vodă, vlădică toate celelalte 
substantive comune terminate în -ă 
sunt feminine. Fără nici o excepţie, 
toate anglicismele terminate în -ă se 
supun regulii respective. De exem- 
plu: acetonă, banchiză, cablogramă, 
gazolină, muscalină. 

A treia regulă: Toate substan- 
tivele care se termină în -are, -ere, 
-ire, -îre sunt feminine. Acestea au o 
frecvenţă mare în limba noastră: adul- 
terare, containerizare, compoundare, 
intervievare, paletizare, transducere, 
autoservire etc. 

Excepţie totuşi fac două angli- 
cisme, care deşi se termină în -are 
sunt neutre — hadware (partea 
electronică şi mecanică a unui sistem 

de calcul) şi software (partea logică a 
unui sistem de calcul). 

A patra regulă: Toate substan- 
tivele (şi adjectivele) terminate în -ie 
sunt feminine: aberaţie, telemetrie, 
citografie, discografie, halfie (linia 
de mijlocaş - în sport), nusie (femeie 
angajată pentru a avea grijă de copii). 

A cincea regulă: Toate substan- 
tivele terminate în -ă, ea şi ia sunt 
feminine. Cu excepţia cuvântului 
mass-media care e neutru, toate 
anglicismele se subordonează regulii 
de bază. 

De exemplu: pijama, radio-stea. 

A şasea regulă: Toate substan- 
tivele în -giu (cu accentul pe -i) sunt 
masculine. Regula nu poate fi apli- 
cată anglicismelor dacă ele nu sunt 
împrumuturi din engleză în -giu. 

A şaptea regulă: Toate substan- 
tivele terminate în -aj sunt neutre. 
Regula este respectată de anglicisme 
şi în acest sens semnalăm multe 
exemple: dopaj, clonaj, golaveraj, 
tuşaveraj, etc. 

Intre timp, unele dintre aceste 
împrumuturi îşi schimbă desinenţa 
în -are. De exemplu, dragaj devine 
dragare, linşaj devine linşare, stocaj — 
stocare. In urma acestui fenomen 
substantivele respective îşi schimbă 
genul în feminin. 

A opta regulă: Toate substan- 
tivele în -ment şi -mint sunt neutre. 
Anglicismele în română se supun 
regulii, dar ele iau numai desinenţa 
-ment: agrement, amendament, ma- 
nagement. 

A noua regulă: Toate substan- 
tivele terminate în -i, -o şi -ou sunt 
neutre. Aero-taxi, bikini, bob-slei, 
debri, scheci, pepsi etc. sunt de genul 
neutru, iar blugi, culi, dandi etc. sunt 
masculine. Anglicismele în -ou sunt 
neutre: bovindou (fereastră ieşită în 
afară în zidul unei faţade), cubilou. 

A zecea regulă: Toate substan- 
tivele cu desinenţa în -giu (cu accen- 
tul pe rădăcină) sunt neutre. Semni- 
ficativ în acest sens este cuvântul 
mai des întâlnit în lexicul vorbitorilor 
de pe teritoriul Republicii Moldova — 
potagiu. 

In final, putem constata că 
cea mai mare parte a anglicismelor 


respectă genul în limba română, dar 
sunt şi excepţii de la aceste reguli şi 
ele constituie un pericol dacă, între 
timp, numărul lor va spori. Deocam- 
dată regula a noua conţine cele mai 
multe excepții. 

După cum s-a menţionat, româ- 
na încorporează ca neutre doar 
substantive inanimate. Cu toate 
acestea, genurile masculin şi feminin, 
care, de regulă atestă substantive 
animate, conţin de asemenea şi 
unele substantive inanimate. În pro- 
cesul împrumuturilor de cuvinte noi, 
româna are tendinţa de a include 
substantive inanimate în grupul celor 
masculine, majoritatea din ele fiind 
termeni tehnici şi ştiinţifici. Ele iau for- 
ma genului masculin când cuvintele 
sunt interpretate ca termeni ştiinţifici 
şi neutru, când ele sunt folosite de 
publicul general: 

astru — aştri (masc., termen 
ştiinţific), astre (neutru, termen ne- 
ştiinţific); 

contrafort — contraforți (masc., 
termen ştiinţific), contraforturi — (ne- 
utru, termen neştiinţific). 

Problema interferenţei morfo- 
logice este încă studiată în Republica 
Moldova şi cere o atenţie cuvenită 
în cercetarea fenomenelor ce au loc 
din ultimii ani în lexicul vorbitorilor 
basarabeni . 

REZOLUŢIA 
COLOCVIULUI 
INTERNAŢIONAL 
DE ŞTIINŢE 

ALE LIMBAJULUI 


La sfârşitul lunii octombrie, la 
Suceava (România) a fost organizat 
tradiționalul Colocviu Internaţional 
de Ştiinţe ale Limbajului (CIŞL) sub 
egida Universităţii “Ştefan cel Mare”, 
Suceava; Universităţii de Stat din 
Republica Moldova; Universităţii “lurii 
Fedkovici”, Cernăuţi; Direcţiei pentru 
Cultură, Culte şi Patrimoniu Naţional 
Suceava. 

Actuala ediţie, a Vl-a, a fost 
dedicată aniversării a 80-a a profe- 
sorului universitar Eugen Coşeriu, 
lingvist de talie europeană şi mon- 
dială. 

La lucrările Colocviului au par- 
ticipat circa 200 de savanţi-lingvişti, 
profesori universitari, cadre didactice 
din România, Franţa, Germania, 
Ucraina, Republica Moldova ş.a. 
Principalele teme abordate în plen şi 
la ateliere au fost: Anul European al 
Limbilor, Carta Europeană a Limbi- 
lor Regionale sau Minoritare, Poli- 
tici lingvistice, Interferenţa limbilor 
şi alte probleme de interes major, 
teoretic şi aplicativ, privind utiliza- 
rea idiomurilor oficiale, neoficiale 
şi de circulaţie internaţională în 
unele ţări de pe Terra. 

În Rezoluţia adoptată de Co- 
locviul Internaţional s-a accentuat, 
în mod expres, că limbile minoritare 
reprezintă o bogăţie culturală incon- 
testabilă a etniilor puţin numeroase 
de pe continentul european. Aceste 
limbi urmează a fi ocrotite, dezvoltate, 
cultivate pe diferite căi, inclusiv prin 
şcolile de toate gradele. 

S-a subliniat, de asemenea, că 
reprezentanţii grupurilor etnice au nu 
numai drepturi, ci şi obligaţiuni faţă de 
limba oficială a statelor pe ale căror 


teritorii ele se află. Cu alte cuvinte, 
trebuie respectate amendamentele 
din “Carta Europeană a Limbilor Re- 
gionale sau Minoritare”, dintre care 
menţionăm: 

a) încurajarea limbilor regionale 
sau minoritare nu trebuie să se facă 
în detrimentul limbilor oficiale şi a 
necesităţii însuşirii lor (Preambul); 

b) limbile regionale sau minori- 
tare pot fi folosite în învăţământ (în 
zonele respective) fără a aduce atin- 
gere limbii oficiale a statului (art. 8); 

c) prevederile din “Carta Euro- 
peană a Limbilor Regionale sau 
Minoritare” nu pot fi interpretate ca 
implicând dreptul cuiva de a organiza 
şi realiza acţiuni “ce contravin scopu- 
lui “Cartei Naţiunilor Unite” sau altor 
obligaţii de drept internaţional, inclu- 
siv principiului suveranităţii teritoriale 
a statelor” (art.5). 

În lumina acestor documente 
este cu totul nejustificată şi anticon- 
stituţională cererea unor reprezen- 
tanţi ai grupurilor etnice din Republica 
Moldova de a legifera limba rusă ca a 
doua limbă oficială în acest stat suve- 
ran şi independent. În Republica Mol- 
dova încă nu s-a statornicit integral şi 
activ limba naţiunii titulare, majoritare, 
ea constituind circa 2 milioane 800 de 
mii de vorbitori. Revenirea la faimosul 
bilingvism “armonios” naţional-rus ar 
însemna strangularea limbii române, 
scoaterea ei definitivă din uzul oficial 
(şi nu numai!). Limba rusă trebuie 
să rămână ca limbă a grupului etnic 
respectiv din Republica Moldova, bu- 
curându-se de toate drepturile prevă- 
zute de “Carta Europeană a Limbilor 
Regionale sau Minoritare” , dar nu 
şi de privilegiul de a obţine statutul 
de a doua limbă oficială (de stat). In 
nici o ţară suverană şi independentă 
o limbă minoritară sau regională nu 
pretinde a deveni limbă de stat. 


Prezenta rezoluţie a fost adoptată 

la şedinţa finală a Colocviului Internaţio- 
nal de Ştiinţe ale Limbajului. 
21.10.2001, Suceava 

lulian FILIP 


TRANSPLANT 


Cât e rana deschisă 
uitaţi-vă şi vedeţi 
ce e înăuntru, 

ce arde, 

ce ţine 

în mine 

vrerea să mai ies 
de sub bisturiu, 
cusut, 

înnoit, 

să mai fiu 

ce n-am fost — 

cu inima altuia... 
Dar dacă 

şi la cap 

tot astfel se umblă? 
Cu inima 

şi mintea străină 
cum să ţi se pară 
că tot tu revii la viaţă ? 


CUM SE MAI ŢINE 


Vai, Doamne, cum se mai ţine 
pământul de rădăcina 
copacului prăbuşit! 

Golul imens, 

groapa zdrelită 

parcă-i o gură larg deschisă, 
un strigăt mut disperat 
spre ceruri... 

Chiar dacă se îndură 
careva de pe acolo, 

chiar dacă se mai dă 

în plâns careva, 

chiar dacă plouă, 

strigătul acelei gropi 
rămase 

după prăbuşirea copacului 
nu se domoleşte... 
„„„Sădeşte cineva, 

se întâmplă un puiet 

în rana deschisă 

şi... se trece?.. 

disperarea trece?.. 

„„„Cum se mai ţin gândurile 
de urmele 

celui plecat!.. 


29 noiembrie 2001 


DE FAŢĂ CU DOUĂ LUMÂNĂRI 


Bună ziua, tăcuto... Nu te-am visat demult — 
te-am gândit îndurerat-luminos în fiece zi. 
De pretutindeni te auzi, de peste tot te ascult. 


Parcă-ai mai fi. Ori... parcă n-aş fi... 


SPĂRGĂTOR 


Mi-s toate buzunarele pline de chei. 
Totuna: mai multe-s lacătele. 
Nedesluşite-or rămâne şi peste anii mei, 
precum mi-s păcatele — 

iertatele... neiertatele... 


TU-U?.. 


Mi-ai dăruit 

un perete-nflorit, 

pe care sufletul meu 

îşi trage sufletul... 

Ai deşteptat culorile amorţite, 

strivite de zidul lung 

de-a lungul căruia 

nu am plâns, 

nu tot drumul am plâns... 
Pur şi simplu ochii îmi erau 
tot pe negru-roşul 

mustind dintre pietrele 
clăditei în zid, 

dar nu mănăstire-a lăsat — 
un zid lung, 

de-a lungul căruia 

se merge, 

se tot merge, 

dar se şi plânge... 

Nu s-a terminat zidul 

nici negru-roşul 

mustind dintre pietrele 
despărţitoare 

de cea care altfel trece 
acum... 

Dar, 

ca nişte muguri 

într-o frântură de primăvară, 
s-au desfăcut culorile uitate, 
iar între toate — 

mărul... 

Din nou?.. 

Mi-l întinzi 

sângerând de muşcătura ta 
şi mai vreau 

să fiu, 

mai vreau să citesc 
dulce-amarul 

seminţelor mărului, 
mărului 

împlinit-împărţit 

deodată 

într-un crâmpei de primăvară 
la încheiatul toamnei... 

Nu te grăbi să o-nchei: 
iarna-i alături... 

Pe urmă 

urmează 

primăvara 

în tot largul ei, 

în tot largul tău — 

precum ţi se cuvine. 


27 noiembrie 2001 

MĂRUL AMEŢIT 


1. GURĂ DE MĂR 


Gură de măr împărţită la doi... 
Dulcele-dulce unde ne duce? 
Gura de măr, făcătoarea de noi... 
Dulcele-amar, amarul cel dulce... 


Gură în gură-ntr-o gură de măr, 
lângă-o sămânță dulce rotire. 
Gură în gură-ntr-o poală de cer, 
lângă un măr uşoară-ameţire... 


Gură de măr împărţită la doi, 

gură de măr ce ne adună — 

noi pe sub mere, în miez de măr noi... 
Cât măr ajunge să fim împreună? 


Ne-ntâlnim într-un măr 
sub un cer rotitor 
ameţiţi într-un dulce 
ce nu mai sfârşeşte — 
ce frumos e prin cer 
să pluteşti lin, uşor 

şi s-aduni, şi să-mparţi 
du-mne-ze-ieşte! 

Cât o fi şi-o fi să fim 

într-un măr, ce nu-i cât lumea, 
încercăm să ne iubim 
ca-ne-lu-mea ori ca lumea... 


15 noiembrie 2001 


2. GURA LUMII PE GURA DE MĂR 


E viermele, 

traversând mărul 

pe dinăuntru, 

săpând dulci tuneluri 
ameţitoare! 

Pe lângă tuneluri dulci 
buzele tale 

taie cărare de foc... 

E şarpele, 

înconjurând mărul 

în toată afara! 

Dinţii mei retează 

durut 

crestele sângerânde-ale 
flăcărilor... 

Doar gura lumii e cea 
care otrăveşte 

tot ce se poate-ntâmpla 
înăuntrul dulcelui, 

în afara întrebării... 


20 noiembrie 2001 


3. BIBELOU FRAGIL ÎNTREBĂTOR 


Cum ti-i 

să ştii 

ce dor mi-i 

de tine?.. 

Mi-i teamă de răspunsul tău... 
Dar... oricum... 
spulberase-vor toate... 
Totuşi... 

cum ti-i 

să ştii 

ce dor mi-i 

de tine? 


23 noiembrie 2001 
Răspuns 


Bine-e-e-e... 


Limba Ramnână 


Eugen DORCESCU 
Timişoara 


2000 


1 
Inscripţie pe un mausoleu. 
“Doar eu, doar eu, doar eu, doar eu...” 
Acelaşi eu care, sărmanul, piere, 
Ca frunzele sau ca o adiere. 
Dar, cât îi pare lui cum că există, 
Se-nghesuie, se sfâşie, insistă, 
Se-aşază-n faţă, rupe, dă deoparte, 
Grăbit spre-a-se-ntâlni cu neagra moarte 
Şi-uitând (dorind să uite) că, mereu, 
S-a frământat într-un mausoleu, 
Că, orice-ar face, totu-i în zadar, 
Că eul lui e jalnic şi hilar: 
Cadavru-n mausoleul planetar. 


2 


Inscripţie pe-un straniu monument: 
“Să facem totu-n ultimul moment!” 
Un monument original, ce pare 

El însuşi vanitate şi ratare. 

Or, dimpotrivă, nu-i lipsit de vlagă 
(Vigoare negativă, dar întreagă!), 

El dăinuie, el creşte, el pătrunde, 
Insidios şi tulbure, oriunde. 

Şi are-o evoluţie ciudată: 

Zidirea lui e invers cimentată, 
Clădind o năruire, un pustiu, 

Pe care scrie clar, ca pe-un sicriu: 
“Noi ştim să facem totul prea târziu...” 


3 


Inscripţie pe-analfabeta sapă: 
“Zadarnic muşti din lutul fără apă!” 
Ştiuletele, şi spicul, şi păstaia 
Aşteaptă-acel suport al vieţii — ploaia. 
Tânjesc să le cutreiere prin vine 
Rapidul şipot, care nu mai vine... 
De-o vreme, legănată pe spinare, 
Sărmana sapă iese la plimbare, 
Alături de-anacronice surate, 

Prin lanul de-un hectar şi jumătate, 
Unde lăstari cât degetul se-apleacă 
Spre glia pârjolită şi săracă. 
Scripturile avertizează: Cerul 

Va apăsa deasupra ta, ca fierul, 

Şi vei avea drept sprijin, sub picioare, 
Pământul de aramă arzătoare. 

Te-ai tot jucat de-a plata şi răsplata: 
Funebra sapă-şi caută lopata. 


4 


Inscripţie pe casa de la ţară: 

Decazi, sau înfloreşti în primăvară? 
Zambile, spânz, bujori lângă fântână 
Ridică şi-azi privirea din ţărână? 

Şi țesătura ţarinii vecine 

E-un rai de cârligei şi de caprine?... 
Dintotdeauna spre întotdeauna, 
Pluteau pe râu când soarele, când luna 
Şi brazde moi, în boare diafană, 
Curgeau, din infinit, către Poiană... 
Otrava amintirii? Nostalgie? 

Nimic. Numai dezmăţ şi sărăcie. 
Acelaşi infiltrat de vorbe goale, 
Scursoare din ecrane şi jurnale, 
Aceleaşi arătări humanoide, 
Diseminate-n găşti şi în partide. 

Râu mort. Deal sterp. Arinul şi stejarul, 
Târâţi spre birt, cu umărul sau carul, 
Intr-un cuvânt: Aceeaşi tevatură, 

Unde se bea, se minte şi se fură... 

Şi-n mijloc — tu, căsuţă de la ţară, 
Strămoş defunct, care-a uitat să moară. 


5 


În ziua care vine, care pleacă, 

In noaptea de coşmar, insomniacă, 

Un glas şopteşte: “Totul e o joacă”. 

Ce straniu glas! El însuşi ţi se pare 
Hazliu şi, totuşi, plin de-nfiorare. 
Animă dealul, valea şi câmpia, 

Işi strigă peste urbe veselia: 

“Veniţi, să ne jucăm de-a sărăcia!” 

Vrei sau nu vrei, te prinzi în ampla horă. 
Vârtejul ei, şi ritmul te devoră, 

O gheară îţi înlănţuie mijlocul 

Şi-ţi intră în rărunchi. Aşa e jocul... 
E-un dans care-şi contemplă degradarea, 
Râzând intens, cu muntele, cu marea: 
“Veniţi, să ne jucăm de-a disperarea!” 


6 


Inscripţie pe-un nesfârşit proiect: 
“Abject. Abject. Abject. Abject. Abject.” 
Sub, repezite, lăncile de ploaie, 

Scot sărăntocii resturi din gunoaie, 
Şi-mpart un ciob de os, un colţ de pâine, 
Cu hoitul hămesit al vreunui câine. 

O lume subterană, în sporire, 

Are sălaş prin ganguri, cimitire, 

In gară, pe maidane, prin canaluri, 
Departe de-adunări, cancanuri, baluri, 
Departe şi de cozile la care 

Primesc bătrânii câte-o amânare. 

Nu-i nimeni vinovat. Aşa ni-e scrisa. 

Dar chipul, ros de vremuri, plânsu-mi-s-a 
Când îl zăresc cum, delirant, îşi duce 
Destinul amânat lângă o cruce. 

Scriptura spune: Strângi exact ce sameni. 
Pe-ogoare cresc ciulinii tot mai zdraveni 
Şi-agonizează câini şi infraoameni. 


7 


Inscripţie pe-amurgurile din nişe: 
“E arhiplină urbea de afişe”. 

In piaţă — haos. Lume peste lume, 
Copii în zdrenţe, râuri de legume, 
Gogoşi, banane, kiwi, mături, miere, 
Lăptari, interpelări, grătare, bere, 
Hârtoape, câini, rachiu, învălmăşeală, 
Lucidul soare-n ziua infernală, 
Injurături, şoferi care-şi îndoaie 
Şi-şi scaldă limuzina prin noroaie. 
Pe scurt: Tablouri frânte şi piezişe, 
Sub policroma curgere de-afişe, 
Sub spadele amurgurilor din nişe... 
Ermetice armuri. Ele ştiu bine 

Cum cad cetăţi şi-mbobocesc ruine, 
Cum se sfărâmă, lin, în veşnicie 
Priveliştea ce pare-atât de vie. 
Prezente sunt. Zadarnic le ignoră 
Viaţa — vierme orb, ce ne devoră. 

Lidia UNGUREANU 
Chişinău 


AZI, MÂINE ... 


Nimic nu doare, nu dezvăluie brusc, 

Nici sparge acest vas de indiferenţă totală 

Cu ochi trufaşi, împodobiţi ca pentru sicriu. 

Poate doar banul ce hălăduieşte schimbător 

aici unde inhibată mă amestec printre străini 

ca grâul cu neghina ce-şi laudă roada subtilă. 
Logodită cu lanţul şi cuşca monstrului 

mă scutur de rugină, de amețeli, de cruzime. 
Adevărul îmi încrestează fruntea şi soarta 
sărutându-mi gura cetluită cu plumb. 

Odraslă a renaşterii — sunt urmărită, adorată 

de himere, umbre, binefăcători anonimi, 

de hoţi ce se plâng de răul hoţilor. 

Acest oraş canibal vrea să-i cazi în genunchi, 

să te arunci de foame sub trenul Chişinău-Bucureşti 
lăsându-ţi capul amanet la o margine de drum. 

Să cerşeşti, să te spânzuri de un felinar cu becul spart, 
să apari ca Eva defilând în faţa Parlamentului... 

Trec printre nevăzători — făclie aprinsă în plină zi. 

Azi, mâine irozii vor păşi — şi peste acest sacrificiu. 
Clopotul deşteptării va suna zadarnic în ochii sărmanului 
ca cei trei bănuţi devalorizaţi ce fug rostogol pe trotuar... 


IPOSTAZĂ DE TAINĂ 


Să te blestem 
ţărână de zbucium, 
Să te uit? 
Dar cum să te blestem, 
Cum să te uit?! 
De-aş putea, te-aş ridica, Basarabie, 

în braţe ca pe un pom. 
Să te scutur de străinime, 
să te trezesc! 
a De-aş putea! 
Imi ţiuie Siberia în creier — 
sunt un prins în sarcofagul imperiului 
ce s-a închis ca o explozie de-asupra unui câmp 
înflorit... 


Cum să plângi?! 
Pe cine să chemi? 
Nici să trăieşti — nici să mori. 
Noaptea tresar de împuşcături, 
de vaiete, de sudalme, de presupuneri... 
Viaţă, cât eşti de scumpă! 
Când nu-s decât o răsuflare uitată 
la ghețarii sârmoşi 
pe care s-au cocoţat doi 
într-o ipostază de taină: 
unul — de la est, altul e de la vest — 
un limax şi un şvab. 
— Bună dimineaţa, tovarăşi! 
Doriţi o cafea?! 


TURNUL DE AUR 


Sunt femeia de aer şi vânt. 

Trupu-mi e vulcan, inima-mi sfârâie. 
Gura - pustiu de cuvinte. 

Ador în taină pe bărbatul nopţii — 

o întrebare fără răspuns 

ce îmi dăruie din plin nesiguranța, 
insomnia de opal şi spulberă 

stibla de busuioc din lăicerul în care 
viaţa se joacă frumos cu moartea. 

Doar el îmi stinge aleanul şi visele. 

Doar el mă îmbracă în amăgiri 
aruncându-mi în ochi aşchii de smarald. 
Şi eu mă las îmbrobodită uşor 

ca un infirm bulgărit de toţi. 

Imbrăţişez cu bucurie şi sărut pe bărbatul nopții, 
şi intru în sufletul lui colţuros 
îngenunchind în turnul de aur al iubirii 
din care încă nici o femeie n-a coborât... 


CINEVA 


Pletele-mi de fir electrizează brusc 
privirea de argint a şarpelui 

hrănit cu minciuni şi urât. 

La un pol al universului 

cineva îmi spune că am ochii frumoşi. 
Bucureştii — satelit ce fumegă în noapte 
aşteaptă să-ţi declar 

că sărutul tău întâmplător 

s-a spânzurat la chindie 

de pieptu-mi boltit — ţărmure de cristal. 
Luna spintecă furioasă 

inima mea solitară ca un sfeşnic. 
Aiurind, îngerul iubirii aşterne peste ea 
valuri de piatră în creştere... 


EGOISM PRIMAR 


— Plângeţi, femei! 

Templul în care veţi intra — fumegă himeric 
risipind umerii mei de dropie arhaică. 

lrişii ce-i ascund în munţi de amintiri 
citiţi-i ca pe un jurnal isteric. 


Grăbiţi-vă, trageţi clopotele 

pentru sufletu-mi dur ca adevărul — 
amfibie fabuloasă 

ce iese din plasa tăcerii — 

pisc abrupt despicând mărul. 


Bucuraţi-vă nu e potop — 

Fuge întunericul din mine. 

Prindeţi-mi în orbite făclii de Paşte, 

florile cerului, corăbii de vis — 

trupul meu înviat bucuria pământului naşte. 


Ah, strangulaţi-mă, femei! 

Cu fir de mladă, cu foi răvăşite de nuc. 
E doar al meu capricornul 

ce se îneacă cu zile 

în marea de erori ce i-o aduc... 

EXAMENUL DE BACALAUREAT LA LIMBA 
ŞI LITERATURA ROMÂNĂ - O INOVAȚIE ÎNTRU 
SATISFACEREA AŞTEPTĂRILOR 


PROGRAMA PENTRU EXAMENUL NAŢIONAL | 
DE BACALAUREAT LA LIMBA ŞI LITERATURA ROMÂNĂ, 
SESIUNEA IUNIE 2002 


I. CADRUL CONCEPTUAL 
1.1. Statutul disciplinei în examenul de bacalaureat 


În sistemul de evaluare finală, examenul de bacalaureat la limba şi 
literatura română este deosebit prin importanţa pe care o are în aprecierea 
performanţelor elevului la capitolul cunoştinţe, achiziționarea de competenţe/ 
abilități, exprimarea şi argumentarea de atitudini. 

Limba şi literatura română are, în cadrul sesiunii de Bacalaureat, statut de 
disciplină obligatorie de examen, la care se susţine o probă scrisă cu o durată 
de trei ore astronomice (180 de minute). 

Este de reţinut că, în reţeaua disciplinelor de bacalaureat, nota obţinută la 
examenul de limba şi literatura română are o pondere de 1/5 (20%) din media 
generală a examenelor la fiecare profil. 


1.2. Notă de prezentare 
+ Scopul programei 


Prezentul document constituie o esenţializare a listei obiectivelor şi con- 
ținuturilor din Curriculum-ul de limba şi literatura română pentru învăţământul 
liceal. Programa are statut de document reglator şi normativ, purtând un ca- 
racter de obligativitate. 

Documentul se adresează, în primul rând, specialiştilor de limba şi lite- 
ratura română, precum şi absolvenţilor din învăţământul liceal. El îşi propune 
drept obiectiv de bază să ofere profesorului informaţie relevantă despre noua 
modalitate de organizare şi desfăşurare a examenului de bacalaureat la limba şi 
literatura română, sesiunea iunie 2002. Prin unele detalii semnificative, modele 
concrete de evaluare, se urmăreşte direcționarea şi pregătirea candidaţilor 
pentru susţinerea cu succes a examenului de final al unui ciclu educaţional. 


* Noutatea programei 


Actualul document este diferit de programele anterioare prin faptul că 
fundamentează o nouă viziune asupra evaluării la limba şi literatura română. 
Această modalitate presupune formularea obiectivelor examenului de bacala- 
ureat în spiritul Noului Curriculum de liceu şi vizează evaluarea cunoştinţelor/ 
abilităţilor de interpretare a textelor de diferite tipuri şi de înţelegere a fenome- 
nului literar, în ansamblu, axându-se, în contextul învăţământului formativ, pe 
studiul valorilor literare şi nu pe cel al procesului istorico-literar. 

Astfel, se intenţionează realizarea obiectivului curricular de referinţă: 
formarea elevului cititor, receptor pertinent al textului şi modelator avizat 
al diverselor situaţii de comunicare. 

Materia de limba română va fi vehiculată în examen conform principiului 
abordării limbii din perspectiva comunicativ-funcţională. Numărul de itemi, ce 
vizează limba română, va fi determinat, în test, de numărul de ore propus la 
disciplină, în raport cu numărul de ore la literatură: 1/3 — limbă şi 2/3 — literatură. 

Deoarece curriculumul liceal are, în general, o structură concentrică, eva- 
luarea gradului de interpretare şi înţelegere a fenomenului literar va presupune 
următoarele aspecte: 

1. O explicaţie de ansamblu asupra conceptului de literatură. 

2. O interpretare a textului literar cu deschidere spre analiză, din perspec- 
tiva nivelurilor structurale, ce implică şi faptele de limbă/ stil: 

a) fonologic/ sonor; 

b) lexical/ morfo-sintactic; 

c) logico-semantic. 

3. O reluare a acestei perspective structurale cu deschidere spre parti- 
cularităţile de gen/ specie. 

4. Accentuarea semnificației acestor particularităţi în funcţie de curentele/ 
şcoală/ ideologie literar(ă). 

5. Reflectarea anumitor particularităţi lingvistice/ structurale specifice 
textului literar (din mai multe perspective) în operele concrete ale unor autori 
studiaţi din diferite unghiuri. 

In acest sens, obiectivele de evaluare vor fi construite astfel, încât să 
cuprindă diverse aspecte ale fenomenului literar şi spectrul de texte întrunite 
în conceptul de literatură. 

Obiectivele fiind prioritare, iar conținuturile recomandate, programa de 
bacalaureat îşi propune să testeze, în general, cunoştinţele căpătate şi, în 
special, capacităţile şi competențele obţinute în anii de studiu. 


Nota Bene. 

O condiţie inedită a examenului la limba şi literatura română, sesiunea 
BAC- 2002, este de a propune spre interpretare texte poetice, la prima vedere, 
în scopul verificării abilităţilor de lectură ale candidaţilor. Alte tipuri de itemi 
vor fi formulate astfel încât să presupună realizarea de obiective şi nicidecum 
acoperirea unor conţinuturi (opere concrete/ autori indicaţi). 


II. OBIECTIVELE DE EVALUARE ÎN CADRUL EXAMENULUI 


1. Să utilizeze corect limba română, exprimându-şi mesajul coerent, într- 
un stil funcţional adecvat; 

2. să identifice, într-un text, faptele de limbă, stil, structură; 

3. să analizeze un text artistic, aplicând cunoştinţele de teorie literară; 

4. să identifice, într-un text, modalităţile de caracterizare a personajului; 

5. să comenteze procedeele/ modalităţile de caracterizare a unui personaj 
într-un anume text; 

6. să comenteze modalităţi de expunere într-un text artistic; 

7. să recunoască particularităţile de gen/ specie ale unui text; 

8. să elaboreze texte în conformitate cu parametrii indicaţi (vezi Modele 
de test); 

9. să elaboreze diferite tipuri de compuneri: rezumat, comentariu, analiză, 
sinteză, caracterizare de personaj, de utilitate socială (cu respectarea conven- 
iilor specifice acestui tip de compoziţie: conţinut/structură adecvată); 

10. să încadreze operele literare ale unor scriitori studiaţi în contextul 
ideologiilor şi al curentelor literare; 

11. să interpreteze textul artistic la toate nivelurile limbii: fonetic/grafic, 
lexical, gramatical; 

12. să integreze, în textele elaborate, referinţe critice, motivându-şi opinia. 

Notă: Lista obiectivelor de evaluare este valabilă pentru ambele profiluri. 
Extinderea de cunoştinţe, capacităţi şi competenţe se va face, la nivel de itemi, 
în test: conform principiului numeric şi al gradului de complexitate. 


III. CONŢINUTURI PENTRU EVALUARE 
III.1. Noţiuni de teorie a literaturii 


* Raportul dintre literatură şi textul literar; 

+ genul/specia literară: epic (basmul, nuvela, romanul), liric (elegia, pas- 
telul, meditaţia, rondelul, sonetul, glossa), dramatic (drama, tragedia, comedia) 
şi organizările specifice ale acestora; 

* curent/şcoală/ideologie literară: clasicism, romantism, realism, simbo- 
lism, expresionism; 

* particularităţi de gen/specie/curent ale textului literar; 

+ limbaj poetic, stilistică, figuri de stil; 

+ teme şi motive literare; 

* personaje literare, tipologii, modalităţi de caracterizare; 

* noţiuni de critică/istorie/teorie literară. 


III.2. Modalităţi/mijloace de operare cu textul 


Expresivitatea/resursele stilistice ale vocabularului; 
axa lexicală; 
câmpurile lingvistice; 
elaborarea textelor cu destinaţie specială (compunerile de utilitate 
socială: cererea, procura, demersul, procesul - verbal, curriculum vitae); 
+ valorile timpului şi ale spaţiului artistic (cronotopul); 
* structura textului: nivelurile fonologic/morfo-sintactic/semantic; 
+ caracterizarea personajelor; 
+ recunoaşterea mărcilor stilistice ale textului artistic în funcţie de curentul 
literar; 

* textul critic (metaliterar); 

* prezentarea monografică a unui scriitor: etapele creaţiei, texte de 
referinţă, clasificarea lor după gen/specie/tematică/motive, exprimarea ideilor 
personale referitor la interpretările critice ale fenomenului literar. 


lll.3. Perspective în abordarea textului literar 


1. Texte ale autorilor de referinţă studiate din perspectiva teoriei/ structurii/ 
genului/ curentului; 

2. texte analizate, la prima vedere, din perspectiva teoriei/ genului/ cu- 
rentului. 


IV. STRUCTURA PROBEI DE EXAMEN 


Deşi condiţiile evaluării includ două profiluri (umanist/ real), totuşi proba 
de examen va fi concepută după aceeaşi structură, având însă, de la un profil 
la altul, conţinut diferit (vezi Modele de test). 

Pentru realizarea fiecărei secvenţe a testului va fi rezervat un număr 
anumit de puncte, consemnat pe foaia de examen, concretizat apoi în baremul 
de corectare şi notare, destinat comisiei de verificare. 

Formularea subiectelor din probe se va face pe baza obiectivelor pro- 
gramei pentru examen, derivate din cele de referinţă, selectate din Curriculum 
Naţional, Programe pentru învățământul liceal, Aria curriculară: Limbă şi comu- 
nicare, Limbă şi literatură română (Ordinul ministrului nr. 13/1 din 27.07.1999). 

In Curriculum Naţional se stabileşte că scopul general al studiului limbii şi 
literaturii române în liceu îl constituie formarea şi dezvoltarea culturii comuni- 
cării prin stăpânirea resurselor limbii, a culturii literar-artistice, prin cunoaşterea 
valorilor literare şi interpretarea fenomenelor literare. Centrarea pe obiective 
face ca elevul, pe parcursul anilor de liceu (clasele a X-a, a XI-a, a XII-a), în 
demersul educaţional la limba şi literatura română, să fie angajat într-un proces 
de interpretare a textelor literare/ nonliterare, a situaţiilor de comunicare din 
perspectiva comunicativ-funcţională. Drept urmare, programa pentru examenul 
de bacalaureat pune accentul pe evaluarea unor capacităţi de receptare/ inter- 
pretare a mesajului elaborat, potrivit normelor de exprimare scrisă, ce trebuie 
să le posede un absolvent de liceu. 


PROFIL UMANIST:  5ore/săptămânal; total: 480 de ore. 


Proba se va constitui din trei secvenţe relevante şi va urmări realizarea, 
cel puţin, a 1/3 din obiectivele de evaluare. Testul de la acest profil va conţine 
mai multe sarcini de lucru (2-3), o extindere a aplicării noţiunilor de teorie literară 
şi un volum mai mare al lucrării. 

Secvența | a testului este destinată înţelegerii şi interpretării unui text la 
prima vedere. Pe baza acestuia, se vor formula un număr de 10-12 itemi care 
să vizeze înţelegerea şi interpretarea unei opere/ fragment de text pe diferite 
niveluri de receptare din perspectiva comunicativ-funcţională. 

Secvența a ll-a a testului se referă la elaborarea unei compuneri / eseu 
structurat pe baza unor anumite repere: caracterizarea unui personaj dintr-un 
text literar studiat sau la prima vedere, prezentarea, în paralel, a două perso- 
naje selectate din opere de diferite genuri şi specii; prezentarea evoluţiei unui 
personaj/ unui cuplu de personaje dintr-o operă literară sau fragment propus, 
operarea cu două texte literare studiate prin identificarea şi comentarea simili- 
tudinilor de diferit tip; dezvoltarea unei idei, argumentarea unui punct de vedere 
critic/ propriu, referitor la o operă studiată, prezentarea monografică a creaţiei 
unui scriitor/ a unei opere “la alegere” etc. 

Secvența a IIl-a a testului conţine redactarea unui text funcţional, în 
conformitate cu anumite cerinţe propuse. 


PROFIL REAL:  4ore/săptămânal; total: 384 de ore. 


Proba se va compune din trei secvenţe. Prin aceste părţi componente se 
va urmări realizarea obiectivelor de evaluare, avându-se în vedere specificul 
profilului: numărul mai mic de ore, limitarea ariei de conţinut, asigurarea unui 
grad sporit de accesibilitate, dominanta fiind înţelegerea şi comentarea mesa- 
jului global al textului în bază de motive şi figuri de stil. 

Secvența | a testului este destinată înţelegerii şi interpretării unui text la 
prima vedere. Pe baza acestuia, se vor formula un număr de 8-10 itemi care 
să vizeze înţelegerea şi interpretarea unei opere/ fragment de text pe diferite 
niveluri de receptare din perspectiva comunicativ-funcţională. 

Secvența a Il-a se referă la redactarea unui text coerent / microeseu 
structurat de 15-20 de rânduri care să presupună realizarea unor astfel de 
compoziţii ca: raportarea unui personaj literar la particularităţile curentului/ ti- 
pului/ genului în care se înscrie, realizarea unei schiţe de portret (în baza unor 
trăsături distincte, atestate în fragmentul propus), argumentarea apartenenţei 
unui text la specie/ gen/ curent literar; susţinerea argumentată a unui punct 
de vedere critic/ personal despre semnificaţiile unui aspect al operei propuse 
spre analiză (o operă studiată). 

Secvența a lll-a a testului conține redactarea unui text functional, în 
conformitate cu anumite cerințe propuse. 


Nota Bene. 

Pentru o rezolvare ideală a sarcinilor de lucru se acordă 100 de puncte. 
Din ele, pentru redactarea eseului sau a microeseului structurat şi a itemilor 
cu răspuns scurt din prima secvenţă a testului se dau 20 de puncte (pentru 
ambele profiluri). 


MODELE DE TESTE 


NOTĂ: Modelele propuse pentru examen vor păstra, în cazul ambelor 
profiluri, structura din trei secvențe. ltemii însă urmează să varieze în functie de 
profil şi timpul real de efectuare a lucrării. Testele din Programă sunt propuse 
pentru sugestii de lucru, de aceea conţin un număr mai mare de itemi. 


Ministerul Învăţământului 
Probă scrisă la limba şi literatura română 


Bacalaureat, sesiunea iunie 2002 Profil umanist 
* Toate subiectele sunt obligatorii. 
+ Timpul efectiv de lucru este de trei ore astronomice (180 de minute). 


SUBIECTUL | (44 puncte) 
Scrie, pe foaia de examen, răspunsul la fiecare dintre cerinţe, pentru 
a demonstra înţelegerea textului de mai jos: 


SĂ NE IUBIM CA FLORILE 


Să ne iubim ca florile O, tu, cuvântule, 

în noi înşine din care se naşte 

Să creştem pe ramura întreg viitorul. 

vie a cuvântului _ o. | 

Eu sunt A Să ne iubim ca florile 

petala strigării, în noi înşine 

tu eşti U în voi înşivă 

friguroasa floare în ei Înşişi, | 
ca florile, numai ca florile, 

Să ne iubim ca florile flori dalbe, 

în noi înşine flori de măr. 

ca litere singure o , 

în interiorul cuvântului. (Nichita Stănescu) 


1. Subliniază cu o linie dreaptă, în textul poeziei, axa lexicală (3 lexeme) 
a unui cuvânt din titlu (3 puncte). 

2. Determină timpul verbelor din poezie, explicând, în 2 enunţuri, valoarea 
lor stilistică (3 puncte). 

3. Explică, prin 3 argumente, valoarea stilistică a pronumelor din poezie 
(3 puncte). 

4. Identifică motivul principal al poeziei, explicând, în 3 enunţuri, sugestia 
lui (4 puncte). 

5. Scrie 2 motive subordonate celui principal, explicând, în câte un enunţ, 
semnificaţia lor (4 puncte). 

6. Explică, în 3 enunţuri, funcţia versului iniţial al fiecărei strofe din poezie 
(3 puncte). 

7. Intitulează fiecare strofă cu un titlu-simbol, argumentându-l, în câte un 
enunţ pentru fiecare secvenţă (4 puncte). 

8. Identifică 2 metafore din prima strofă, comentând, în câte un enunţ, 
sugestia lor (4 puncte). 

9. Identifică, în poezie, 2 figuri de stil ce conţin lexemul “cuvânt” (4 puncte). 

10. Comentează, în 4 enunţuri, starea de spirit a eu-lui liric (4 puncte). 

11. Determină genul şi specia textului, enumerând câte două trăsături 
definitorii pentru fiecare (4 puncte). 

12. Relevă, în 3 enunţuri, semnificaţia finalului poeziei pentru mesajul ei 
global (4 puncte). 


SUBIECTUL AL II-LEA (26 puncte) 
Caracterizează, într-un eseu de 1,5-2 pagini, personajul din frag- 
mentul dat: 


“Sufletul îi era pătruns de fericire. Parcă nu mai râvnea nimic şi nici nu 
mai era nimic în lume afară de fericirea lui. Pământul se închina în faţa lui, tot 
pământul ... Şi tot era al lui acuma ... 

Se opri în mijlocul delniţei. Lutul negru, lipicios, îi ţintuia picioarele, îngre- 
unându-le, atrăgându-l ca braţul unei iubite pătimaşe. li râdeau ochii, iar faţa 
toată îi era scăldată într-o sudoare de patimă. II cuprinse o poftă sălbatică să 
îmbrăţişeze lumea, s-o crâmpoţească în sărutări. Intinse mâinile spre brazdele 
drepte, zgrunțuroase şi umede. Mirosul acru, proaspăt şi roditor îi aprindea 
sângele. 

Se aplecă, luă în mâini un bulgăre şi-l sfărâmă între degete cu o plăcere 
înfricoşată. Mâinile îi rămaseră unse cu lutul cleios, ca nişte mănuşi în doliu. 
Sorbi mirosul, frecându-şi palmele. Apoi, încet, cucernic, fără să-şi dea seama, 
se lăsă în genunchi, îşi cobori fruntea şi-şi lipi buzele cu voluptate de pământul 
ud. Şi-n sărutarea aceasta grăbită simţi un fior rece, ametitor... 

Se ridică deodată ruşinat şi se uită împrejur să nu-l fi văzut cineva. Faţa 
însă îi zâmbea de o plăcere nesfârşită.” 

(Liviu Rebreanu, lon). 


În eseul tău vei realiza următoarele condiţii: 
1. Stabilirea şi motivarea, prin două argumente, a tipului de personaj (16 
puncte); 
“participarea la acţiune, principal/ secundar/ episodic (acest reper e 
valabil în cazul când se propune o operă epică studiată. (4 puncte); 
*individual/ colectiv (4 puncte); 
“raportarea la formula estetică (clasică/ romantică/ realistă/ natura- 
listă/ etc) (4 puncte); 
“raportarea la temă/ motiv (4 puncte); 
2. identificarea a două trăsături fizice şi a două trăsături morale (2 puncte); 
3. precizarea a două modalităţi de caracterizare (2 puncte); 
4. identificarea a două figuri de stil şi a funcţiei acestora în caracterizarea 
personajului (2 puncte); 
5. demonstrarea, prin două argumente, a semnificației gestului simbolic 
din finalul fragmentului (2 puncte); 
6. formularea unei concluzii referitoare la modelul uman reprezentat de 
personaj (1 punct); 
7. realizarea unei trimiteri asociative la un personaj similar (1 punct). 


SAU 
Prezintă, într-o compoziţie de 1,5-2 pagini, o operă de referinţă a 
unui autor studiat în clasa a XII-a. 

Realizează sinteza, valorificând următorii parametri: 

1. Încadrarea operei comentate în epoca literară (2 puncte). 

2. raportarea lucrării la alte texte semnificative din creaţia scriitorului (2 
puncte). 

3. prezentarea temelor/ motivelor predilecte în creaţia scriitorului (3 
puncte). 

4. comentarea universului operei. Compoziţie — arhitectonică/ particulari- 
tăţi de structurare a temelor/ motivelor/ liniilor de subiect/ personajelor/ modalităţi 
de realizare artistică (14 puncte). 

5. importanţa acestei opere pentru creaţia autorului şi, respectiv, pentru 
literatura română (2 puncte). 

6. reperarea adecvată pe interpretări critice (3 puncte). 


SUBIECTUL AL III-LEA (10 puncte) 


Te numeşti Mihai/ Mihaela Negruţă, ai absolvit Liceul Teoretic “Mihai 
Eminescu” din municipiul Bălţi şi locuieşti pe strada Vasile Alecsandri, 
la numărul 77. Redactează, pe o pagină din caietul tipizat, o scrisoare 
adresată conducerii ziarului local “Curierul de Nord”, în care-ţi exprimi 
recunoştinţa pentru bursa acordată în vederea continuării studiilor. 


Atenţie! Scrisoarea ta trebuie : 

*să utilizeze convențiile specifice unei scrisori de mulţumire (4 puncte). 

*să aibă conţinutul şi structura adecvate (4 puncte). 

*să respecte normele de exprimare, de ortografie şi de punctuație (2 
puncte). 


Nota Bene. 

Pentru redactarea eseului şi a itemilor cu răspuns scurt din prima 
secvenţă a testului vei primi 20 de puncte: 

“organizarea ideilor în scris (4 puncte). 

utilizarea limbii literare (4 puncte). 

“aptitudini de analiză şi interpretare critică (3 puncte). 

“ortografia (3 puncte). 

*punctuaţia (4 puncte). 

*aşezarea în pagină, respectarea limitelor spaţiale (2 puncte). 


Vă dorim succes! 


Ministerul Învăţământului 
Probă scrisă la limba şi literatura română 


Bacalaureat, sesiunea iunie 2002 Profil real 
+ Toate subiectele sunt obligatorii. 
+ Timpul efectiv de lucru este de trei ore astronomice (180 de minute). 


SUBIECTUL | (48 puncte) 
Scrie, pe foaia de examen, răspunsul la fiecare dintre cerinţe, pentru 
a demonstra înţelegerea textului de mai jos: 


Visul lui Toma Nour 

Ajuns în culmea unui deal, prin care stanele de piatră stau risipite ase- 
menea oilor albe, dorminde cu argintia lor lână în lumina albă a lunii, eu mă 
coborâi de pe cal şi-l legai de ramurile cele strâmbe şi noduroase ale unei 

tufe cu frunze galbene şi mâncate de frig. Eu singur, în nesimtirea cea mai 
mare, îmi aşezai capul pe o piatră şi corpul pe un morman de frunze uscate 
şi dormii. Visul — o lume senină pentru mine, o lume plină de raze clare ca 
diamantul, de stele curate ca aurul, cu verdeata cea întunecoasă şi parfumată 
a dumbrăvilor de laur — visul îşi deschise auritele lui gratii şi mă lăsă să intru 
în poeticele şi etern junele lui grădini pandante ale Semiramidei. Grădini a 
cărei treaptă de sus unită cu cerul răsfăţa în lumina cea etern netulburată a 
soarelui un eden frumos. Intreagă acea boltă părea un soare mare care îm- 
brăţişa o lume, lumea deasupra cerului. Aerul era o lume de argint, în mâinile 
unor îngeri ce pluteau în haine de argint, cu aripi lungi, albe, strălucite prin 
întinsul acel imperiu de aur. 

Prin acei îngeri albi şi cu ochii mari albaştri, văzui unul cu ochii negri, alb 
ca şi ei, însă cu faţa slabă şi muiat în lungi şi strălucite haine negre. 

Eu îl cunoşteam ... Acel păr negru şi despletit eu îl văzusem, acea tris- 
tete adâncă şi sublimă eu o văzusem, acea disperare fără margini ... eu o 
văzusem ... 

Cerul era senin şi vesel, un singur înger era trist ... Era Maria, fiica acelui 
preot bătrân, divinizată, schimbată la faţă ... mie însă mi se părea că e geniul 
martirii naţiunii româneşti... 

(Mihai Eminescu, Geniu pustiu). 


1. Construieşte axa lexicală a cuvântului “visul” din titlul textului (2 puncte). 

2. ldentifică modul şi aspectul verbelor la timpul trecut, argumentând, în 
1-2 enunţuri, valoarea lor stilistică (5 puncte). 

3. Explică, în 1-2 enunţuri, sensul expresiei idiomatice “Grădini ale Semi- 
ramidei”, raportând valoarea ei la contextul dat (3 puncte). 

4. Comentează, în două enunţuri, semnificaţia timpului şi a spaţiului 
(cronotopului) din prima secvenţă a textului. (2 puncte). 

5. Comentează, în 2-3 enunţuri, semnificaţia culorilor în raport cu spaţiul 
(5 puncte). 

6. Selectează, din şirul indicat, tipurile de imagini ce predomină în text, 
scriind câte 1-2 exemple pentru fiecare: vizuale, auditive, olfactive, tactile (4 
puncte). 

7. Comentează, în 4 enunţuri, semnificaţia celor două universuri: terestrul 
şi celestul (4 puncte). 

8. Scrie două argumente relevante pentru sentimentul dominant al eroului 
liric (4 puncte). 

9. Explică, în 3 enunţuri, valoarea simbolică a viselor prezente în text. 
(5 puncte). 

10. Demonstrează, prin 3 argumente, apartenenţa textului la gen (5 
puncte). 

11. Scrie 3 particularităţi ce ilustrează curentul literar în care se înscrie 
textul (4 puncte). 

12. Explică, în 2 rânduri, sensul afirmației din ultimul enunţ, enumerând 
3-4 exemple de personaje — genii din creaţia eminesciană (5 puncte). 


SUBIECTUL AL II-LEA (20 puncte) 

Raportează, într-un text coerent de 20 de rânduri, un personaj dintr- 
o operă studiată la particularităţile distincte ale curentului literar în care 
se înscrie. 


La realizarea acestei sarcini de lucru te vei conduce de următoarele 
repere: 


1. relevarea a trei modalităţi de zugrăvire a personajului în maniera cu- 
rentului (5 puncte). 

2. comentarea, în trei enunţuri, a idealului uman urmărit de personaj sau 
reprezentat de acesta (5 puncte). 

3. ilustrarea viziunii personajului asupra lumii prin două exemple relevante 
din text (5 puncte). 

4. încadrarea personajului dat în şirul personajelor de acelaşi tip (5 
puncte). 


SUBIECTUL AL III-LEA (12 puncte) 


Te numeşti Cătălin/ Cătălina Ciobanu, ai absolvit Colegiul de Eco- 
nomie şi Drept “Socrate” din Chişinău şi locuieşti pe strada Mihai Emi- 
nescu, la numărul 97. Intocmeşte, pe o pagină aparte din caietul tipizat, o 
cerere adresată direcţiei colegiului respectiv, prin care soliciţi eliberarea 
unei adeverinţe. Din ea trebuie să rezulte că, în perioada 1998-2001, ai 
frecventat cursurile acestui colegiu. Adeverinţa îţi este necesară pentru 
a fi angajat la serviciu, în domeniul în care eşti pregătit. 


Atenţie! În cerere trebuie : 

*să utilizezi convențiile specifice acestui tip de compunere (5 puncte). 

*să ai un conţinut şi o structură adecvate (5 puncte). 

*să respecţi normele de exprimare, de ortografie şi de punctuație (2 
puncte). 


NOTA BENE: 

Pentru redactarea microeseului/ itemilor cu răspuns scurt din prima 
secvenţă a testului vei primi 20 de puncte: 

“organizarea ideilor în scris (4 puncte). 

“utilizarea limbii literare (4 puncte). 

“aptitudini de analiză şi interpretare critică (4 puncte). 

“ortografia (3 puncte). 

*punctuaţia (3 puncte). 

“aşezarea în pagină, încadrarea în limitele spaţiale (2 puncte). 


Stimaţi profesori şi dragi candidaţi! 

Actuala Programă constituie un suport pentru susţinerea cu suc- 
ces a examenului de bacalaureat, orientându-vă spre repere concrete, 
sarcini de lucru care însumează obiective funcţionale din Curriculum-ul 
disciplinei. 

Ţinând cont de faptul că examenul din sesiunea 2002 se va realiza 
în noua formulă presupusă de Curriculum, Programa intenţionează să 
ghideze atât comportamentul candidaţilor în pregătirea şi susţinerea 
examenului, cât şi strategia de lucru a profesorului, în vederea asigurării 
unui benefic climat psihologic. 

Examenul fiind obligatoriu pentru ambele profiluri, Programa îşi 
propune să stimuleze şi să asigure o bună reuşită a probei. 

Vă dorim mult succes! 


Responsabil de ediţie — Adrian GHICA, 
specialist principal 

la limba şi literatura română, 
Ministerul Invăţământului 

Prof. dr. Mina-Maria RUSU, 
Centrul de Studii 

“Ştefan cel Mare şi Sfânt”, 
Botoşani 


NUANȚE ALE IUBIRII 
EMINESCIENE 
(FILIA, AGÁPE ŞI 
EROS) 


Fără să fi fost un poet al sacrului 
canonic, Eminescu rămâne în struc- 
tura interioară un religios. Tangenţele 
sale spirituale cu transcendentul sunt 
de natură organică, el însuşi mărtu- 
risind apartenenţa la o altă lume de- 
cât cea omenească; finalul poemului 
Luceafărul aduce argumentul: “Ci 
eu în lumea mea mă simt / Nemu- 
ritor şi rece”. Acest posesiv, mea, 
îl implică într-o structură mundană 
diferită de “cercul strâmt” al celorlalți. 
Nu întâmplător, explorările în sfera 
matematicilor i-au provocat cugetări 
în care poetul propune algoritmi 
pentru propria-i lume. Descoperim 
astfel două configurații matematice 
ale acesteia în ipostaze diferite, 
guvernate de ceea ce Eminescu 
numea “teoria ecuaţiunii universale”. 
Formula foloseşte trei mărimi vari- 
abile — timpul, spaţiul şi mişcarea 
sau cauzalitatea — reunite în ecuaţia 
Xxt+xs+m = t+xs+xm. Coeficientul x 
modificator pentru timp şi spațiu în 
raport cu invariabila mişcare conduce 
la o relaţie biunivocă între mişcare şi 
timp; concluzia matematică produce 
în concepţia autorului o axiomă, pe 
care o considerăm cheia relaţiei Eu- 
Lume-Demiurg: “Mişcarea e: sau în 
linie dreaptă sau rotatorie”. Obsesia 
“eternei reîntoarceri”, a ciclicităţii tim- 
pului şi implicit a veşniciei transpare 
în concluzia că “oricât de mică ar 
fi o roată, ea descrie o cale care se- 
ntoarce în ea însăşi şi circumferința ei 
multiplicată cu timpul cât se-nvârteşte 


ne-ar da echivalentul unei drepte 
foarte lungi. Puterea produsă prin ro- 
taţiune e dar egală aci cu cea produsă 
prin mişcare în linie dreaptă”. Formula 
originală şi speculativă din punct de 
vedere matematic — mai curând un 
segment filosofic încadrat în mărimi 
prestabilite — va fi dezvoltată şi în 
alte cugetări despre existenţă. Toate 
îşi au originea în structura interioară 
a poetului, mai bine zis în “gâlceava” 
geniului cu omul, adică a infinitului 
cu finitul. 

Eminescu s-a născut cu vocaţia 
dezmărginirii şi poate cu blestemul de 
a o dobândi în lumea mărginită. De 
aceea, orice hotar i-a fost o provocare 
căreia n-a ezitat să-i răspundă printr- 
o uluitoare forţă de transgresare. El 
a crezut întotdeauna în experienţa 
unei fiinţe mai presus de fiinţă — de 
unde religiozitatea lui. Ceea ce i-a 
particularizat acest sentiment a fost 

relaţia dintre propria fiinţă ca făptură 
şi ființa spiritului etern. Se impune 
precizarea că am considerat făptură 
fiinţa care făptuieşte, plăsmuieşte, 
are vocaţia lui homo faber; fiinţa 
spiritului ar fi întruchiparea lui homo 
spiritualis. Cele două atribute — faber 
şi spiritualis — conjugă în concepţia 
eminesciană acelaşi verb, a crea. 
Şi dacă ființa are rădăcină în verbul 
a fi, e necesară o nouă derivare, 
definitorie, credem, pentru poet: a 
ființa, cu structura parasintetică a 
în-ființa, adică a induce ființă, viață, 
veşnicie în natura lucrurilor plăsmuite. 
O nouă vocaţie se întrevede — cea 
demiurgică. Revenind la religiozita- 
tea eminesciană, observăm o relaţie 
particulară a Eu-lui cu Dumnezeu; în 
manuscrisul 2262 chiar asistăm la 
o demonstrare a derivării Eu-lui din 
Dumnezeu. Pentru ca apoi printr-o 
semeţie supraumană să se realizeze 
un raport de complementaritate între 
cele două elemente, până la identi- 
ficare: “Eu-l e Dumnezeu”. 

Astfel, verbul a în-ființa îşi 
începe paradigma cu illo tempore, 
căruia poetul îi dă dimensiunea unei 
Faceri eliberate de canonul biblic, 
dar sub semnul aceleiaşi iubiri de 
oameni (agapé). Inserarea Eu-lui în 
Dumnezeu nu-l antropomorfizează 
pe acesta din urmă, ci îl zeifică pe 
cel dintâi, implicit pe poet. Pentru 
lumea a cărei mişcare este “rotatorie” 
Eu-l demiurgic devine elementul po- 
tenţator, atrăgând-o spre liniaritatea 
lui infinită. Lumea ca lume este, prin 
urmare, un spaţiu închis, al claustrării 
forţate, un “imperiu pătrat” — cum o va 
numi Arghezi. Eminescu îi imprimă 
o mişcare circulară unidirecţională 
în jurul axei. Deşi pătratul în rotaţie 
descrie un cerc, acesta nu accede 
la sacru, în vreme ce linia infinită şi 
deschisă acumulează energiile ce- 
leste, dezmărginind spaţiul şi timpul. 
Intr-o lucrare teologică”, părintele 
Galeriu face o inspirată alăturare a 
termenilor origine şi început, atri- 
buindu-l pe primul lui Dumnezeu, iar 
pe al doilea omului. Justificarea vine 
imediat; începutul cere şi un sfârşit, 
excluzând astfel veşnicia, în vreme 


ce originea este punctul a cărui 
dimensiune matematică, acum con- 
vertită în zeroul iniţial, conduce spre 
nesfârşire. Teoretizând noţiunea de 
început, Eminescu însuşi propune 
formula t s c, comentând-o astfel: 
“Este peste putinţă a ne gândi ceva 
ce n-ar avea un început, un timp, un 
loc determinat, un termin, o poziţie 
determinantă în seria cauzalităţii”. 
Aici credem că vocaţia demiurgică 
a poetului biruie condiţia umană. 
Creatură genială, Eminescu ignoră 
canoanele, propunând dezmărginirea 
lumii, convins că poate fi realizată 
printr-un act de entropie estetică. 
Ce a preluat de la Creator rămâne 
verbul, mărturia vocației de faber. 
Schimbând materialul zidirii, poetul 
abandonează haosul din care el 
însuşi ca un Hyperion s-a născut, 
alegând cuvântul. Purtându-se pe 
deasupra apelor ca biblicul personaj, 
actul rostirii are vigoarea transcen- 
dentă a magjicului. Spre deosebire de 
alţi confraţi, Eminescu nu propune o 
lume materială perfectă, alternativă la 
cea originară şi perfectibilă, ci alege 
ca obiect al creaţiei adâncul sufletesc 
al omului. In această ipostază, el 
va conjuga, migălind edificiul fiinţei, 
verbul a iubi. 

Adoptând o astfel de atitudine, 
nu intră în conflict cu divinitatea, ci o 
suplineşte într-un segment al Facerii 
care depăşeşte văzutul, şi-şi propune 
o incursiune iniţiatică în nevăzut, în 
spaţiile unde ochii se închid şi inima 
lucrează, în intimitatea materiei, dând 
fiinţă iubirii. Construind în plan sen- 
timental, poetul devine complemen- 
tarul Demiurgului, excluzând orice 
conflict cu acesta, mai curând insinu- 
ând un pact tacit, înspre desăvârşirea 
morală a omenirii. Prin iubire, “cercul 
strâmt” se poate converti în linia vieţii 
eterne, ale cărei dimensiuni sugerate 
de Eminescu ar fi: agapé, filia şi éros. 
Se creează astfel trei trepte ale înăl- 
țării fiinţei în propriul destin; vocaţia 
înaltului impune sensul ascendent 
al fiinţării. lubirea amicală, prietenia, 
iubirea frăţească, general-umană 
(filia), alături de dimensiunea duhov- 
nicească (agap6) sunt asimilate 

creator de aspectul omenesc al iubi- 
rii — erosul. Dând sens ființării, iubi- 
rea senzuală anulează dimensiunea 
tragică a morţii. Convertită în somn, 
în linişte şi-n visare, moartea devine 
o poartă de transgresare a limitelor şi 
de pătrundere în intimitatea veşniciei, 
căpătând în accepţiune eminesciană 
o funcţie soteriologică. Intr-o cuge- 
tare, iată cum o defineşte: “Ah, ce 
dulce-i moartea, ca repaosul după o 
zi de lucru. (...) dulce ca momentul 
aţipirii (...). Somnul te-a închis în im- 
periul său de pace”. Spațiile onirice 
de sorginte romantică pot da iniţial 
iluzia dezmărginirii, dacă moartea e 
percepută ca un zid sfărâmat al vieţii 
mărginite de început şi sfârşit. Deloc 
întâmplătoare, cugetarea “Lumea-i 
umbra unui nor şi visul unui dormind” 
confirmă lecturile filosofice din clasicii 
germani. Lumea apare “ca voință şi 
reprezentare” în oglinda iubirii. 
Justificându-şi neostentativ 
aplecarea spre universul interior al 
fiinţei, Eminescu face o dureroasă 
constatare: “Căzut e corpul nostru 
când sufletu-i căzut”. Această certi- 
tudine particulară îi justifică aplecarea 
spre adâncul fiinţei, considerat spaţiu 
con-sacrat, univers care va reface la 
scară umană macrocosmosul. Sen- 
timent divin, iubirea e un nesfârşit 
drum inițiatic în nemoarte. Trupul 
rămâne un trecător vas de lut în 
care plămada divină a pus sămânţa 
veşniciei. Structura sintactică a frazei 
citate are o valoare stilistică provo- 
catoare; subordonata exprimă oare 
timpul căderii, sau condiţia acesteia? 
Substituirea lui când cu dacă implică 
studierea raportului filosofic efect- 
cauză şi deschide noi perspective 
asupra “ecuațiunii universale”, în care 
mişcarea şi cauzalitatea îşi identifică 
sferele semantice. In aforismul citat, 
descoperim şi o palidă zvâcnire a 
omului conştient de propria-i identi- 
tate; nemaifiind o simplă creatură 
pasivă, iată-l probând disponibilitatea 
de a colabora la propria renovare 
morală. Leacul pentru rezidirea su- 
fletului căzut rămâne aceeaşi iubire, 
sentiment dezmărginit şi dezmăr- 
ginitor, prin însuşi sensul originar: “Şi 


vis amari, ama! (lubeşte, dacă vrei 
să fii iubit)”. Reciprocitatea devine o 
condiţie a iubirii. 

Destinul singular al poetului şi 
blestemul însingurării pământeşti — 
trecerea ca nepereche — provoacă la 
o asociere cu mitul androginului. Pus 
de către Platon în gura lui Aristofan, 
în Banchetul, acesta sugerează 
nostalgia originilor?, dar dintr-o altă 
perspectivă. Tristeţea nu se naşte din 
imposibilitatea întoarcerii în spaţiul 
edenic, atâta vreme cât poetul îl va 
descoperi ca proiecţie în universul 
teluric; marea dramă este conştienti- 
zarea tragediei provocate de pierde- 
rea condiţiei originare, ca urmare a 
blestemului lui Zeus. In sensul “cen- 
surii transcendente” teoretizate de 
Blaga, Eminescu vede însă gestul ca 
pe o chemare la o călătorie iniţiatică 
a cărei finalitate ar urma să rupă 
blestemul, redându-i fiinţei jumătatea 
pierdută. Incursiunea se produce în 
abisul conştiinţei de sine, devenind 
coeficient de identificare a Eu-lui. 
Credem că la Eminescu conştienti- 
zarea destinului nepereche a creat 
un balans existenţial între a fi în lume 
şi a fi în sine. Gâlceava despre care 
am vorbit anterior se automodifică, 
în sens creator, provocând fiinţa la 
un joc al iubirii eterne. Stânjenit de 
un modus vivendi nepereche, poetul 
abandonează treptat lumea dinafară, 
pentru a se refugia în cea din interio- 
rul propriei fiinţe. 

Astfel, conştiinţa demiurgică îl 
determină să se autoproclame zeu, 
ca în poemul Renuntare: “Simţindu- 
mă în mine stăpân al lumii-ntregi,/ 
Un zeu în omenire, un soare printre 
regi,/ Şi raze să reverse din frunte- 
a mea coroană.” Nu întâmplător 
îşi zămisleşte jumătatea — precum 
odinioară Dumnezeu lui Adam, pe 
Eva — numind-o zeie. Nostalgia zeului 
se retrage în adâncul fiinţei. Găsirea 
jumătăţii pierdute rupe blestemul. 

Erosul converteşte filia şi aga- 
pé, devenind coeficientul de particu- 
larizare a fiinţei în citata “ecuaţiune 
universală”. Mai presus de timp şi 
spaţiu, iată-l pe Eminescu integrându- 
se în mişcarea liniară, ascendentă, a 

dezmărginirii, conchizând aforistic: 
“Unul rămâne pururea”. |n continuare, 
îşi susţine propria filosofie, evocând 
discret şi filia, şi agapé: “Dezechilibrul 
e durerea, e jalea pe deoparte — e 
bucurie, e fericirea, pe de alta. Odată 
echilibrul stabilit, rămâne zero dina- 
mic, sentimentul unităţii şi al golului 
sufletesc. Şi echilibrul e dreptate — e 
adevărul — e unul”. |n Caietele Emi- 
nescu’, ideea este dezvoltată într-o 
mărturie în versuri, lipsită însă de 
fiorul marilor creaţii: “Mă simt acum 
deificat, deasupra noastră nime”. 
Uneori, conştiinţa omului Eminescu 
poartă durerea condiţiei tragice, a 
vieţii limitate, a spaţiului finit. Atunci 
glasul său sună adamic, plângându-şi 
destinul, fără drept de contrareplică: 
“In planul lumei sunt o greşeală 
(punct fără destin). (Sunt ca un Uni- 
vers necunoscut). Un Dumnezeu fără 
templu.” Inventând cuvântul zeie, va 
abandona clasicul zeiță poate dintr- 
o firească reacţie de respingere a 
sufixului diminutival; pentru el, pere- 
chea “zeu-zeie” creează o structură 
eufonică, sugerând integrarea ființei 
purtătoare de chip în ființa universa- 
lă. Astfel, cuplul “zeu-zeie” e umbra 
absolutului, a nemărginirii celeste, 
proiectându-se condescendent în 
spaţiul pământesc, într-o incursiune 
iniţiatică spre găsirea unui univers 
compensatoriu pentru Edenul pierdut. 

Din această perspectivă, pere- 
chea originară este, în spirit emi- 
nescian, “zeu-zeie”, iar nu Adam şi 
Eva. Incă un argument în favoarea 
ideii că geniul retrăieşte mitul andro- 
ginului, iar blestemul ce-l apasă îi dă 
adâncul sentiment al singurătăţii ge- 
neratoare de însingurare şi în acelaşi 
timp de energii capabile a-l propulsa 
în spaţiul salvator al iubirii. Obsesia 
perechii pierdute e prezentă şi în 
Luceafărul, unde zeul este vieţuitorul 
etern al spaţiilor astrale, iar femeia 
iubind se înalţă propulsată de dorin- 
ţa ca El să şi-o facă zeie. Privit din 
unghiul celest, posibilul cuplu Hype- 
rion-fata de împărat conduce către 
zbaterile geniului în lumea pămân- 
tească, din care trecător şi trăind cu 
voluptate “farmecul dureros”, acesta 
şi-ar lepăda destinul cosmic pentru “o 
oră de iubire”. Pasiunea va genera 


pătimire, zbucium, experienţa erotică 
determinând abandonarea teluricului 
şi exacerbarea dramei însinguratului 
conştient de zodia-i nepereche. Noro- 
cul şi nenorocul capătă alte conotaţii 
modificând valenţele erosului. 

Abandonarea aventurii teluri- 
ce din poemul amintit nu implică o 
renunțare la iubirea iniţiatică. Intr-o 
altă poezie se încearcă justificarea 
eternei căutări a jumătăţii pierdute 
şi mai ales a complementarităţii ab- 
solut necesare între “zeu” şi “zeie”. 
Autodefinindu-se, El este “o zare”, 
“o stea” aparţinând cosmosului, în 
vreme ce Ea e “o undă”, “o noapte”, 
un mister pământesc. In 1876, po- 
etul va închina un imn celei iubite. 
Adresarea este patetică şi aşteaptă 
un răspuns; pentru el, femeia este 
“chip chinuitor de dulce”, generând 
confesiuni de tipul: “Un ideal în ochii 
mei/ Tu, ce femeie între flori eşti, / 
Şi-o dulce floare-ntre femei” (lar faţa 
ta e străvezie). Suntem de părere că 
jumătatea pierdută este un noumen* 
(gr. — ceea ce este gândit) care im- 
plică două atitudini din partea celui 
ce i-a dat coordonatele existenţiale; 
prima de încântare, generată de 
intrinsecul fascinans, iar a doua, 
sub semnul lui tremendum, adunând 
spaimele că erosul nu va putea rupe 
blestemul lui Zeus. In concepţia lui 
Eminescu, femeia purtătoare a unui 
destin zeiesc este o alunecătoare 
fericire, o nestatornică împlinire prin 
dragoste. Ea e răspunsul omenesc 
la efortul geniului de a rezidi sufletul 
ruinat de trecătorul timp. 

Prin gestul ritualic de numire a 
femeii, jumătatea pierdută, poetul se 
autoproclamă Demiurg, ale cărui pu- 
teri plăsmuitoare sunt absolute, căci 
el nu doar creează, ci şi numeşte. 
Alături nu stă un Adam, care să dea 
nume lucrurilor, căci posesor al virtu- 
tilor divine — atotştiutor, atotputernic, 
infinit — Cel nepereche uneşte Logo- 
sul cu Erosul, dragostea de oameni 
cu dragostea pentru cuvântul rostit, 
din care va înflori neveşteda femeie, 
înger, zeie şi icoană. In acest spirit, 
Atât de fragedă defineşte femeia- 
zeie: “Şi-o să-mi răsai ca o icoană/ 
A pururi verginei Marii, / Pe fruntea 
ta purtând coroană.” (s.n.) 

Trăind sentimentul transgresării 
de la finitudinea umanului la auto- 
ritatea divinului, poetul îşi dirijează 
propria mutație ontologică, având 
conştiinţa omnipotenţei demiurgice, 
mărturisite deseori în lirica sa: “Numai 
poetul (...)/ Trece peste nemărginirea 
timpului.” Manuscrisele dovedesc 
aceeaşi conştiinţă creatoare: “In cap 
sunt formele acestei lumi, a căror 
energie specifică trebuieşte numai 
trezită prin ocazia ciocnirei lor cu un 
şir de lucruri străine, pentru ca lumea 
să să nască în toată frumuseţea şi 
puterea ei.” În această calitate, va 
transforma femeia în mit, dându-i 
unul din sensurile greceşti ale peri- 
oadei neoplatonice, acela de mister: 
“Apari să dai lumină arcatelor fereşti, / 
Să văz în templu-i zâna cu farmece 
cereşti.” (Apari să dai lumină). Ast- 
fel, fiinţa iubită şi cea iubind rămân, 
asemeni cuplului originar, înăuntrul 
sacrului, imitându-i pe zei. Prin mit, 
subconştientul se relevă conturând 
ceea ce Freud numea mici drame ce 
conţin mai ales reziduuri negative. In 
cazul lui Eminescu, căutarea jumătăţii 
pierdute îşi are originea în conştienti- 
zarea destinului nepereche — blestem 
al geniului exilat printre oameni. Din 
perspectiva lui Jung, mitul iubirii să- 
lăşluind în eul colectiv mediază în cel 
individual raportul dintre conştient şi 
inconştient, relevat în vise. Imersiu- 
nea în universurile onirice conturează 
spiritul mitopoetic eminescian, dez- 
văluindu-i originea în sfera afectului, 
iar nu a raţiunii. Investind femeia 
cu atributele numinosului — mister, 
taină — Eminescu o pune în ipostază 
divină, făcând-o să alunece treptat 
în mirum. |Invocarea capătă o domi- 
nantă patetică: “Dar te cobori, divino, 
pătrunsă de-al meu glas, / Mai mân- 
dră, tot mai mândră la fiecare pas.” 
(Apari să dai lumină) Prin eros, 
mirum sporeşte, femeia devenind 
ceva nelămurit, straniu, ce conduce 
nefiresc de repede spre tremendum. 
Psalmodiind, poetul îşi îngână senti- 
mentele frânte în faţa frumuseţii reci, 
marmoreice: “Din valurile vremii, iubi- 
ta mea, răsai / Cu braţele de marmur, 
cu părul lung, bălai, / Cu zâmbetul tău 
dulce tu mângâi ochii mei, / Femeie 
între stele şi stea între femei (s.n.) 


/ (...)/ Zadarnic după umbra ta dulce 
le întind: / Din valurile vremii nu pot 
să te cuprind.” (Din valurile vremii). 
Se pare că astfel de trăiri l-au copleşit 
prin anii 1881-1882, căci o seamă 
de creaţii poartă accente elegiace, 
martore ale unui suflet căzut reite- 
rând crucificarea lui lisus: “Cu aspra 
nepăsare tu sufletu-mi aduci / pe cele 
două braţe întinse-a sfintei cruci, / Şi 
buzele-nsetate cu fiere mi le uzi; / 
Când ruga mea fierbinte nu vrei să o 
auzi, / Mă faci părtaş în lume dureri- 
lor lui Crist... / O, marmură, aibi milă 
de sufletul meu trist.” (Apari să dai 
lumină). Un fel de zeu abandonat 
de zeie, înşelat de deşertăciunea 
creaturii sale sau poate copleşit de 
nefireasca-i atotputernicie; iată-l 
implorând-o, fără a blestema ca 
odinioară Zeus: “Să-nceţi a fi icoana 
iubirii cei eterne, / Cu marmora cea 
albă să nu te mai asemeni / Să fii ca 
toată lumea-frumoasă între oameni, / 
Să-ncete-acea simtire ce te-a făcut 
o zeie, / Să fii-încântătoare — dar 
numai o femeie.” (Nu mă-nţelegi, 
1881-1882). Devenită la rându-i 
suflet căzut, femeia ratează şansa 
de a se dezmărgini, abandonând 
condiţia divină şi părăsindu-şi zeul; 
glasul acestuia va rosti sentenţios: 
“Tu trebuia să te cuprinzi / De acel 
farmec sfânt / Şi noaptea candelă s- 
aprinzi / lubirii pe pământ." (Pe lângă 
plopii fără soţ). Retorica întrebare 
Ce e amorul? este zbaterea sufle- 
tului unui răspuns. Rostit aforistic, 
acesta îi defineşte condiţia; istovind 
fericirea, durerea devine dimensiu- 
nea fundamentală a ontologicului, iar 
amorul eminescian e faţa tristă a lui 
Eros, “un lung prilej pentru durere / 
Căci mii de lacrimi nu-i ajung, / Şi tot 
mai multe cere.” (Ce e amorul? -— 
1883). Trecătoarea abdicare de la 
condiţia demiurgică se va naşte din 
perceperea unui tremendum emanat 
de atitudinea iubitei, provocându-i o 
confesiune dureroasă: “Am aruncat 
un sceptru, cu dânsul lumea-ntreagă 
/ Păstrându-mi pentru mine durerea 
că-mi eşti dragă.” (Renuntare, 1882). 
Prin tremendum, femeia-înger devine 
demon, existenţă fantomatică, de- 
rivată din degradarea divinului: “Un 
demon sufletul tău este / Cu chip de 

marmură frumos” (Te duci..., 1883). 
Survine fireasca întrebare dacă 
această schimbare de stare a fiinţei 
iubite este conştientă sau involunta- 
ră. Credem că este vorba despre o 
dominantă a condiţiei umane, aceea 
de limitare a ascensiunii prin chiar 
destinul hărăzit. In Eterna pace, ar- 
gumentul vine imediat: “Viaţa noastră, 
viaţa spumei / Şi totuşi, de-ar seca din 
fundu-i, mare, / O altă mare-ar face 
lacrimi lumei.” Mai curând pare a fi o 
dramă a femeii ce secvențial şi-a trăit 
viaţa ca zeie, fără a putea transgresa 
trecătorul şi finitudinea. Acum, pute- 
rea demiurgică a geniului va hotărî 
mortalizarea într-o statuie a tentativei 
acesteia de a-şi depăşi condiţia tra- 
gică, pământească. Edificiul creat în 
marmură implică dăinuire şi răceală 
prin lepădarea de sentimente. În rea- 
litate, poetul dăltuieşte erosului chip 
de femeie, devenită astfel ideogramă 
luminoasă, ce imprimă destinului 
omenesc o traiectorie demiurgică. In 
aceeaşi Eterna pace conchide: “Căci 
timpu-i tatăl iar genunea-i mama / iar 
fiul e mişcarea, e amorul (s.n.)/ E foc 
aprins ce arde pân-acuma”. 

Revenind la ms. 2262 — cel care 
ne-a provocat câteva reflecţii despre 
nuanțele iubirii eminesciene —, desco- 
perim vocaţia depăşirii sentimentului 
tragic al vieţii. Prin relativizarea 
limitei — (“sufletul lumii sunt eu”) — 
apoi prin depăşirea acesteia — (“eu 
e Dumnezeu”) — cel nepereche îşi 
creează universul propriu, în care-şi 
cheamă jumătatea pierdută, cu impe- 
rativul implorării: Lasă-ţi lumea... In 
acest îndemn, îşi dispută întâietatea 
moartea şi norocul cu ne-moartea şi 
ne-norocul. 

Se spune că Eminescu a fost 
un melancolic; noi suntem de păre- 
re că mai curând l-am putea numi 
nostalgic. Ambele stări conduc spre 
tristețe, dar originea acesteia e dife- 
rită. Dacă am accepta doar statutul 
de melancolic, ar trebui să asociem 
starea cu timpul pământesc, fragment 
existenţial trăit sub semnul unei cla- 
ustrări cu funcţie iniţiatică. Se pare că 
numai astfel, realizând dimensiunile 
condiţiei tragice a omului, a găsit în 
iubire calea dezmărginirii. 

Dacă melancolia este o stare 


de moment existenţial, nostalgia e 
una definitorie, de destin; astfel, în 
conştiinţa omului, se va reitera la infi- 
nit mitul Facerii şi al căderii; ambele 
ţin de începuturi. Dacă melancolia 
întreţine flacăra Erosului, nostalgia 
înnobilează Filia şi Agape, stimulând 
întoarcerea dragostei spre sine. 
Deseori, avem impresia că Eminescu 
nu iubeşte, ci se iubeşte. Blestemul 
lui Zeus e asemeni mâniei lui Ne- 
mesis asupra lui Narcis. Găsirea 
jumătăţii pierdute devine cumplit 
chin şi poate o himeră. In căutarea 
echilibrului, precum Narcis, poetul se 
autocontemplă. Erosul a lucrat chipul 
iubitei în abisul fiinţei; astfel, a devenit 
ea însăşi talisman al destinului nepe- 
reche. 

VLADIMIR BEŞLEAGĂ: 
VOCAŢIA SUFERINŢEI 


Statutul scriitorului în Estul Eu- 
ropei este unul aparte şi se carac- 
terizează prin nevoia de a împăca 
mai multe aspecte de ordin ontologic 
şi estetic, concomitent. In primul 
rând, aici, în Est, trebuie să se ţină 
cont, într-o măsură mai mare, de un 
criteriu reliefat de către un occidental, 
hispanicul Ortega y Gasset, anume 
că există un adevăr teoretic şi altul al 
destinului. Or, “adevărurile teoretice 
sunt nu numai discutabile, dar între- 
gul înţeles şi toată forţa lor constau 
tocmai în faptul că sunt discutate. 
Destinul însă — ceea ce în mod vital 
trebuie sau nu trebuie să fie — nu se 
discută, ci se acceptă sau nu. Dacă 
îl acceptăm, suntem autentici, dacă 
nu-l acceptăm, suntem însăşi nega- 
rea, falsificarea propriului nostru eu”. 

In al doilea rând, este vorba de 
conştientizarea adevărului că aflarea 
unei părţi de popor “pe marginea 
vuindelor fruntarii” (Liviu Damian) 
nu poate să nu o marcheze într-un 
anume fel: scriitorul situat în condiţiile 
speciale ale românităţii estice este 
pus la încercare în alt mod decât un 
scriitor din oricare altă parte a lumii. 
Din această perspectivă, literatura din 
spaţiul pruto-nistrean ni se pare inte- 
resantă prin eforturile autorilor de a 
conferi dimensiuni artistice unor stări 
psihologice deosebite. 

Insăşi folclorul românesc de 
aici este marcat de o trăsătură indu- 
bitabilă: însingurarea, suferinţa şi 
zbuciumul sufletului uman cuprins de 
aceste stări. 

E cunoscut faptul că în perioada 
dominaţiei realismului socialist în artă 
şi cultură speciile impregnate de sufe- 
rinţă sau tristeţe (bunăoară, doinele 
şi cântecele de jale) erau margina- 

lizate şi interzise chiar. Cu atât mai 
interesant şi mai oportun ni se pare 
să reliefăm aspectul ce ţine de învin- 
gerea reprezentărilor schematice ale 
psihologiei şi sufletului uman. Anii 60 
sunt revelatori prin apariţia mai multor 
romane concepute în această cheie. 
In perioada respectivă se afirmă ple- 
nar şi prozatorul Vladimir Beşleagă, 
care în subtextul lucrărilor sale explo- 
rează zone ce ţin de inadaptabilitatea 
omului. 

Căutarea de sine urmează un 
traseu mai puţin obişnuit până atunci: 
singurătatea, spaţiul recluziunii, în- 
toarcerea la natură, alegoria visului, 
modalităţi diverse ce vin din psiha- 
naliză care, într-o perioadă scurtă a 
dezgheţului, începeau să fie cunos- 
cute şi la noi. Vladimir Beşleagă, însă, 
bun cunoscător al operei lui Liviu Re- 
breanu (a urmat şi un stagiu de docto- 
rat, având ca temă de cercetare arta 
prozatorului român din Ardeal, până 
în momentul când a fost expulzat din 
Academie), venea şi pe filiera prozei 
interbelice, tentaţia refacerii legăturii 
cu literatura din acea perioadă fiind 
uşor de presupus aici. 

Ce-l determina pe eroul lui 
Vladimir Beşleagă să se retragă 
în interioritatea sa? In primul rând 
incomunicabilitatea dintre eul însin- 
gurat şi lumea din jur sau realitatea 
devenită o construcţie în vânt, deoa- 
rece conform unei expresii a lui Emil 

Cioran, “imaginile de desăvârşire pro- 
puse de muritori trezesc o impresie 
de neîndestulare, de viaţă neîmplinită 
şi nereuşită” (E. Cioran, Amurgul 
gândurilor, Bucureşti, Editura Hu- 
manitas, 1994, p. 62). 

Astfel, Vladimir Beşleagă con- 
verteşte singurătatea. Prozatorul 
conştientizează, aşa precum afirmă 
şi Emil Cioran, că “singurătatea nu 
te-nvaţă că eşti singur, ci singurur'. În 
felul acesta, suferinţa este convertită 
în instrument de cunoaştere. E reve- 
latoare în acest sens încă o expresie 
a aceluiaşi Emil Cioran: “Dacă sufe- 
rinţa n-ar fi un instrument de cunoaş- 
tere, sinuciderea ar fi obligatorie”. 

Durerea, suferinţa la Vladimir 
Beşleagă vine dintr-o profundă anga- 
jare în soarta lucrurilor. Deşi această 
angajare i-a jucat festa, atunci când, 
în publicistica sa, a apreciat în mod 
exigeni realităţile comuniste din 
deceniul şase. In mod paradoxal, în 
scrierile sale artistice nu vom întâlni 
imagini ale unor realităţi desăvârşite. 
Cum se explică acest fenomen? In 
cazul dat suprasaturarea, pe plan 
ontologic, abundența imaginilor unei 
societăţi desăvârşite provoacă irupe- 
rea compensatorie pe plan artistic, în 
imaginea unor eroi neîmpliniţi, a unor 
destine eşuate. Mai mult ca atât, într- 
o panoramă a prozei basarabene, 
schiţată în 1979, Vladimir Beşleagă 
atrage atenţia asupra omniprezenţei 
eroului neîmplinit în peisajul literar al 
timpului: “... Horia din Zapah speloi 
aivi”, care luptă pentru conservarea 
unui monument de cultură şi istorie, 
este şi el un învins, — scrie autorul 
Zborului frânt. 

De unde se pune întrebarea: 
nu cumva proza noastră îşi alege, în 
ultimul timp, tot eroi care eşuează în 
acţiunile lor? (...) Nu cumva asistăm 
la naşterea unei întregi generaţii de 
eroi literari, care ori nu ştiu cum să 
lupte ca să-şi apere idealul vieţii, 
ori nu vor să lupte? E o tendinţă a 
prozei? E un semn al concepţiei de 
creaţie a autorilor? E o slăbiciune a 
idealului estetic şi social ce-l împăr- 
tăşesc prozatorii noştri? 

Căci: Alexandru Marian din 
romanul Acasă e un învins; Daniel 
Gornic din romanul lui Alexei Marinat 


Mesagerii, e un învins, Richi (din 
romanul lui Aureliu Busuioc Unchiul 
din Paris, —n. n.) e un învins; Horia e 
un învins; Zamfira Duma (din romanul 
Verei Malev Vârsta de argint- n. n.) 
e o învinsă, lon Branişte (din romanul 
Drumuri de Mihail Gheorghe Cibota- 
ru) e un învingător fals...” 

De fapt, în fragmentul de mai 
sus, Vladimir Beşleagă conturează 
cadrul în care se “stabileşte” însin- 
guratul personaj din proza sa. Este 
vorba nu doar de un simptom izolat, 
ci, ca să spunem aşa, de o boală în 
familie. Aici trebuie căutată motiva- 
ţia dezghiocărilor de comportament 
psihologic al lui Isai din Zbor frânt, 
al lui Alexandru Marian din romanul 
Acasă, într-o variantă revăzută — 
Nepotul, al lui Ignat şi al Anei, din 
lucrarea ce le poartă numele sau al 
lui Emil din romanul Durere. 

Există însă şi o altă explicaţie 
pe care o face prozatorul, pornind 
de la specificul literaturii, al creaţiei 
artistice în general: fără durere nu se 
face literatură. E un adevăr cunoscut 
de la antici încoace. Rememorat într- 
o situaţie concretă a literaturii realis- 
mului socialist, acest adevăr relevă 
nevoia de a ieşi din triumfalismul fad: 
“Cineva spunea că un artist trebuie 
să-şi dorească toate nenorocirile 
care pot exista în viaţa asta. E o idee 
crudă, dar ce să-i faci, asta e. Uneori 
nenorocirile îl ocolesc pe om şi atunci 
te pomeneşti că le caută. Creaţia 
merge mână în mână, aş zice, se 
sincronizează cu durerea” (Vladimir 
Beşleagă, Suflul vremii, Chişinău, 
“Literatura artistică”, 1981, p. 253). 

Intr-un timp când mentalul cona- 
ţionalilor săi era supus în permanenţă 
influențelor de tot felul, prozatorul îşi 
propune discernerea lumii interioare 
a eului; sau chiar a degradării eului, 
aşa cum se întâmplă în romanul 
Acasă (Nepotul). 

Cu alte cuvinte, paralel cu ceea 
ce se întâmpla în afara eului, paralel 
cu istoria triumfalistă fabricată la or- 
dinul de sus, prozatorul transnistrean 
scrie o istorie vie a lumii interioare ce 
nu se supune radiografierii regimului 
totalitar. In mod paradoxal, interiorita- 
tea hărţuită, fragilă, care de la un mo- 
ment dat este ea însăşi protagonista 

creaţiei lui Vladimir Beşleagă, e, de 
fapt, un tărâm al rezistenţei: suferinţa 
este spaţiul sau tărâmul în care fiinţa 
umană este obligată să se mărturi- 
sească, pentru a afla repere morale, 
etice. In proza lui Vladimir Beşleagă 
fiinţa umană este supusă unui inte- 
rogatoriu amănunţit. Aflat în stare de 
decădere, omul trebuie să pună “os 
la os” şi să se adune din patru colţuri 
ale fiinţei sale împrăştiate pentru a 
renaşte. Personajele lui Beşleagă 
se reclădesc din aşchiile trecutului la 
care revin pentru a se înţelege pe ele 
însele. Această revenire ia aspectul 
dedublării, aşa cum se întâmplă în 
cazul lui Filimon din romanul Viaţa şi 
moartea nefericitului Filimon, sau 
a fluxului memoriei — în Zbor frânt. 
In general, tehnicile narative 
utilizate de către Vladimir Beşleagă 
sunt complexe, intercalându-se într-o 
aşa manieră încât universul psiholo- 
gic este orientat spre sine însuşi. Cu 
aceste mijloace tehnice complexe 
autorul vrea să ţină în frâu universul 


mişcător, greu de stăpânit al omului 
măcinat de îndoieli şi neîmpliniri. 

Explorarea interiorului are ace- 
laşi scop cunoscut datorită lui Ortega 
y Gasset, anume, de a găsi “frag- 
mentul de conştiinţă căzut în incon- 
ştient”. Contemplarea din perspectiva 
lui Vladimir Beşleagă, ca şi în cazul lui 
Fernando Pessoa, “nu este refugiul 
celor inferiori; este refugiul inferior al 
celor superiori”. 

Astfel, proiectată spre întregul 
spaţiu românesc, tehnica şi ştiinţa 
confesării, din perspectiva geografică 
limitrofă a prozatorului transnistrean, 
devine o artă a radiografierii suferinţei 
celui care luptă cu propriul său destin. 


lulie-noiembrie, 2001. 

“ŞI AŞA AM PĂŢIT NOI. 
NICI NU-ŢI POT SPUNE CÂTE PREFACERI 
AU FOST PE LOCUL ISTA...” 


INTERVIU CU ANDREI CODIŢĂ DIN COŞULENI, HOTIN 


MUNŢII... MAREA... Pentru m in e, omul de la şes, MUNŢII, de-o potri- 
vă MAREA, au simbolizat GRANDOAREA, ETERNITATEA... Lucrând în a doua 
jumătate a anilor '50 timp de vreo zece zile în Biblioteca de vis din Cernăuţi, eu, 
însetatul de carte, găseam timp să ies în parcul de conifere de mai sus de Univer- 
sitate şi, de acolo, să admir, în depărtare, CARPAŢII. Creste împădurite, plutind 
în albăstrimea ceţurilor, dincolo de care se aşternea MAICA ROMANIE. Pe cât de 
visată, pe atât de inaccesibilă... MUNŢII, icoană a demnităţii şi verticalităţii, dar şi 
a durerii înăbuşite, pentru că ne lipseau... Ca şi MAREA, cu imensitatea ei, care 
trezea în suflet sentimentul tragic al propriului destin de NEAM AŞEZAT ÎN CALEA 
VIFORULUI ISTORIEI... 

După decenii aride, care ne-au măcinat pe dinlăuntru spre a ne distruge 
conştiinţa istorică, am pornit să lucrez, din disperare, la o carte inspirată din viaţa 
VECHII MOLDOVE, ca să readuc în prezent pe marii ei oameni, cărora le-a revenit 
datoria de a lupta, în condiţii la fel de vitrege, şi a apăra fiinţa naţională românească. 
Pe la începutul anilor '80 am făcut o memorabilă călătorie la Bar, unde a umblat 
la şcoală Miron Costin, fiind în refugiu la poloni. Am vizitat cetatea HOTINULUI, 
aflată în mare delăsare, dar cu atât mai magnifică. Am văzut Camenița, a cărei 
cădere sub turci în 1672 o deplângea învățatul logofăt, poet şi mare patriot, căci 
vedea pieirea Moldovei... De acolo, din acele drumuri şi călătorii, a răsărit chipul 
unuia dintre eroii mei, care se cheamă Grue, băiatul ajuns în anturajul lui Miron, 
pentru ca după tragicul sfârşit să salveze şi să transmită nişte hârtii de preţ celui 
care, peste ani, va duce mai departe LETOPISEŢUL NEAMULUI — lon Neculce... 
Am cunoscut Boianul, proprietate a lui Neculce, am trecut prin SALBA DE SATE 
ROMÂNEŞTI răsfirațe de-a lungul PRUTULUI: DREPCĂUȚI, CRIVA, MĂMĂLIGA, 
ŞENDRENI, VANCICĂUŢI, COSTICENI, TĂRĂSĂUȚI şi, mai departe, atâtea localități 
pomenite în cronici, unde s-au dat grele bătălii. 

MOLDOVA DE sus, tărâm de basm, de unde mi-a venit cel mai apropiat suflet 
de om pe lumea asta, cu care de atâtea ori am poposit în satul de baştină — Co- 
şuleni. Un mic sat între Şendreni şi Mămăliga, azi inclus în ultimul, dar localitate 
separată, veche, aşa cum o mărturisesc şi recensămintele făcute la 1774 şi 1775 
de către autorităţile militare ţariste în timpul campaniilor contra turcilor. Nu ştiu 
dacă s-a ocupat cineva dintre localnici de trecutul aşezării, eu însă am descoperit 
pe harta lui Dimitrie Cantemir, în inima Moldovei, mai sus de laşi, o MĂNĂSTIRE 
PURTÂND NUMELE COŞULA. Să fi fost coşulenenii de acolo veniţi? Să fi aparţinut 
satul lor acelei mănăstiri? 

S-a întâmplat să iau parte, aici, la o slujbă de Sfintele Paşti, de o frumuseţe 
cum numai în copilărie trăisem (biserica a funcţionat şi pe timpul regimului tota- 
litar), iar altă dată eram la o masă de pomenire a unei rude de-a soţiei. Ceea ce 
am observat acolo, m-a impresionat şi mişcat profund. Mesele aşezate în curtea 
largă, plină de iarbă — mese lungi, bănci lungi ca să încapă mai multă lume. Şi 
cum şedeam aşa, încep să se adune sătenii, şi vin, tot vin pe poarta larg deschi- 
să... Cei mai mulţi sunt oameni în vârstă, femei, dar şi bărbaţi. Mulţi bărbaţi! Ai fi 
zis că-s moşnegi, dar nu li se potriveşte acest calificativ. Supli, vânjoşi, chiar dacă 
aduşi uşor de spate, — de! anii, vârsta, — dar tari. Ceea ce îi remarca îndeosebi era 
rumenul din obraji. La mine-n sat bărbaţii nici la şaizeci nu ajung, pe când aici... 
Am aflat ulterior că pentru coşuleneni vârsta de 80, 90 şi 100 nu e o raritate, ba 
dimpotrivă... Alexandra avea o rudă care depăşise SUTA şi cu care am discutat... 

Uncheşii ei, fraţi de pe tată: Vasile, Dumitru şi Andrei mai erau în viaţă şi 
toţi trecuseră de şaptezeci. Cel mai mare, tatăl Alexandrei, a decedat la peste 80, 
Dumitru şi Vasile la peste 90, iar Andrei Codiţă, cu care am dialogat pe la începutul 
anilor 1980 şi istorisirea căruia o propun cititorului, era născut la 1905. Poseda 
acest om o viziune a istoriei, atât din secolele trecute, cât şi din prima jumătate 

a veacului XX, pe care el însuşi a trăit-o, un dar de povestitor aparte, o vitalitate, 
o forţă de muncă şi rezistenţă în faţa vitregiilor vremurilor şi o înţelepciune re- 
marcabile. Chiar dacă strict teoretic şi geografic Coşulenii nu se încadrează în 
limitele ceea ce numim în mod tradiţional BUCOVINA, după DESTIN, AŞA CUM 
S-A PROFILAT ÎN SECOLUL CE S-A INCHEIAT, DAR ŞI ÎN PERSPECTIVĂ ACES- 
TUIA CARE A ÎNCEPUT, ŢINE DE ACEASTĂ ZONĂ... Reproducând dialogul de 
mai jos, am păstrat în transcripție unele particularităţi ale graiului popular local 
şi specificul vorbirii interlocutorului. Ş 
Vladimir BEŞLEAGA 

5 martie 2001 


Vladimir Beşleagă. Mă bucur mult că am ajuns să ne cunoaştem. Am stat de 
atâtea ori de vorbă, mi-ai povestit multe întâmplări din viaţă, dar de data asta aş vrea 
s-o luăm de-a rândul, ca să se adune o istorie rotundă a vieţii ce-ai trăit-o dumneata, 
dar şi a satului în care te-ai născut şi ţi-ai dus traiul. Eu zic s-o luăm de mai departe. 
Ce ştii, ce-ai auzit din bătrâni? 

Andrei Codiţă. Eu am să-ţi spun de la strămoşii noştri, cum a fost aicea. Ce ne-a 
povestit nouă mama noastră, de la moşu nostru. Aici a fost aşa: noi sântem a patra om. 
Eu vrasăzică, sânt a patra vac de om. La noi sânt o familie de oameni — Tănăseni. Eu 
mă număr Codiţă, de pe tată. Da de pe mamă — Tănasă. Când a fost Tănase acela, pe 
vremea aceea veneau aici tătarii. La doi-trii ai veneau tătarii aicia şi jefuieu. Oamenii erau 
ca sălbaticii, aşa ca iepurii. Fugari îmbla. Ce bordeie aveu ei acolo... Când veneau tătarii, 
Besarabia iasta, din Prut şi până-n Nistru, era fără nici o stăpânire, nică. Veneau tătarii 
şi jefuieu, oamenii îi lua roghi, gitele, oi ce găsea, le strângea aşa, cireadă şi le mâna la 
dânşii. De unde s-a luat acel Tănase, istoria lui n-o ştiu, dar în vremea ceea el era flecău. 
Voinic a fost el, flecău. Şi au venit tătarii şi l-au prins pe dânsu. Şi dacă l-au prins tătarii, 
l-au dat în ceata aceea, în convoi, că erau mai mulţi oameni prinşi. El cum s-a şupurit 
acolo, ceasavoii (străjile) ceia au adormit, şi cumava el a ţâşnit dintre dânşii. A fugit dintre 
dânşii. Şi dacă a scăpat, s-a dus în pădure. Amu cu ce-a trăit el în pădure, ce: el avea ce 
mânca?.. A stat aşa, până s-au retras ei. Că ei veneau de la Marea Neagră şi se duceau 
până-n Carpaţi, tătarii ceia. Şi după ce se întorceau înapoi, oamenii veneau la borţile lor, 
acei care mai rămâneau... Şi încă un lucru era. Numai noaptea să îmbli, ziua nu puteai 
îmbla. Că erau oamenii tare rari. Şi... sânt un fel de nagâţi. De cei ce ţipă. li ştii? 

Vladimir Beşleagă. Da, trăiesc pe malul apei. Au picioare lungi şi dau de ştire... 

Andrei Codiţă. Şi unde îl vedea pe om, tipa şi se ducea de-asupra lui. Tătarii 
îmbla călări, îl găseau şi-l prindeau. Aşa că numai noaptea cât îmblau, ziua şedeau 
ascunşi, că şi de nagâţi se temeau... Amu acela dacă a scăpat, a găsit el o fată şi s-a 
însurat. Şi a avut şese feciori. Uite câţi s-au înmulţit! Câţi oameni sânt la noi în sat, toţi 
de la acela om. Şese feciori ai lui, şi toţi câte şese-şepte copchii. La noi jumătate de 
sat de la acela om - de la Tănase se trăgănează. Aiştialanţi îs din strânsură, mai puţini. 
Aceea îi cei mai mare familie... Şi deamu tătarii aceia, acela ultimul raz când au fost ei 
atuncea aicea. Amu ei au trecut istoria la Români. Românii aveau un fel de armată. Ei 
au trecut pe la Marea Neagră, s-au dus în România să jefuiască pe România. Şi românii 
le-au dat pace şi s-au dus în ţară, încolo. Şi aici le-au ieşit înainte şi le-au fărâmat podul, 
iar de acolo i-a luat armata aceea românească pe dânşii. Şi aşa câţi s-au dus, poţi să 
spui că n-au scăpat nică — românii i-au nistojit (nimicit) pe tătari. Şi mai mult tătarii n-au 
mai venit din părţile celea... 

Amu în anul'12 (1912) aici, la gară la noi, au venit şi au făcut sărbare. Amu se zice 
Cernoviţcaia oblasti (regiunea Cernăuţi), dar atunci se spunea Hotinschi uezd (judeţul 
Hotin)... Amu după tătari au fost turcii aicea. Amu ruşii, Rusia i-a alungat pe turci... Amu 
în anul '12 s-au împlinit o sută de ani. 

Vladimir Beşleagă. Atunci, în 1812, ruşii au luat Basarabia de la Moldova. Mata 
câţi ani aveai în 1912? Ţii minte de atunci? 

Andrei Codiţă. Eu atunci de şepte ai eram. Eu nu ţin minte. Dar deamu fratele 
mai mare, Petrea, tatăl Saşei, el ştie tot, el a fost la sărbarea aceea. Şi aceia au arun- 
cat cofeturi, s-a făcut manifestul cela, că ruşii i-au alungat pe turci şi în anul '12 s-au 
împlinit o sută de ai. O făcut rusul sărbare mare. Amu dacă au făcut sărbarea ceea în 
'12, în '14 trah-tararah! se porneşte războiul. Se stârneşte războiul cela şi ţine patru ai 
de zile! Da atuncea la Niculai erau gălbănaşi. Aur era, aur era la oameni. Cum lumea 
trăia? Bine trăia. Nu-i traiul ista ce era... Şi când s-a stârnit războiul cela din '14, i-a luat 
pe doi uncheşi de-ai noştri... Că ei făceau vexel de cu iarnă la boieri. Şi ei s-au dus la 
cosit, la Bălți... 

Vladimir Beşleagă. Războiul s-a început vara... 

Andrei Codiţă. Vara, la uborcă (la recoltare). l-au luat de la cosit de acolo, nu le- 
au mai dat drumu acasă. Cât îi să vii de la Bălţi pân-aici? Şi-s luaţi până-n ziua de azi. 

Alexandra Codiţă. Cine, bădică Andrii? Care? 

Andrei Codiţă. Moş Sârghi şi moş Vasile... Şi ei au venit aici la graniţă. Ţi-am 
arătat unde a fost graniţa... 

Vladimir Beşleagă. Da, la Noua-Suliţă, la pârâiaşul acela cu un pod deasupra 
şi o casă de cărămidă roşie, păstrată de pe acele vremuri... 

Andrei Codiţă. Şi ruşii au năpădit peste austrieci. Dar cum a fost? Franz Josif... 
Austria asta a fost foarte mare ea. Se număra în vremea aceea, îi zicea “belâi țari” — 
(impăratul alb). La dânsul, vrasăzică, nimeni nu avea voie să îndrăznească să sară — 
aşa de mare era el. El (împăratul) când a fost tânăr s-a însurat şi femeia i-a murit. Şi a 
rămas un băiet, a avut un băiet. Amu a doilea s-a însurat şi a luat o jidaucă. Amu iuda de 
jidaucă s-a vârât acolo şi a avut un băiet. Cu aceea femeie a avut un băiet şi cu asta un 
băiet. Amu la împărați în vremea ceea (amu împărați nu-s, mai sânt împărați? amu mi 
se pare că împărați nu-s) cel născut întâi trebuia să fie împărat. Băiet era — băiet, fată 
era — fată, alţii conduceau, generalii conduceau, dar numai cel născut întâi a împăratului 
să urmeze a tătâne-său. Jidauca ce să facă? Cu şpihoni încoace, încole să-l ucidă pe 
băietul împăratului, pe acel dintâi, şi să... Dacă pe acela ar să-l ucidă, ar să rămâie a 
ei. Şi pune pe cineva, s-a dus la scăldat ori cu maşina prin oraş... ştiam, dar de-amu 
am uitat... Şi zvârle o boambă într-însul şi-l ucide. Pe băiet. ŞI-I prinde pe ceal ce l-a 
ucis. Da acela era sârb. Neam sârb era. Austriecii, aha! cine l-a pus la cale? De ici din 
cole, cine? Sârbii. Franz losif, împăratul cela, a dat, vrasăzică, pricaz aşa: oare să fie 
Sârbia... O bucată de Sârbie era sub dânşii, iar o bucată de Sârbie era liberă... oare 
să fie Sârbia a roghi toată viaţa lor ori dacă nu — se duce cu război şi o farmă toată. Că 
de ce-a ucis băietu? Cum să cie toată viaţa lor roghi? Nu vreau. Că aceea ţară mică. 
Amu la Rusia! Amu să zicem pe România. Amu a “noştri”, Rusia, să vreie, o înnăduşe 
pe România în două zile, nu rămâne duh... Aşa şi în vremea ceea... 

Vladimir Beşleagă. De acolo a început primul război mondial... 

Alexandra Codiţă. De la asasinarea prinţului austriac la Saraievo... 

Andrei Codiţă. Atunci amandenea odată năpădeşte austriecii pişte Sârbia, pişte 
aceia... Da sârbii ciia cu “a noştri”, cu Rusia, era, cum se spune, pravoslavnici, de-o 
credinţă... 

Alexandra Codiţă. Şi neamuri cu ţarul rus. 

Andrei Codiţă. Acela fuga la a nostru Impăratu: nu mă lăsa că mă farmă totu... 
Aiştia “a noştri” de la Noua-Suliţă amandinea pişte dânşii. Şi când i-a luat ruşii... Aiştia 
a noştri mai puternici decât aciia... Şi când i-a luat de la Noua-Suliţă, i-a dus la Novii Hai, 
la Boiana, îi trece Cernăuţu, îi duce pe austrieci. Amu când au văzut că aiştia “a noştri” îi 
dovdesc pe austrieci, Germania de colo sare la “a nostru”, la Niculai. Se încinge... Ger- 
manu sare cu austriecii, italianu sare cu rusu. Deschide front austriacului din altă parte. 

Vladimir Beşleagă. Italienii aveau socotelile lor cu austriecii... 

Andrei Codiţă. Se încinge cu italienii. România nu-i cu nimeni. N-a ţinut cu nimeni. 
Frontul rus s-a dus până-n Carpaţi, i-au mânat pe austrieci. Germanul şi austriecii vrau 
să vie să ieie pe România, să ducă de aicea până la Marea Neagră să-l taie pe rus în 
jumătate. Vezi tu? Unde era frontul rusesc şi unde veneau ei la Marea Neagră să treacă 
să-l taie în jumătate. Uite ce plan au avut ei acolo! Ruşii, dacă au văzut aşa, face alianţă 
cu românii şi se duce rusu cu armată în România. Se duce în România şi stau cu dânşii. 
Germanii şi cu aceia au venit în România, au luat Bucureştii şi vra să vie la laşi, să-l taie 
aici. Când a văzut asta rusu, a dat nu ştiu câte divizii acolo şi a pus chept. Şi românii... 
este cântare, cum era vrasăzică, românii în vremea ceea... Este o apă, Buzăul, oapă 
mare, aşa. Şi românii s-au dezbrăcat cu cheile, care se spăla, care se cârchă, care ştii 
aşa... Aceia i-au pândit din cela mal şi, când erau aiştea cu cheile, au năpădit odată 
peste dânşii. Când au năpădit, românii s-au dat înapoi pişte apa Buzăului, peste un 
pod şi s-au întărit aice. S-au întărit şi de-amu una, şi cu ruşii, şi i-au luat înapoi pe ceia 
acolo. Şi s-au dus şi au fărămat podul germanilor şi a austriecilor. Şi când i-au luat din urmă! 
Asta nu aşa, poveste, da o fost aiasta. Apoi s-o dus acolo, pănă apa ceea era roşie, 
iezită! Aşa cum de nişte paie. Vrasăzică, tunurile cu cai cu tăt se izghea acolo. Şi s-au 
încleştat acolo şi nu se ştia, şi de om, şi de tun, şi de toate cele, până s-a iezit apa de 
lume, ce-a fost acolo. Şi i-au desprins înapoi pe aceia şi i-au mânat de acolo... Şi amu 
aici la noi, trah-tararah! se face revoluţie. Şi dacă se face revoluţie, nu ştiu câte: trii armii 
erau în România — românii îi dezbracă pe ruşi şi-i lasă numai cu şineluţa... Ciuhausurile 

(depozitele de război), magaziile câte erau, armătură, cai, tunuri, oboz, rămân acolo, 
dar pe ruşi numai cu săcuşoru în spate — şi acasă! Vezi ce-au făcut? Intâi au fost aliaţi 
şi pe urmă... Amu aici la noi aşa a rămas. Deamu eu ţin minte bine. Când s-a stârnit 
războiul în '14, eram de nouă ai, şi patru ai a ţinut, eram de 13 ai. 

Vladimir Beşleagă. Ceea ce mi-ai povestit până acuma ar fi din spusele altora, 
mai mari. Urmează lucruri şi întâmplări la care ai fost martor, le-ai văzut cu ochii. Din 
primul război mondial, de mai târziu... Ce-ţi aminteşti? 

Andrei Codiţă. Da, deamu ţin minte bine... Aici la noi, la gară, austriecii vroiau 
să bombardeze aici. Şi au dat trei boambe. O boambă a chicat lângă gară aici, iar o 
boambă lângă casa cei cu oale roşii. Da a triilea boambă deamu tucma unde am trăit 
eu. Lângă mine, olecuţă mai încolo, era o toloacă. Şi păştea un cal roşu, închedicat. 
La un moşneag, un megieş. Şi a chicat boamba la curu calului celuia. Şi când s-a rupt 
boamba ceea, o bucată de scolcă (schijă) când l-a ars la bucă, i-a luat o bucată de chele, 
cât o ochincă. Nu tare, da numa chelea i-a luat. L-a împlut de sânge. S-a spăriet! S-a 
spăriet calul acela, a fugit acasă închedicat. Da în sat era veterinarni punct, era oboz. 
Aducč caii de pe front şi, care era calici tare, îi împuşca, dar care numai răniţi oleacă, 
îi vindeca. Moşneagul a luat calul de dârlog, l-a dus la aceia. L-au uns acolo şi s-a vin- 
decat calul cela. Da moşneagul nu ştie ce şi cum. laca a venit vremea deamu la prăşit. 
Moşneagul bătrân cu baba, înhamă calul, pune baba în căruţă şi se porneşte la prăşit. 
Se duce păn pe deal, iaca pe drumul ista ce-i aşa, păn mai încolo — aista drumul, cum 
şi dinainte vreme, de când ne-am trezit, aista drumul, — se duce păn la o bucată de deal 
şi vine nourul şi... hârrr! trooosc! Trăsneşte, tună!.. Da calul a gândit că-i dă boambă 
iară! Şi când s-o zmucit, şi când o luat, şi când s-o întors înapoi, când l-o prăvălit pe 
moşneag! Când o luat căruţa, căruţa s-o prăvălit, coşul o rămas cu două roate încolo, 
o rămas cu moşneagul în altă parte, da calul vine cu două roate aşa-ia! (Râde). Fuge 
acasă, pe lângă noi, pe acolo. Măi! zice, calu lui Vasile Târsână! El deamu a intrat frica- 
ntrânsu, de la bomba ceea... Şi aşa a fost... 

Dar acolo devale, acolo aduce şi-i hrăn€, le da de mâncare la moscali. Le da 
porţie de carne. Şi carnea pusă în ţepuşă. Poate ai auzit? Carnea pe cântar. La zece 
soldaţi o căldare de carne. 350 de grame venea de carne. Şi o căldare de sup şi un 
bac de aiestea, păn la dunga ceea de caş (terci). Asta se număra ftaroi (felul doi). Ori 
lapşa (macaroane), ori orez, ori hrişcă... Şi acolo: ori unt, ori jumeră... dar unt, eu şi 
amu îmi aduc aminte. De unde unt, că atunci nu era calhoz? De unde aşa butoaie mari 
de unt? Le aducea cu căruţa la gară şi aceia, bucătarii, cu maiul fărăma fundul cel de 
sus, şi când fărăma, unt cum gălbănuşul cel de ou. Da polobocul mare, de întindeai 
mâna-n sus. De unde atâta unt?.. Şi gitele le aducea caţapul... Că noi, băieţii, şedeam 
şi ne uitam ce fac ei. Au îngropat un stâlp şi aduceau gite — boi mari, buhai aduceau 
acolo. Şi-l puneau la stâlp şi-l lega cu capul, şi chinjalul acela, şi după cap îi da... Şi-i 
hrănea, cât armată era acolo... Şi jumătate de sat putea să se ducă să ieie cu căldarea 
că rămânea, atâta mâncare făcea... Ce vrai pe lume aveau. Şi căldare făcă, şi şornic 
de cusut hamurile. Tăie gite şi vârtej ave de trăge chelea, o lucra... Le trebuie! Dacă 
tot oboz, se fărăma postoronci, se fărăma ham, unde ave să se ducă? Tot făcč acolo. 
Ce vrai pe lume, tăt avč, ca la armată. Şi tot s-a prăpădit... A venit svoboda (revoluţia) 
şi tot s-a prăpădit... 

Şi au şezut moscalii din România aicea la noi în sat. Au şezut zece moscali în 
casă la noi, cât a ţinut războiul. Pricaz! şi cei de la noi s-au dus la Clişcăuţi. Şi au venit 
din România, — cum ţi-am spus, pănă a nu-i dezbrăca românii, — a venit o armată şi 
a stat la noi aici. Da ei au trăit în România şese luni de zile. Şi ei, dacă au trăit acolo, 
ei deamu șştič tăt. Că dacă au șezut atâtea luni, ştia tăt la boieri. S-o dat de se juca în 
cărţi. Că băutură nu era şi se juca în cărţi. li dezbrăca cu chelea şi se juca. Ce să facă? 
Parale n-au! Hai să se ducă să fure oi din România. Moscalii şede în casă la noi, da 
caii nu şedă la noi — la megieşi şede caii. La noi în casă au rămas trii soldaţi. Puneau 
acele cartuşiere de chele, două cartuşiere de plunghi. Şi ave aşa o lentă de brezent 
(pânză) de ici păn aici, toată încărcată cu plunghi. Lua armele şi se duce şi lua caii ceia. 
Dar aşa cai avč, jumătate de sac de ovăs le da. De coadă să ci legat căruţa şi ave s-o 
ducă, ce cai era. Şi se duce pe la MALIGA, era pod plutitor, trece aşa-ia şi se duce în 
România... Deamu cât o şezut şese luni de zile, au prins mişcarea şi grăie, înţelege 
româneşte. Se duce la cioban şi-i spune ciobanului să aleagă care mai bune oi şi mai 
tinere. Şi ciobanul, de frică, se ducă şi prindă oile, şi le alegč care mai bune oile şi mai 
grase. Le prindă, şi ave aţă-funie tăietă de acasă, le lega chicioarele şi încărca căruţa 
de oi, cum de ţuhali. Care se înnăduşe se înnăduşă, care trăič trăi€... Şi veneau acasă, 

le da în coşărci şi a doua zi dimineaţă... Oamenii la război era, şi ei le vindea la femei şi 
lua parale. Dar banii s-or fost înmulţit. Până s-a stârnit războiul era gălbănaşi, aur era, 
da deamu când s-o stârnit războiul, deamu au ieşit bumaşte (bancnote), a ieşit hârtie, 
deamu banii s-au înmulţit. Şi femeile ave bani. Ele cumpărau oile, ei aveau bani şi deamu 
sara hai la jucat în cărţi! Şi au făcut aşa câteva ture ei. Da boieru, dacă a văzut că-i fură 
oile, a luat şi a dat oile la alţi boieri, a fugit mai departe... Deamu ruşii s-au dat la furat 
gite. Furau boi de cei cu coarnele mari. S-au dus şi furau gite de la boieri, de la români. 

Vladimir Beşleagă. Asta se cheamă maroderie. Jafurile pe timp de război se 
cheamă maroderie... 

Andrei Codiţă. Şi lua boi din România, de cei cu coarne mari, îi ducă la Hotin şi-i 
vind€ (un megieş îi duce şi le da lor banii). Şi când boierul a văzut că ruşii îl jefuiesc, 
s-a dus la legiunea de jandari şi s-a jeluit. Şi a venit armată, a dat pază mai multă. Şi 
s-au dus aiştia (ruşii) acolo... Deamu oile au furat, boii au furat, ştiau ei acolo o magazie 
bogată, era tăte celea acolo. Da avea boieru un câne cât o juncă. Ei s-au dus şi i-au 
împuşcat boierului cânele... 

Alexandra Codiţă. Dar ei erau ruşi? În ce an? În '16? 

Andrei Codiţă. Da. Armată rusească. În '17. Încă nu s-o fost stârnit revoluţia. Că 
după aceea au lepădat şi s-au dus toţi în toate părţile. Şi românii pe tăţi cei ce-au fost la 
dânşii, pe toţi i-au dezbrăcat. Le-au dat drumu numai cât pe dânşii o fost... Şi s-au dus 
şi au împuşcat cânele... Jandarii păzeau acolo ori cum o fi fost, când i-au luat pe dânşii 
pe goană! Atâta noroc au avut că au avut cai buni şi au dovedit până la căruţă — avč 
să-i împuşte pe tăţi... Şi mai mult nu s-au mai dus. Au scăpat ei, dar au venit spărieţi 
de acolo! Şi mai mult la jefuit nu s-au mai dus. 

Vladimir Beşleagă. Ziceai că românii, după ce s-a făcut revoluţie în Rusia, i-au 
trimis pe ruşi acasă cu uşurelul? lar după ruşi au venit aici românii? 

Andrei Codiţă. Nu, n-au venit românii, dar au venit austriecii... 

Vladimir Beşleagă. Austriecii, care ocupaseră în secolul XVIII Bucovina, rupând- 
o de la Moldova... 

Andrei Codiţă. Au ocupat Besarabia de aici până-n Nistru şi Odesa. Şi au stat un 
an de zile austriecii. Da austriecii aşa aveau o disciplină şi un zacon (lege), că, uite, să 
ci murit soldatul de foame, şi nu mai punč mâna la tivil să ieie. Şi ei când au intrat aici, 
aşa de prăpădiţi şi săraci era, că aşa cai răi avč, caii plini de rapăn, şi numai da: hlap! 
hlap! Dar înhămat la căruţe, şi un austriac mergč de-o parte şi unul merge de-o parte, 
să nu chice calu gios. Da-n căruţă mitraliera, lăzile cu cartuşe — vrasăzică, muniţie de 
război... Şi au şezut aici un an de zile. Deamu au scăpat, au găsit aici de mâncare. Lor 
mâncare nu le da, pâne n-avă, da le da rom, ţuică le da, nu ştiu câte grame de băutură 
le da în fiecare zi. Şi le da numai aşa, o fărâmă de pâne... Şi le da ceai de cela de-i zicea 
cacaoa. Un fel de ceai ca când tulbur nu ştiu ce. Aceea mâncarea. Tare slab îi hrăne 
pe dânşii. Aici au găsit mâncare, aici s-au îndreptat... laca se face şi la dânşii revoluţie. 

Alexandra Codiţă. In '19. 

Andrei Codiţă. In '19. Şi ei leapădă şi fug... Şi aici era trenul rusesc cândva. Da pe 
trenu rusesc nu vine nici o linie — numai ei. Aici la Noua-Suliţă făcea şi atuncea comerţ. 
Niculai cu dânşii făcea. Dar trenu numai păn aici. Şi austriecii de acolo, de la Odesa 
ori de pe unde, au încărcat un şalon de zahar. Cu ţuhali de zahar. Să-l treacă aici. Dar 
paravoazele (locomotivele), trenul rusesc era şi el venea numai pănă la Noua-Suliţă. 
Deamu încolo nu merge — că linia mai îngustă. Numai păn la Noua-Suliţă. Da mecanicii 
ciia ruşi era. S-au dus păn la Noua-Suliţă şi au văzut că nu-i nici un capăt nică şi au 
tras şalonul cela aici, în gară la noi, la Măliga... Era oameni de aici de la Măliga, care 
lucra la calea ferată. Au vagoane plumbuite, dar nu ştiau ce-i acolo. S-au apucat şi au 
rupt plumbul. Când colo, da acolo ţuhali cu zahar. Dacă ţuhali cu zahar, hai, băiete, la 
ţuhali! Oameni de la noi şi de la Măliga. Care dovedea şi era mai tare, trăgea căruţa 
lângă linie şi — ţuhalii din vagon în căruţă! Era ţuhali de-o sută de chile şi era mai mari, 
de şepte puduri era. Cum să-l iei? O samă n-ave căruţă, n-ave nică. Ce făcea? Îşi făcea 
loc şi lua un ţuhal de zahar. Fugea câţiva paşi cu dânsu, boh! gios, giumătate îl turna 
gios, da giumătate-n spate şi fuga acasă! (râde)... Fraţii iştia a mei, se duce Petrea, 
tatu Saşei, cu Dumitru care este, cai şi căruţă aveam. Inhamă caii şi se duc şi ei. Da 
deamu acolo aşa s-a înmulţit, că deamu cu căruțele, cu caii — tăt ieu. Şi au dovedit şi 
ei şi au luat şase ţuhali de zahar. l-au pus în căruţă şi au venit cu dânşii acasă... Dar ei 
nu numai atâta că au luat zahar, dar erau bairacuri făcute din război. Erau bairacuri, ca 
un fel de casă şi sta armata într-însele. Veneau cu trenu şi: unde aveau să şadă? Sub 
ceru liber să şadă? Şedeau în bairacuri. Da aiştia, noaptea, ai noştri, dacă au văzut 

că acolo a rămas fără stăpân, s-au dus şi au fărămat bairacurile. Cu lomurile... Dar 
bairacurile celea făcute de brus, scânduri bune... Au fărmat bairacurile. Dar brigadirul, 
om de la Măliga, care trăia în cazarmă la noi, îi zicea Vania Plop, o ştiut el ce însamnă 
lucrul statului. Lucrul de stat, las'să ardă, tu nu pune mâna acolo! Tu nu te înnădi! Da 
ei s-au apucat... El a şezut — ce să le zică el la atâţia din Măliga şi din Coşuleni? Nu 
fărămaţi? Or zice: dar ce vrai tu? ce? ce? amuş! li dă cu toporul ori cu ce are el în cap. 
El numai s-a uitat, că el îi şti&, numai i-a scris. Numai i-a scris care... Deamu dacă au 
luatzaharu, au fărămat bairacurile, deamu austriecii s-au retras, deamu au venit românii. 

Vladimir Beşleagă. Dar ruşii, soldaţii ruşi, când se retrăgeau, făceau mari omo- 
ruri şi jafuri... 

Andrei Codiţă. Da, ruşii deamu au lepădat frontul şi fiecare pe socoteala lui. Nici 
nu-l întreba nime: un'te duci, ce faci? S-au dat la boieri aicea. Se ducea la boieri, îi da 
foc la curte, pe boier îl împuşca ori... îi făcea ceva. S-au dus în ţara lor, în Rusia s-au 
dus. Besarabia a rămas fără nici un stăpân aicea. Ministrul Besarabiei de la Chişinău, 
deamu el ştig că acolo merge revoluţie, ministrul fuga la români. Se duce la români 
şi spune la români. Se duce la Bucureşti, acolo. La Bucureşti, pe vremea aceia, era 
Carol împărat (guvernul român se afla la laşi, Bucureştiul ocupat de germani, iar rege 
era Ferdinand — V. B.). Şi le spune la români: veniţi şi ocupati Besarabia, că Besarabia 
a rămas fără stăpân. A rămas fără nici un stăpân. Românii trah! tararah! vin românii... 
Alicia a noştri... Care n-a făcut armata? Când au venit de la front, apoi aici, la gară, 
şedeau trei stive de arme puse aşa, ca cum de lemne! Numai cel ce n-a vrut, numai 
acela n-a avut armă. Tătă lumea! Şi iaşcicuri de cartuşe. laşcicuri de cartuşe era. Aşa, 
ladă de ţâncovâi bleaşcă (tablă zincată), 360 de cartuşe. Puteai să-l dai să şadă zece 
ani în apă, îl scoteai şi împuşca, aşa era făcut special. Şi au luat puşti. Dar aici, cum 
era de la Niculai, era staroste şi soţchi pe sat, ca cum primari şi secretari. Şi zic ei: 
măi, puneţi mâna pe arme... Şi oamenii sar din sat, ţivili şi cu puştile şi când îi văd pe 
români, împuşcă. Da ce poţi să faci? Cine are să-ţi deie ţie comandă? Cine are să te 
obespecească (aprovizioneze)? Aceia cum sânt ei... 

Vladimir Beşleagă. Este, totuşi, o armată regulată. 

Andrei Codiţă. ...armată regulată, da aiştia, fiecare pe socoteala lui, cum s-au 
gătit cartuşele, el fuge. Şi au venit ei păn aicea-ia şi au început a împuşca pe aceia. 
Colonelul cu binoclul i-a văzut, polcovnicul românesc i-a văzut că-s ţivili. S-a dus şi a 
aşezat tunurile. A văzut de unde împuşcau ei, şi când a trântit câteva ghiulele, aciia au 
lepădat şi au fugit. Au fugit la deal. Dacă au fugit la deal, aha! voi săriţi aşa?! Când au 
ajuns în Stălineşti în sat, aici, au ajuns la prima casă, a dat pricaz colonelul, unde a să 
ajungeţi, împuşcaţi, daţi foc la sat, ucideţi, ardeţi tot. Pe bolşovici, pe toţi!.. 

Alexandra Codiţă. lată de ce, când v-aţi dus voi la armată (în armata română), 
vă numeau pe voi bolşovici? laca de unde? 

Andrei Codiţă. Şi zice: bolşovici! Şi ajunge aicia prima casă, în Stălineşti, omul 
neginovat nica, el nici n-a luat parte. Se duc românii, îl prind, îl scot dinaintea uşii, tac! 
şi-l împuşcă. Aceea casă era în margine, prima casă, deamu cu gându să-i deie foc... 
Când au văzut că românii... Dar românii ţine la pochi, ştii, ei ţine la pochi, ei era cu 
credinţă. Când au auzit degrabă că vrea să-i deie foc la sat, a ieşit popa din Stălineşti, 
era un popă bătrân, a ieşit, s-a pus în genunchi înaintea colonelului: “Nu daţi foc la sat. 
Ce-o făcut, or plăti oamenii, dar nu daţi... Sânt ginoveţi, dar sânt şi neginoveţi. Nu-s 
tăţi ginoveţi”... Şi popa cela s-a dus la o samă de gospodari, pe care el îi ştie mai buni 
gospodari şi a spus: “Daţi! (Atunci era gălbănaşi). Daţi, că ne dă foc, ne arde satul amuş. 
Pune tunurile şi se duce satu-n aer!”. Şi au sărit oamenii şi au dat acolo, s-au dus la 
polcovnicul cela şi au scăpat... A trecut al doilea sat, s-a dus acolo, a ars, a ucis, nime 
n-a cătat, a făcut acolo nevoie. Deamu unde au intrat românii, aiştia fugeau... Amu aciia 
ce au sărit contra lor, să împuşte, deamu ei au fugit şi au trecut Nistru. Au fugit pişte 
Nistru! Deamu să vie acasă, nu poate veni. Au venit în sat şi s-au aşezat. Da românii 
bătč, ferească Dumnezeu Sfântu! Şi au pus şef de post. Aici la Măliga. Amu să vie ei 
acasă, nu pot veni. Ce să facă ei? Fugari, poate două-trei luni de zile. Deamu aişti de 
acasă, după ce s-au aşezat, cu bani ceva, să se alătureze, să le deie pace... Şi când îi 
chema la post acolo şi când îi bătč! Şi ave beci, şi după ce-i bătč, îi uda cu apă, şi-i da 
în beci, şi-i închide în beci. După ce-i scote din beci, iară-i bătč, şi iară-n beci... Ferească 
Dumnezeu Sfântul ce greutate a fost în vremea ceea... 

Vladimir Beşleagă. Da, spuneai de zahărul acela din vagoane, de barăcile 
fărâmate... 

Andrei Codiţă. Amu, cum îţi spuneam, dacă au venit românii, se duc şi-l apucă 

pe brigadirul de la gară: “Cine a fărămat bairacurile?” Acela: “laca aiştia oameni”. Că 
el i-a însemnat. li cheamă la post. Au lepădat casa şi au fugit, pe lume au fugit. Pe 
lonică a lui Sinică acela l-au ucis românii de a întrat în pomânt... lar la unu s-au dus 
şi i-au găsit o jumătate de ţuhal de zahar, el n-a luat mult, i l-au pus în spate şi-l purta 
cu ţuhalu prin sat... E 

Vladimir Beşleagă. Bună metodă pentru a vindeca de tălhărăşug! Il purta pe hoţ 
şi-l mai punea să strige în gura mare: “Cine ca mine are să facă, ca mine să pățească!”. 

Andrei Codiţă. Noi am auzit ce se face acolo, pune caii la căruţă, pune tuhalii de 
zahar în căruţă. Şi aveam un neam la Polvancicauţi, dinspre Costiceni încolo, Grigore 
Stroiceanu, un văr. El sărac, prăpădit de sărac... Unde să-l ducem? Hai la dânsu să-l 
ducem. “Măi Grigore, îi ave şi tu şi noi”... El pune ţuhalii de zahar în nişte popuri de 
strujeni... Amu, aici, s-a aciuat treaba. La un timp se duce Petrea, tatu Sagşei, la acela... 
Da încă n-agiunge acolo, da un om megieş cu dânsu: “Măi Petrea, un'te duci?” — “Mă 
duc la Grigore”. Da acela ştie şi râde: “Măi Petrea, tu te duci după zahar. Văru ista 
Grigore, zice, zaharu tău: o mărs”... Da atunci a fost secetă, a fost slabă pânea. Da un 
citiric de zahar şi-i da un citiric de grâu, oamenii (râde). O schimbat zaharu. Amu când 
N-o luat nici o mână — prăpădit!... Şi pe acei oameni, care au furat, i-au bătut de i-au 
nenorocit. Venea la om cu căruțele, trăgea la om şi-i lua stogul cu orz, cu ovăs ce ave 
acolo şi ducea la gară... Şi aşa am păţit noi cu românii... Da nici nu-ţi pot spune câte 
PREFACERI AU FOST PE LOCUL ISTA... Şi aici au fost românii, pe locurile iestea cât 
vezi, 22 de ai au fost românii... In '40 au venit ruşii. l-au alungat pe români. In '41 s-a 
stârnit războiu. Vin românii înapoi. Cu germanii, cu nemţii. Vin aice. Hur-hur-hur, patru 
ai de zile, hur-hur-hur război!.. Fug românii, vin înapoi aiştia... 

Vladimir Beşleagă. Bădică Andrei, dar când te-ai ridicat mare şi te-ai făcut flăcău 
şi te-ai dus la armată, cum a fost cu armata? Armata dintâi... Inainte de a te însura ori 
după ce te-ai însurat? 

Andrei Codiţă. M-am dus şi am făcut armata, am venit acasă şi după vreo doi 
ai m-am însurat. La român te lua de 21 de ai. Doi ai făcči armata. Vrasăzică, grănicerii 
şi marinarii făcă trii ai, da iastalantă armată făceai doi ai de zile. Armata la români am 
făcut aşa. La armată trebuie să te porţi! Acei leneşi care nu vra să asculte, îi bătč. Da 
eu dacă ţâşnem pe numărat... Pe numărat!.. El şedea şi era planton, trii schimburi pe 
noapte. Şi dimineaţa sergentul acela, care era în vremea ceea, spunea plantonului din 
schimbul trii să-l scoale pe dânsu cu cincisprezece minute înainte de a scula trupa. 
Da eu dormeam aşa, cum iepurele doarme. Când mergea el, dar cazarma ceea era 
lungă, ca-n gardul lui Filea de lungă, când el se duce încolo, eu deamu ştiem că peste 
giumătate de minut el strigă şi pe numărat trebuie să te îmbrăci. Da la dânşii era aşa: 
la dânşii are cimaidan, da pe vremea ceea zicea: cufăr. Aşa un sunduc — fiecare soldat 
avea un cufăr. Acolo ţineai ce-aveai tu: castron... Şi deasupra puse straiele, sara le 
puneai acolo, bocancii — tăt îţi puneai pe cufărul cela a tău. El când se ducea încolo, da 
eu ridicam pătura şi trăgeam pantalonii... Ferească Dumnezeu Sfântu să te ci prins el 
pe tine că tu... tu iei pantalonii pe tine! Da de ce-i luam înainte de vreme? Când striga: 
drepţi! pantalonii erau pe mine şi eu dovedeam să mă încalţ. Da aceal ce se scula mai 
greu, păn trăgea aceia... Da el striga pe numărătoare... Da el striga aşa. Când striga o 
dată: “Drepţi!” se răsuna cazarma. Ei fosa-fosa-fosa! nici în ceri nici în pământ acolo”. 
Una! Una şi un sfert! Două! Două şi un sfert! Trii! Trii şi un sfert!”... Da aici nu se ştie 
nici în ceri nici în pământ. Cât de repede lucrează. Da alţii se scoală greu. Nu pot — nu- 
mai deaghe s-o sculat!... “Trii şi un sfert! Patru! Patru şi un sfert!” Şi când a zis: “Cinci! 
Drepţi!” — cum te-ai găsit. Cum te-ai găsit! Un chicior încălţat, descult — cum te-ai găsit. 
Da eu dacă m-am silit înainte şi am fost aceea, vrasăzică, ce trebuia să faci? Pantalonii 
pe tine, încălţat cu bocancii, moletierele strânse şi bucata de sopon şi prosopu pus pe 
umăr şi-n stroi te duce la spălat — la lavabou, aşa-i zicea. La depo... Da care şedea cu 
un chicior încălţat şi cu unu desculţ la pat, el când a zis: drepţi! nu se mişcă nici unu. 
El cu centura, da tu dezbrăcat, numa-n cămaşă, el din fund, din cela capăt, de acolo, 
şi care cum îl găsea, cu curaua şi — dă-i! şi dă-i! Şi-i strângea ca pe oi la uşă... Da eu, 
dacă-s gata, eu deamu şed, cu mine nu-i nică. Şi-i scotea aşa la spălat. Şi după ce te 
spălai, te aducea înapoi, deamu te îmbrăcai, luai vestonu pe tine şi te slobozeai jos. Iti 
da oleacă de ceai acolo, pâne nici o farmă nică... Luai arma de la rastel şi gios pus în 
front acolo şi aşteptai păn vine ordinu. Te lua la câmpu de instrucţie. Şi păn deamiază 
te făceai aşa-ia. Cu două gâturi de ceai, cu două gâturi... Şi aşa am păţit cu românii. Şi 
am fost un raz, cât am fost acolo... 

Alexandra Codiţă. Dar ai fost ordonanţă la un ofiţer, bădică Andrei? 

Andrei Codiţă. Da, pe urmă m-am dus la un ofiţer. El avea dreptul la un soldat. 
El era, cum se spune, mlacii leitenant (sublocotenent — V. B.). La români era mlacii le- 
itenant, leitenant, da starşii leitenant nu era. Leitenant, căpitan, maior. Deamu maioru, 
în sus mai departe în sus la polcovnic deamu, avea dreptul la doi soldaţi, să fie. Acasă 
îi ţinea. Acasă. Da acela a meu, vrasăzică, mlacii leitenant flecău. Şi el era basarabean, 
din Tighina era. El flecău, nică n-avea. Şi m-am dus cu dânsu la București... Şi el la 
şcoală acolo. Acolo el a înăimit casă în oraş. Eu şedeam la al doilea etaj, da el şedea 
la etaj gios. Eu eram cu hrana. Vrasăzică, îmi da bani... Eu primeam şese sute de lei. 
Da el primea opt mii de franci. Opt mii de lei. Mie şese sute şi-mi rămânea, lui opt mii 
nu-i ajungea, nici n-avea ce să mănânce. Şi când prime ei banii ceia, apoi el avea gin 
de-acela cu chele, prins, cum ţi-am spus... Da-n România băutură buuună! Ei, ginu aşa 
ca mierea de bun! Şi-mi scria o ţidulă, şi mergeam la cutare restaurant... Acolo, afară, 
dar lui nu-i da de acela, da mergea în beci. Rând de butoaie de-o parte... Da butoaiele 
celea cred că acolo le-a făcut, butoaie cât întindeai mâna, câteva toane de gin într- 
însu... Un rând de butoaie de asta parte. Şi mergeai aşa, un interval printre dânsele, 
şi tăte cu căldăruşă la cepu cela să nu cure, chica într-însele. Şi mergeai acolo şi-mi 
da un ulcior mare de gin, ulcior de steclă, de-acelea. Şi apoi veneam şi aduceam ginu 
ceala şi-mi făcea o scrisoare... La români se spune: la coşterie, unde se fac torturile, 
unde se fac dulceţurile iestea tăte. Şi mă duceam la coşteria aceea şi acolo scria câte 
kilograme să-i deie şi ce să-i deie. Dam acolo la acelea care lucra acolo, la prodave- 
tele acelea, şi acelea punea în hârtie şi le aduceam. Amu ei petrec, făcea bal. Şi într-o 
săptămână ceva, banii i-a gătit! Da el fuma. Şi era două feluri de ţigări. Zicea: INTIME 
MS şi CARPAŢI. Acelea, Carpaţi, cu muştucu galbăn. Acelea nu ştiu cât era, da IN- 
TIMELE MS - un leu ţigara! Ca cum ai spune: o rublă ţigara. Asta-i mare... scump! Şi 
avea scrumieră... Acolo la Bucureşti aşa era. O magazie până la 12 noaptea vind. Iti 
trebuie ceva, până la 12 vindč. A venit 12, aceea s-a închis, alta s-a deschis. Acolo şi 
zi şi noapte deschis... A gătit ţigările la 12 noaptea, era biton (buton), de unde şedea el, 
din cameră, la mine acolo sus: turrr! Gata, eu ştiu: deamu mă cheamă pe mine acolo 
la dânsu. “Du-te-n oraş şi-mi adă ţigări”. La ora 12, la ora 1, du-te şi-i adă ţigări. Când 
dorme el, nu ştiu când dorme el! Ţigări, ţigări să-i aduc! Da parale n-are, n-are pe ce 
să cumpere ţigări! (râde). _ 

Vladimir Beşleagă. Imprumuta de la mata? 

Andrei Codiţă. Zice: “Du-te şi-mi adă ţigări, da parale n-am. Pune de-a tale”. 
Dar aşa, pe cinste. Când a primit leafa, întâi cu mine s-a socotit. Şi mă duceam şi-i 
aduceam lui acelea... Atunci, în vremea aceea, eu n-aveam ceas, că ceasurile la român 
scumpe, da el avea ceas. Şi el îmbla pe unde îmbla şi trebuia să-l scol la ora şepte, 
să se ducă la şcoală. Da aşa disciplină şi frică! Cum iepurele sare, aşa el sărea. Da 
el aşa era trudit! Era om cuminte — om învăţat. De ce nu zicea el aşa: “Să mă scoli la 
ora şepte fără zece?”. In zece minute să se îmbrace, să se încalţe. Da-mi spunea mie 
să mă duc să-l scol la oara şepte fără un sfert. Acela serviciul meu era. Camera avea 
un crivat, avea cibote... Cibotele lui aşa eu le făceam, când mergeai în urma lui, ca-n 
oglindă te vedeai! Aşa lustruite cibotele. Imbrăcat frumos — veston... Bunghii iştia, la 
români se zicea “amur”, ca să strălucească. Este amu de aceea? Nu văd amu... Şi era, 
avea cât întra bumbul cela, ca să nu se murdărească haina, puneai aşa, dai cu “amur” 
de acela şi strălucea... 

Vladimir Beşleagă. Da, este la armată treaba asta, dai cu un fel de pastă ori cu 
praf de cretă, cu peria... 

Andrei Codiţă. Cibotele făcute, pantalonii perieţi şi puşi acolo, vestonul pus. Şi 
când s-o împlinit şepte fără un sfert, eu îs cu ceasu la uşă. Mă duc, da el doaaarme 
mort! În cămeşă de-acelea, lungă aşa ca la femei. De cu sară pus — că nu era crant 
(robinet) — un ulcior de cristal cu care se spăla. Eu de cu zi puneam acelea. Şi un po- 
lotenţ (psosop) frumos era pus acolo, cu care se ştergea el... “Domnu sublocotenent, îi 
şepte fără un sfert!” Da el numa deschidea ochii: “Mai lasă-mă cinci minute”(râde). Cinci 
minute să-l lăs. Eu păşesc un pas înapoi, mă dau lângă uşă şi şed. Íl lăs cinci minute. 
Da de ce? L-am trezit şi el înapoi a adormit. lar să-l scol. Ca o pedeapsă! 

Vocea soţiei sale, Gafinea: Măcar atâta pedeapsă să ai! (râde) 

Andrei Codiţă. Şi când mă duceam şi-i spuneam: “Domnu sublocotenent, îi şepte 
fără zece!”, când sărea odată din pat! Avea, le zicea ciorapi. Aş! colţunii şi pantalonii 
(pantaloni ofiţereşti), boaş! chicioru-n cibote şi cu cămeşa cei mare — aş! la spălat acolo! 
Eu îi turnam şi se spăla — asta pe numărătoare, cum la soldaţi... Aici s-a spălat... Uneori 

sara îmi da şi-i cumpăram un corn, îi zice corn, o bulcuţă adusă, ca o jumătate de covrig, 
ea tăietă în două şi vârâtă o bucată de cârnaţ într-însa. Vrasăzică zacuscă era. Câte 
o dată îi luam, da câte o dată nică... O luat vestonul pe dânsu, avea un dulap mare cu 
oglindă, şi avea o cutie de pudră, tucma aşa de mare, şi o buretă de aceea acolo... 
Şi s-a îmbrăcat cu vestonu, s-a încheiet tot aice, saghia la şold (cu saghie îmbla pe 
vremea aceea), deschidea dulapu şi cu pudra ceea se parfuma... Saghia la şold şi — 
toşti! Aiastă treabă a durat în zece minute. Şi se ducea acolo, cum se duce iepurele! 
Acolo era, la şcoala aceea, colonelu, generalu care-i învăţa. Şcoala de ofiţeri. Pe jos 
se ducea, că nu era departe, aşa ca la cazarmă la noi. Aşa frică, se temea! Că dacă 
întârzia acolo, numa acela îl întreba: “Ce, domnule sublocotenent, ast' noapte ai fost la 
mândre?”. Disciplină acolo, armată! 

Vladimir Beşleagă. Nu-l bătea? 

Andrei Codiţă. De ce trebuia să-l bată? Lui îi făcea altă pedeapsă. Ce, el n-avea 
ce-i face altă pedeapsă lui? He-hee!.. Şi eu cu armata, cu românii n-am dus-o rău... Da 
deamu aici, la instrucţie, deamu aicea rău. Românii te bat de te coşesc. La dânşii era 
un obicei aşa: “Măi, zice, du-te şi adă o cană de apă”. Sergenţii, căprarii te trimetea. Ai 
sărit tu — el vede. Tace, nu zice nică. Dacă eu am sărit: “Eu mă duc!” — “Pun-te gios”. 
Şi iar: “Care aduce, măi, o cană de apă?”. Îţi zice: “lan dă-te tu la o parte. Drepţi! Fuga 
marş!”. Ei fug tăţi. “Culcaţi! Drepţi! Culcaţi!” Peste o mică de ceas iese fum dintr-înşii 
(râde)... Azi aşă, mâne aşă, eu ştiu aiastă disciplină... Amu acolo erau ofiţeri cu termen 
redus: învăţători, de aiştia... Ei făceau armată... TETERIŞTI, aşa le zice: TETERIŞTI 
(trupe cu termen redus)... Acela tot om învăţat. El vedea că eu sar hojma şi el cu mine 
era mulţumit, n-avea de-a face cu mine. Amu el îmi zice mie aşa, într-o sară: “Codiţa, 
ian să-mi ştergi tu mie bocancii”... Să-i şterg bocancii. lau eu bocancii ceia a lui, i-am 
curăţit, aveam cremă, i-am pus... Pantalonii mai strochiţi, i-am frecat pantalonii ceia. El 
când s-a sculat dimineaţă, bocancii bine făcuţi. Hai! bine. Amu trece altă zi, le spune 
el la sergent, la căprari: “Lu soldatu Codiţa voi să nu-i faceţi nică. El îi pe răspunderea 
mea”. Eu îi făceam bocancii, eu îi periam straiele, la instrucţie mergeam, dar ei să mă 
bată aşa, nu mă băteau... Şi aşa, după aceea m-am dus la ofiţerul cela, şi acolo bine 
am trăit până la liberare, când am venit acasă. Da deamu la ruşi, ţi-am povestit la ruşi, 
deamu şi aici m-au luat. Aici cum? Aici tot nu rău, dar ginovat eu, că eu am fugit. Pot 
spune că la front eu de bună voie m-am dus... 

Vladimir Beşleagă. Despre vremea asta o să vorbim mai pe urmă, iar acuma 
te rog să-mi povesteşti, bădică Andrei, despre părinţii matale, despre fraţi câţi erati, 
şi despre cum v-aţi făcut casă aici, pe locul acesta. Despre casa veche, casa nouă... 

Andrei Codiţă. Să-ţi spun aşa. Noi acolo, devale, de la a meu tată când am făcut, 
noi am fost patru băieţi. Nici unu mort, tăţi am trăit şi păn şi bătrâni sântem. 

Galea, nora. Cel mai mare a murit... 

Andrei Codiţă. A murit. Petrea casă şi-a făcut. Dumitru casă şi-a făcut. Acela 
Vasile care-i la spital acolo, el, carevasăzică, s-a măritat. A luat fată cu casă. Eu am 
rămas acolo, în casă... Acolo venea Puhoiul. Nu ti-au arătat unde-a fost grădina mea? 
Luuungă! Acolo a fost gospodărie veche, vreo trii şuri, casa cea veche... Şi am mai cum- 
părat o grădină de la un om. Hriţcu îi zicea... Am cărat pământ şi am făcut o casă lungă 
de doisprezece metri! Acolo, cât am trăit, puhoaiele au fost la casa cei veche până la 
prag, mai sus n-au fost. Da eu m-am gândit aşa: dacă eu fac casă nouă şi o năsichesc, 
îţi spun că am cărat pământ, niciodată n-are să vie Puhoiul. Am cumpărat furci din 
România groase, aşa, şi pari aşa, ca de oişti. Casa păruită toată, cu lut făcută, bună... 

Vladimir Beşleagă. Ce lemn puneaţi acolo? 

Andrei Codiţă. Stejar. Furci de stejar. Tăte aşa, ca chicioru de groase. În sus 
podită, astă podeală de aici îi de la ceea casă. Scândurile de sub streaşină de la aceea 
casă. Am făcut casa. In '40 am întrat într-însa. Şi-n '41 vine Puhoiu... În '41 se stârneşte 
războiu şi vine războiu. Ce războiu s-o stârnit, da ce vine un Puhoiu de mare! Aveam 
vaca şi ghiţălu şi doi porci, răţe, găini aveam acolo... Şi când ne-am trezit, vaca am scos- 
9, da cu porcii ne-a prins acolo... Şi s-a stârnit războiu. Da noi... casa ni-i de margine. 
Întăi casă a me-i! Vin plunghi din România prin săgeată: trasc! trasc! trasc! trasc! Noi 
acolo în grajd unde era vaca şi o scot, când a rărit olecuţă, o scot şi o duc după casă, la 
megieş în grădină. Doamne fereşte, a chica un proiectil pişte casă, apoi a ucide vaca. 
Da eu ştiu că plunghii de mitralier, de iştia n-ar să treacă prin casă, să se ducă să-mi 
ucidă vaca. Am dus vaca. Deamu să nu se aprindă casa, că bate de acolo. Ne duceam 
în grajd unde era vaca... Unde să ne ducem, că s-a aprinde şi-a arde casa? Deamu să 
nu ardă hainele. Luăm noi lada cu straiele, noastre, cu lăicerele, straie mai bune şi 

ne ducem şi săpăm în grajd la vacă şi punem lada într-o groapă acolo şi o acoperim: 
punem nişte ţolinci, dă ţărnă pişti dânsa. Dacă arde casa, hainele n-ar să ardă... Şi vin 
plunghi, împuşcă, păn s-o trecut. S-au aciuat aceia. Hop! se stârneşte, vine Puhoiu! Şi 
dacă vine Puhoiu, creşte şi ne încongiură casa. Vaca am dat-o, am dat-o în grajd, că 
vaca era a făta. Da aveam cal. Calul nu l-am dat în grajd, dar l-am scos la un megieş. 
Da la megieş era două iepe şi iepele av& mânzişori. Şi un om o juncă. Ceilalţi au fugit, 
da pe noi ne-au prins acolo. Şi l-am scos, calu. Da era o casă în margine, că zice că 
nici o dată n-a fost Puhoiu acolo, la casa aceea. La Gaşiţa lui Trifan. Tot am dus calul, 
oamenii aceia, gitele şi iepele şi a venit Puhoiu şi acolo. A încongiurat casa şi la caii ceia 
nu le-a fost nică, da mânzişorii ceia au şezut în apă, păn la genunchi în apă şi mânzii 
au pierit. Giunca şi caii, cei trei cai, nu le-a fost nică... Da la noi în casă, cât că am pus 
năschitură, pomânt şi am pus şi o scândură aşa, dacă s-a muiet năschitura şi a ieşit 
apă prin faţa casei. Şi deamu groapa aceea ce-a fost lada — da lada deamu noi am fost 
scos-o de acolo, deamu izvora apă pe unde am săpat. Şi tot şedeam cu căuşu: aici 
izvora apa, da noi cu căuşu peste prag. Unu şedea şi tot da apa afară. Şi s-a înmuiet 
năsăchitura ceea, şi după ce Puhoiu s-a retras, au plesnit păreţii, o fereastră s-a lăsat 
încoace, o uşă s-a lăsat încoace... Casă nouă — prăpădită! Tăt a plesnit... 

Vladimir Beşleagă. Asta când a venit Puhoiul prima dată? 

Andrei Codiţă. Da, în 41. Da deamu când a venit a doua oară, în '55, ea era 
plesnită. Deamu atuncea era calhoz, când a venit. Şi deamu atuncea m-a prins cu porcii. 
Ne-a încongiurat tot împrejur. Şi aveam o cuhne. Aveam o babă acolo, lelea Palaghia. 
Da eu ud tăt, şi am adormit în cuhnea ceea. Aveam o măsuţă aşa, mâţâţâcă. In cuhne, 
unde făceam mâncare. Da apa era încă departe. Şi când mă tezesc, da masa în cuhne 
pluteşte. O năbuşit toată apa! Răţile înoată în şură. Când mă cobor de pe cuptor, tăt în 
apă. Pe dinaintea uşii tăt îi apă. Şezi în apă! Şi acela, prisidateli calhoza, vine şi spune, 
zice: “Am primit pricaz că încă vine de-un metru”. Incă vine apă de un metru! Şi a venit 
cu un poron (pod plutitor) şi am pus porcii în poron. Cum să duci tu porcii? Unu avea o 
sută de chile, unu avea vo optzeci de chile — sare în apă, se duce şi se îneacă acolo! 
Cei de pe deal de acolo, ei şedeau şi veneau la pârău, să se uite şi să râdă, da eu, 
mă-mă-mă prăpădeam. Şi am scos porcii, i-am dus la cumnatu Vania porcii... Şi am 
zis aşa: să-mi deie mie un loc de casă, numai cât a ci casa, numai să scap, că aşa m-a 
mâncat Puhoiu! Să scap de apă! Şi hai-hai-hai! Deamu ţi-am spus că am făcut casă 
aici... Aici tăt era schini. Să-i ci spus la unu, avea să râdă. 

Vladimir Beşleagă. Deamu era în '56. 

Andrei Codiţă. În '56. Da aici era pământ arabil. 

Alexandra Codiţă. Şi vie aici a fost. 

Andrei Codiţă. Şi vie, da. Amu deamu de Puhoi nu mă tem. Eu ce-am tras, am 
tras aşa, da deamu măcar băieţi să n-aibă grijă... Ferească-te Dumnezeu Sfântu să 
te mănânce apa! Uite, lucrează zăce ai de zile, zăce ai lucrează, şi a venit, în două trii 
ceasuri ţi-a stricat, îţi strică tăt apa. Îţi moaie, îţi crapă, îţi strică casa, mai în scurt îţi 
face nevoie. 

Vladimir Beşleagă. Acuma te-aş ruga, bădică Andrei, să povesteşti întâmplarea 
aceea cu iapa, pe care mi-ai spus-o când mergeam cu maşina spre Cernăuţi, că tare 
frumoasă mai era! Cum a trecut ea de la unu la altu... 

Andrei Codiţă. Când fugč/ se retrăg€ nemţii, cu nemţii se duceau mulţi vlasovți. 
Ştii cine erau? Aiştia erau ruşi, trecuţi de partea nemților. Şi pe unde treceau, ce găseau, 
tot luau, fărămau şi tăiau. Amu vine vlasovţii aceia, vine o căruţă cu cai. Şi-mi spun mie 
să dau mâncare la cai. Eu aveam o şură mare, că putea să între şi maşina într-însa. Am 
dat caii ceia că ploua, zloată era. Am dat caii ceia acolo, am luat ieslele de la oi... Da un 
băietan, băietan rus, îmbrăcat în şinel (manta) — cât avea băietanu cela? aşa ca Vadic 
(nepotu). Rus era, da se ducea cu nemţii... Da aveam vreo opt-nouă oiţe, cât aveam. 
lau ieslele de la oi, că oile or mânca de gios. Da băietanu cela zice: “Ghiaghia, eti vaşi 
ovţâ?”. Zic: “Moi”. “Ghiaghia, vâ znaite, rubaite ih”. Zice: taie oile! Da de ce să tai oile, 
că ele fată primăvara? Zice: “Prideot russchi, fsio budet rezati!”. El îmi spune: ar să vie 
ruşii şi ar să ţi le taie pe toate! Nu mă uit la ceea... Vine unu din vlasovţii ceia şi cu un 
neamţ. Vine în casă. Da ei veneau aşa: veneau să te împuşte! Să te mănânce! Da eu 
am prins haru. Tare bună vacă aveam în vremea ceea — o căldare de lapte da. Pâne 
aveam. Vrasăzică, de la români pâne. Moară este, pâne ticluită. Aşa, cum şi azi pâne 
avem. Şi eu ştiam că ei veneau flămânzi. Şi dacă veneau, era mama mea bătrână, 
ceaunu mare plin cu lapte cert. Şi eu deamu ştiu ce vra el — el vra să mănânce! Da ei 
câţi veneau? Doi, trei, patru veneau. O hreancă şi o cană de lapte acolo. Da ei se temă 
să mănânce. Da eu şedeam pază. Tăiem o bucăţică de pâine şi mâncam eu şi-i dam 

lui o cană de lapte. Şi când îi dam lui o cană de lapte şi o hreancă de pâne albă, el aşa 
flămând şi o mânca, apu când venea — să mă împuşte, da când ieşea, apu cu amân- 
două mânile îmi strângea mâna şi grăia el în limba lui. Aiştia ruseşte, că eu ştiam de la 
şcoala celaltă, că eu am îmblat la rusu celalant la şcoală. Eu ştiam ce spune rusu, da 
neamţu de unde să ştiu? Şi el mânţăme şi ieşea şi se ducea... Amu după ce-au mâncat 
pânea şi laptele, iau ei puşca şi se duc devale la pârău şi: trosc! trosc! acolo. Era găini, 
de la megieş, şi împuşcă o găină. Numa ce văd că vine cu o găină (râde). De la Anton 
Târsână. Vine cu găina ceea şi spune să le-o cearbă. Vlasovţu spune, ruseşte spune. 
Mama mea ie şi-o curăţă găina ceea. Da cum au împuşcat-o ei, că au împuşcat-o prin 
cere. Şi dacă au spart cerea, carnea s-a amărât. S-a făcut verde. Mama a curăţit-o, 
o pâlrlit-o aşa cum trebu, o pus-o la foc, cerbe. A făcut o oală de zamă. A cert-o bine, 
dacă-i amară! li amară, şi ea se teme. A zice că vrai să-i otrăgeşti! El te împuşcă! O 
cert, nu, deamu hai ei să mănânce. Da eu spun: “Noi mâncăm”. Şi eu mănânc, şi mama 
mănâncă. Da le spunem că de ce-i pricina. Da acela ştie, neamt şi ştie ciom dela (ce-i 
treaba). Şi grăiesc ei, vlasovţu înțelege nemţeşie, şi s-apucă şi mănâncă şi ei. Amu 
dacă au înţeles ciom dela, spun: “Nicio! Nicio!”. Pune găina ceea, şi pune giumătate de 
ceaunaş de giumeră cu untură, şi o oală cu lapte şi o pâne maaaare de aiestea acolo, 
pun pe masă. Şi mănâncă găina ceea tătă, şi mănâncă untura, cu lingura mănâncă, şi 
mănâncă pânea tătă, şi oala cu lapte... Noi am zis aşa: carnea au mâncat-o, carne de 
găină, laptele au mâncat, da o giumătate de ceaunaş, dar ceaunaşu mare, de untură! 
putea să-l rupă la inimă, să ţâşnească dintr-însu ţăgi! (râde) Aceea grăsime!.. S-au 
culcat şi au dormit... După ce au mâncat şi au dormit, se scoală, scoate de la veston o 
cărticică, aşa un pachet şi arată ce făceau ei la partizani şi ce le făceau partizanii lor. 
Neamţu — nu, da vlasovţu. Vlasovţu cu baineta arăta, cum să-i taie pe partizani. Baineta 
la dânsu-n mână şi el după masă şi arăta fotografia. Femei, fete era acolo, băieţi era şi 
el arăta cum el i-a tăiet ori ce făcea. Vlasovţu arăta, da noi morţi în casă. Noi morţi, de 
ce făcea el cu bainetu cela. Şi uite, rus era, rus... Aşa am păţit noi. 

Da deamu de aiştia, care ne-au luat iapa. Apu uncheşu cela ce-a fugit în Româ- 
nia avea vie. Naşu Petrea. Da la noi la şleau un om sărac era, un om rău era. El toată 
ziua şedea aşa, cu mânile (arată). Axinte. Şi deamu când au venit “aiştia” în '44 la noi, 
apoi ei nu întreba nică, numa întreba: rachiu, miod (miere), vin — băutură! Ei îl întreabă: 
“Gheduşca,de mâ naidiom vinu?”. Da el spune: “Duceţi-vă la Petrea Codiţă”. 

Alexandra Codiţă. Aista era naşu Petrea, nu tata. 

Andrei Codiţă. Nu, nu, uncheşu, fratele tatei... Şi pe drum acolo le-au spus: 
“Duceţi-vă la Petrea Codiţă”. Petrea Codiţă a fugit în România, da ginu şi miodu îi la 
frate-său, la Constantin Codiţă”... La mine. 

Alexandra Codiţă. Dar era, într-adevăr? 

Andrei Codiţă. De unde? Unde-am văzut eu?... Amu ei dacă au fugit în România, 
s-au gândit că or şedea aşa, o săptămână, două şi... Şi avea cuptior, şi sub cuptior 
avea deşert. Au vârât oalele cu untură, le-au vârât în borta ceea acolo, şi au pus aici-ia 
cărămidă şi au uns, au dat cu var şi au făcut alb. Să-ţi deie ţie în gând că-i acolo? Amu 
s-au gândit — când or veni să găsească... Şi le spune omu cela: duceţi-vă. Şi ei de ici, 
de la şleau, au întrebat din om în om, din om în om păn ne-au găsit pe noi. Au venit... 
Dar cât au fugit nemţii cu vlasovţi, acolo era un megieş, şi tare bună iapă am avut. 
Frumoasă iapă am avut! Da lonaş acela, când se zărea de ziuă, lua a lui iapă şi iapa 
mea şi fugea la Prut, în luncă. Se ascundea să nu ni le ieie “ei”. Da deamu dacă s-au 
retras vlasovţi cu nemţii, deamu nu, deamu vin ruşii. Au venit ruşii, au venit ruşii... Nu 
ne dă nouă în gând că de-aiestea ar să cie! Şi vin ei, vin după gin şi după rachiu! Şi 
n-au venit pe drum pe aici, da au venit prin sat. Pe la Pricochi Covali, pe acolo. “Unde 
şede Constantin Codiţa?” — “lacă-tă-l devale, în casa ceea”. Şi ei au venit prin grădină. 
Unu călare şi unu pe gios. 

Vladimir Beşleagă. Erau armată ori erau partizani? 

Andrei Codiţă. Armată. Dar nu, că ei erau... Unu cu o cufaică, cu valenci (pâslari), 
cu un bocanc încălţat — cum s-a găsit acolo... Şi vine prin grădină şi dă pe poartă, că 
era o poartă pimprejiur... Da la mine era un câne, un câne curat TIHR. Mare, şedea 
legat la oi. Şi aveam pătărci. Pătărci, ştii ce-i aceea? Fac: ţrrrrr! sboară! 

Vladimir Beşleagă. Pichere le mai zice... 

Andrei Codiţă. Dacă să ai pătărci, apu nu trebuie câne, aşa ele ştiu când vine 
om străin. Şi au venit aciia, au dat la poartă. “Tut juveot Constantin Codiţa?” Ce-am să 
spun? Zic: “Tut juveot'. Da nu pe mine, da pe tata, vrasăzică, pe Constantin Codiţa. 
“Otcroi dveri!” Da el cu calu, cu cheptu calului în poartă. Eu mă duc şi ieu clenciu, deschid 


Lecjiile istoriei 145 


poarta. Se coboară unu de pe cal, dă căpăstru la celălalt, acela ce-i pe gios se duce 
întins la grajd. Da iapa şede-n grajd, o iapă ca o floare! Când vede iapa, tucma râde: 
oo0! Deamu el are cal! Are cal! “Vot haroşi cobâla!” (pişti patru zile a fătat iapa, acolo, la 
cellalt om, unde au dus-o ei). Şi spune să dau de mâncat la cal şi-mi spune mie: “Daite 
nam vinu i miod”. Da eu spun că: “U nas niet! Otcuda mâ imeem?” — “A nam staric gavaril 
vinu u tot cotorâi poşol u Romania u vas”. Da eu nici nu l-am văzut ginu lui! Eu spun: “Vin 
u menea netu, miod netu, cuşati mogu dati”... Ce-i încoace, ce-ncolc. “Mergi în casă!” 
Merge-n casă. li spun la mamă să le facă de mâncare. Mâncare aveam: tot aşa, pâne 
albă, jumeră acolo. Le dăm lapte, mănâncă ei. Dar nu le iese lor, că ei vrau să beie! da 
de băut n-aveam. Amu în timpul acela cât şedeau ei la masă, eu puteam să ieu iapa 
de acolo şi — pe pârău, că era o poartă devale, puteam să fug cu iapa, da mă temeam 
că i-a împuşca pe aiştia! Deamu au mâncat ei cum au mâncat. Deamu vrau tiutiun! Da 
atunci, cu războiul, tiutiun nu era nicăieri. Imi spun mie să le aduc lor ţigărci. Mă duc eu 
la Sânion a lui Petrea şi la Andrii a lui Pricochi, că era acolo doi oameni şi oamenii ceia 
fumau. Poate-or avea ţigări. Mă duc la dânşii: “Bade Sânion, poate ai neata vo ţigară 
că, uite, au venit aciia şi mă scot din casă, vrau ţigări”. Amu cât şed eu acolo, mă duc 
la celalt, aud, da ei au deschis uşa, din casă, după ce au mâncat şi s-au săturat, au 
deschis uşile amândouă şi cu automata din casă împuşcă... Da eu zic: gata, îi împuşcă 
pe cei din casă! Deamu eu mă tem a veni acasă! Mă duc la oamenii ceia: “Hai, mă rog, 
şi-i vedea ce-au făcut ei de-au împuşcat"... Că şi ei au auzit că au împuşcat. Când ne 
ducem, da ei şed şi aşteaptă ţigări. Aiştia gii, nu i-au împuşcat. Şi eu ştiam ruseşte, da 
aceia, megieşii, ştiau mai bine, că au fost cu războiu. Prinde a spune moşneagu cela, 
Andrii: “Nu-i, noi v-am da, da nu-i”... Au ieşit ei cum au ieşit şi aş! se duce-n grajd să 
ieie iapa. Da iapa avea căpăstru bun. Eu când am văzut aşa, — îmi da mie în gând cât 
au şezut ei acolo, am îmblat pe afară şi, zic, dacă i-oi lua căpăstru, poate a scăpa, — am 
legat-o de gât. El s-a dus în grajd şi a dezlegat iapa, da iapă — nu şagă! 

Alexandra Codiţă. El era neamt? 

Andrei Codiţă. Nu, rus. 

Alexandra Codiţă. Aaa, eliberatorii?! 

Andrei Codiţă. Au luat iapa şi nu poţi să-i zici nică, îi timp de război. A luat iapa, 
iese şi se duce. Gata! Prăpădit! Nu zici nică. lese şi se duce păn mai încolo în sat. Eu 
mă duc în urma lui. Da acolo, megieşii mei, pe deal acolo... Era unu lonică Tănasă. Cine 
nu cunoştea iapa mea? Şede el şi se uită cum i-a luat iapa lui Andrii. Se duce - se duce, 
eu mă duc din urma lui. Omu cela zice: “Un-te duci? Am văzut că ţi-o luat iapa. Şi un-te 
duci?” Zic: “Mă duc încolo”. — “Şezi ghinişor, te întoarce înapoi. Ce: vrai să te împuşte? 
Te-a împuşca, şezi ghinişor”. Eu grăiesc cu omul cela la gard, când cat, vine înapoi cel 
cu iapa me. Se întornă înapoi, n-o poate duce. N-are frâu. Vine pân acolo şi: Hazeain! 
spune pe ruseşte să-i dau frâul. Da omul cela, lonică Tănasă, apucă el înainte. Zice: 
“Fsio vremea tac on hoghil”... Spune: “EI niciodată n-o avut frâu — cu aşa feli o îmblat 
el”... Şi au luat iapa şi s-au dus păn la Polvancicăuţi, cum ţi-am spus, că-s trii sate la un 
loc. S-au dus păn la Polvancicăuţi... Omul cela tot a avut cal, dar i-au luat calu... Mie mi 
l-au luat şi nu mi-au lăsat nică, da aceluia i-au lăsat o iapă, o cotonoagă... Şi ei mergeau 
pe şleau, şi el a văzut că iapa me-i iapă bună. Se duce acolo şi a grăit cu dânşii. Le-a 
dat un kilogram de samohoncă (ţuică), le-a dat nişte slănină, le-a mai dat nişte pâne. 
Şi le-a dat iapa cei ră şi a luat iapa mea bună!.. El s-a dus mai încolo şi a găsit pe altu, 
care i-a luat calu... Şi nu ştiu cum am găsit-o... lapa nu-i, iapa prăpădită! Nu-i, nu-i, 
nu ştiu... Deamu primăvara era, s-a fost încălzit. Am scos oile la câmp. Când cat, vine 
nepotu care ţi-am spus, a lui Dumitru, vine Andrii (era băietan), vine acasă la mine şi: 
“Bătrână, unde-i bădica Andrii?” — “S-o dus cu oile”... Zice: “lapa lui bădica Andrii o mărs 
la gară. Cu mânzişor”. El a cunoscut-o, iapa mea. Ea lasă şi aleargă fuga la mine. Eu 
lepăd oile şi — pişte câmp mă duc la gară. Când mă duc, iapa înhămată la căruţă cu alt 
cal. lapa frumoasă, aşa cum a fost, cu mânzâşor frumos lângă dânsa. lepuşoară roşă, 
mânzu. Ea era neagră, brează, da mânzâşoru roşu. Frumoasă iapă, matcă de iepe! 
29 de mii am dat pe dânsa... Şi mă încleşt de iapă — iapa mč! S-au strâns oameni de la 
noi: iapa lui Andrii! Acolo erau oameni de la dânşii, care cu postavcă (impozit de pâne). 
Lui i-au luat calu... Bucluc! Se încinge... Eu să ieu iapa... S-a strâns acolo atâta nărod! 
Un bucluc şi un huiet!.. Da era Hana lui Pricoche a lui Boc, ştii, Saşa... Era o fată care 
a fost prin Rusia, ştia bine ruseşte... Aiştia a noştri se temeau, da ea nu se temea că 
a fost pe acolo şi ştiea. Zice că-i iapa lu naşu Andrii, că-i iasta, că-i ceea... Nu ştiu care 
s-a dus şi a spus, că era la Măliga nu ştiu care femeie aşezată prisidatel selsoveta. A 
spus: laca acolo ce bucluc, pentru un cal. Vine ea de acolo: “Ce-i aice?”. Eu spun că-i 

iapa mč. Alţi oameni spun că asta-i iapa lui Andrii, iar alţi oameni spun că lui (aceluia) 
i-au luat calu şi i-au lăsat iapa asta. Zice: “Haideţi la selsoviet la Măliga. Şi acolo om 
răzbiri (descâlci) treaba”. Eu m-am dus şi a mers omul acela cu căruţa cu iapa. Deamu 
întreabă: ciom dela? Eu spun a mč: că mi-o luat aşă, îi spun pătărania. El spune a lui, 
că lui i-a luat calu... Nu spune că i-a schimbat-o, da spune că i-a luat calu şi i-a lăsat 
iapa. Deamu ea şede şi se uită: cum acolo? Zice: în giudecată! Cum a găsi giudecata. 
Asta a fost că a dat în giudecată şi peste câteva zile ne-au mobilizat pe noi... Şi nu-ţi 
mai trebuie iapă, nu-ţi mai trebuie nică... Şi ne-au luat... Şi deamu Petrea, fratele cel 
mai mare, că ei la front n-au fost, da i-au dus în altă parte... Au chicat amândoi. Deamu 
ei şezând acolo, fratele, tatu Saşei, tot îi spunea lui, acelui om: “Măi, tu ai luat iapa lui 
frate-meu”... Da acela: “Măi, să scăp eu cu zile, am să i-o dau”... 

Alexandra Codiţă. Şi ţi-a dat-o? 

Andrei Codiţă. Mi-a dat-o, dar i-am plătit-o de-a doilea! Cinci sute de ruble şi 
două sute de chile de grâu! Da la ce-a trebuit s-o cumpăr eu? Că numai am plătit-o şi 
numai am adus-o acasă, m-au înhăţat la cărat la pădure! Şi nu puteam trăi lângă casă. 
Deamu eu la pădure, îmbrăcat, încălţat, şi mâncare calului, dă-i pâne. Acolo pâne trebuie 
să-i dai! Şi nu puteam de corvoadă trăi lângă casă... 


P.S. Aici se încheie fonograma care s-a păstrat printre altele de acest fel. 
Amintesc, că dintre cei patru feciori ai lui Constantin Codiţă din Coşuleni Andrei a 
fost mezinul. Cum s-a derulat destinul lui în continuare? Odată cu venirea ruşilor 
în '44 tuspatru au fost mobilizați şi duşi în Siberia, în unităţi de muncă. Cum şi 
de ce s-a întâmplat aşa, nu pot să ştiu, pentru că pe basarabeni, luându-i atunci 
la război, i-au băgat pe toţi îndată în foc şi au pierit cu zecile, cu sutele de mii. 
Numai la Königsberg câtă carne de tun au băgat ruşii dintre moldoveni. Cine a 
studiat problema? Cine mai ţine minte azi? Ca şi sutele de mălăieşteni de-ai mei, 
care au fost aruncaţi în foc, la forțarea Nistrului, şi au căzut pe coasta de la Cal- 
fa... Dar acolo, în Siberia unde au fost duşi, aşa cum mi-a povestit Andrei Codiţă, 
tot la moarte au fost duşi. Geruri teribile, zăpezi cât casa, nacealnicii îi mânau la 
muncă mai rău decât pe vite, iar hrană, de mâncare mai nimica... "Ori pe front şi 
mori de gloanţe, ori în Siberia şi te prăpădeşti de frig şi de foame”, zicea dânsul. 
“Şi m-am hotărât să mă cer la front”... L-au trimis. A luptat. Şi a avut noroc de-a 
scăpat... Alţii s-au pierdut, mulţi nu s-au întors. “Şi aşa am păţit: cu tătarii, cu 
ruşii”... lar acum, dacă ar fi în viaţă şi dialogul nostru ar continua, sunt sigur că 
ar spune: “Tot aşa o păţim amu cu ucrainenii...” Că bietul pământ al MOLDOVEI 
DE SUS, moşia lui ŞTEFAN CEL MARE în aceste vremi ale noastre, a ajuns sub 
stăpânirea unei seminţii de oameni care se dovedeşte a fi prin nimic mai puţin 
crudă şi înrăită împotriva neamului românesc decât au fost toate acelea de altă 
dată care ne-au adus atâtea nedreptăţi şi suferinţe... 

V.B. 

Nicolae DERGACI 


VOCABULE 

__ ROMÂNEŞTI 
ÎN POVESTIREA 
CÂNTECUL 
HAIDUCULUI 
DE IVAN BUNIN 


“BOIER”, “SARDAR”, “PLOSCĂ” 


După semnarea la 28 mai 1812 
a faimosului tratat de pace de la Bucu- 
reşti, dintre Turcia şi Rusia, prin care 
Statul Moldovenesc fusese despicat 
în două, pământurile dintotdeauna 
româneşti dintre Prut şi Nistru au fost 
înstrăinate şi alipite la Imperiul Rus, 
care tindea să ajungă cu frontierele 
de sud până la Constantinopol — visul 
de aur neîmplinit al împăraţilor ruşi. 
Plaiul exotic al Basarabiei, bătut de 
valurile istoriei, deveni ţinta pelerinilor 
străini, mai ales din Rusia. 

Unii au admirat aceste locuri 
din ferestrele vagonului, alţii au locuit 
(timp mai puţin sau mai mult înde- 
lungat) pe meleagurile moldovene. 
Aici, la extremitatea de sud-est a 
imperiului, pelerinii constatau o altă 
civilizaţie decât în zonele meridionale 
limitrofe (Crimeea, Caucazul, ţărmul 
de nord al Mării Negre). 

Realmente arealul basarabean 
i-a atras ca un magnet mai ales pe 
scriitorii ruşi. Unii au ajuns aici de 
voie, alţii de nevoie. Puşkin, de exem- 
plu, fusese ostracizat, îndepărtat 
de saloanele Sankt-Petersburgului, 
adică a fost exilat în Basarabia, pe 
când Lev Tolstoi a traversat gubernia 
Basarabiei cu o unitate militară, care 
ţinea calea spre Balcani. Tânărul 
Alexei Peşkov (viitorul Maxim Gorki) 
a admirat plaiul nostru în anii când a 
cutreierat zone întinse din latitudini 
sudice (Basarabia, Caucazul de 


Nord). Pe Korolenko l-a preocupat 
destinul conaţionalilor săi stabiliţi cu 
traiul (din motive politice sau religi- 
oase) în sudul Basarabiei şi Delta 
Dunării. 

A poposit în Basarabia şi Ivan 
Bunin, cel mai pasionat pelerin 
dintre toţi condeierii ruşi. Realitatea 
basarabeană, locurile istorice, tradi- 
tiile băştinaşilor au oferit scriitorului 
impresii puternice, pe care ulterior 
acesta le-a expus în minunata po- 
vestire Cântecul haiducului (“Pesnea 
o goţe”). 

Se ştie cu certitudine, că la 28 
mai 1913 fraţii Ivan şi luli Bunin s-au 
aflat la Odesa, de unde au pornit într- 
o călătorie pe mare şi Dunăre. Ambii 
au vizitat oraşele Samsun, Constanti- 
nopol, Constanţa, Bucureşti, laşi şi 
Chişinău“. După mulţi ani Ivan Bunin 
a descris această călătorie în notițe- 
le sale (ca nişte nostalgice aduceri 
aminte) cu titlul comun “Proveniența 
povestirilor mele”, care, din păcate, 
nu ne stau la dispoziţie. De altfel, 
nici în Rusia ele nu au fost publicate 
integral. 

E posibil ca Bunin să fi vizitat 
Basarabia încă în anul 1895, când a 
călătorit pe Nistru şi a făcut un popas 
mai îndelungat la Camenița, unde 
s-a întâlnit cu literatorul M. N. Gher- 
banovski. Tot aici, pe malul Nistrului, 
Bunin a avut o întrevedere cu poetul 
Balmont. 

Cercetătorul literar Gheorghe 
Bogaci e de părere că M. N. Gher- 
banovski a fost rudă directă cu 
scriitorul basarabean N. |. Gherbano- 
vski (1800-1871), autor de versuri şi 
povestiri istorice inspirate din folclorul 
românesc (Fântâna Gheaurului, Pa- 
pâluga, Movila lui Mâţişor, precum şi 
balada “Valea Albă” care proslăveşte 
eroismul neordinar al domnitorului 
Ştefan cel Mare?. 

Se pare că aceste lucrări i-au 
servit lui Bunin drept imbold sau i-au 
trezit interesul faţă de folclorul româ- 
nesc de expresie haiducească. 

Dar poate că Bunin a trecut prin 
Basarabia în anul 1914, în drum spre 
patrie: “După Zagreb am pornit pe 
Dunăre, dar se îmbolnăvise nepotul 
Puşeşnikov; am lăsat nava şi am 

luat trenul... Bucureşti... Provincii 
româneşti... (Notite din agenda Verei 
Muromţeva-Bunin, soţia scriitorului). 
La crepusculul vieţii sale îndelungate 
Ivan Bunin, “punctând biografia” unor 
povestiri, scria: “Am început să scriu 
Cântecul haiducului în largul apelor 
oceanice, plutind spre Ceylon. Dar 
am schiţat doar începutul. Foarte 
straniu!”*. Ulterior, autorul mai revine 
la subiectul despre haiduc şi la 13 
aprilie 1916, la o seară literară dedi- 
cată creaţiei sale, a dat citire povestirii 
despre răzbunătorul basarabean. În 
aceeaşi lună povestirea a apărut în 
ziarul “Orlovski vestnik”, publicaţie la 
care Bunin a debutat cu prima poezie. 

Intenţionând parcă să tempe- 
reze curiozitatea viitorilor săi biografi 
şi critici, în notitele despre prove- 
nienţa prozelor sale Ivan Bunin a 
lăsat să se înţeleagă că povestirile 
care-i poartă semnătura au la bază 
două elemente esenţiale: fantezia şi 
imaginaţia. 

In pofida acestei afirmaţii, Cân- 
tecul haiducului mai are un pilon, 
un punct de sprijin: unele cercetări 
despre răzbunătorii basarabeni ale 
istoricului rus de origine basarabeană 
Alexandru laţimirski, în special studiul 
acestuia Povestiri despre haiducii 
Basarabiei, publicat în revista de 
prestigiu “Etnograficeskoe obozrenie” 
din martie 18955. 

_ “Apele râului se duc spre mare. 
In fiece an, primăvara, înverzeşte 
pădurea dintre Nistru şi Răut. Acum 
o sută de ani primăvara n-a fost mai 
urâtă, dar dreptate pe pământ era 
mai puţină. Stăpâni peste Moldova 
erau turcii din Stambul şi turcii aşe- 
zau pe tronul Moldovei domnitori 
greci. Domnitorul trăia ca un sultan, 
boierul ca un domn, iar serdarul ca 
domnitorul şi boierul laolaltă. Numai 
haiducii apărau poporul şi adevărul 
lui Hristos” — în acest ritm accentuat 
de baladă purcede derularea subiec- 
tului despre haiducul anonim. Autorul 
caută să penetreze şi să înţeleagă 
“sufletul străvechilor lumi”, să des- 
luşească destine şi să reconstituie 
tabloul acestui segment al istoriei 
noastre care se cheamă dominaţia 
fanariotă. Chipul haiducului la Bunin 


e cel care se desprinde din cântecele 
şi baladele populare “... generos şi 
blând cu cei săraci, necruţător cu cei 
puternici şi bogaţi” (p. 90). Acţiunile 
şi faptele sale sunt axate pe un cod 
deontologic bazat pe valori spirituale 
create de popor: “Nu era nici tâlhar 
şi nici ucigaş acel haiduc: urmărea 
pe hoţii de cai şi-i pedepsea, jefuia 
numai pe cei bogaţi, din pradă îşi lua 
numai a suta parte, restul îl împărțea 
celor nevoiaşi, ucidea numai când 
trebuia să se apere” (p. 90). 

Ca moment esenţial consem- 
năm infiltrarea în textul povestirii 
despre haiduc a vocabulelor româ- 
neşti: got (hoţ) talgari (tâlhar), sardari 
(serdar) adaptate la fonetismul limbii 
ruse; altele au rămas intacte: armaş, 
ploscă, manta. Un şir de vocabule 
denumesc realităţi ale vremii: ceauş, 
pandur; pe alocuri, unde înţelegerea 
i s-a părut mai dificilă, Bunin a recurs 
la echivalente ruseşti (de exemplu, 
plosca, po-gospodski fleaga...). 

Respectarea specificului local 
se vădeşte şi prin utilizarea unor 

expresii folclorice tradiționale: “List 
zelionâi dikoi iabloni...” (Frunză verde 
măr sălbatic...). 

Mai multe balade despre haidu- 
cii Codreanu, Novac, Tobultoc, Ursu, 
Grozovan etc. au conturat subiectul 
povestirii. 

Un argument logic că Bunin l-a 
citit atent pe laţimirski e că ambii co- 
mit aceleaşi greşei, confundă seman- 
tica vocabulei vamiş (corect — vameş) 
cu ispravnic (şef al administraţiei şi al 
poliţiei din Moldova veche), iar sardari 
(serdar) nu e arendaş, ci comandant 
al armatei; arnaut nicidecum nu e 
detectiv (copoi), ci soldat mercenar 
(albanez) recrutat de domnii fanarioți, 
servitori înarmaţi, ţinuţi de boieri mai 
ales pentru garda personală (apro- 
po, funcţia lor au preluat-o astăzi 
bodyguarzi). 

Incorectitudinile sunt dovezi 
concludente că Bunin a cunoscut ba- 
ladele haiduceşti traduse şi publicate 
de laţimirski în reviste ruseşti. 

Mai aducem şi alte argumente. 

Să comparăm: 

La Bunin: “Haiducul s-a înclinat 
şi a întrebat în şoaptă: Cine eşti, de 
ce eşti atât de palidă, indiferentă? 

Femeia l-a privit sfioasă pe 
haiduc... şi n-a spus nici un cuvânt” 
(p. 92). 

La laţimirski: “... el (haiducul) 
a dat cu ochii de o femeie cu faţa 
palidă şi obosită. Lângă ea — o fetiţă 
subţirică, jalnică. Femeia zdrobită de 
durere privea spre altar. “De ce eşti 
atât de tristă?” — o întrebă Tobultoc. 
Femeia a oftat din greu şi cu lacrimi 
în ochi istorisi o întâmplare tristă... 

Motivele folclorului românesc 
au avut un ecou revelator în conştiinţa 
scriitorului, care la momentul valorifi- 
cării subiectului despre haiduc avea 
deja o anumită experienţă scriitori- 
cească (valoarea nu aşteaptă să fie 
măsurată de vârstă). In viziunea lui 
Bunin răzbunătorul acţionează în 
conformitate cu o etică derivată din 
rațiune, energie şi mărinimie sufle- 
tească. 

De la un capăt la altul nuvela 
abundă de întrebări retorice adresa- 
te cititorului şi aluzii fine la moralul 


ridicat al protagonistului răzvrătit cu 
oscilaţii între zbucium şi suferinţă. 

Adresându-se parcă unui as- 
cultător imaginar, autorul nu uită să 
sugereze anumite deducţii şi răspun- 
suri logice. 

Cercetătorul Gheorghe Bogaci 
e de părere că Bunin şi-a aplecat ure- 
chea la povestitorii noştri, a ascultat 
cu atenţie melodii populare, tângui- 
toare şi emotive, cântate de rapsozi. 

Un cântec popular tradus şi 
prelucrat în proză de laţimirski se 
resimte în alineatul următor: “Haidu- 
cul stă într-un car tras de boi, rana-i 
sângerează. Alături păşeşte mama 
îndurerată; ea îi şterge rana şi-i roagă 
pe boii încornoraţi: “Mai încet păşiţi, 
vă rog, nu hurducaţi carul, în care 
fiul meu moare”. Şi carul începe să 
se legene ca o apă lină. Şi se aude 
şoapta haiducului: “Du-te, mamă, 
scumpa mea, fii fericită, pe mine lasă- 
mă cu tot cu rană, care mă arde ca 
focul” (p. 93). 

Bunin îmbogăţeşte subiectul 
povestirii cu încă un cântec popular 
înregistrat de laţimirski de la ţăranca 
Elisaveta Balanari din satul Bui- 
cani (astăzi sector al Chişinăului). 
Versul “Frunza-n codru se dispică” 
scriitorul l-a tradus în felul următor: 
“PaccTynarloTcA OT cne3 n konpbi” 
(p. 92). 

Alte versuri: 

“Când te plânge măiculiţa 

Se dispică şi temniţa” — 

Bunin, deşi adept al laconis- 
mului, le transpune în traducere 
liberă, desfăşurată: “Kak sannakana 
MaTb roua, 3anpoxana ero TecHaa 
TEMHULA, 3auaTaNucb CTEHbl, 3aTpe- 
uana pxaBaA O0KoHHaA pemeTka. 
Kak sannakana MarTb roua, B npax 
paccbinanucb ero OKOBBbI, Bblluen OH 
Ha BONbHOe None n ynapun HOroi B 
3emnio... ” (p. 93). 

Lacrimile mamei au puterea de 
a nărui zidurile închisorii şi haiducul 
îşi recapătă sfânta libertate care 
este una dintre sugestiile fine la care 
recurge autorul povestirii. 

Ivan Bunin a simtit pe viu fas- 
cinaţia portului naţional românesc 
(la laţimirski nu găsim descrierea 
vestimentaţiei haiducului). 

“Ştiţi ce haină purta haiducul? 

Cea ce o poartă ciobenii. Era încăl- 
tat în opinci, îmbrăcat în cămaşă de 
câlţi, la brâu avea un cuţit, un pistol 
şi o ploscă... Pe cap purta o cuşmă 
de pelicică, pe umeri ţinea un suman 
(manta) de lână” (p. 90). 

Portretul fizic al haiducului în 
viziunea lui Bunin e cu adevărat im- 
presionant: 

“... înalt şi subţire ca un plop, şi 
tare ca un stejar, puternic ca lupul, 
iute ca gândul, fierbinte ca dragostea 
faţă de fiinţa iubită, fidel ca moartea, 
cu cei săraci era generos şi duios; 
umerii... laţi, talia îngustă, musteţi 
lungi de culoare castanie-dechisă, 
culoarea feţei — un amestec de aur cu 
bronz, ochii ca para focului” (p. 91). 

Un haiduc romantic, plin de 
farmec şi nobleţe! 

Ivan Bunin îmbogăţeşte nara- 
ţiunea cu descrieri înmiresmate ale 
plaiului haiducesc. “... mergând noap- 
tea pe malul râului vei vedea pe o 
stâncă gaura unei peşteri... Intrarea 
în peşteră e îngustă, cu pragul de 
piatră; lângă peretele din stânga vei 
vedea un hogeag de piatră; la perete- 
le din dreapta — un pat tot din piatră; 
deasupra capului — nişe: cândva în 
ele erau icoane” (p. 90). 

Aşa a văzut Bunin cu ochii săi 
ageri peştera lui Bichir de la margi- 
nea de sud a Sorocii, care a generat 
numeroase legende şi care poate fi 
admirată şi astăzi de călători. 

Ca nimeni dintre clasicii ruşi, 
Ivan Bunin a fost înzestrat cu harul 
de a înţelege în profunzime carac- 
terul şi experienţa spirituală a altor 
popoare. “Sunt condamnat să cunosc 
dorul tuturor ţărilor şi al tuturor vre- 
murilor”, — se spovedeşte autorul în 
poezia Câinele (anul 1909). 

Putem admite cu un înalt grad 
de certitudine că subiectul despre hai- 
ducul basarabean a fost însăilat după 
ce Bunin citise studiul lui laţimirski, 
publicat în revista “Etnograficeskoe 
obozrenie”. Finisarea a urmat numai 
după ce a vizitat Basarabia, în spe- 
cial Soroca cu cetatea ei oglindită în 
albia Nistrului, încărcată de istorie şi 
legende romantice. 

Altoită pe rădăcinile folclorului 
românesc, povestirea Cântecul hai- 
ducului a prins multiple sclipiri de 


capodoperă pe strunele lirei lui Ivan 
Bunin. Această proză scurtă ca un 
imn preamăreşte viaţa, glorifică ones- 
titatea, dragostea, întreg spectrul 
sentimentelor general umane. 
Subiectul despre haiduc nu a 
rămas un episod uitat în conştiinţa 
lui Ivan Bunin. In anul 1931 Galina 
Kuzneţov, scriitoare rusă din prima 
emigrație (câţiva ani ea a locuit în 
casa lui Bunin), a lăsat posterităţii 
unele frânturi şi amintiri ale scriito- 
rului exilat: “Intotdeauna am dorit să 
înţeleg sufletul popoarelor din ţările 
prin care am călătorit... Am trecut 
prin Basarabia şi ca urmare am scris 
Cântecul haiducului ... Acolo e numai 
purul adevăr: şi în ce priveşte voca- 
bulele, şi tonalitatea, şi imaginile”. 
Nici un alt scriitor rus nu a în- 
teles atât de profund folclorul româ- 
nesc, nimeni altul dintre străini nu a 
prelucrat cântecele despre haiduci 
cu atâta corectitudine, pricepere şi 
respect ca Ivan Bunin, asigurând 
astfel o prezenţă trainică a motivelor 
desprinse din creaţia orală a poporu- 
lui nostru în tezaurul literar universal. 

lon CIOCANU 
Chişinău 


SCRIITORII CLASICI 
DESPRE LATINITATEA 
ROMANILOR 


Dacii şi, mai ales, romanii sunt 
prezenţi, într-un fel sau altul, în creaţia 
majorităţii scriitorilor noştri clasici şi a 
unora dintre cei contemporani. Ar fi sufi- 
cient, pentru început, să numim aici două 
capodopere — Rugăciunea unui dac de 
Mihai Eminescu şi Decebal către popor 
de George Coşbuc — pentru a învia în 
imaginaţia cititorului sentimentul de ve- 
neraţie, purtat de clasicii noştri nemuritori 
pe care i-a caracterizat o vitejie deosebită 
şi o credinţă nestrămutată în dăinuirea 
neamului. 

O atenţie şi mai mare acordă scrii- 
torii clasici romanităţii, altfel zis — latinităţii 
noastre. La drept vorbind, încă până la 
ei cronicarii moldoveni şi cei munteni au 
scris inspirat despre temeliile latine ale 
limbii române. Grigore Ureche: “Aşijderea 
şi limba noastră din multe limbi este adu- 
nată şi ne este amestecat graiul nostru cu 
al vecinilor de primprejur, măcar că de la 
Râm ne tragem, şi cu ale lor cuvinte ni-s 
amestecate. Cum spune şi la predoslovia 
letopiseţului celui moldovenescu de toate 
pre rându: ce fiindu ţara mai de apoi ca 
la o slobozie, de primprejur venindu şi 
descălecându, din limbile lor s-au ames- 
tecat a noastră: de la râmleni, cele ce 
zicem latină, pâine, ei zic panis; carne, 
ei zic caro; găină, ei zic galena; muierea, 
mulier, femeia, femina; părinte, pater, al 
nostru, noster şi altele multe din limba 
latinească, că de ne-am socoti pre amă- 
nuntul, toate cuvintele le-am înţelege”. 
Miron Costin: “Aşa şi neamul acesta, de 
care scriem, a ţărilor acestora numele 
drept şi mai vechi este român, adecă 
râmlean, de la Roma. Acest nume de la 
descălecatul lor de Traian şi cât au trăit 
până la pustiirea lor de pre aceste locuri 
şi cât au trăit în munţi, în Maramorăs şi 
pe Olt, tot acest nume au ţinut şi ţin până 
astăzi... Şi aşa este acestor ţări — şi ţării 
noastre Moldovei şi Ţării Munteneşti — 
numele cel drept de moşie este român...”. 
Şi încă: “Neamul ţării Moldovei de unde 
să trăgănează?/ Din ţările Râmului, tot 


omul să crează./ Traian întâi, împăratul, 
supuind pre dahi,/ Dragoş apoi în moldo- 
veni premenind pre vlahi.../ Moldovenii 
mainte de Dragoş Vodă să chema vlahi 
sau rumâni, de la Râm”. 

Cronicarul muntean, stolnicul Con- 
stantin Cantacuzino şi-a exprimat în acelaşi 
sens convingerea privind originea comună 
a tuturor românilor: “Insă rumânii înţeleg, 
nu numai ceştia de aici (din Ţara Româ- 
nească — [.C.), ce şi din Ardeal, carii încă 
mai neaoşi sunt, şi moldovenii, şi toţi câţi 
şi într-altă parte să află şi au această 
limbă... Ce dară pe aceştia... tot români 
îi tinem, că toţi aceştia dintr-o fântână 
au izvorât şi cură” (sublinierea ne apar- 
ţine — [.C.). 

Conştiinţa romanităţii noastre a fost 
exprimată cu toată claritatea şi de Dimitrie 
Cantemir, care în Hronicul vechimei a 
romano-moldo-vlahilor se adresa tuturor 
compatrioţilor săi: “Fraţilor romano-mol- 
do-vlahilor... numele şi neamul dumnea- 
voastră, carea de mult s-au descălecat şi 
de atuncea până acu necurmat lăcuieşte 
în Dachia, din tirania vechii uitări dezbă- 
tându-l, precum adevăraţi romani, de la 
Roma cetăţeni, şi din toţi ai Italiei lăcuitori 
aleşi ostaşi să fiţi”. 

Dimitrie Cantemir vorbeşte despre 
caracterul romanic al limbii noastre şi 
despre folosirea alfabetului latin de către 
strămoşii noştri. “Inainte de soborul biseri- 
cesc de la Florenţa, observă el în capitolul 
al V-lea, Despre literele moldovenilor, din 
partea a Ill-a a lucrării sale Descrierea 
Moldovei, moldovenii foloseau litere lati- 
neşti, după pilda tuturor celorlalte neamuri 
al căror grai se trage din cel roman”. 

Problema descendenţei limbii 
noastre din limba latină i-a preocupat, în 
mod cu totul deosebit, pe adepţii bine- 
cunoscutei Şcoli Ardelene. Samuel Micu, 
Gheorghe Şincai, Petru Maior şi alţi sa- 
vanţi de vază ai timpului au demonstrat cu 
lux de amănunte descendența romană a 
poporului nostru şi caracterul latin al limbii 
pe care o vorbim. Cu toate exagerările 
de care s-au făcut vinovaţi, adepţii Şcolii 
Ardelene şi-au asigurat o importanţă prin- 
cipială în opera de clarificare exhaustivă 
a originii noastre. 

Aici este locul să accentuăm încă 
şi încă o dată că latinitatea limbii române 
se manifestă puternic în structura gra- 
maticală şi lexicală a acesteia. După 
cum susţin cercetătorii avizaţi, cuvintele 
latine, moştenite de noi, sunt răspândite 
pe tot spaţiul locuit de români, pe când 
elementele lexicale împrumutate domină 
în diverse teritorii aparte. In dialectul da- 

co-român, de exemplu, sunt întrebuințate 
azi circa 1500 de cuvinte de bază (cu- 
vinte-tip) latine. O concluzie a lingviştilor 
contemporani e că limba română este mai 
apropiată de latina-mamă decât limbile 
romanice occidentale. 

Oricum, Roma, Traian, limba latină 
au fost şi sunt pentru noi realităţi care 
ne provoacă sentimente de rudenie şi 
de legitimă mândrie. Pe deplin întemeiat 
Mihai Eminescu a evocat Roma şi pe 
urmaşii acesteia în vastul poem Memento 
mori şi, mai ales, în Scrisoarea III, în care 
măreției lui Traian şi a Romei a opus lipsa 
de normalitate a prezentului secolului 
al XIX-lea (“Toate mutrele acestea sunt 
pretinse de roman,/ Toată greco-bulgă- 
rimea e nepoata lui Traian!”) şi în care se 
întreabă retoric referindu-se la potentaţii 
zilei (“Voi sunteţi urmaşi ai Romei? Nişte 
răi şi nişte fameni./ l-e ruşine omenirii să 
vă zică vouă oameni!”). 

Descendenţa noastră din latini a 
fost prezentată în chip impresionant în 
diverse opere ale lui Bogdan Petriceicu 
Hasdeu, Mihail Kogălniceanu şi ale altor 
scriitori de frunte ai neamului românesc. 
Dar şi a unora din eşalonul al doilea 
al literaţilor din secolul al XIX-lea. De 
exemplu, D. Olănescu-Ascanio este 
încântat de străstrămoşii noştri în poezia 
sa Ginta latină. Acesta visa la “ziua când 
din Capitol / Eroica fanfară / Chema-va 
iar în jurul său / Pe cei cu dor de ţară, 
/ De lângă Dunăre, Balcani / Şi Nistru, 
şi Carpaţi”, fiind convins că atunci “va 
alerga într-ajutor / O armie de fraţi / Şi va 
vedea atunci din nou / Cel soare cu ochi 
mari, / Că în nepoti încă trăiesc / Străbunii 
legendari”. Este de-a dreptul imposibil să 
nu-l pomenim aici pe Andrei Mureşanu, 
autorul poeziei Un răsunet, devenită cu 
timpul imn al României. Vă aduceţi aminte 
strofa a doua? “Acum ori niciodată să 
dăm dovezi la lume / Că-n aste mâini 
mai curge un sânge de roman / Şi că-n a 
noastre piepturi păstrăm cu fală-un nume 
/ Triumfător în lupte, un nume de Traian!”? 

Totuşi, scriitorul care se remarcă 
magistral prin evocarea amplă şi măies- 
trită — în poezie şi în opere dramatice, 
deşi tot poetice, — a latinităţii noastre este 
Vasile Alecsandri. Om de cultură erudit 
şi patriot înflăcărat, cel mai mare poet 
român de până la Mihai Eminescu a pre- 
zentat cu multă inspiraţie şi cu o autentică 
ingeniozitate artistică destinele scriitorilor 
romani Horaţiu şi Ovidiu, în dramele sale 
Fântâna Blanduziei şi Ovidiu, oferind 
conaţionalilor noştri un exemplu de preţui- 
re a înaintaşilor talentaţi şi demni de neui- 


tarea noastră. În afară de aceasta, Vasile 
Alecsandri şi-a făcut un nume — nu numai 
în România — prin poezia sa de profund 
ecou în inimile tuturor celor conştienţi de 
latinitatea lor, Cântecul gintei latine. Pusă 
ulterior pe muzică, această lucrare poe- 
tică ne umple şi nouă, descendenților de 
azi din stirpea latină, inimile de mândrie şi 
recunoştinţă pentru gloria străstrăbunilor 
noştri. “Latina gintă e regină / Într-ale 
lumii ginte mari; / Ea poartă-n frunte-o 
stea divină, / Lucind prin timpii seculari./ 
Menirea ei tot înainte / Măreţ îndreaptă 
paşii săi. / Ea merge-n capul altor ginte / 
Vărsând lumină-n urma ei”. 

Că Vasile Alecsandri se arată exal- 
tat de succesele de tot soiul ale gintei din 
care descindem, e în firea lucrurilor. Or, 
scriitorul evidenţiază şi fermitatea ei când 
vine vorba despre apărarea cinstei sale în 
caz de necesitate: “Latina gintă are parte 
/ De-ale pământului comori / Şi mult voios 
ea le împarte / Cu celelalte-a ei surori. / 
Dar e teribilă-n mânie / Când braţul ei 
liberator / Loveşte-n cruda tiranie / Şi luptă 
pentru-al său onor”. Concluzia, exprimată 
plastic şi inspirat, a clasicului nostru e că 
ginta latină şi-a împlinit menirea lăsată 
ei de însuşi Dumnezeu: “In ziua cea de 
judecată, / Când faţă-n cer cu Domnul 
sfânt / Latina gintă-a fi-ntrebată / Ce a 
făcut pe-acest pământ, / Ea va răspunde 
sus şi tare:/ “O, Doamne,-n lume cât am 
stat, / In ochii săi plini de-admirare / Pe 
tine te-am reprezentat!”. 

In felul acesta scriitorii noştri cla- 
sici — şi nu i-am numit, evident, pe toţi — 
ne servesc drept exemple de nepoți şi 
strănepoţi, demni şi recunoscători ai unui 
popor care a strălucit odinioară printre 
celelalte semintii ale lumii şi pentru evoca- 
rea căruia — sub diferite forme — au găsit 
modalităţi literare şi publicistice incitante, 
capabile să ne instruiască corect şi să ne 
producă satisfacţie estetică. 

Vlad POHILĂ 
Chişinău 


FEODOR DOSTOIEVSKI 
SAU OMUL FERICIT 
PRIN SUFERINŢĂ 
(1821-1881) 


Motto: “Nu există fericire în confort, 
ea se câştigă prin suferință. Omul nu se 
naşte fericit. Omul cucereşte dreptul la 
fericirea sa, şi întotdeauna prin suferinţă. 
Aici nu există nici o nedreptate”. 

(Din reflecţiile prinţului Nikolai Lvovici 
Mâşkin, eroul central al romanului ldiotul, de 
F. M.Dostoievski) 


l. Un fiu de aristocrat tiran ajunge 
în faţa plutonului de execuţie... 


Prozator şi eseist rus, Feodor 
Mihailovici Dostoievski este consi- 
derat unanim “o personalitate de 
răscruce în istoria literaturii univer- 
sale, natură scrutătoare a straturilor 
imprevizibile şi indefinite ale sufletului 
uman, conştiinţă frământată, supusă 
contradicţiilor, cu pendulări uriaşe, de 
la socialismul topic la mistica ortodo- 
xismului ce întrezăreşte eliberarea 
omului de răul social şi moral în ispă- 
şirea prin jertfă şi umilinţă” (Gabriela 
Danţiş // Scriitori străini, Bucureşti, 
1981, p. 159). 

S-a născut la 30 octombrie (11 
nov.) 1821, la Moscova. Tatăl, Mihail 
Dostoievski, de viţă nobilă, a lucrat 
medic la un spital pentru săraci, avea 
şi o moşie în gubernia Tula, unde a 
fost ucis în 1837, de către şerbii săi, 
aduşi la disperare de apucăturile sale 
tiranice. Mama, Maria (n. Neceaeva), 
se trăgea dintr-o familie de negustori 
moscoviți, o fire evlavioasă, blândă, 
smerită şi iubitoare, a decedat în ace- 
laşi an cu soţul său, în 1837. 

Viitorul scriitor face mai întâi 
studii la un “pension” particular din 


oraşul natal, după care intră, împre- 
ună cu fratele său mai mare Mihail 
(1820-1864), la Şcoala de ingineri 
militari din Petersburg (1838-1843), 
pe care, însă, Mihail o abandonează 
curând, ca să urmeze altă şcoală, la 
Revel (azi Tallinn, Estonia). Feodor 
este pasionat din copilărie de litera- 
tură, în adolescenţă citind frenetic din 
Homer, Goethe, Schiller, Hoffmann; 
Molière, Voltaire, Hugo, Balzac, G. 
Sand, E. Sue; Shakespeare, Dickens. 
După absolvire, lucrează la camera 
de proiectări a Departamentului ingi- 
neresc de pe lângă Comandamentul 
Sankt-Petersburgului. Peste un 
an, însă, îşi dă demisia din armată 
(1844), ca să-şi facă literatura, scri- 
sul, o profesie — până la sfârşitul vieţii. 

Debutează editorial cu tradu- 
cerea romanului Eugenie Grandet 
de Balzac (1844). Adevăratul său 
debut se produce peste un an (1845), 
odată cu apariţia romanului epistolar 
Bednâe liudi (Oameni sărmani), în 
care abordează un subiect de predi- 
lecţie în întreaga sa creaţie — cel al 
omului umil, mereu stresat, obidit. Lu- 
crarea este salutată cu multă căldură 
de Visarion Gr. Bielinski (1811-1848; 
cel mai prestigios critic literar al epo- 
cii), ea consacrându-l pe Dostoievski 
ca pe un reprezentant de vază al 
“şcolii naturale” (realiste) ruse, ală- 
turi de Gogol şi Puşkin-prozatorul. 
Următoarele sale proze, povestirile 
Dvoinic (Dublul, 1846), Romanul 
în nouă scrisori (scris într-o noap- 
te, decembrie 1846) şi Hozeaika 
(Gazda, 1848) înregistrează anumite 
abateri de la linia “şcolii naturale”, 
la care însă revine prin romanele 
Belâe noci (Nopți albe, 1848). In 
aceste lucrări apare obsedant chipul 
intelectualului visător, nepractic, rupt 
de realitate. Dedublarea persona- 
lităţii, apariţia (mai ales în Dublul) 
unui tip de personaj cu totul diferit 
de cel clasic, constituie una dintre 
marile inovaţii ale artei scriitoriceşti a 
lui Dostoievski. (Notă: dedublare, în 
înțelegerea primară, înseamnă: “îm- 
părţire în două”, “capacitatea cuiva de 
a avea concomitent, simultan, două 
stări, două calităţi etc.”; dedublarea 

personalităţii semnifică “o tulbura- 
re psihică, constând în disocierea 
(scindarea, separarea) personalităţii 
la acelaşi individ: în una normală, 
şi în alta morbidă (bolnăvicioasă), 
care conduce la alterarea (stricarea, 
schimonosirea) sentimentului de uni- 
tate/identitate a ego-lui omenesc”). 
In romanul neterminat Netocika 
Nezvanova (Netoşka Nezvanova, 
1849) tratează tema copilăriei neferi- 
cite, reluată apoi în mai multe romane 
şi povestiri. 

Atras de ideile socialismului uto- 
pic, frecventează “cercul lui Petraşe- 
vski”, a cărui activitate e considerată 
de autorităţi ca subversivă. La 23 
aprilie 1849, Dostoievski este arestat, 
împreună cu alţi membri ai “grupului 
Petraşevski”, şi ţinut 6 (şase!) luni 
într-o celulă a fortăreței Petru şi Pavel 
(“Petropavlovskaia krepost”). Princi- 
palul cap de acuzare este difuzarea 
“Scrisorii către Gogol” a lui Bielinski. 
La 22 decembrie 1849 este condam- 
nat la moarte prin împuşcare; într-o 
piaţă centrală a Petersburgului, are 
loc “ritualul execuţiei” — condamnaţii 
sunt legaţi de stâlp, li se leagă apoi 
ochii, ca în ultimul moment să li se 
anunţe comutarea pedepsei. (Trăirea 
şocului de a vedea moartea cu ochii 
săi este zugrăvită mai apoi, zguduitor, 
în romanul ldiotul.) Este condamnat 
la patru ani de muncă silnică şi pier- 
derea drepturilor civile, cu indicaţia 
de a fi încadrat, după ispăşirea pe- 
depsei, ca simplu soldat în armată. 

Şi-a executat pedeapsa în 
penitenciarul de muncă silnică de 
la Omsk, Siberia (ianuarie 1850 — 
februarie 1854). In drum spre ocnă, 
graţie generozităţii unei soţii de fost 
revoluţionar-decembrist, intră în 
posesia unei Biblii, singura carte pe 
care a putut-o citi în acest răstimp. 
Intreaga operă a lui Dostoievski 
este marcată de învăţătura şi mo- 
rala biblică; motive, chipuri, versete 
evanghelice; interpretări, comentarii 
ale învățăturilor şi pildelor biblice, 
trimiteri la acestea, apar în marea 
majoritate a scrierilor sale, în mul- 
te cazuri — ca motto-uri. (In 1877, 
Dostoievski îşi anunţa intenţia de a 


scrie o carte despre lisus Hristos.) 
Incadrat în batalionul de infanterie 
de la Semipalatinsk (azi, nordul 
Kazahstanului), recapătă dreptul de 
a citi şi a scrie. Graţie intervențiilor 
unor apropiaţi ai curţii, este înaintat 
în gradul de ofiţer, i se permite să-şi 
tipărească scrierile, apoi — să revină 
în Rusia europeană (în 1859 — iniţial 
la Tver, apoi la Petersburg, unde reia 
activitatea literară). In 1857 se căsă- 
toreşte cu Maria Dmitrievna Isaeva, 
dar foarte curând, după cununie, un 
acces de epilepsie îl ţintuieşte la pat 
pentru patru zile. Parcă în recompen- 
să, în acelaşi an, recapătă titlurile 
de nobleţe. 


II. La ocnă, în Siberia, 
a acumulat “material pentru 
nenumărate volume” 


În detenţie i s-au întețit acce- 
sele de epilepsie, pe care le ştia din 
adolescenţă, iar anturajul, atmosfera 
de acolo, i-au accentuat firea de 
om nervos, instabil, nu întotdeauna 
echilibrat, predispus la “senzaţii tari”: 
jocuri de noroc (ruletă, joc de cărţi), 
pasiuni ciudate, soldate adesea cu 
riscante aventuri amoroase, călătorii 
costisitoare etc., din care motiv a dus- 
o mereu în lipsuri, la limita ananghiei, 
hăituit şi terorizat psihic de creditori — 
atât editorii lucrărilor sale, cât şi alţi 
“binevoitori”. 

După cum îi scria fratelui Mi- 
hail, la ocnă a adunat “material pen- 
tru nenumărate volume”. Tipăreşte 
în revistele “Russki Mir” (“Universul 
rus”) şi “Vremea” (“Timpul”; 1860- 
1862) Zapiski iz mertvogo doma 
(Amintiri din casa morţilor), pe 
care începuse a le scrie încă în 1854. 
Deşi adoptă o naraţiune calmă, 
marcată de compasiune, scrierea 
este zguduitoare prin reconstituirea 
minuțioasă, cu vervă, a unor scene 
din viaţa condamnaților, în care cu- 
lorile se îngroaşă când evocă cruzi- 
mea temnicerilor. Herzen a calificat 
Amintirile... ca pe o “carte oribilă” 
(în rusă: “ujasnaia kniga”), care 
poate fi tradus şi ca “o carte terifiantă 

(teribilă, groaznică”; “o carte a groa- 
zei (a ororilor, înspăimântătoare)”, 
comparând-o cu scenele din fresca 
lui Michelangelo “Judecata de apoi”; 
Turgheniev a asemuit-o cu Infernul 
din Divina Comedie a lui Dante 
Alighieri. Insuşi Lenin, care nu l-a 
(prea) agreat pe Dostoievski, vedea 
în Amintiri... “o operă fără egal în 
literatura rusă şi universală”, deoa- 
rece, credea Lenin, autorul înfăţişa 
“casa morţii, în care trăia poporul 
rus sub tari”. In Siberia Dostoievski 
mai scrisese nuvelele de proporţie 
Deaduşkin son (Visul unchiului, 
1859) şi Selo Stepancikovo i ego 
obitateli (Satul Stepancikovo şi 
locuitorii săi, 1859) — una din- 
tre puţinele proze despre săteni, 
Dostoievski rămânând un scriitor 
citadin (“orăşean”) prin excelenţă, 
iar Petersburgul — oraşul în care 
se desfăşoară acţiunea majorităţii 
scrierilor sale. 

In 1861 apare romanul Uni- 
jennâe i oskorblennâe (Umiliţi şi 
obidiţi), care împreună cu Amintirile 
din casa morţii şi Însemnări din 
subterană (Zapiski iz podpolia, 
1864) marchează noul proces de 
analiză psihologică din perspectiva 
trăirilor lăuntrice ale omului. 

Fresca realistă a romanului 
Umiliţi şi obidiţi este mai comple- 
xă, autorul prezentând nu numai 
mizeria şi nedreptăţile de la periferia 
societăţii, dar şi aspecte ale cultului 
egoismului, perversiunilor, imoralităţii; 
manifestă nu numai compasiune, dar 
şi admiraţie pentru smerenie. În 1885, 
Constantin Dobrogeanu-Gherea 
(1855-1920) găsea în acest roman 
“un fel de cult al suferinţei”, “o credin- 
tă mistică şi sumbră că numai cei care 
sufăr sunt mari şi nobili”. Mai târziu, 
Garabet Ibrăileanu (1871-1936) avea 
să scrie cu şi mai multe rezerve, chiar 
persiflând, apropo de altruismul exa- 
cerbat al lui Dostoievski: “desigur e 
foarte uman şi înalt acest sentiment, 
dar e prea uman şi prea înalt şi prea 
lipsit de poezie”. 


III. “În Occident, spre deosebire 
de Rusia, toţi muncitorii sunt 
în sufletul lor tot proprietari” 


Împreună cu fratele Mihail (că- 
ruia i se confesa într-un răvaş: “...Să 
te iubesc este pentru mine o necesi- 
tate absolută...”) editează revistele: 
“Vremea” (“Timpul”, 1861-1863), 
apoi “Epoha” (“Epoca”, 1863-1865), 
în care publică numeroase articole şi 
eseuri, care sunt dovada unei evoluţii 
impetuoase, spectaculoase prin ori- 
ginalitate, a concepţiilor sale politice, 
filozofice, estetice. Salută abolirea 
iobăgiei (1861), dar respinge violent 
ideile de echitate socială, de egalita- 
rism, ale revoluţionarilor democrați; 
justifică monarhia şi privilegiile de 
castă, cum vede contradicţiile dintre 
clase ca reductibile, de natură să 
fie limitate prin împăcare, apropi- 
ere, sub egida ţarului şi a Bisericii 
ortodoxe, astfel devenind posibilă 
realizarea “rolului mesianic al Rusiei 
în instaurarea fericirii generale”, în 
lume — una dintre ideile aberante ale 
intelectualilor ruşi din sec. XIX-XX, 
la care aderă şi Dostoievski. Mai 
târziu (1877) avea să scrie aproape 
profetic: “Numai o singură generaţie 
va da material pentru propovăduirea 
socialismului şi comunismului”. Apără 
cu ardoare obştea (comuna agricolă 
rusă), fără de care societatea s-ar 
altera catastrofal. Optează pentru 
întoarcerea la “solul naţional rus” 
(doctrina “pocivennicestvo”, apropi- 
ată curentului slavofil), în care sol 
consideră că trebuie implantat sporul 
de civilizaţie europeană, acumulat 
în Rusia după reformele lui Petru 
cel Mare. Aceste opinii transpar cu 
pregnantă în studiul Zimnie zametki 
o letnih vpeceatleniah (Insemnări 
de iarnă despre nişte impresii de 
vară, 1863). In probleme de estetică 
se dedă unor polemici violente cu 
Dobroliubov, Herzen, Cernâşevski, 
Saltâkov-Şcedrin; respinge ideea 
“utilitarismului” în artă, considerând 
că arta şi literatura, deşi reflectă re- 
alitatea, în esenţă acestea exprimă 
“libertatea de inspiraţie a creatorului” 
(articolul “G-bov i vopros o literatu- 

re” — “G-bov şi problema literaturii”, 
1861). 

In anii 1862-1863 călătoreşte în 
Europa de Vest, vizitând Parisul, Lon- 
dra, K6lnul, apoi Elveţia şi Italia, din 
nou Germania. Frecventează muzee, 
marile galerii, dar e prezent şi în clu- 
burile cu jocuri de noroc. Descoperă 
că în Occident “toți muncitorii sunt în 
sufletul lor tot proprietari”, că sunt ob- 
sedaţi de ideea proprietăţii, această 
opinie, total potrivnică teoriilor revolu- 
ţionare, fiind reliefată în Insemnări de 
iarnă despre nişte impresii de vară, 
iar apoi — continuată prin următoarea 
constatare: “Dar oare libertatea dă 
fiecăruia câte un milion? Nu. Ce este 
un om fără un milion? Un om fără un 
milion nu este acela care face tot ce 
doreşte, ci acela cu care se face tot 
ce se doreşte”. 

In aprilie 1864 îi moare soţia, iar 
în iulie — fratele Mihail. Scrie Zapiski 
iz podpolia (Insemnări din subte- 
rană, 1864), considerat un pamflet 
împotriva lui Cernâşevski, despre 
dedublarea ce macină neîndurător 
sufletul omului, personajul principal 
al acestei lucrări devenind un arhetip 
dostoievskian. 

In 1865 întreprinde o călătorie 
în Danemarca; la bordul vasului “Vi- 
ceroy”, cu care călătorea, face schiţe 
pentru romanul Crimă şi pedeapsă 
„ tipărit în anul următor, în revista 
“Russki Vestnik” (“Mesagerul rus”). În 
1867 apare ediţia a Il-a, completată 
(prima ediţie — în 1860), a Operelor 
sale (vol. 1,2). 

Constrâns de editorii care îi 
cereau în forță manuscrisele promise, 
în 1866 Dostoievski îşi angajează o 
stenografistă — pe Anna Grigorievna 
Sitkina, pentru a-i dicta romanul Igrok 
(Jucătorul, 1866). Se cunună cu ea 
la 15 februarie 1867, trăind în relativă 
armonie până la sfârşitul vieţii. 

In 1866 apare şi romanul Pre- 
stuplenie i nakazanie (Crimă şi 
pedeapsă), conceput încă în puşcă- 
rie — scriere care consfinţeşte gloria 
literară a lui Dostoievski. Mulțimea de 
episoade, legate de evoluţia stării lui 
Raskolnikov, anticipează romanul po- 
litist (cu detectivi) al sec. XX, ele, însă, 
“dau operei şi valenţe de roman social 


şi de moravuri”, făcând din Crimă şi 
pedeapsă “un roman esențialmente 
psihologic şi de idei” (O. Drimba, 
Istoria literaturii universale, vol. 2, 
Bucureşti, 1997). Psihologia crimei 
şi a ispăşirii ei prin suferinţă, filozofia 
zigzagurilor, frământărilor, chinuri- 
lor — chiar şi în cazul celor orgolioşi, 
obsedaţi de ideea exclusivismului ce 
le-ar permite orice — răzbate în întrea- 
ga operă de mai târziu a scriitorului. 
Exact peste 20 de ani de la apariţie în 
original — în 1886, revista “Contempo- 
ranul” din laşi avea să publice prima 
traducere în română din Dostoievski: 
Raskolnikov, un fragment din Crimă 
şi pedeapsă (deşi Titu Maiorescu 
încă în 1883 mărturisea, în Insem- 
nări zilnice, că citeşte “extrem de 
interesantul roman al lui Dostoievski, 
Raskolnikov, tradus în nemţeşte”). 

Cu Crimă şi pedeapsă începe 
ultima şi cea mai fecundă etapă a 
creaţiei lui Dostoievski, marcată de 
scrierea capodoperelor sale: Idiot 
(Idiotul, 1868), Besi (Demonii, în 
prima traducere românească nu- 
mindu-se Posedaţii, 1871-1872), 
Podrostok (Adolescentul, 1875), 
Bratia Karamazovi (Fraţii Kara- 
mazov, 1879-1880); supranumite şi 
“cele cinci romane ale maturității lui 
Dostoievski” (V. Cristea, Dicţionarul 
personajelor lui Dostoievski, Bu- 
cureşti, 1983). 

Pleacă, împreună cu soţia, în 
străinătate timp de patru ani (1867- 
1871), vizitând Dresda, Frankfurt pe 
Main, Baden; într-un muzeu din Basel 
(Elveţia) vede pictura “Cadavrul lui 
lisus Hristos” de Hans Holbein cel 
Tânăr (1497-1543), care l-a tulburat 
atât de mult, încât i-a provocat o stare 
apropiată unui acces de epilepsie. 
Mai călătoreşte la Geneva (unde 
se întâlneşte cu Herzen: “timp de 
10 minute am conversat pe un ton 
politicos-duşmănos şi ironic şi ne-am 
despărțit”); la Milano, Florenţa (1868), 
Veneţia, Trieste, Viena, Praga (1869). 
Joacă febril ruletă, în speranţa de a 
scăpa de datoriile ce-l apăsau (stare 
descrisă pasionant în romanul Ju- 
cătorul). 

IV. “Nu există fericire 
în confort, ea se câştigă 
prin suferinţă (...) şi aici nu există 
nici o nedreptate” 


În august-septembrie 1867 
scrie prima versiune a romanului 
Idiotul, dar o nimiceşte, ca să reîn- 
ceapă scrierea în decembrie, acelaşi 
an. Lucrarea, considerată de autor 
ca unul dintre cele mai bune romane 
ale sale, i-o dedică nepoatei de soră, 
S.A. Ivanova, pentru care a trăit o 
puternică pasiune şi căreia i-a expus, 
într-o scrisoare, astfel, scopul, ideea 
Idiotul-ui: “înfăţişarea unui om fru- 
mos şi pozitiv”, mai ales că, socoate 
Dostoievski, “toţi scriitorii, şi nu numai 
de la noi, ci chiar şi din Europa, au 
eşuat ori de câte ori şi-au propus să 
înfăţişeze frumosul pozitiv. Deoarece 
e o sarcină nemăsurat de dificilă. 
Frumosul este un ideal, iar idealul 
(...) este departe de a fi cristalizat”. 
Ideea de frumos este una directorie 
în opera lui Dostoievski, el lansând 
convingerea că Frumosul (sublimul) 
va salva omenirea. Deşi excepţional 
în oglindirea societăţii ruseşti şi în 
disecarea psihologiei personajelor, 
deşi “densitatea personajelor pozi- 
tive” poate culminează în Idiotul, 
Dostoievski nu izbuteşte să-i dea 
prinţului Mâşkin (asemănat de unii cri- 
tici cu lisus, de alţii — cu Don Quijote 
etc.) forţă de tipicitate, idealul pozitiv 
(chiar sacru, de “om sfânt”) deve- 
nind mai curând stareţul Zosima din 
Fraţii Karamazov, Makar Dolgoruki 
din Adolescentul, ori Sonia Marme- 
ladova, cea care-l secundează pe 
Raskolnikov, în Crimă şi pedeapsă. 
“Concepţia pravoslavnică” (înteme- 
iată pe ortodoxie), definitorie pentru 
creaţia lui Dostoievski, este expusă 
poate cel mai clar, cel “mai dosto- 
ievskian”, în acest roman: “Nu există 
fericire în confort, ea se câştigă prin 
suferință. Omul nu se naşte fericit. 
Omul cucereşte dreptul la fericirea 
sa şi întotdeauna prin suferinţă. Aici 
nu există nici o nedreptate”. 

Şi afecțiunea, dragostea, iu- 
birea (de oameni, dar şi între sexe) 
e marcată în proza lui Dostoievski, 
aproape obligatoriu, de suferință; 


supliciul, chinurile luând şi aici forme 
răscolitoare, de multe ori — de-a drep- 
tul devastatoare, până la absurd. (In 
treacăt fie spus, “împreunării” nu se 
dedă nici unul dintre cei peste 500 
de eroi dostoievskieni (numai din 
romanele sale); actul sexual nefiind 
descris nici măcar aluziv de către 
marele prozator.) 


V. O viziune apocaliptică: 
cei care doreau să facă în lume 
comunismul sunt identificaţi cu 

nişte porci demonizaţi 


La 14 septembrie 1869 se naşte 
fiica Liubov (1869-1926), viitoare scrii- 
toare, autoare de memorii despre tatăl 
său şi contemporanii lui. In 1871 Dos- 
toievski condamnă fără menajamente, 
într-o scrisoare către un prieten, “Co- 
muna din Paris”. Scrie asiduu romanul 
Demonii, în care îi prezintă caricatu- 
rizat pe “nihilişti”, de fapt, pe fruntașii 
mişcării revoluţionar-democrate din 
Rusia, întrezărind perfect, matema- 
tic, aspiraţia lor spre demonism, spre 
satanizarea societăţii, condamnând 
prin observaţii veninoase discursul lor 
demagogic, vânzoleala lor fariseică în- 
tru cucerirea păguboasă a altor minţi, 
suflete, dar şi averi. Preocupat anterior 
şi după această perioadă, mai ales de 
zugrăvirea unor personaje pozitive, în 
Demonii o ia în sus gândul demasca- 
tor. Viziunea profetică a demonismului 
revoluţionarilor ruşi a fost comparată 
cu ieşirea diavolului dintr-un om ce 
se căieşte şi intrarea necuratului într-o 
turmă de porci, conform unui episod 
din Sfânta Evanghelie cea după Luca, 
acesta servind drept motto al scrierii: 
“Şi era acolo o turmă mare de porci, 
care păşteau pe munte. Şi L-au rugat 
să intre în ei; şi le-a îngăduit. ŞI, ieşind 
demonii din om, au intrat în porci, iar 
turma s-a aruncat de pe țărm în lac şi 
s-a înecat (...) (Cap. VIII, 32-33). In 
acest roman este cel mai evident “re- 
acţionarism filozofic”, tendenţiozitatea 
maliţioasă a lui Dostoievski. Totodată, 
aici prozatorul pune în relief mai mult 
zigzagurile ameţitoare, piruetele deli- 
rante în comportamentul personajelor 
(alt exemplu edificator ni-l oferă apoi 
Fraţii Karamazov); pentru înţelegerea 

lor, face o explorare mai adâncă a 
unor îndemnuri imprevizibile, ascunse, 
insesizabile la prima vedere. Tocmai 
cu referire la acest roman, Maxim 
Gorki scria în 1913: “incontestabil, 
Dostoievski este un geniu, nimeni 
nu se îndoieşte de aceasta, însă el 
este geniul nostru rău”. Replica lui 
Lenin a fost pe potrivă: “leri am citit 
în (ziarul) “Reci” (“Graiul”) răspunsul 
d-tale la “urletele” (elogiile — n.n.) în 
legătură cu Dostoievski şi era cât pe 
ce să chiui de bucurie...”. Că Demonii 
avea un discurs antirevoluţionar şi un 
mesaj promonarhist o demonstrează 
şi acest amănunt: în anul apariţiei 
romanului (an când Dostoievski i-a 
pozat lui Vasili Perov (1833-1882), 
pentru celebrul portret comandat de 
P. M.Tretiakov pentru galeriile sale, 
fondate la Moscova, în 1856), scriitorul 
face cunoştinţă cu politicianul reacţio- 
nar K. Pobedonosţev (senator, mem- 
bru în Consiliul de Stat, ober-procuror 
al Sinodului). Prin Pobedonosţev, 
Dostoievski transmite moştenitorului 
tronului, Aleksandr Aleksandrovici 
(viitorul ţar rus Alexandru al III-lea), o 
scrisoare omagială, împreună cu un 
exemplar al Demonilor. 

La finele anului 1866, în editura 
Strellovski, apare vol. III al Operelor 
lui Dostoievski; vol. IV vede lumina 
tiparului în aceeaşi tipografie, la în- 
ceputul anului 1870. 

Aflat la un nou “tratament al 
nervilor”, la Bad-Ems, Germania, în 
1874, lucrează la romanul Podros- 
tok (Adolescentul), care e tipărit în 
1875. Ca şi Jucătorul, dar şi alte ro- 
mane de Dostoievski, Adolescentul 
este dovada unei neglijenţe stilistice 
în naraţiune: fraza nu e lucrată, e 
înşirată pe hârtie în fugă, curge, 
parcă, de la sine, încât lasă impresia 
că majoritatea personajelor sale au 
acelaşi limbaj. (Asemenea consta- 
tare nu ţine cu referire la Lev Tolstoi, 
bunăoară, care-şi copia de câteva 
ori scrierile (antrenând-o în această 
muncă pe soţie); cu atât mai puţin se 
potriveşte observaţia pentru proza lui 
Ivan S. Turgheniev, remarcabilă şi 
prin eleganța stilului.) 


VI. Ţarul Alexandru al II-lea do- 
reşte să-l prezinte pe Dostoievski 
copiilor săi, pentru “a-i înrâuri 
binefăcător” 


În 1873-1874 redactează re- 
vista “Grajdanin” (“Cetăţeanul”), 
patronată de K. Pobedonosţev, unde 
publică primele pagini din Jurnalul 
unui scriitor — o suită de articole, 
eseuri, reflecţii, note polemice etc. 
Anul 1876 îl consacră scrierii Jurna- 
lului..., pe care continuă să-l publice 
în anii 1877, apoi 1880, 1881; ultimul 
caiet văzând lumina tiparului în 1881, 
a doua zi după decesul scriitorului. 
Include în Jurnal... şi creaţii beletris- 
tice, unele considerate secundare: 
B6bok, Miniatură, Poveste de Cră- 
ciun, Bărbatul Marei, Centenara, 
toate scrise anterior. In 1876 publică 
Krotkaia (Smerita), calificat de autor 
ca “roman fantastic”, iar un an mai târ- 
ziu — scrie povestirea Son smeşnogo 
celoveka (Visul unui om ridicol, 
1877). Pobedonosţev îi sugerează 
să dedice Jurnalul... moştenitorului 
tronului Rusiei, Aleksandr Aleksan- 
drovici. D. Arseniev, educatorul 
odraslelor ţarului, îi transmite dorinţa 
monarhului rus de a-l prezenta copii- 
lor săi, pentru “a-i înrâuri binefăcător”. 

In decembrie 1877 este ales 
membru-corespondent al Academi- 
ei Imperiale din Sankt-Petersburg, 
secţia de limbă şi literatură rusă. Tot 
atunci notează în unul din caietele 
sale: 

“.„.Memento. Pentru toată viaţa. 

1) Să scriu un Candid rus. 

2) Să scriu o carte despre lisus 
Hristos. 

3) Să-mi scriu memoriile. 

4) Să scriu poemul Sorokovini. 

N.B. (Toate astea în afara roma- 
nului proiectat şi a editării Jurnalului 
unui scriitor, cu alte cuvinte — de 
lucru pentru minimum 10 ani, iar eu 
am acum 56)”. 

(Notă: “Candid este titlul incom- 
plet al romanului filozofic, ironico-mo- 
ralizator Candide ou l'Optimisme 
(Candidul sau Optimismul), al 
scriitorului şi filozofului francez Vol- 
taire (1694-1778), scris de autor la o 
vârstă înaintată, în 1759. Candidul 

lui Voltaire, lucrare iubită mult de 
Dostoievski, întruchipează modelul 
de moralitate pură, înţeleaptă şi ge- 
neratoare de optimism). 


VII. După tipărirea 
“Fraților Karamazov”, în 1880, 
genialul scriitor rus mărturisea: 
“Intenţionez ca încă 20 de ani 
să tot trăiesc şi să tot scriu” 


Suferă mult după moartea cau- 
zată de un cumplit acces de epilepsie, 
la vârsta de trei ani, a fiului mezin 
Alexei (n. 1875; cel mai mare, Feodor, 
se născuse la 1871). In 1878 este 
vizitat de poetul şi filozoful VI. Solo- 
viov (1853-1900), împreună cu care 
merge la centrul monastic Optina 
pustân', unde, după lungi discuţii cu 
stareţul Ambrozie (prototipul stareţu- 
lui Zosima din Fraţii Karamazov), îi 
expune lui Soloviov planul romanului 
Fraţii Karamazov, pe care-l dedică 
soţiei Anna. Rod al unei munci de 
trei ani, această vastă pânză epică 
este tipărită în 1879-1880, în revista 
“Russki Vestnik”. În nov. 1880 e tipărit 
epilogul acestui roman, după care 
autorul scrie unui amic: “intenţionez 
ca încă 20 de ani să tot trăiesc şi să 
tot scriu”. În linii mari, ideea romanului 
este concentrată într-o reflecţie a lui 
Dmitri Karamazov: “Inima oamenilor 
nu e decât un câmp de bătălie în care 
se luptă Dumnezeu cu diavolul”. Su- 
fletul omului fiind terenul unei bătălii 
între două principii eterne, de bază: 
bine şi rău, factorii determinanţi ai 
comportamentului său sunt numai în 
el, în omul însuşi. Considerat drept 
“poet al unei umanităţi mizere”, umile 
şi umilite, de la periferia societăţii, 
iată că în acest roman se reliefează 
şi intelectuali, aristocrați “mândri” — 
cinici, perverşi, fără scrupule, trufaşi, 
orgolioşi; trufia lor fiind osândită de 
marele prozator (aidoma lui Feodor 
Karamazov au fost zugrăviți anterior 
Volkonski din Umiliţi şi obidiţi, Lujin 
şi Svidrigailov (Crimă şi pedeapsă), 
Lembert (Adolescentul), Siavroghin 
(Demonii) etc. In Fraţii Karamazov 
se face poate cea mai simțită, mai 
însemnată caracteristică a creaţiei 
lui Dostoievski — polifonia (în ter- 


menii criticului evreu-rus M. Bahtin, 
1895-1975): multitudinea atitudinilor, 
comportărilor, impulsurilor, pornirilor, 
declaraţiilor, confesiunilor, gesturilor 
etc., care permit o investigare, re- 
flectare şi cunoaştere mai adâncită, 
complexă, vastă a vieţii. “Pluralitatea 
vocilor şi conştiințelor autonome şi 
necontopite, autentica polifonie a 
vocilor cu valoare plenară, constituie 
într-adevăr principala particularitate 
a romanelor lui Dostoievski” (M. 
Bahtin). 

Ideea predestinării îşi află şi aici 
un loc de vază; elementul delirului 
şi morbidităţii, starea de demonism, 
predispoziția la satanizare a sufletului 
Iconştiinţei umane sunt reliefate şi 
prin viziuni mistice (ca şi în finalul 
romanului Crimă şi pedeapsă), 
dar deja cu accente apocaliptice. 
Acest roman are un adaos filozofic 
culminant — poemul-legendă Marele 
Inchizitor, scris în aprilie-mai 1879 şi 
considerat, “prin îndrăzneala opiniilor, 
prin tipul de erou (...), prin interpreta- 
rea originală a Cărţii Sfinte”, episodul 
cel mai interesant şi mai controver- 
sat al Fraţilor Karamazov (Leonte 
Ivanov, Marele Inchizitor. Dostoiev- 
ski — lecturi teologice, laşi, 1977). 
Potrivit Marelui Inchizitor, trei forţe 
stăpânesc pe acest pământ: ciudo, 
taina i avtoritet— minunea (miracolul), 
taina (misterul) şi autoritatea. 


VIII. La 28 ianuarie 1881, 
dimineaţa, Dostoievski îi spune 
soţiei: “Astăzi voi muri...” 


În iunie 1879, la sesiunea sa 
din Londra, Congresul Internaţional 
de literatură îl alege pe Dostoievski, 
în unanimitate, membru al Comitetu- 
lui de onoare al acestei societăţi. In 
februarie 1880, este ales vicepreşe- 
dinte al Asociaţiei slavone de binefa- 
cere, cu sedii în cele două capitale 
ale Imperiului Rus. În iunie 1880 este 
ales membru de onoare al Asociaţiei 
iubitorilor literaturii ruse. 

La 25 ianuarie 1881, după o dis- 
pută violentă cu sora sa V. M. Ivano- 
va, Dostoievski face o gravă criză de 
nervi. Se închide în biroul său, scuipă 
mereu sânge. (Notă: este un simptom 

de bază al unei maladii mai vechi a lui 
Dostoievski — hemoptizia, eliminarea 
de sânge prin tuse, în urma unei he- 
moragii a căilor respiratorii, specifică 
tuberculozei pulmonare). Seara îşi ia 
rămas bun de la membrii familiei şi de 
la unii prieteni apropiaţi. Deşi a doua 
zi se face mai bine, pe 28 ianuarie (9 
februarie) 1881, dimineaţa, îi spune 
soţiei că “azi voi muri”. Seara, pe la 
6.30, începe agonia, ca peste două 
ore genialul scriitor rus să se stingă 
din viaţă. 

Sicriul cu corpul său neînsufleţit 
a fost pus lângă altarul Catedralei 
“Alexandru Nevski” din Petersburg, 
fiind înmormântat alături, la Cimitirul 
municipal Tihvinskoe. 


IX. Fără Dostoievski, lumea 
ar fi şi mai nebună, şi mai rea, 
şi mai pustie... 


Românii au aflat despre dece- 
sul lui Dostoievski dintr-o relatare 
publicată în ziarul “Telegraful” din 
Bucureşti, la 20 februarie 1881, trimi- 
să de la Petersburg de către Zamfir 
Rali-Arbore (1848-1933; originar 
din Cernăuţi, dar cu studii liceale 
la Chişinău), cel care, ca student al 
Academiei medico-chirurgicale de 
acolo, dar şi membru al grupării de 
nihilişti-conspiratori a lui Neceaev, 
a stat, în 1869, deci exact 20 de ani 
mai târziu decât Dostoievski, într-o 
celulă a fortăreței Petru şi Pavel. Prin 
“Telegraful”, Z. Arbore anunţa despre 
“moartea celebrului literatâr rus” ca 
despre “faptul cel mai culminant din 
viaţa capitalei Ţarului”, unde în acele 
zile, “ziarele sunt pline cu articole 
care vorbesc despre Dostoievski”, 
mai precizând că “Impăratul a decre- 
tat o pensie de 2.000 de ruble familiei 
răposatului”. In semn de omagiu, în 
1881-1882 la Petersburg apare pri- 
ma culegere solidă, în 14 volume, a 
creaţiei dostoievskiene. 

Cea mai completă ediţie a ope- 
rei lui Dostoievski a apărut la Lenin- 
grad, în anii 1972-1990: 30 de volume 
(dar 33 de cărţi — tot atâtea, câţi ani 
pământeşti a avut Hristos!); vol. 1-17 
incluzând romane şi povestiri; iar vol. 


18-30, — publicistică, scrisori, ciorne 
ale unor proze, alte însemnări, în to- 
tal, — peste 15 mii de pagini tipărite. 
In română, cea mai completă ediţie 
a scrierilor lui Dostoievski (11 volu- 
me, romane şi povestiri), a apărut 
la Bucureşti în anii 1966-1974, unul 
dintre stilizatorii tălmăcirilor (inclusiv 
al Demonilor) fiind şi Marin Preda. 

Creaţia lui Dostoievski se bu- 
cură de o largă popularitate în toată 
lumea, fiind tradusă în zeci şi zeci de 
limbi şi constituind obiectul investiga- 
tiei unui număr impresionant de cer- 
cetători. Opera sa a avut o influenţă 
covârşitoare asupra prozatorilor de la 
răscrucea secolelor XIX-XX, făcându- 
se simțită până în prezent. Ecouri 
dostoievskiene se găsesc în proza 
ruşilor L. Andreev, A. Belâi, D. Me- 
rejkovski, Z. Hippius, M. Bulgakov, B. 
Pasternak etc.; A. Gide, Fr. Mauriac, 
G. Bernanos, A. Camus, Marcel Pro- 
ust (Franţa); Graham Green, James 
Joyce (Anglia), H. Mann, T. Mann 
(Germania); R. Musil şi Franz Kafka 
(Austria), O'Neill, T. Williams, W. Fa- 
ulkner, J. Green (S.U.A.); la mai mulţi 
prozatori români de la începutul sec. 
XX, din perioada interbelică (Mateiu 
Caragiale, Camil Petrescu, Gib Mi- 
hăiescu, George M. Zamfirescu; unii 
critici consideră “dostoievskiană” şi 
Ciuleandra, apoi Adam şi Eva, alte 
câteva proze de ale lui Liviu Rebrea- 
nu); până în anii 70-80 de exemplu, 
în unele scrieri de Marin Preda, la 
Nicolae Breban, în romanele cu titluri 
semnificative Animale bolnave şi 
Ingerul de ghips etc. 

O OPERĂ PLINĂ 
DE PASIONALITATE 


Diploma de laureat al premiului No- 
bel, care i-a fost înmânată lui Octavio Paz, 
conține următoarea specificare: “pentru 
o creaţie poetică plină de pasionalitate şi 
marcată de un larg orizont de inteligenţă." 

În însăşi structura ei intimă opera 
lui Paz conţine o provocare: ea nu ne 
închide într-o sferă autonomă, autarhică, 
precum se întâmplă în cazul atâtor poeţi 
ai secolului al XX-lea, ci ne aruncă în 
orizonturile largi ale vieţii, în fluviile ei în- 
vârtejite şi spumoase, solemne şi pline de 
reflexele cerului, întretăind pampas oable 
şi fiind năpădite de oaze cu o vegetaţie 
exuberantă. Simti, în contact cu aceste râ- 
uri arhipline sau chiar debordante, însuşi 
suflul sacru al vieţii ce coboară din tării, 
răcorile ei senzoriale, devălmăşia stihiilor, 
îngânarea de lumină şi întuneric, vecină- 
tatea dialectică a florii şi a pietrei. Poezia 
lui Paz are un efect învăluitor, chemător 
şi angajant: urmând firul tradiţiei liricii 
spaniole, ea te încadrează, te situează în 
verdele fremătător al naturii, în sângele 
fierbinte uman, peste care e presurat 
praf de sticlă şi în care e încifrat, lorchian 
vorbind, fiorul demonicului. Este o poezie 
de esenţă vitalistă, a cărui dat ontologic 
fundamental este lărgimea luminată. 

Or, este, la Octavio Paz, o lărgire 
care se îngustează progresiv, fiindcă 
intră în zona misterului, marcată de Nir- 
vana, de asceză, de vid temporal şi chiar 
spaţial. “Perfecţiunea finitului”, de care 
vorbeşte în poemul Fericirea la Herat, dă 
o replică energică “perfecțiunii infinitului”. 
Intre cele două perfecţiuni aparte, astfel, 
sensul tragic al Fiinţei. La poetul mexican, 
fiinţa se înmulţeşte pentru a-şi revela 
sieşi puţinătatea, fragilitatea de floare, 
transparenţa de aer şi rouă, uşurătatea 
de pasăre. Tot astfel lumina sporeşte spre 
a deveni zonă a misterului, invadată de 
întuneric. “Am văzut lumea aşezată pe ea 
însăşi”, poate spune cu fermitate poetul. 
Dar nu se limitează la constatarea acestei 
închideri în sine a lumii; el recurge la un 
más allá de care în româneşte semnifică 
un dincolo de sau “mai înalt, mai multă 
fiinţă, alt tărâm”. 

Transcenderea se face foarte uşor 
prin depăşirea iubirii printr-un dincolo 


de iubire, şi-a lumii, printr-un dincolo de 
lume, a realului, printr-un dincolo de real. 
Acest dincolo pregăteşte invazia Absolu- 
tului. Din piatra de soare (Piedra de sol) 
poate izbucni la el un mirific univers solar. 
Alaiurile, marile cavalcade de imagini, 
şiroirile delirante ale delirului, flăcările 
agresive ale iubirii, curgător-cosmice nu-i 
sunt îndeajuns poetului mexican; de ace- 
ea, se deschide brusc şi cu mare freamăt 
senzorial un dincolo de hotarele fiinţei şi 
aflării; o viaţă mai viaţă. Procedeul frec- 
vent al poeticii paziene e întinderea, ca 
deschidere uriaşă, ca sporire pe verticală 
şi orizontală a unei oglindiri, ce este o 
inter-oglindire. Astfel, noaptea se întinde, 
plină de frunze mari şi calde, de oglinzi 
ce se luptă, absorbind în spaţiul lor de 
reflectare frunţi, gheare, ochi, frunzişuri, 
spinări lucitoare, trupuri ce se mişcă prin 
alte trupuri. Făptura albă şi vie se întinde 
pe acest tărâm spumos cu viaţă care se 
dăruie între acesttimp şi altul fără măsură 
(poemul Dincolo de iubire). 

Universul pazian se lărgeşte şi se 
îngustează, se repliază asupra sa, întin- 
zându-se enorm într-un timp fără măsură 
şi restrângându-se într-o jumătate de oră 
finită, într-o amiază încremenită, într-o 
boabă şi fărâmă, vorbind cu vocabule 
argheziene. 

Volutele baroce somptuoase ce 
fixează o curgere fluvială tălăzuită, o 
înfoiere spornică de imagini care se 
rostogolesc ca o lavină, pot deveni so- 
bre sau pot fi înlocuite chiar cu trăsături 
graţioase şi laconice ale formelor minia- 
turale de hokku. Evantaiurile generoase 
se restrâng adesea într-o încondeiere 
fulgurantă: “Lumina nu clipeşte din ochi, 
/ timpul se dizolvă în minute. / O pasăre 
a încremenit în aer” (Amiază); “Lumina 
se prăvăli în hău. / Dealurile se deşteap- 
tă şi, fără a se mişca, dansează” (Ceva 
mai târziu), “Ora e transparentă: / să 
vedem dacă e invizibilă pasărea, / cu- 
loarea cântecului ei” (In plin soare). Din 
aceste momente statice universul totuşi 
creşte, proliferează, se întinde spre un 
țărm al mişcării, al liniştii călătoare către 
alte linişti, omul având senzaţia de zbor 
de pasăre între tărâmuri: “cuvântul tău e 
un arbore cu rădăcini acvatice, / e fluviul 
subteran al sufletului, iar vorba ta umblă 
descult descult, “în vârful degetelor, de la 
o linişte / către alte linişti; / eşti resemnat 
şi trăieşti ca o pasăre...” (Intre piatră şi 
floare). 

In această întindere, care e dez- 
mărginire a cerului, plămădire a lumii din 
flăcări, zbucium din sori albaştri, vârtejuri 
verzi, pliscuri de lumină, desfacere de 
aştri ce imită desfacerea rodiilor, izbucnire 

a pădurilor de cristal, de sunete şi ecouri 
în mijlocul esplanadei calcinate, înflorire 
subită de făclii, lumânări, aripi, invazii 
ale albului şi ale păsărilor insulare, sim- 
bioze de foc şi apă — adevărate turme de 
visuri păscute, eminescian, ca oi de aur, 
există o adevărată scară ontologică de 
la revelaţia fiinţei în zona luminii până la 
ascunderea ei în “Urciorul spart”, în vidul 
existenţial conceput ca izvor secătuit. 

“Dumnezeul-porumb, Dumnezeul- 
floare, Dumnezeul-apă, / Dumnezeul- 
sânge, Fecioara, / toţi au murit, s-au 
pierdut cu fărâmele urciorului spart, pe 
malul izvorului sec? (Urciorul spart). 
Inaintarea barocă ia aspect de întoarcere 
înapoi, la origini, într-un timp de dincolo 
de copilărie, de dincolo de naştere, care 
are ca obiectiv unirea părţilor separate 
într-un tot. Este recunoaşterea condiţiei 
umane, profund-existenţiale, “fiindcă viaţa 
şi moartea nu sunt contrarii, / ci o singură 
făptură cu două flori gemene”. 

Această fuzionare a vieţii şi morţii 
într-un singur acord ce sună peste uni- 
versul în plină extensiune, dar şi concen- 
trare sau întoarcere la punctul întâi al 
mişcării (ca în Scrisoarea I eminesciană) 
este piatra unghiulară a universului pazi- 
an: “Intre piatră şi floare e omul:/ naşterea 
care duce spre moarte, / moartea care ne 
duce spre naştere”. 

Totul e pus sub legea contra- 
dictoriului viu-dialectic: a timpului ce se 
acumulează, a timpului ce se risipeşte. 


OCTAVIO PAZ 
(1914-1998): 


“Azi însă lupt, de unul singur, 
doar cu un cuvânt, în ale cărui mre- 
ji mă zbat precum captivul: capul 
sau coroana, capul sau pajura?” 


S-a născut în anul 1914 în Mixcoac 
(Mexico) într-o familie de intelectuali. De- 
butează în anul 1937 cu volumul de ver- 
suri Raiz de hombre (Rădăcina omului). 

Din anul 1943 aderă la serviciul 
diplomatic, exercitând funcţii importante 
în Franţa, Japonia, Elveţia şi India. Lu- 
crează ambasador al Mexicului în mai 
multe ţări ale lumii, iar din 1969 renunţă 
la această funcţie, dedicându-se comple- 
tamente literaturii. 


Colaborează la revistele Barandal 
(1931-1932), Caiete din Valea Mexicului 
(1933-1934) şi Atelier poetic (1936-1938), 
pentru ca mai apoi să se stabilească la 
revista Atelier (1938-1941). 

In anul 1963 i se acordă Marele 
Premiu internaţional pentru poezie — 
Knokke (Belgia). Este un strălucit repre- 
zentant al artei moderne. Cărţile sale de 
eseuri sunt probe evidente ale investigării 
asidue în solul mitologic al aztecilor. Sem- 
nează mai multe volume de eseuri, printre 
care: Labirintul singurătăţii (1950), Arcul 
şi lira (1956), Porţi către câmp (1966), 
Noul ospăț al lui Esop (1967), Aparenţă 
nudă (1973), Fiii mâlului (1974), Oamenii 
secolului (1984), Cealaltă voce (1998) 
ş.a. Traduce din poeţii lumii. 

Opera lui poetică este extinsă şi 
valoroasă. Rădăcina omului (1937), Stati- 
unea violentă (1958), Libertate pe cuvânt 
(1960), Salamandra (1962), Coasta de 
Est (1969), Arborele vieții (1987) şi Focul 
cel spre fiinţă (1989) sunt titlurile cele mai 
importante care confirmă acest fapt. 

In anul 1976 la editura Seix Barral 
îi apare volumul de poeme Vuelta (Intoar- 
cere) care reprezintă o călătorie în timp şi 
în credinţă, o explorare a trecutului cu un 
profund substrat filosofic, o exprimare de 
sentimente curate pentru pământul natal, 
al căror izvor este chiar inima noastră. 

In acelaşi an Octavio Paz înfiin- 
tează revista literară intitulată Vuelta 
(Intoarcere) la care colaborează cu 
numeroase articole şi poeme în cei 22 
de ani de existenţă a ei. Din luna august 
1998, revista nu va mai apărea, aceasta 
fiind voia lui Octavio Paz, ca ea să nu-i 
supravieţuiască. 

Poetul ajunge să-şi vadă opera sa 
încununată de onorurile literare supreme: 
Premiul Cervantes (1981) şi Premiul 
Nobel (1990). 

Octavio Paz moare la 20 aprilie 
1998, devenind octogenarul cel mai res- 
pectat al literaturii mexicane, or, fiind încă 
în viaţă marele scriitor, este constituit un 
premiu în valoare de 100.000 de dolari 
care-i poartă numele. Acest prestigios 
premiu literar i-a fost acordat pentru prima 
dată poetului cilian Gonzalo Rojas. 


l. R. 

Octavio PAZ 


CAPUL SAU PAJURA? 


Încep şi reîncep. Dar nu avansez. Când ajung la literele fatale pana mea 
ezită: o prohibiţie implacabilă îmi barează drumul. Mai ieri, învestit cu depline 
puteri, scriam cu uşurinţă despre orice: o frântură de cer, un zid neînfricat în 
faţa soarelui, o pasiune efemeră... Toate îmi foloseau: zefirul vântului, poemul 
miraculos al păsării, prezenţa apei, tainele pietrei. O, adolescenţă — pământ 
desţelenit, suflet posedat de o idee fixă, corp tatuat de imagini, cicatrice stră- 
lucitoare! Toamna argintie păstorea râuri întinse, purta splendori în pliscuri de 
aur, sculpta plenitudini în Valea Mexicului, fraze înaripate, scrise de condeiul 
luminii pe blocurile limpezi ale uitării. 

Azi însă lupt, de unul singur, doar cu un cuvânt, în ale cărui mreji mă zbat 
precum captivul: capul sau coroana, capul sau pajura? 


ÎNTRE PIATRĂ ŞI FLOARE 


Lui Teodoro Cesarman 
III 
Intre piatră şi floare e omul: 
naşterea care duce spre moarte, 
moartea care ne duce spre naştere. 


Omul 

peste această ploaie de pietre, 
ca un râu între două flăcări, 
ca o floare ce învinge furtuna, 
ca o pasăre-soră cu fulgerul; 
omul cu toate nevoile lui. 


Agava, 

excelentă lecţie de geometrie 
peste culoarea galbenă-brună. 
Agricultură, comerţ şi limbaj. 
Agava, plantă din fibre, 
catalizator în Bursa de stat, 
falnic, vivace simbol, 

timp ce se acumulează, 

timp ce se risipeşte. 

Setea şi planta, 

planta şi omul, 

omul cu grijile lui cotidiene. 


Din secol în secol, 

alergi insistent la trap 

ca armăsarul îndărătnic. 
Zilele tale sunt imense ca anii, 
ele îţi marchează pasul, 

nu ceasul bancherului 

şi nici al şefului; 
doar soarele este stăpânul tău, 
şi ziua de lucru e din zori până-n seară, 
iar simbria ta e sudoarea, 
roua dimineţilor, 
care devine coroană transparentă 
în calvarul tău cotidian, 
deşi chipul nu ţi-l găsim 
pe tablourile din Verónica; 
faţa ta e ca soarele şters de pe monede; 
tu vorbeşti o limbă necunoscută 
de acei care te vorbesc de pe amvoane 
şi jură, zadarnic, în numele tău tutorii viitorului, 
executorii testamentari ai oaselor tale; 
cuvântul tău e un arbore cu rădăcini acvatice, 
e fluviul subteran al sufletului, 
iar vorba ta umblă descult, 
în vârful degetelor, de la o linişte 
către alte linişti; 
eşti resemnat şi trăsnit ca o pasăre... 


VI 

Banul şi roata lui, 

banul şi numerele false, 
banul şi multiplele lui spectre. 


Banul e o fastuoasă geografie: 
munţi de aur şi bronz, 

râuri de argint şi de nichel, 
arbori uriaşi de jad, 

frunzişul lor monetar. 


Grădinile lui sînt aseptice, 

Primăverile — congelate, 

florile-i sînt cristale fără de miros, 
păsările lui zbor în ascensor, 

iar anotimpurile lui se învîrt după ceas. 


Planeta devine ban, 

banul devine număr, 

numărul înghite timpul, 

timpul înghite omul, 

banul înghite timpul. 

Moartea e un vis nevisat de bani. 
Banul nu zice tu eşti, 

banul întreabă cât? 


Mai rău decit a nu avea bani 
e să ai prea mulţi bani. 


A şti să numeri nu înseamnă a şti să cânţi. 


Bucuria sau durerea 
nu se cumpără, nici nu se vinde. 


Piramida ignorează banul; 
şi idolul, şi vrăjitorul, 

şi Fecioara, şi copilul 

şi sfântul îl neglijează. 
Analfabetismul e o disciplină 
mereu ignorată de ban. 


Banul deschide uşile casei regale, 
dar închide porţile inimii. 

Banul este marele scamator 

care evaporă tot ce atinge: 
sângele şi sudoarea ta, 

gândul şi lacrima. 

Banul te face nimic. 

Noi cu toţii construim 

palatul banului — Marele ZERO. 


Nu munca, ci banul este pedeapsa. 

Munca ne alimentează şi ne dă aşternut; 
banul e păianjen, iar omul e muscă. 

Munca produce lucrurile, 

iar banul suge sângele din ele. 

Munca este casa şi masa noastră, 

însă banul n-are trup, nici chip şi nici suflet. 
Banul usucă sângele 

de pe creierul omului. 


Banul e scara timpului, împletită din luni şi din ani, 
iar acolo, sus de tot, locuieşte nimeni — 
monument pe care moartea îl înalţă doar morții. 


Mérida, 1937/ México, 1976 


DINCOLO DE IUBIRE 


Toate ne ameninţă: 

timpul care împarte pe viu, 

precum macetele vipera, 

pe cel care-am fost de cel ce voi fi, 

conştiinţa şi transparenţa străbătută, 

ochii, orbiţi de lumină, 

numele noastre, ce se înalţă între tu şi eu, 
aidoma unor pustiuri neînvinse de vreo trompetă. 
Nici visul cu imaginile răzbite, 

nici delirul cu spuma-i profetică, 

nici iubirea cu dinţi şi cu unghii, 

nici ele nu ne ajung. 

Dincolo de noi, la frontierele lui a fi şi a se afla, 
ne cheamă o viaţă mai blândă. 


Afară, noaptea respiră, cucereşte tării 
doldora de frunzişuri, de oglinzi ce reflectă 
fructe, gheare şi ochi, 

de corpuri, făcându-şi drum spre alte corpuri. 


Culcă-te aici, pe litoralul spumos, 

nu cădea în melancolie: 

tu de asemenea aparţii astei nopţi. 
Răspândiţi-vă, zori, respiraţi, 
pulsează, o, stea fragmentară, 

cupă a zilei ce naşte, 

pâine care înclini balanţa spre auroră, 
pauză de sânge între prezent 

şi alte noţiuni neconcepute. 


SCRIS CU CERNEALĂ VERDE 


Cerneala verde generează grădini, 
păduri şi imaşuri, 

cuvinte ce par a fi arbori, 

fraze asemănătoare constelaţiilor verzi — 
retorică pletoră unde literele cântă. 


Alunece slovele peste albul imens 
ca frunzişul mânat de stihie, 

ca iarba ce-acoperă statuile, 

ca cerneala mea pe hârtie. 


Mâinile, talia, gâtul şi sânii, 
fruntea senină ca marea; 
dinţii ce muşcă firul de iarbă, 
ochii scrutând depărtarea. 


Corpul tău e numai semne verzi, 

cum tulpina copacului de lăstari e plină. 
Nu-ţi fă inimă rea de mica cicatrice: 

te uită cerul şi verdele-i tatuaj de stele! 


PIATRĂ NATIVĂ 


Lui Roger Munier 


Lumina pustieşte tăriile 
Mulţimi de imperii căzânde 
Ochiul, acostat de lumină, ezită 


State enorme cât insomnia 
Caldarâm din oase 


Toamnă fără sfârşit 
Setea-şi descoperă izvoarele ei ascunse 
Ultimul propovăduitor predică în pustiu 


Închide ochii şi ascultă cum cântă lumina: 
Amiaza îşi face cuib în timpanele tale 


Închide şi deschide ochii: 
Nu mai e nimeni pe lume, 
nici chiar tu 

Ceea ce nu-i piatră 

e lumină, lumină... 

ITZPAPÂLOTL: 


Ei îmi uciseră fraţii, copiii şi rudele. Începui să plâng pe malul lacului Tex- 
coco. Din Muntele Stâncos urcau aburi deşi de silitrtă. Mă luară încetişor şi mă 
puseră în tinda Catedralei. Devenii atât de mică şi atât de gri, încât mulţi mă 
confundau cu o grămăjoară de praf. Da, eu însămi, mama cremenei şi a stelei, 
cea rămasă grea de la lumină, am devenit deodată o pană albastră, căzută din 
aripa păsării printre muri. Pe timpuri dansam cu piepţii dezgoliţi, învârtindu-mă 
mult, până oboseam; apoi îmi creşteau frunze, înfloream şi făceam fructe. In 
pântecul meu se zbătea vulturul. Eu eram muntele care generează în vis, eram 
focul din vatră, eram cazanul primordial unde se coace omul şi devine mai 
om. |n noaptea cuvintelor decapitate eu şi surioarele mele ne luam de mâini şi 
dansam şi cântam în jurul literei “I”, acest turn solitar de la poalele alfabetului 
satinat. lată câteva rânduri: 

Cântă în verdele peren 

lumina în aură îmbrăcată, 

lumina decapitată. 

Imi amintesc că ne ziceam: o cărare dreaptă nu te conduce nicicând spre 
iarnă. lar acum îmi tremură mâinile şi cuvintele îmi atârnă de buze. Dă-mi un 
scăunel şi puţină căldură. 

Pe timpuri mă renăşteam din propria-mi suflare, dansam pe lama pumna- 
lului şi dispăream pe uşa tainică a oglinzii mele. Eu eram amiaza tatuată, eram 
miezul nopţii nud, mica insectă de jad, care cânta prin ierbi, binecuvântând 
răsăritul soarelui, în ciuda bufniței ce convoca morţii. Eu mă îmbăiam în cas- 
cada soarelui, în mine însămi, mă înecam în propria-mi splendoare. Eu eram 
cremenea care zgârie norii negri şi groşi, deschizând portalurile averselor. Eu 
sădeam grădini de foc şi de sânge sub cerul Sudului. Ramurile arborilor de 
mărgean mai mângâie şi azi frunţile îndrăgostiţilor. Acolo iubirea e o întîlnire a 
doi aeroliţi în mijlocul cerului, iar nu îndărătnicia pietrelor în frecare pentru a-şi 
smulge un sărut, care scapără şi scoate scîntei. 

Fiecare noapte e o pleoapă nestrăbătută încă de spini; ziua e o poveste 
lungă despre propria-i istorie divizată în monede de alamă. Sunt plictisită de 
pietricelele risipite în praf. Sunt obosită de acest solitar trunchiat. Ferice de 
scorpie, care îşi devoră odraslele! Ferice de păianjen. Ferice de şarpe, care îşi 
schimbă veşmîntul. Ferice de apa care se bea pe sine. Când o să mă sfâşie 
aceste imagini? Când m-oi prăbuşi cu totul în ochii aceştia pustii? 

Sunt singură şi abătută, grăunte de porumb, desprins de pe ştiuletele 
timpului. Aruncă-mă printre cei împuşcaţi şi voi răsări din ochiul căpitanului. 
Plouă-mă, soreşte-mă! Trupul meu arat de-al tău trup va deveni un câmp unde 
arunci un grăunte, dar strângi o sută. Aşteaptă-mă la capătul celălalt al anului: 
o să mă găseşti ca pe un fulger rătăcit la marginea toamnei. Atinge sânii mei 
de iarbă. Sărută-mi pântecul — această piatră a sacrificiilor. In buricul meu îşi 
găseşte tihnă vârtejul: eu sunt centrul fix care mişcă dansul. Arzi, cazi în mine: 
eu sunt groapa de var nestins, care lecuieşte oasele zbuciumului tău. Mori 
pe buzele mele. Naşte-te în ochii mei. Din trupul meu răsar imagini: bea din 
apele-acestea, aminteşte-ţi de ce ai uitat născându-te. Eu sunt rana ce nu se 
cicatrizează, sunt mica piatră solară: dacă mă atingi, se aprinde o lume. 

la colierul meu din lacrimi. Te aştept la marginea opusă a timpului, unde 
lumina durează regnul fericirii: învoirea gemenilor inamici, unde apa, strecurându- 
se printre degete, este gheaţa împietrită ca regele în propriul orgoliu. Acolo îmi 
vei desface corpul în două ca să descifrez buchiile destinului tău. 


Prezentare şi traducere din limba spaniolă de lon-RENIȚĂ 


* Zeiţă confundată adesea cu Teteoinan şi Tonantzin, divinităţi feminine, contopite 
în cultul mexicanilor, care din secolul XVI o profesează pe Fecioara Guadalupe. 

Cristina CORCODEL 
Chişinău 


ANIMALE DOMESTICE 


Mi-am turnat o ceaşcă 

cu ceai fierbinte în cap 

pentru că mi-am adus aminte 

de o muscă 

pe care mai demult încercam 

s-o fugăresc cu o batistă 

prin camera din spate a sufletului, 
picăturile de ceai mi s-au scurs pe față 
odată cu amintirea şi cu animalul mort 
nervul ochiului a început să tremure 
capul să simtă că plesneşte 

mărul a frânat în gât 

iar animalul ce se învârtea pe lângă mine 
s-a speriat şi a fugit. 


DIMINEAŢA 


În imensitatea nopţii 

care mă rugumă ca 

pe un burete însângerat, 
aş putea spune 

că dimineaţa e cel mai bine, 
e răcoare şi plăcut, 

e timpul când înţelegi 

cel mai puţin, 

când încă nu-ţi dai seama 
de importanţa inutilă a 
existenţei tale, 

când muştele încă nu 

au fost încleiate de faţa ta, 
când totul îţi pare o simplă 
axiomă din matematică, 
când paşii sunt doar paşi 
şi nu riscul de a-ţi ciocni 
capul de o tablă de fier. 

Dimineaţa e atunci când 
soarele abia răsare şi 

pe cer pluteşte o barcă 
roşiatică numită “inocenţă”. 
Pentru că ţi-e bine când 

nu ştii nici o boabă. 


Pentru că aşa e viaţa: 

Dimineaţa e frumoasă, 

amiaza e atunci când 

soarele îţi dă foc şi arzi, 

iar seara — când ploaia te stinge şi 
apoi te omoară cu mingi de gheaţă. 


STRIGĂTOR LA CER 
Clopot mut. 


“E strigător la cer” 
i-a zis Dumitru 
lui Horia. 


Gurile cască şi se întind 
până când se fac toate 
farfurii adânci. 

Prin cer zboară scaune. 
Câini turbaţi. 

Dopuri în loc de cap. 
Plouă cu cartofi. 

Tacuri în loc de mâini. 
Bara din troleibuze — 
lame legate cu aţă. 
Felinarele din parc — 
pălării negre. 


Unica 
poezie care nu are febră — 
Biblia. 


ALEGERE LA COLŢ DE STRADĂ 


La colţ de stradă pustie 
lucrurile devin dubioase. 


La colţ de stradă 

cu capul plecat, 

mâinile-i atârnând ca două troleibuze în copac. 
Cămaşa-ruptă la inimă, 

Pe piept — o cicatrice dansând steps. 


La colţ de stradă-singur pe lume. 
Dar 


ochii albaştri — Marea, 
iar 

între dinţi — 
Pissaro, Da Vinci, Salvador Dali, Jacques Prévert. 


Ridică ochii. Numai 
două drumuri. 

Şi din două îl alege pe 
al treilea — 

în sus. 


CLEPSIDRĂ 


O coadă de mâţă 

care se învârte mereu 

şi niciodată nu o poţi ajunge. 
Dacă ai un cap de mâţă, 

o secundă îţi hotărăşte destinul. 


E traiectoria capului 
azvârlit de la etajul opt. 


Odată şi odată capul 

se va prăbuşi pe asfalt, 

odată timpul nu va mai exista, 

vor rămâne doar creierii dispersaţi 
pe pământul umed, 

vor rămâne doar urme 

care nu vor putea fi şterse. 


Dumnezeu ne-a aruncat nisipul 
Dumnezeu 
ni-l va lua. 


PISICI 


Haidem mai departe că nu avem ce căuta pe loc! 
Hai strângeţi catrafusele şi să mergem înainte, 

că înapoi nu vom găsi decât o moară stricată, 

să dăm mâna viitorului şi un drum bun trecutului; 
înainte eu văd pisici siameze care nu muşcă. 

Hai, ia-ţi bagajele! Ce stai?! 


Pisicile trec pe dinainte, 

piatra zboară în faţa mea, 

cad jos, mă trezesc cu pisica lângă mine 
care-mi zice i-am trecut pe dinainte 

şi a aruncat o piatră să-i meargă, 
bagajele mi le-a furat şi a fugit. 


Mă duc mai departe fără bagaje 
şi nu mă-nec. 


Mă-mpiedic de o piatră, 

cad, mă trezesc şi văd zece pisici 
aliniate 

în faţa mea. 


Haidem înapoi că înainte nu avem ce căuta! 

Alexandru BURUIANĂ 
Chişinău 

Ne-am descompus curgem ca cei beţi exact ca în filmele ameri- 
cane produse la hollywood la moldova-film un brad de crăciun de 
craniu ţine o floare de salcâm hai să fumăm mulţumesc nu fumez 
pleacă de aici să nu te mai văd auzi tu să nu te mai văd lăsaţi-l în 
pace e bolnav sărmanul da lăsaţi-mă în pace sunt bolnav sărmanul 


ARTA ZBORULUI 


Au înflorit. Cum se înfloreşte? întreabă el. Nu ştiu răspunde el 

Frumoase sunt extrem de frumoase sunt 

Noi nu putem să fim asemeni lor? 

Ce ar fi dacă... Nu se poate. Intocmai. leri am crezut că n-o să mai 

cred în ziua de ieri 

leri azi un mâine fără de azi fără de ieri şi fără de un poimâine 

Nu existăm. Sau existăm? 

Ce ai spune... Nimic nu spun. Lasă-mă în pace. N-am ce să-ţi spun 

Nu mai pot vorbi gândi 

N-am gândit că e mai bine să fie aşa. Uite aşa să nu mai gândesc 

Noi rău gândim. Suntem lipsiţi de rațiune. Dezechilibraţi 

Nu mai există nici o bară de care să ne ţinem. Nu ne mai putem 

menţine 

Totul se apropie de sfârşit 

El nu ştie nimic. Nici măcar nu ştie de ce nu ştie de ce e aşa şi nu 
altfel 

S-a zis să nu se mai zică şi a tăcut şi au tăcut şi îi doare 

Universul se contrazice. Şi pereţii se clatină 

Totul s-a schimbat într-o cârciumă în care se bea mult şi se fumează 
mult 

Suntem curioşi de infinit. El stă departe de noi. E aici aproape. Uite 

e după respectivul colţ al oamenilor străzii oameni gălăgioşi ob- 

raznici needucaţi condamnaţi la moarte. Aşa suntem noi. Dle cum 

de îţi permiti? 

Puțin îmi pasă. Aerul e poluat pute a veceu a creier ars 

Cutii de bere şi multe pachete de chimie de alchimie de femei şi de 

frumuseţe artificială p 

Doamnă sau domnişoară sau cum îţi mai place? In fond nu contează 

Azi nimic nu mai contează — trăsnete ploaie soare sau cadavre prin 

cioburi de timp 

Printre ochii de fecioară o lacrimă de fecioară pe buzele tale nespălate 
de când s-a blocat apa în conductă 

Suntem un coş de gunoi. De excremente. Miroase urât. Suntem urâţi 

Natura ne pedepseşte cu cataclisme cutremure explozii erupție. 

E un zbor neîncetat o casă de nebuni e psihoză nervi şi boală 

O deşteptare dis-de-dimineaţă şi e seară e noapte scârbă cotidiană 

Nişte scaune nişte mese şi un auditoriu pustiu pustiu 

Ei nu mai sunt noi nu mai suntem străzile sunt goale 

Semafoarele roşii galbene şi câinii vagabonzi 

Aici sunt multe sticle de bere şi de coca-cola chiştoace şi urină 

Şi el o învaţă pe ea cum se vomită cum se zboară 


DOUĂ FLORI PENTRU TINE 


mortul n-are prieteni nici duşmani binele răul care i se fac nu au nici 
o importanţă pentru el 

el care nu mai este viu pentru că este mort nu poate să vă comunice 
această constatare pentru că limba îi este moartă şi buzele 

îi sunt lipicioase ca după o lungă beţie 

tu care eşti viu pentru că nu eşti mort poţi să-i cânţi un imn de laudă 
de ocară şi el care este mort pentru că nu este viu nu îţi va acorda 
nici o atenţie nici măcar nu va clipi din ochi pentru că a devenit cel 
mai mare indeferentist din lume 

va sta în continuare în racla lui ignorând oboseala ta a lumii 

poţi să râzi de dânsul de mutra lui urâtă de situaţia lui tâmpită şi 

el nu se va supăra pentru că s-a făcut înţelept ca nimeni altul 
numai la douăzeci şi cinci de ani — bătrân ca nimeni altul 

bătrân ca nimeni altul 


kk 


Nu sunt de acord cu existenţa mea 

Nu aprob nimic din ceea ce aprob 

Balansez într-un leagăn de închisori din gândaci de bucătărie şi 
viermi 

extratereştri inchizitori 

Oamenii s-au afişat pe pereţi şi au devenit lozinci revoluţionare nişte 
romane ieftine de bulevard 

Aici e o Romă şi un Nero e o inexistenţă existentă e un romantism 
împăturit 

într-un cimitir. Ce porcărie 

Astăzi există multe şi variate animale pe faţa pământului pe obrazul 
atmosferei 

Porci vaci boi oi noi suntem saturați flămânzi plângem mult 
Râdem mult în hohote ca să supărăm vecinii noştri nesimpatizaţi 
Linişte tăceţi vorbiţi în şoaptă 

Dar dle printre noi sunt şi surzi posibil şi muţi şi surdo-muţi şi 
gângavi 

Bolnavi. Ah da suntem bolnavi cum de nu mi-am dat seama că 
suntem bolnavi 

Dle nu vă supăraţi mergeţi la medic o să vă fie mai bine cu siguranţă 
o să vă prescrie un tratament 

Galina MATCOVSCHI, 
profesoară de română, 
Liceul Teoretic “N. lorga”, 
Chişinău 


URCUŞ 


Lumina străbate roşie de cuvânt. 

Soarele ne priveşte până când îl dor ochii. 

Cu sarcini de raze urcăm pe o pantă înaltă, subţire. 
Privind în jos, nu vedem decât noapte... 


NEPUTINŢĂ 


Braţele cad neputincioase, 
refuză să ştie că au fost aripi. 
Privirile lunecă înnebunite 
căutând un adăpost. 
Cântecul se îneacă 

în apele moi ale tăcerii; 


durerea înfloreşte pretutindeni. 


CERŞETORII DE DRAGOSTE 


Iscodirea 

cum să le-o-nfrunţi? 

işi împletesc privirile 
printre razele soarelui 

şi privirile tale... 

Sunt prea mulţi, 

iar pomana... 

nicicând nu-i prea mare! 
Gândul generează 
austere semnale. 

Dr. Gheorghe NEGRU 
Institutul de istorie al A.Ş.M. 


O PREISTORIE 
NECUNOSCUTA 
A ZIARULUI 
“BASARABIA” 


Documentele noi depistate în 
fondul departamentului pentru cenzură 
(denumirea oficială — “Direcţia centrală 
pentru problemele presei”) a Arhivei 
Istorice de Stat a Rusiei din or. Sankt- 
Petersburg scot la iveală tentativele unor 
fruntaşi basarabeni de a publica ziarul 
“Basarabia” încă în 1903, în condiţiile 
binecunoscutei reacţiuni ţariste. De fapt, 
ideea editării la Chişinău a unui ziar în 
limba română, care să reflecte problemele 
dezvoltării naţional-culturale şi sociale a 
populaţiei băştinaşe, nu era nouă. Ea a 
existat începând, cel puţin, cu anii 40 
ai sec. al XIX-lea, când s-a făcut prima 
încercare în Basarabia de a scoate un 
ziar, cu un titlu foarte sugestiv, “Românul”. 
Demersurile eşuate din 1903 de a edita 
un ziar românesc în Basarabia, ca şi cele 
similare din prima şi a doua jumătate a 
sec. al XIX-lea, reflectă tendinţa disperată 
a românilor basarabeni spre lumină şi 
propăşire culturală şi naţională, în concor- 
danţă cu spiritul veacului şi a necesităţilor 
de viaţă modernă, dar şi imposibilitatea 
reuşitei lor într-un context când rusifica- 
rea constituia scopul principal al politicii 
naţionale din Imperiul Rus. 

Pe parcursul lunii mai, iunie şi iulie 
1903, Nicolae Şafir de 25 ani, fiul “consi- 
lierului de colegiu” şi “cavalerului” Alexan- 
dru Şafir, locuitor al or. Chişinău, inspector 
la Direcţia de accize din Basarabia, de 
confesiune “evanghelico-luterană”, adre- 
sează ministrului afacerilor interne din 
Sankt-Petersburg mai multe demersuri 
în care solicită permisiunea de a publica, 
în limbile rusă şi “moldovenescă”, ziarul 
“Basarabia”. 

În cererea de la 30 mai 1903 el ple- 
da pentru un ziar rusesc cu titlul orientativ 
de “Basarabia”. Era vorba de un cotidian, 
care urma să apară şi în zile de sărbătoa- 
re, redactat de Nicolae Şafir şi tipărit la 
tipografia acestuia. Solicitantul propunea 
să împartă munca de redactare cu un 
redactor special, de confesiune creştină, 


originar dintr-o gubernie de nord. În cazul 
când acordarea permisiunii de editare ar 
fi impus instituirea unui post special de 
cenzor, Nicolae Şafir se obliga să depună 
anual în contul “Direcţiei centrale” o sumă, 
specificată de Ministerul Afacerilor Inter- 
ne, pentru a plăti salariul respectivului 
funcţionar. Rubricile ziarului, propuse de 
N. Şafir, prevedeau o reflectare amănun- 
tită a vieţii sociale, politice şi culturale atât 
din Basarabia şi Imperiul Rus, cât şi din 
străinătate‘. 

La 2 iunie 1903 dânsul cerea 
permisiunea şi pentru o ediţie în “limba 
moldovenescă” a ziarului “Basarabia”. 
lată conţinutul acestui document: 

“Necesitatea imperioasă, crescân- 
dă cu fiecare an, a existenţei unui organ 
de presă în Basarabia care, editându-se 
în limba moldovenească, ar fi accesibil 
şi pentru populaţia băştinaşă, condiţiile 
de viaţă, moravurile şi obiceiurile cărora, 
din punct de vedere cultural, lasă mult 
de dorit, trezind în mine dorinţa fierbinte 
de a ajuta guvernul în altoirea conştiinţei 
şi a principiilor culturii în viața populaţiei 
băştinaşe prin editarea în or. Chişinău a 
unui ziar de limba moldovenească, îmi 
dă îndrăzneală, suplimentar la cererea 
de la 30 mai, să mă adresez Excelenței 
Voastre cu umila rugăminte privind apro- 
barea ediţiei a doua a proiectatului ziar 
“Basarabia” în limba moldovenească, 
în baza aceloraşi condiţii de apariţie şi 
abonare stabilite pentru ediţia în limba 
rusă; în acelaşi timp adaug că gazeta 
“Basarabia” în limba moldovenească se 
va tipări cu caractere ruseşti şi va ieşi sub 
redacția unui cunoscător excelent al limbii 
moldoveneşti, cu studii superioare şi, de 
asemenea, de confesiune creştină, care 
va fi prezentat pentru confirmare în funcţie 
după obţinerea permisiunii de publicare a 
ediției respective a ziarului “Basarabia”. 

La 1 iulie 1903, Nicolae Şafir îl 
propune în calitate de redactor respon- 
sabil al ediţiei în “limba moldovenească” a 
ziarului “Basarabia” pe avocatul Emanuil 
Gavriliţă?, iar la 26 iulie 1903, cu ocazia 
prezentării cererilor şi a tuturor actelor ne- 
cesare ale lui Em. Gavriliţă pentru cance- 
laria Direcţiei centrale privind problemele 
presei, insistă încă o dată ca acesta să 
fie confirmat drept redactor responsabil al 
ediţiei moldoveneşti şi redactor temporar 
al ediţiei ruseşti a ziarului “Basarabia”, 
redactor responsabil al gazetei ruseşti 
rămânând solicitantul. În acelaşi timp, 
N.Şafir roagă ca soluţionarea problemei 
privind aprobarea publicării ziarului “Ba- 

sarabia” să se facă cât mai repede posibil. 
În cazul unui răspuns pozitiv, el intenţiona 
ca la 9 septembrie, în ziua deschiderii ex- 
poziţiei agricole din Basarabia, să scoată 
primele numere“. 

Ca de obicei în cadrul unor regimuri 
similare celui rusesc, dar nu numai, aici 
era tocmai momentul pentru intervenţia 
informatorilor “vigilenţi” şi a “adevăraţilor 
patrioţi”, ceea ce s-a şi întâmplat. Astfel, 
la 9 iulie 1903, pe numele unui înalt res- 
ponsabil al departamentului de cenzură, 
cneazul Nicolai Vladimirovici Şahovski, a 
parvenit o scrisoare, trimisă de un coleg 
al lui Nicolae Şafir, cu următorul conţinut: 

“La Direcţia centrală pentru proble- 
mele presei trebuie să ajungă zilele aces- 
tea, dacă încă nu a sosit, cererea fiului 
secretarului de colegiu Nicolai Alexandru 
Şafir referitor la aprobarea editării în or. 
Chişinău a ziarului “Basarabia”. 

Probabil că un refuz dat de Direcţia 
centrală pentru problemele presei dlui Şa- 
fir va fi uşor de argumentat în baza unor 
consideraţii de ordin general, însă dacă 
nu va fi aşa, atunci aş dori să vă inițiez 
în amănunte pe D-stră, bun cunoscător al 
problemelor presei cărora le-aţi consacrat 
nu puţine griji şi eforturi, în chestiunea 
planului de editare a “Basarabiei”. DI Şafir 
este un om de paie şi iniţiativa publicării 
aparţine unui cerc de persoane, dintre 
care unii fac parte din aristocrația locală, 
iar alții să află în fruntea unor instituţii ori 
ocupă în ele posturi importante. Toate 
acestea însă nu exclud prezenţa la aceste 
persoane a tendinței de propagandă în fa- 
voarea evreilor, un organ al cărora într-un 
fel sau altul va deveni “Basarabia”, dacă 
nu de la bun început, din considerente de 
diplomaţie, atunci peste un timp oarecare. 
Faptul nu poate fi pus la nici o îndoială, 
deoarece în condiţiile existenţei “Basa- 
rabeanului” (ziarul lui Cruşevan — Gh.N.) 
nu este nevoie de un alt organ cotidian la 
Chişinău, cu atât mai mult că, aflându-se 
în slujba intereselor locale şi în acelaşi 
timp a intereselor Rusiei şi a idealurilor 
general-umane, “Basarabeanul” s-a 
manifestat destul. Dorind să servim în 
continuare acestei cauze, ar trebui pur şi 
simplu ca “Basarabeanul” să fie susţinut, 
să i se asigure orientarea în mod eficient, 
totodată toate persoanele din tabăra 
proiectatei “Basarabii” sunt nemulţumite 
de “Basarabeanul”, de Cruşevan şi nu 
doar în virtutea a unor opinii moderate, 
ci opunându-se radical faţă de viziunea 
şi esența “Basarabeanului”. Din cele 
relatate, în spatele demersului d. Şafir şi 


a celor care-i acordă susţinere personală 
şi în scris şi a solicitărilor “potentaţilor 
acestei lumi” către Direcţia centrală pri- 
vind problemele presei, de care într-un 
fel sau altul depinde soarta “Basarabi- 
ei”, trebuie văzute uneltirile directe ale 
evreilor talmudişti. Aşadar, autorizarea 
sau respingerea editării “Basarabiei” 
este direct echivalentă cu soluţionarea 
pozitivă sau negativă a problemei — are 
sau nu are nevoie Guvernul şi Direcţia 
centrală privind problemele presei, în 
calitate de instituţie superioară a sa, de 
un organ de presă pur evreiesc ? D-stră, 
Excelenţă, şiiţi, desigur, ce pot să facă 
în provincie chiar şi unii oameni care nu 
se află în fruntea conducerii locale, dar 
care dispun de un organ de presă local. 
Să cedăm oare “evreilor”, indirect prin 
intermediul “Basarabiei”, nu numai condu- 
cerea întregului ţinut, dar şi să amplificăm, 
cu siguranţă, propaganda antirusească 
şi antiumană în întreaga Rusie? Pe cel 
care vă scrie aceste rânduri, Excelenţă, 
bineînțeles, îl cunoaşteţi şi îl mai ţineţi 
minte, însă cunoaşteţi bine acea familie 
căreia îi aparţine şi în baza principiilor 
căreia este educat. Numai această din 
urmă circumstanţă mi-a dat curajul să Vă 
scriu în speranţa indiscutabilă că D-stră 
veți manifesta încredere faţă de cele co- 
municate şi veţi contribui cu înțelepciune 
în problema refuzului d. Şafir de a edita 
“Basarabia”. 

Primiţi asigurarea respectului de- 
plin fată de Excelenţa Voastră şi a devo- 
tamentului meu în a vă servi. 

N. Plescacevski 

Adresa: or. Chişinău, gub. Basa- 
rabia, Direcţia gubernială de accize, 
Nicolae Pavel Plescacevski”?. 

În conformitate cu regulile de 
atunci, şeful ad-interim al Direcţiei cen- 
trale pentru problemele presei, Adicolvski, 
a cerut, prin două adrese confidenţiale 
din 10 iulie şi din 7 august 1903, opinia 
guvernatorului ad-interim al Basarabiei 
în problema autorizării sau neautorizării 
publicării ziarului “Basarabia” şi, totodată, 
s-a interesat dacă Nicolae Şafir merită, 
prin calităţile lui morale, poziţia socială, 
censul de instruire şi activitatea literară de 
până atunci, să i se dea dreptul de a edita 
şi redacta ziarul rusesc, iar lui Em. Gavri- 
liţă — de a redacta ziarul moldovenesc&. 
În paralel, funcţionarul respectiv a cerut 
Departamentului de Poliţie să-i furnizeze 
informaţii despre N.Şafir şi Em. Gavriliţă 7. 

La 14 august 1903, Guverna- 
torul ad-interim al Basarabiei, cneazul 

Urusov, răspundea Direcţiei centrale că 
Nicolae Şafir are o “purtare bună şi nu a 
fost văzut să se implice în nimic repro- 
babil. După studii făcute la liceul real din 
Viniţa, unde a terminat 5 clase, Şafir s-a 
angajat mai întâi în calitate de mercenar 
în regimentul de infanterie Minsk, iar apoi 
la departamentul de accize şi în acelaşi 
timp colabora la gazeta “Basarabeanul”, 
cât şi la ziarele din Odesa şi Kiev. 

Având un mic capital şi o dorință 
fierbinte de a edita un ziar, Şafir la întâl- 
nirea cu el mi-a produs impresia unui om 
pasionat de viitorul rol de editor, cu toate 
acestea neserios, deşi bine intenţionat. 
Consider că ar putea publica ziarul numai 
un timp scurt, până când se va epuiza 
capitalul, deoarece în nici un caz nu va 
putea să organizeze o editare temeinică 
şi rentabilă din punct de vedere comercial. 

În afară de considerentele men- 
ționate, care mă obligă să am îndoieli 
privind succesul editării proiectate de 
Şafir, alte motive pentru a respinge de- 
mersul lui nu am”. 

Totodată, vicedirectorul Departa- 
mentului de Poliţie comunica, în adresa 
secretă din 12 septembrie 1903, că N. 
Şafir este considerat de către condu- 
cere drept un “om capabil, priceput, un 
lucrător energic şi o persoană onestă”. 
Trăieşte din salariu şi din onorarii, iar 
mijloacele pentru editarea ziarului sunt 
furnizate, după informaţiile de care dis- 
pune Departamentul de Poliţie, de către 
avocatul Curţii de Apel a regiunii Odesa, 
proprietarul de pământ, nobilul Em. 
Gavriliţă. Ziarul bilingv se preconiza a fi 
publicat conform unei programe similare 
cu cea a “Basarabeanului”, dar “într-un 
spirit mai moderat”. Publicaţia “în limba 
moldovenească” urma să fie tipărită cu 
litere ruseşti. O asemenea ştiinţă de carte 
“este înţeleasă şi acceptată cu plăcere la 
sate, de aceea Şafir şi Gavriliţă speră în 
succesul subscrierii mai ales în judeţele 
Basarabiei”. Em. Gavriliţă, ca şi N. Şafir, 
nu fusese implicat în acţiuni reprobabile, 
avea bunuri imobiliare în judeţul Soroca, 
îşi făcuse studiile la Universitatea din 
Moscova şi lucrase judecător de pace în 
or. Bălţi şi Soroca?. 

În sfârşit, la 5 noiembrie 1903, 
acelaşi cneaz Urusov specifica precum 
că publicaţia moldovenească “Basarabia” 
va fi o traducere “cuvânt cu cuvânt” a 
ediţiei ruseşti. “E puţin probabil, menţiona 
demnitarul, ca acest proiect să poată fi 
realizat, deoarece o asemenea ediţie nu 
este necesară. Deşi majoritatea popula- 


tiei de aici cunoaşte şi vorbeşte această 
limbă, cercul celor care ştiu a citi în mol- 
doveneşte este foarte limitat. 

În ceea ce priveşte avocatul Ema- 
nuil Gavriliţă, eventualul redactor al 
ziarului, deşi acesta, conform datelor 
adunate, nu a înfăptuit nici o activitate 
literară, totuşi ca persoană cu studii su- 
perioare şi prin calităţile sale personale ar 
putea să îndeplinească sarcina pe care 
şi-a luat-o”0. 

În pofida informaţiilor în esenţă 
contradictorii ale Departamentului de 
Poliţie şi ale guvernatorului ad-interim 
al Basarabiei, în ceea ce priveşte atât 
unele calităţi ale lui Nicolae Şafir, cât 
şi necesitatea publicării ziarului moldo- 
venesc (or, atunci când vicedirectorul 
Departamentului de Poliţie spune că 
scrisul “în moldoveneşte este înţeles şi 
acceptat cu plăcere în sate”, necesitatea 
publicării unui asemenea ziar nu putea fi 
negată), a contat definitiv, totuşi, opinia 
ultimului. La 11 octombrie 1903, Direcţia 
centrală privind problemele presei a res- 
pins demersul lui Nicolae Şafir referitor 
la editarea şi redactarea ziarului rusesc 
“Basarabia”, “din cauza referinţei guver- 
natorului şi a insuficienţei censului de 
instruire”"!, iar la 14 octombrie ministrul 
afacerilor interne aprobă referatul Direc- 
tiei centrale pentru problemele presei, în 
chestiunea demersului lui Nicolae Şafir, 
întocmit pe baza informaţiilor parvenite 
de la guvernator şi Departamentul de 
Poliţie“?. În cele din urmă, la 20 octom- 
brie 1903, cancelaria Direcţiei centrale 
privind problemele presei îl anunţă pe 
Nicolae Şafir că “cererea cu privire la 
autorizarea editării ziarului cu denumi- 
rea “Basarabia” a fost respinsă de către 
ministrul afacerilor interne”. 

Aşteptând cu nerăbdare un răs- 
puns, Nicolae Şafir mai trimite, pe 30 
octombrie 1903, către Departamentul 
pentru cenzură încă două demersuri, în 
care roagă să i se permită publicarea cât 
mai repede a celor două ziare, "în legă- 
tură cu apropierea Anului Nou”. Sperând 
într-o soluţionare rapidă şi pozitivă a 
cererilor sale, Nicolae Şafir încheia către 
7 septembrie pregătirea primelor nume- 
re. Aceste lucrări, “necesitând cheltuieli 
importante, s-au dovedit neproductive, 
nefiindu-i aprobate demersurile”. Disperat 
de atâta aşteptare, N. Şafir roagă Direcţia 
pentru cenzură să-i comunice decizia, 
prin telegraf, pe adresa din or. Kiev, unde 
locuia temporar, prin telegraf, trimițând în 
acest scop banii necesari"?. 

La 17 noiembrie 1903, aceeaşi 
Directie a cenzurii respinge şi demer- 
sul lui Nicolae Şafir cu privire la publi- 
carea ediţiei moldoveneşti a ziarului 
“Basarabia”, “în baza referinţei guver- 
natorului Basarabiei”'5, iar la 19 noiem- 
brie ministrul afacerilor interne aprobă 
referatul Direcţiei, care reflectă opiniile 
expuse de guvernator şi vice-directorul 
Departamentului de Poliţie despre Şafir 
şi Gavriliţă'€. La 25 noiembrie Direcţia îi 
comunică lui Nicolae Şafir că “demersul 
privind permiterea de a edita ziarul în 
limba moldovenească cu titlul “Basa- 
rabia” a fost respins de către ministrul 
afacerilor interne”. 

Umilit, dar cu certitudinea că are 
dreptate, Nicolae Şafir trimite din or. Kiev, 
la 3 noiembrie 1903, încă un demers către 
Direcţia centrală pentru problemele presei 
care, de fapt, este mai mult un protest 
împotriva nedreptăţii ce i se făcuse. lată 
conţinutul documentului: 

“La 30 mai, 2 iunie, 26 iulie şi 
30 octombrie a.c. eu am rugat Direcţia 
centrală privind problemele presei să-mi 
permită editarea în or. Chişinău a două 
gazete în limba rusă şi moldovenească 
cu titlul “Basarabia”, însă, după cum 
reiese din avizul de la 20 octombrie a. 
c. cu nr. 9937, transmis din Chişinău, 
demersurile mele, conform rezoluţiei 
d ministru al afacerilor interne, au fost 
respinse, în pofida faptului că alte 5 
cereri similare, un argument convingător 
referitor la necesitatea existenţei în or. 
Chişinău a gazetei a doua (adică a zia- 
rului în “limba moldovenească” — Gh.N.), 
au fost respinse înainte de a face şi eu 
asemenea demers. 

În baza celor expuse, ţinând cont 
1) că necesitatea existenţei în or. Chişi- 
nău a ziarului al doilea, mai ales după 
evenimentele de la 6 şi 7 aprilie, nu poate 
fi pusă la îndoială şi va fi demonstrată 
cu documente oficiale semnate de mai 
multe persoane şi instituţii, 2) că editarea 
în or. Chişinău a ziarului “Basarabeanul” 
a fost autorizată, în pofida faptului că 
atunci exista ziarul “Buletinul Basarabi- 
ei”, 3) că conform activităţii mele literare, 
sociale, de serviciu, căt şi prin proveni- 
enta şi censul de instruire am dreptul 
la editarea unui ziar, 4) că despre [ne] 
loialitatea mea, în calitate de funcţionar 
al statului, nici nu poate fi vorba, 5) că 
drept garanţie imediat pot depune un gaj 
în sumă de 5000 ruble, am decis să atac 
în Senatul guvernamental rezoluţia d. 
ministru al afacerilor interne, pe lângă 


înaintarea unui demers special către 
Tar privind autorizarea editării ziarului 
Basarabia. 

Din aceste considerente, rog cu 
plecăciune Direcţia centrală să-mi co- 
munice cât mai repede posibil cauzele 
respingerii demersului meu”’®. 

La 25 noiembrie 1903, Direcţia 
centrală pentru problemele presei îl 
anunţa pe Nicolae Şafir că “conform ar- 
ticolelor 117 şi 122 ale Statutului pentru 
cenzură şi presă a Codului de legi, vol. 
XIV, ed. 1890, d. ministru al afacerilor 
interne i se acordă dreptul discreţionar 
de a autoriza ori de a nu autoriza noi edi- 
tii periodice, precum şi de a confirma o 
persoană sau alta în calitate de redactor, 
de aceea d. ministru al afacerilor interne, 
respingând demersul privitor la editarea 
ziarului “Basarabia”, a acţionat în con- 
formitate cu drepturile date de lege”?. 
Cum a procedat Nicolae Şafir primind un 
răspuns atât de tranşant şi explicit? S-a 
conformat realităţii, înțelegând, în sfârşit, 
că este imposibil de a căpăta consimţă- 
mântul guvernului pentru a edita un ziar 
românesc în Basarabia, în condiţiile apo- 
geului politicii de neglijare a intereselor 
naţional-culturale a popoarelor captive 
din imperiul rus? Ori poate, totuşi, a 
făcut recurs în Senatul guvernamental 
şi a încercat să-l convingă pe ţar de ne- 
cesitatea vitală pentru românii moldoveni 
din Basarabia de a avea o publicaţie în 
limba maternă? Nu cunoaştem, deo- 
camdată, răspunsul la aceste întrebări. 
Dar insistența, curajul şi demnitatea de 
care a dat dovadă Nicolae Şafir în timpul 
corespondenţei cu funcţionarii cenzurii 
ruse ne îndreptăţesc să credem că el 
a continuat să-şi apere drepturile şi să 
pledeze pentru o publicaţie românească 
în Basarabia. 

Abia după revoluţia din 1905 şi 
după unele cedări făcute de regimul 
țarist, ziarul “Basarabia” a văzut lumina 
tiparului, dar de data aceasta avându-l în 
calitate de editor şi redactor doar pe Em. 
Gavrliţă, care a putut beneficia, la obține- 
rea autorizaţiei, de experienţa anterioară 
a lui Nicolae Şafir. La 18 martie 1906, 
vice-guvernatorul Basarabiei şi guverna- 
torul ad-interim, Knoll, informa Direcţia 
centrală pentru problemele presei că 
“astăzi i-am înmânat avocatului Emanuil 
Gavriliţă certificatul pentru dreptul de a 
edita şi redacta în or. Chişinău cotidianul 
în limba moldovenească cu titlul “Basa- 
rabia” (titlul — în grafie latină)”. lată acest 
document: 

Copie 
Certificat 

Eliberat nobilului şi avocatului Ema- 
nuil Egor Gavriliţă de către guvernatorul 
ad-interim al Basarabiei, vice-guvernator, 
în baza regulamentului provizoriu privind 
cenzura şi presa, aprobat de Împărat 
(Decretul Ţarului din 24 noiembrie 1905, 
dat Senatului guvernamental), locuitor 
al or. Chişinău, strada Kuzneţk, casa 
nr.32, drept confirmare că el este editor 
şi redactor responsabil al cotidianului 
în limba moldovenească, cu denumirea 
“Basarabia”, autorizat pentru publicare, 
conform programei alăturate, în or. Chişi- 
nău, tipografia lui Şliomovici, cu preţul de 
abonare: 6 rub. pentru un an, 3 rub. pentru 
1/2 ani, 1 rub. 50 cop. pentru 3 luni, 50 
cop. pentru o lună, 3 cop. numerele se- 
parate în comerțul cu amănuntul, cu res- 
pectarea, până la publicarea noilor reguli 
privind presa, tuturor cerinţelor incluse în 
decretul Ţarului menţionat mai sus. 

Chişinău, 18 martie 1906 

Originalul a fost semnat de către 
Guvernatorul ad-interim al Basarabiei, 
vice guvernatorul Knoll şi Şeful cance- 
lariei St. Cocerva. 

Conform cu originalul: 

Şeful cancelariei St. Cocerva 

A controlat: 

Adjunctul ad-interim al şefului can- 
celariei iscălitura 2! 

La 28 octombrie 1906, guvernatorul 
ad-interim al Basarabiei, şambelanul 
curţii imperiale, Al. Haruzin, i-a înmânat 
lui Em. Gavriliţă încă un certificat prin 
care i se permitea să insereze în paginile 
ziarului “Basarabia” “portretele activiştilor 
contemporani ai vieţii sociale şi a perso- 
nalităţilor istorice, cât şi a schițelor din 
viaţă”22. Acestea sunt documentele care 
au legitimat şi au permis publicarea ziaru- 
lui “Basarabia” — un simbol al rezistenţei, 
al spiritului democratic, al demnităţii şi 
verticalităţii naţionale ale românilor ba- 
sarabeni din perioada dominaţiei ţariste. 


NOTE 


1 Arhiva lIstorică de Stat a Rusiei 
(A.I.S.R.), fond 776, inv.14, dosar 111, 
fila 1-2 verso. 

2 Ibidem, dosar 112, fila 1-1verso. 

3 Ibidem, fila 3. 

+ Ibidem, fila 6-10 verso. 

5 Ibidem, dosar 111, fila 11-12. 

6 Ibidem, fila 3; dosar 112, fila 13- 
13 verso. 


7 Ibidem, fila 111, fila 4-4 verso; 
dosar 112, fila 12-12 verso. 

8 Ibidem, dosar 111, fila 5-5 verso. 

° Ibidem, dosar 112, fila 15-15 
verso. 

10 Ibidem, fila 19-19 verso. 

“ Ibidem, dosar 111, fila 7. 

12 Ibidem, fila 6-6 verso. 

13 Ibidem, fila 8. 

14 Ibidem, dosar 112, fila 16-17. 

'5 Ibidem, fila 21. 

16 Ibidem, fila 20-20 verso. 

17 Ibidem, fila 22. 

18 Ibidem, dosar 111, fila 9-9 verso. 

19 Ibidem, fila 9-9 verso. 

2 Ibidem, fond, 776, inv. 16, partea 
|, dosar 380, fila1. 

21 Ibidem, fila 2. 

22 Ibidem, fila 4-5. 

Vladimir BULAT 
Chişinău 


IDIOŢENIA 

ŞI MOARTEA — 
ASPECTE MAI PUŢIN 
STUDIATE 

ALE SENSIBILITĂŢII 
VIZUALE 
POSTMODERNE* 


STUDIU DE CAZ 


Unul dintre cunoscuţii teoreti- 
cieni francezi de artă Jean-Yves 
Jouannais consideră, nu fără a o 
demonstra cu vârf de măsură, că 
elementul idioțeniei ocupă un loc deo- 
sebit de important în cultura secolului 
XX şi vorbeşte chiar de o componentă 
ezoterică în interiorul acestuia, formu- 
lând un excurs istoric care coboară 


* Textul de faţă are ca punct de ple- 
care interviul lui Dmitri Constantinidis cu 
Jean-Yves Jouannais, în care s-a discutat 
pe larg despre arta Estului — cf. artpress, 
nr. 253, ianuarie 2000, precum şi despre 
expoziţia “Nebunia dedublată”(“Le fou 
dedoubl&”), itinerată în mai multe oraşe 
ale Rusiei. Revista Moscow Art Magazin 
a dedicat acestei expoziţii un număr 
dublu, 26-27. 


până la societăţile secrete ale celui 
de-al XVIII-lea veac. Totuşi, doar 
începând cu Breton, ca să lăsăm de 
o parte marele roman al lui Dostoiev- 
ski — trecând prin mişcarea dadaistă, 
dar şi prin literatura patafizică (Jarry, 
Russel, Satie), până la Yves Klein, 
cu al său Salt în gol, de la unele 
performances ale lui Roman Signer 
şi instalaţiile şi fotografiile lui Jeff 
Koons şi până la acţiunile lui Alexandr 
Brener şi Oleg Kulik, intervenţiile şi 
obiectele lui Maurizio Cattelan (dacă 
e să ne limităm, finalmente, doar la 
artele vizuale) — idioţenia şi-a croit un 
loc sigur şi important în cultura actua- 
lă de pe ambele maluri ale oceanului. 
O apoteoză a acestei stări de spirit 
e atinsă prin filmul lui Lars von Trier 
Idioţii (1998), în care idioţia este şi 
subiect, dar şi mijloc prin care acest 
subiect se materializează în imagine, 
în care toate convențiile sunt ab- 
horate, puse la index. Situaţiile voit 
ironice, haotice, o “ficţiune plină de 
vitalitate, un extraordinar document 
asupra unei comunităţi lucrând într- 
un interior asupra idioţeniei (s. n. — V. 
B.) concepute ca un exerciţiu de stil 
creator”!, filmarea cu o cameră de 
umăr, superba scenă a întâlnirii dintre 
comunitatea simulatoare şi grupul 
de retardaţi mintal, cu feţe înfioră- 
toare de mongoloizi — toate aceste 
elemente converg spre ideea unui 
cinema care a constituit/motivat deja 
celebrul manifest al Dogmei, deşi 
filmul a fost turnat după formularea 
acestuia. 

Exemplele pot fi indiscutabil 
multiplicate. 

Vom încerca, în cele ce ur- 
mează, să surprindem acele aspecte 
ale vieţii artistice din contextul nostru 
geografic care se referă, fie şi tangen- 
tial, la problematica atât de complexă 
a idioţeniei. 

Blazată şi chiar impotentă une- 
ori, semeaţă şi îngâmfată alteori, 
“maşinăria” artelor vizuale de la Chişi- 
nău mai produce/creează probleme. 
Dacă este aşa, înseamnă că este, 
încă, un mecanism viu, nedesăvârşit; 
contextul cultural în care aceasta 
se mişcă este marcat însă de un 
spectru nu prea bogat de opţiuni, de 
problematizări puţine şi de o comu- 

nicare trunchiată şi adeseori precară. 
O bună parte a maşinăriei e ca şi 
necrozată sau, în orice caz, pare 
serios preocupată de problematica 
morţii. Această problematică se poate 
extrage din conştientizarea faptului 
că s-a produs un naufragiu sau chiar 
un lanţ de naufragii. Reflecţia asupra 
morţii nu semnifică neapărat un final 
de drum, o abdicare, un abandon, ci 
ea poate presupune o schimbare a 
unor forme sau temeiuri. Poate stimu- 
la apariţia metanoii. Pentru a ajunge 
să înțelegem această stare de lucruri 
deloc optimistă e necesar un excurs, 
fie şi abrupt, în mult prea scurta istorie 
postcomunistă a fantomaticei “stata- 
lităţi moldoveneşti”. Extrasă cu mai 
puţin de un deceniu în urmă din trupul 
colonial sovietic, formațiunea statală 
hibridă denumită Republica Moldova 
(RM) a ajuns, în 1992, să fie târâtă 
într-un şir de ostilităţi ce s-au desfă- 
şurat de-a lungul Nistrului, dar şi în 
“înaltele cabinete”. RM nu şi-a revenit 
din acea profundă traumă nici astăzi; 
deşi nu se pot spune prea multe 
lucruri coerente despre acele eveni- 
mente tragice?, ele sunt resimtite ca o 
rană supurândă. De atunci, bâlbâiala 
politică şi duplicitatea s-au ţinut lanţ, 
iar cultura nu a reacţionat în nici un 
fel la această infirmitate şi debilitate 
a sistemului financiar-politic, deşi a 
fost direct lovită şi, în fine — ignorată. 
Prin urmare, “fundalul” de dincolo de 
cultură se arată mai mult decât sum- 
bru: oţios, ostil, surd, impermeabil, 
alergic, ireverenţios, dar triumfalist. 
Construcţia politică moldovenească 
şi-a creat mitul unei trufaşe statali- 
tăţi care, pasămite, s-ar fi constituit, 
în sfârşit, după veacuri de lupte şi 
opinteli. Realitatea acestei mega- 
maşinării şi-a zidit propriul context, 
propria peşteră (în sens platonician) 
din care exaltă o “imbecilitate eufori- 
că” (Dmitry Golynko-Wolfson). În timp 
ce în spaţiile geografice limitrofe se 
produce lent o de-contextualizare/ 
deteritorializare, sistemul politic din 
RM trasează graniţe, fie şi de ordin 
psihologic. Un ciclu de fotografii ce au 
înregistrat rampele de schimbare a 
roţilor de tren de la Ungheni a figurat 
în expoziţia “Matria Europe” (1996) 
din Amsterdam. O anomalie idioată, 
printr-un gest forţat de estetizare, a 


devenit un produs cultural, cu ţintă 
ironică — îndreptată împotriva subiec- 
tului ce l-a generat. Imposibilitatea 
aceasta a unei deplasări continue, 
rectilinii, nestăvilite are un efect dur, 
ce handicapează conştiinţa artistică. 
E ca şi cum ai merge cu trenul în spa- 
te. Impactul spaţiului închis devine 
tot mai dureros, mai apăsător, mai 
inhibant; e aidoma unui zid transpa- 
rent, dar inflexibil. 

“Millenium'-ul în RM nu a gene- 
rat deloc un şir de distracţii, de ispite 
comercial-publicitare — cum se arată 
a fi acest fenomen în Occident — ci e 
marcat de o realitate traumatiza(n) 
tă; inspiră o posibilă reflecţie asupra 
unor elemente de natură escato- 
logică: alienare, debilitate mintală, 
schizofrenie, moarte. Izolarea aces- 
tei arii geografice se prezintă ca o 
Apocalipsă amânată ce agonizează. 
Semnele unei atare stări de lucruri 
se regăsesc într-o serie de lucrări din 
ultimii ani ale artiştilor tineri. Ca reflex 
indirect la “carnavalul” politic ce in- 
undă “conştiinţa moldovenească” se 
înfăţişează figura implacabilă a morţii. 
Este oarecum logică prezenţa acestei 
figuri? Oricare ar fi răspunsul, tato- 
narea între idioţenie şi moarte este de 
mult prezentă în sistemul artistic de la 
noi (oricât de embrionar ar fi acesta în 
raport cu maturitatea copleşitoare a 
celui occidental) şi, deci, în discursul 
multor artişti. E un element endemic 
specific oricărui sistem aflat în colaps 
politic şi identitar. 

Nu cred să greşesc prea tare, 
dacă voi considera începuturile 
acestui fenomen, pe care tocmai 
l-am schiţat, în acţiunea din 1995 a 
lui Mark Verlan Funeraliile păpuşii 
Barbie. Inhumarea acelui fetiş, spe- 
cific culturii de masă de peste ocean, 
dispune la o multitudine de interpre- 
tări, dar cel puţin una poate sta în 
fruntea celorlalte. Păpuşica Barbie, 
împreună cu Micky Mouse şi rățoiul 
Donald, face parte din “mitologia con- 
temporană” americană. E o faţetă, 
deci, a uniformizării, dar şi o autenti- 
că “mesageră” a fericirii generale, a 
bucuriei neîncetate, a Utopiei ce va 
copleşi în curând pământul. Un foarte 
autorizat critic al contemporaneităţii, 
Zygmunt Bauman, a numit timpurile 

noastre ca aparţinând unei “moderni- 
tăţi lichide”. Funeraliile pe care le-a 
înscenat Mark Verlan acestui mane- 
chin al ideii globaliste pune în scenă 
un ritual spre care pot fi îndreptate 
mai multe gânduri. Putem vedea în 
acel mormânt, poate, chiar o groapă 
comună, unde au fost culcate, ală- 
turi de Barbie, mai multe personaje: 
propria copilărie a artistului, vechiul 
Regim (văzut uneori ca un pierdut 
Tărâm al Făgăduinţei), realismul 
socialist, ziua de mâine, Mumia lui 
Lenin etc. Dacă în acea acţiune 
moartea doar plana ipotetic în aer, 
peste doi ani Mark Verlan a invocat- 
o, construindu-i un recipient în care 
a plasat mai multe obiecte: un aparat 
de radio cu antenă, ochelari, lenjerie, 
o pernă, Biblia. Coşciugul e închipuit 
ca un vehicul ce intenţionează nu 
numai să sfideze tărâmul nevăzut al 
morţii, ci chiar să-l viziteze, să-i per- 
turbe tainele, să-i violeze intimitatea. 
Pericolul pare a fi exclus prin ironie, 
printr-o sfidare făţişă; e o persiflare a 
unui fenomen ce seamănă doar an- 
goasă şi groază. Atitudinea aceasta 
profană, esențialmente idioată este 
accentuată şi de faptul că sicriul este 
prevăzut cu hublouri şi nişe pentru 
ventilaţie, ca la maşină. Poetizarea 
simbolică a morţii transpare aici prin 
frontalitatea-i tranşantă. Embrionul 
lui Lenin (1998) împinge ironia până 
la ultimele ei consecinţe, obiectul per- 
siflării este un monstru-fetiş — devenit 
prunc. Gestul lui Verlan aminteşte de 
romanul Omul care se micşorează 
a lui Richard Matheson, invocat de 
Pascal Bruckner: “In faţa imensităţii 
lumii şi a multitudinii ființelor sun- 
tem cu toţii nişte pigmei striviţi de 
gigantismul lucrurilor, suntem cu toţii 
nişte oameni care se micşorează”. 
Lenin devine minimalizat, ridiculizat, 
demitizat. 

Bicicleta beată a lui Veaceslav 
Druţă, lucrare realizată pentru expo- 
ziţia internaţională Mesaje de la 
TZARA, în 1997, este un mecanism 
pe cât de serios, pe atât de steril prin 
inutilitatea acţiunii sale, un ready- 
made perfect pus în slujba unei de- 
monstraţii artistice de tip conceptual 
a “deşertăciunii deşertăciunilor”. 

De o manieră mai subtilă, chiar 


sublimată, Igor Şcerbina (“Fazya”) 
speculează “multitudinea morților” 
(Slavoj Zizek), în discursul său plastic 
din ultimii ani. Artistul îşi “supune” 
propriul chip (sub formă fotografică) 
confruntării cu mereu necunoscutul 
Celălalt. Proiectul lui, Chipurile 
(1996-1998), s-a desfăşurat în mai 
multe etape, precum şi în spaţii de 
expunere distincte, în aer liber şi în 
săli de expoziţie. Intr-o primă fază 
avem de înfruntat infantila grimasă a 
viitorului artist, care semnifică, în fapt, 
un conflict deschis (problematizant) 
cu actualul artist. Altfel spus, artistul 
de astăzi se confruntă cu pruncul ce 
a fost altădată: demersul său vizează 
raportul creatorului cu propriul trecut, 
cu anii copilăriei sale, în efortul de a 
retrăi nişte emoţii apuse, considerând 
acest afect ca pe un act artistic prin 
excelenţă. Intrucât vârsta prunciei 
este marcată de prezenţa imuabilă 
a părinţilor (a maturului), în care ni- 
ciodată nu-ţi aparţii în exclusivitate, 
artistul încearcă, acum, printr-un efort 
perfect controlabil, să fie singur în faţa 
lumii, pozând într-o ţinută infantilă, şi 
pe care o instrumentează din exterior 
4, Atitudinea lui Şcerbina faţă de acea 
perioadă a propriei biografii o percep 


Mark VERLAN, Embrionul lui 
Lenin, 1997. 

oarecum similară celei descrise pe 
larg în Moarte pe credit a lui Celine. 
Este vorba de o verbalizare, iar în 
cazul nostru, de o vizualizare a unei 
perioade oarecum “mute”, marcate 
de inconştienţă, de o de-mistificare a 
acesteia. Faza din '97-'98 ni-l prezintă 
pe artist într-o multitudine de ipostaze 
fiziognomice, scălâmbăindu-se în 
faţa aparatului de fotografiat, astfel 
încât expunerea acestor fotografii în 
spaţiul public a provocat reacţii dintre 
cele mai diferite. Fără iluzia de a fi 
trecut cu vederea, artistul amplasea- 
ză aceste fotografii atât în galerie, 
cât şi în spaţiul urban. Omorârea şi 
violentarea (batjocorirea) simbolică 
a artistului au fost ca un rezultat aş- 
teptat, previzibil, deloc surprinzător. 
Distrugerea fotografiilor (mai exact, 
a chipului de pe ele) era însoţită de 
întregul arsenal al comportamentului 
războinic, primar: scrijelire, scuipare, 
perforare, lovire, scriere de înjurături. 
Provocarea iniţiată de artist trebuia să 
invoce În memorie “funcţia” pe care o 
exercita gardul public din vremea so- 
vietică. Atunci când, ascuns în spate- 
le lui, cetăţeanul îşi golea măruntaiele 
sau înjura sistemul, descărcându-şi 
sufletul cu patos şi scriind diverse 
“înţelepciuni” de factură argotică. 
Ritualul morţii, mai precis seg- 
mentul premergător înhumării, îl 
reconstituie/rescrie cu o precizie 
aproape antropologic-chirurgicală, 
în 1998, la festivalul de performance 
“Surâsul Gioconde, Alexandru Tinei. 
Bocetul s-a produs în rotonda din 
fostul parc al tineretului comsomolist 
(actualmente, Valea Morilor), şi cred 
că alegerea locului nu era câtuşi de 
puţin întâmplătoare. Parcul, de o 
parte, şi rotonda, de cealaltă, sunt 
toposuri ale regimului comunist, care 
au supravieţuit, sunt amprente ale 
esteticii stalinist-totalitare (construite, 
ambele, cu eforturi umane consi- 
derabile, în primii ani de după război). 
Rotonda însăşi, perfect circulară, cu 
stâlpi surmontaţi de capiteluri dorice, 
este o construcţie ce trimite la formele 
severe ale arhitecturii neoclasice, atât 
de gustate şi propagate în era euforiei 
staliniste. Locul şi acţiunea s-au su- 
prapus în raportul lor cu trecutul, unul 
de dată relativ recentă (arhitectura), 
celălalt — făcând apel la vremuri 


străvechi, pre-istorice, pre-creşiine, 
păgâne (bocitoarele). Inainte să se 
transforme în formă spectaculară, 
acţiunea Bocetul lui Tinei a fost, 
după spusele lui, întâi o idee născută 
de o încântare, mai mult, o veritabilă 
hipnotizare. L-a copleşit constatarea 
că geții vopseau chipurile livide ale 
morţilor; a procedat şi Tinei în acelaşi 
mod. Pusă la adăpostul zidirii pe care 
tocmai o invocam, moartea simbolică 
nu mai rămâne un simplu joc reducti- 
onist, ci transcede moartea autorului. 
Moartea aceasta atrage după sine 
implozia sistemului, care se ambiti- 
onează, însă, să nu sucombe prea 
uşor, perpetuând graţie unei inerţii 
falimentare. La un alt nivel al interpre- 
tării, putem constata că prin decesul 
simbolic al autorului s-a deparazitat 
măcar acel spaţiu, devenit totalmente 
vidat, după consumarea ritualului, de 
încărcăturile sale semantice. Răfuiala 
cu rudimentele şi însemnele erei 
absolutiste nu este deloc ironică, ci 
încrâncenată, matură, fermă, proble- 
matizantă. Avea cu certitudine forma 
şi esenţa unui ritual magic. 
Ştergerea memoriei, acţiunea 
lui Pavel Brăila (1999), are conotaţia 
unei noi morţi simbolice?. Artistul a 
debutat prin a nota pe asfalt, cu creta, 
reperele importante ale propriei bio- 
grafii, de la naştere până în momentul 
acelei demonstraţii. Concomitent cu 
actul scrierii se producea şi gestul 
maculării; aşezat în genunchi, ac- 
tantul folosea mânecile hainei pentru 
acest travaliu/gest. Din perspectivă 
formală, performanţa aceasta îşi are 
ecoul în jocul de copii cu castelul de 
nisip pe malul mării, mereu distrus 
şi mereu reconstruit, iar din unghi 
semantic se regăseşte în mitul des- 
pre eterna întoarcere ê. Mişcarea 
circulară a artistului conţinea, implicit, 
o dialectică interioară, o basculare 
dinamică, feroce, între a fi şi a nu fi. 
Pendularea între prezenţă şi neant 
este un soi de moarte ciclică în ve- 
derea renaşterii/resurecţiei. Tendinţa 
de semantizare a unei morţi simbolice 
nu este nici în acest caz doar o figură 
de stil. Ea s-a şi produs în momentul 
în care s-a decis plecarea temporară 
a artistului în alt spaţiu cultural. Ma- 
cularea/anularea datelor ce ţin de 
trecutul lui personal e un abandon 

demonstrativ, făcut să transpară ca 
un gest birocratic de distrugere a unor 
dosare netrebuincioase (sau com- 
promițătoare). Distanţa autoimpusă 
faţă de o anumită parte a biografiei 
personale nu poate, însă, anihila 
întregul, nici integritatea. Nu poţi fugi 
de sinele propriu doar prin lepădarea 
de propriile haine, de lucrurile exteri- 
oare. Abandonarea “peşterii” (aluzie 
la peştera platoniciană) este făcută 
de Brăila cu certitudinea revenirii, a 
reintegrării. 

Deşi minimaliste şi deosebit de 
agile, mişcările artistului au implicaţii 
semantice mult mai adânci decât ar 
putea să pară la o primă privire. S-a 
consumat o despărţire de ethosul 
colectiv, purtător încă al unei menta- 
lităţi colectiviste, gregare, care, deşi 
decrepită şi tăbăcită, mai deţine încă 
monopolul asupra opţiunilor indivi- 
duale. Pe scurt, născut ca element 
indistinct în interiorul maselor, trebuie 
neapărat să suporţi o moarte simboli- 
că (transgresiune) pentru a re-naşte 
ca identitate inebranlabilă. Acest lucru 
l-a reconfirmat acelaşi Pavel Brăila într- 
o performance consumată într-o zonă 
rurală, la debutul toamnei trecute”, 
timp în care actantul a săpat cu târ- 
năcopul fâşii albe de hârtie, ameste- 
cându-le, de o manieră violentă, cu 
pământul reavăn. Asistam la un act 
de individualism feroce, stigmatizant, 
dar — deopotrivă — demonstrativ ste- 
ril şi ironic, la granița unei atitudini 
creatoare, ce-şi găseşte proiectarea 
pe tărâmul inconfortabil al idioţeniei. 
Pentru a fi tu însuţi, într-o epocă a 
unei alienări quasi-generale, trebuie 
să mimezi măcar exerciţiul idioţiei, 
măcar şi cu titlu de publicitate. 


NOTE 


1 Louis-Jose Lestocart, Cinema: 
expérience numérique, în artpress, nr. 
265, februarie 2001, p. 46. 

2 Mai mult decât inexplicabilă mi 
s-a părut inexistenţa referinţelor la carna- 
giul Transnistrean din vara lui 1992 în car- 
tea lui lurie Roşca, leşirea din întuneric, 
Chişinău, 1995. E cu atât mai regretabilă 
această “lacună” cu cât eventualele măr- 
turii ale oponenților cauzei unioniste ar fi 
lipsite total de credibilitate. “Tăcerea” lui 
Roşca se cască, cel puţin în carte, pe o 


perioadă relativ lungă: 25 februarie 1992 
— 16 februarie 1993. 

3 Pascal Bruckner, Tentaţia ino- 
cenţei, Bucureşti, 1998, pag. 11. 

+ Vezi mai pe larg: Vladimir Bulat, 
Artă şi ideologie, Chişinău, 2000, p. 
189-190. 

5 Acţiunea a fost reluată cu un mai 
mare grad de complexitate, recent, la 
Academia Jan van Eyck din Maastricht. 

6 O posibilă interpretare ne pot oferi 
consideraţiile lui Ivan Evseev, Dicţionar 
de simboluri şi arhetipuri culturale, 
Timişoara, 1994: “Acţiune simbolică, 
asociată mişcării circulare în timp şi 
spaţiu, refacerii unui traseu parcurs în 
sens invers, revenirii la un punct iniţial. 
Sensul fundamental al acestei acţiuni este 
revenirea la un Centru, la un Principiu, la 
o stare iniţială. Simbolizarea ambivalentă 
a întoarcerii se explică prin faptul că ea 
se situează între două realităţi, aparent, 
opuse: ireversibilitatea timpului şi veşnica 
reîntoarcere a naturii. În primul caz, refa- 
cerea unui traseu fără vreo modificare, 
capătă însuşiri demonice şi numenale. 
De aici provin, pe de o parte, interdicțiile 
de a privi în spate (mitul lui Loth sau al 
lui Orfeu), iar pe de altă parte puterea 
magică a polindromului (Roma-Amor) şi 
abracadabrei, precum şi toate funcţiile 
apotropaice ale oricărei “întorsături” în 
cultura populară (întoarcerea hainei pe 
dos etc.). În cel de-al doilea caz, reveni- 
rea e încărcată de conotaţii pozitive, ea 
presupunând o “reîncărcare a bateriilor 
energetice” în vederea unui nou început 
al unui nou ciclu, al unei noi evoluţii 
(regressum ad uterum, întoarcerea la 
pământul-mamă, întoarcerea “acasă” 
etc.). Insă deasupra oricărei întoarceri 
planează umbra simbolică a “drumului 
fără întoarcere”, la care este supusă orice 
fiinţă umană”, p. 81-82. 

7 E vorba despre participarea 
artistului la tabăra anuală carbonART, 
august-septembrie 2000, cu o interesantă 
şi provocatoare participare internaţională. 


August-noiembrie 2000, 
februarie 2001. 

Ana MARIAN 
doctorandă, A.Ş.M. 
Chişinău 


ALEXANDRU 
PLĂMĂDEALĂ 


S-a născut la 9 octombrie 1888 
în Chişinău. A frecventat cursurile de 
artă ale Şcolii de Desen, conduse de 
Vladimir Okuşko. In 1912 se înscrie 
la Şcoala de Pictură, Sculptură şi 
Arhitectură din Moscova, studiind în 
clasa profesorului Serghei Volnuhin. 
După absolvirea şcolii, pleacă la San- 
kt-Petersburg, unde lucrează gravor 
de metale la Monetărie. 

Odată cu izbucnirea Revoluţiei 
din Octombrie, se întoarce în Basa- 
rabia. In 1919, după trecerea în 
neființă a lui V. Okuşko, preia condu- 
cerea Şcolii de Desen din Chişinău, 
care, în prezent, îi poartă numele. 
Şcoala de Desen, în scurt timp, de- 
vine un adevărat centru de cultură. 
Aici se înfiinţează “Societatea de arte 
plastice din Basarabia”, organizaţie 
din care făceau parte Ş. Cogan, A. 
Balier, V. Doncev, V. Tarabukin, M. 
Gamburg ş.a. 

In anul 1939 pune bazele Mu- 
zeului Naţional de Arte Plastice din 
Chişinău şi face primele achiziţii pen- 
tru fondurile lui. A decedat în 1940. 

Alexandru Plămădeală s-a 
manifestat plenar ca sculptor între 
anii 1920-1940. Unele dintre lucrările 
sale au fost distruse ori au dispărut în 
timpul celui de-al doilea război mon- 
dial. E de menţionat că ele vădesc 
gust elevat, talent şi un bun simţ al 
armoniei. Opera sa a fost influenţată 
de tradiţiile şcolii româneşti de sculp- 
tură, de cele ale “peredvijnicilor” şi ale 
şcolilor europene. Şcoala româneas- 
că se resimte în lucrările “Stânca” 
(ghips, 1929, M.A.PI.M.), “Figură de 
băiat” (ghips, 1924, dispărută), “Nud 


de femeie” (chiştă, ghips, 1932, dis- 
părută). Subiectul şi unele elemente 
formale vădesc similitudini cu opera 
lui Ştefan lonesco-Valbudea, care 
de asemenea a avut de suferit în 
anii războiului. Lucrând în acelaşi 
material ca şi Valbudea (ghipsul), 
redând aceeaşi stare (somnul), cu 
diferenţa că într-un caz este vorba 
de un nud de copil, iar în altul de un 
nud de femeie, (“Băiat adormit” de 
Valbudea şi “Stânca” de Plămădeală), 
Alexandru Plămădeală obţine efecte 
cu totul deosebite. In “Stânca” lui A. 
Plămădeală nudul de femeie atrage 
mai puţin atenţia asupra detaliilor 
caracteristice vârstei, el apare rela- 
xat, cu contururi diafane, moi, parcă 
topindu-se în aer. 

“Figură de băiat” (Plămădeală), 
proporţionată perfect, vădeşte o ati- 
tudine matură, cu toate că mişcarea 
corpului nu este lipsită de libertate. 

In timpul studiilor sale la Mosco- 
va, Alexandru Plămădeală a asimilat 
ideile “peredvijnicilor”. In afară de 
aceasta, a făcut un şir de călătorii în 
Italia şi Franţa, unde a cunoscut ope- 
rele clasicilor (Michelangelo, Dona- 
tello), cât şi cele ale contemporanilor 
săi (Rodin, Bourdelle, Maiol ş.a.). 
Astfel lucrările: “Portret de femeie” 
(ghips, 1939, dispărut în timpul in- 
cendiului muzeului din 1941) şi “Tors 
de femeie” (ghips, 1922, M.A.PI.M.), 
pentru care a fost distins cu un pre- 
miu, vădesc clare influenţe ale artei 
europene clasice şi moderne. 

Totodată, diversele influenţe 
sunt doar de etapă şi constituie unii 
dintre factorii formării propriei viziuni 
a lui A. Plămădeală. Tot mai evident 
se conturează maniera de modelare 
cu puţine detalii, cu predilecţia pentru 
tratarea formei cu planuri mari. Mai 
ales aceasta ne-o dovedesc schiţele 
realizate în creion sau cărbune, în 
care volumele mari se obţin prin re- 
tuşuri şi îngroşări de linie. Busturile 
lui A. Mateevici, B. P. Hasdeu, Al. 
Donici denotă laconism, la fel ca şi 
lucrările “Portret de femeie” şi “Safo”. 
In “Nud de femeie”, “Schiţă”, “Mulsul 
oilor” şi “Portretul soţiei sculptorului” — 
toate realizate în lemn — se observă 

Alexandru Plămădeală. Mulsul oilor. Anul 1928. 


modelajul îngrijit, cu uşoare rotunjiri, 
lucrându-se cu mase mari de materi- 
al, pe alocuri lăsate intacte, neatinse. 
Astfel în lucrarea “Nud de femeie” 
(lemn, 1933, M.A.PI.M.) figura apare 
din masa de lemn şi pentru un mo- 
ment ai impresia că această mişcare, 
această separare a formei din masa 
brută de material continuă, durează 
în timp... “Nudul de femeie” pare a 
trona asemeni unei regine antice sau 
a se naşte ca Venus din spuma mării. 
Lucrarea “Mulsul oilor” (lemn, 
1928, M.A.PI.M.) parcă ne introdu- 
ce în peisajul unui răsărit sau apus 
de soare. Autorul redă viaţa de la 
tară, omul muncitor, modest, bun la 
suflet. Mulsul oilor, ocupaţie rămasă 
neschimbată de-a lungul secolelor, 
întruchipează ideea de veşnicie. 
“Portretul soţiei sculptorului” 
(1927, M.A.PI.M), Olga Plămădeală, 
este lucrat în lemn, cu puţine detalii 
şi suprafeţe geometrizate. Ai impresia 
că autorul, cunoscând bine modelul, 
a spus tot ce era de spus, cuvintele 
nemaiavând nici un sens, totul fiind 
ridicat la nivel de sentiment, totul pă- 
rând a fi realizat până la capăt. 
“Portret de femeie” de ase- 
menea este o reuşită a autorului. 


Zâmbetul femeii, chipul ei luminat ne 
duc cu gândul la madonele renascen- 
tiste, divine şi curate. 

Bustul “Safo” ne-o prezintă pe 
poeta greacă parcă descoperindu-şi 
corpul cu o mişcare dârză, ridicând 
capul, sfidând şi ignorând legile vieţii, 
acuzaţiile contemporanilor, fiind într-o 
stare de inspiraţie când cuvintele sunt 
gata să se desprindă de pe buzele ei. 

Opera capitală a lui Alexandru 
Plămădeală rămâne a fi monumentul 
lui Ştefan cel Mare şi Sfânt din Chi- 
şinău (bronz, 1925, instalat în 1928). 
Mesajul ei este laconic, exprimat 
printr-un limbaj alegoric. În acelaşi 
timp monumentul are capacitatea de 
a-i trezi spectatorului mândria pentru 
neamul său, de a-l transfera imaginar 
în timpurile de glorie a voievodului. 

Astfel, Alexandru Plămădeală 
apare ca un creator al unor opere 
valoroase atât în contextul artei româ- 
neşti, cât şi al celei europene. 

SĂRBĂTOARE 
LA CĂUŞENI 


Onoarea de a deschide cere- 
monia de inaugurare a Casei Limbii 
Române din Căuşeni i-a revenit dlui 
Valeriu Ostaş, director al noii instituţii, 
profesor de limba română la şcoala 
“M. Eminescu” din Căuşeni. 

Dumnealui a ţinut să accen- 
tueze că evenimentul s-a produs 
pornind de la lista cu semnăturile 
profesorilor din municipiu şi din sa- 
tele fostului raion Căuşeni care au 
pledat pentru deschiderea acestui 
Centru. La realizarea ideii au contri- 
buit primarul municipiului Căuşeni, dl 
Anatol Zaremba, susţinut de dl Filip 
Ciobanu, viceprimar, dna Parascovia 
Ciobanu, dna Tatiana Noroşanu şi dl 
Victor Lebedev. 

Casa Limbii Române de la Că- 
uşeni şi-a deschis larg uşile pentru 
cei ce vor dori să studieze temeinic 
limba română. De asemenea, prin 
intermediul acestei instituţii, se vor 
afirma tinerele talente. Centrul îşi 
va oferi concursul la implementarea 
tuturor proiectelor care vor avea 
drept scop animarea vieţii culturale 
în judeţul Tighina. 


Felicitări frăţeşti: Ciprian POPA, 
secretar | al Ambasadei României în 
Republica Moldova. 


DI Anatol Zaremba, primarul 
municipiului Căuşeni, şi Alexandru 
Bantoş, directorul Casei Limbii Româ- 
ne din Chişinău, oficiază tăierea pan- 
glicii inaugurale. 


Desigur, inaugurarea acestui 
templu al limbii materne este, în 
primul rând, rezultatul muncii depu- 
se de primărie. Dar au contribuit şi 
un şir de oameni cu suflet mare şi 
generos. Filip Ciobanu, viceprimarul 
municipiului, a mulţumit dlor Nicolae 
Andrieş, Nicolae Bârlădeanu, Mihail 
Lazarev, Gavril Bucuci, Alexandru 
lacubovschi ş. a. care au sponsorizat 
unele lucrări efectuate la Casa Limbii 
Române. Pe lângă faptul că primăria 
a avut grijă de amenajarea edificiului, 
a mai venit în ziua inaugurării şi cu un 
set de volume ale clasicilor români. 

“Intr-o colaborare fructuoasă 
cu Centrul de Cultură şi Asistenţă 
Didactică din Chişinău şi filialele sale 
judeţene de la Ungheni şi Nisporeni, 
se va pune în circuit patrimoniul 
valoric naţional”, a afirmat dl Alexan- 
dru Bantoş, director al Casei Limbii 
Române de la Chişinău, redactor-şef 
al revistei “Limba Română”. 

Ciprian Popa, secretar | al Am- 
basadei României la Chişinău, a venit 
cu un mesaj din partea Excelenței 
sale dl Adrian Bălănescu, Ambasador 
Extraordinar şi plenipotenţiar al Ro- 
mâniei în Republica Moldova, în care 
se spune că Ambasada României va 
sprijini activitatea unor asemenea 
centre. De asemenea, a transmis 
Casei Limbii Române din Căuşeni o 
donaţie de 300 volume de literatură 
artistică şi dicționare noi. 

Un goblen pentru Casa Limbii Române din partea prefectului de Tighina, 


di Gheorghe Tabunşcic. 


“Sperăm că acest centru cultu- 
ral răspunde doleanţelor doritorilor de 
a învăța limba română, a menționat 
dl Gheorghe Tabunşcic, prefect de Ti- 
ghina. Cred că în această “casă” mic 
şi mare vor învăţa limba română şi vor 
cunoaşte valorile culturii naţionale şi 
istoria neamului nostru.” Dumnealui 
a oferit noii instituţii un goblen cu 
imaginea lui Ştefan cel Mare. 

“Imi plec fruntea în faţa celor 
care au gândit şi au înfăptuit această 
creaţie de suflet, a menţionat dl Tudor 
Puşcă, preşedintele Consiliului jude- 
tean, şi cred că de Casa Limbii Ro- 
mâne vor beneficia nu numai locuitorii 
municipiului, ci şi cei de la Căinari, 
Palanca sau Copanca”. Preşedintele 
Fundaţiei “Mihai Viteazul” din laşi, 
dl Victor Staver şi-a împărtăşit de 
asemenea sentimentele de bucurie: 
“Am venit şi azi aici, să fim alături de 
Dvs., aşa cum am fost la inaugurarea 
busturilor lui Eminescu şi Mateevici, 
făcute donaţie municipiului Căuşeni 
de către Fundaţia noastră. De data 
aceasta, de rând cu frumoasele cu- 
vinte la adresa celor care au iniţiat şi 
au deschis acest edificiu, am adus 
un set de cărţi, dicţionare şi un fax 
şi promitem că vom mai reveni la 


Căuşeni cu literatură pentru cititorii 
din sudul Republicii Moldova”. 

Cuvinte de bun augur şi cadouri 
pentru Casa Limbii Române au adus 
dna Lidia Ciobanu, director al şcolii nr. 
1 “Mihai Eminescu”, care a acordat 
spaţiu pentru acest centru didactic, 
dl Feodosie Berghi, şef Direcţie Cul- 
tură, dl Vasile Untu, director general 
al Direcţiei de Învăţământ, Tineret şi 
Sport, dna Daria Dormenco, director 
al Liceului “Alexei Mateevici” din 
Căuşeni, meşterul popular şi poetul 
Tudor Bătrânac, eleva clasei a XII-a 
de la şcoala “Mihai Eminescu” Na- 
talia Şerban, directorul casei-muzeu 
“Alexei Mateevici” din Zaim şi scrii- 
torul lon Găină care a venit cu două 
expoziţii noi. 

Am vrea să credem că stropii 
din apa sfântă, cu care a fost sfinţită 
Casa Limbii Române de către preo- 
tul Bisericii Sfinţilor Apostoli Petru şi 
Pavel din Căuşeni, Grigore Motruc, o 
va feri de toate relele şi ea va deveni 
cu adevărat o citadelă a spiritualităţii 
româneşti. 


Luminiţa CÂMPEANU 

Limba Ramnână 


Dr. Maria COSNICEANU 
Chişinău 


O CARTE PENTRU TOŢI 


Datoria noastră, a tuturor vor- 
bitorilor de limba română, este de a 
ne exprima corect, frumos, elegant. 
Aceasta este o problemă stringentă şi 
permanent actuală a întregii societăţi. 
Pentru a ne descurca în hăţişurile lim- 
bii, generate de bilingvismul român- 
rus, şi pentru a depăşi agramaţia şi 
confuzia în exprimare, ne vin în ajutor 
ghidul radiofonic cotidian “In lumea 
cuvintelor” şi lucrările de cultivare a 
limbii. Recent lingvistica noastră s-a 
îmbogăţit cu o nouă lucrare de acest 
fel Norma literară şi uzul local, 
semnată de doamna doctor confe- 
renţiar universitar Irina Condrea. 
Bună cunoscătoare a limbii literare 
române, înzestrată cu har de cerce- 
tător, cu un fin spirit de observaţie şi 
cu un stil captivant de expunere a 
materialului, dna lrina Condrea stă 
la straja corectitudinii limbii în aulele 
Universităţii de Stat şi activează de 
mai bine de două decenii în cadrul 
ghidului radiofonic, al emisiunii tele- 
vizate “Norma literară şi uzul”; publică 
articole şi susţine rubrici de cultivare 
a limbii în reviste şi ziare. In 1994 a 
publicat Practicum la cultivarea limbii. 
In 1999 a scos de sub tipar lucrarea 
Traducerea din rusă în română şi nu- 
mai peste un an, acum, în 2001, ne-a 
bucurat cu două lucrări noi şi foarte 
utile: Comunicarea prin traducere 
şi Norma literară şi uzul local, în 
aceasta incluzând şi prima programă 
a cursului Cultivarea limbii, elaborată 
de dumneaei în scopul instruirii cât 
mai eficiente a studenţilor filologi, dar 
foarte necesară şi profesorilor ce ţin 
un asemenea curs. 

Cartea Norma literară şi uzul 
local nu este o simplă lucrare de 
cultivare a limbii. In ea sunt incluse o 


(2 AIA ít fu pelrea 


Norma literară 

serie de studii cu un pronunţat carac- 
ter teoretic, ştiinţific: Norma lingvistică 
şi limbajul standard, Greşeli de recti- 
une, Despre unele cauze ale apariţiei 
calcurilor la verbe, Cuvinte — falşi 
prieteni, Coabitarea biculturală, teme 
pe care autoarea le-a cercetat pe par- 
cursul anilor şi care, fiind prezentate 
la diferite foruri ştiinţifice de la Chişi- 
nău, laşi, Suceava, Bucureşti precum 
şi în unele centre de romanistică din 
Germania, Franţa, au fost apreciate 
la justa lor valoare. O problemă nouă, 
este Demersul metalingvistic al dis- 
cursului politic, aşa-numita “limbă 
de lemn”, un cod lingvistic aplicat în 
diverse situaţii oficiale de comunicare 
şi ajuns la apogeu în perioada de vârf 
a dictaturii comuniste. Prin exemple 
elocvente autoarea ne demonstrează 
că în acest cod totul este sofisticat, 
abstract, atemporal, impersonal şi ne 
avertizează că este nedorită extinde- 
rea “limbii de lemn” asupra limbajului 
natural al vorbitorilor obişnuiţi. 
Specificul bilingvismului în Re- 
publica Moldova, discutat în plan 
teoretic în prima parte a lucrării, 
este demonstrat în toată amploarea 
în partea a doua, intitulată “Perle” 
basarabene. Practica de comuni- 
care cotidiană în toate sferele vieţii 
noastre denotă influenţa negativă a 


Prezentări gi recenzii 


189 


bilingvismului asupra limbajului băşti- 
naşilor. “Perlele” selectate cu abilitate 
şi explicate cu argumente adecvate 
de către autoare sunt rezultatul cal- 
chierilor, al traducerii ad-literam ori 
“stupide”, cum o numeşte autoarea. 
De aici şi apariţia cuvintelor, a îmbi- 
nărilor şi a expresiilor nefireşti pentru 
limba română (lunar, sutcă, vitărit, a 
cadona, a oforma, a se primi, a precă- 
uta întrebarea, a o lua drept monedă 
curată, a se duce după bani lungi, a 
da cu faţa în glod etc., etc.), precum şi 
folosirea nefirească, cu sens rusesc, 
a unor cuvinte care au acelaşi corp 
sonor şi în limba română (bal, baton, 
figură), a unor cuvinte româneşti 
care apar în exprimare cu sensuri 
pe care nu le au (atârnare, întrebare, 
număr, petrecere etc.) şi multe altele 
care constituie aşa-numitul “limbaj 
macaronic”. 

Un alt factor care generează 
deficiențele de exprimare ale vorbi- 
torilor de limba română este agra- 
maţia, necunoaşterea scrierii şi 
vorbirii corecte. Autoarea analizează 
numeroase exemple referitoare la 
aşa-numitele “agramaţii” lexicale, 
gramaticale, stilistice, de ortoepie. 
Este trist că vorbitorul nu cunoaşte 
nişte fapte elementare de limbă (de 
ex. polisemantismul cuvântului cap 
şi formele lui corespunzătoare de 
plural, pluralul substantivului obraz, 
formele numeralului însuşi, folosirea 
neadecvată a pronumelui careva, 
confundarea adjectivelor preventiv cu 
prealabil, a substantivelor peisaj cu 
vernisaj, a verbelor a demara cu a de- 
rula), folosirea neadecvată a neolo- 
gismelor (a fost inaugurată o moară în 
loc de a fost deschisă sau a fost dată 
în exploatare o moară), a expresiilor 
frazeologice (călătorie sprâncenată, 
alege până culege etc.). Agramaţiile 
stilistice, ambiguitatea şi echivocul în 
exprimare, îngrămădirea de cuvinte 
din câmpuri semantice diferite dena- 
turează conţinutul enunţului (brânză 
de vacă degrasată “Snegurocica”). A 
observat foarte bine şi are dreptate 
autoarea că “ge”-ul a devenit un ghi- 
nion pentru vorbitorii noştri autohtoni 
cu veleităţi de exprimare aleasă, 
“mai literară”, “mai românească”, 


utilizându-l acolo unde nu-i este locul 
(negligent, sprigin, dogeni, giunglă 
etc., în loc de neglijent, sprijin, dojeni, 
junglă). Dar, adăugăm noi, sunt foarte 
mulţi şi acei care nu-l folosesc pe g 
acolo unde trebuie, înlocuindu-l greşit 
cu j: leje, lejislativ, bujet, alejeri, jene- 
ratie, enerjie, procuror jeneral etc., 
etc. In loc de lege, legislaţie, buget, 
generaţie, energie, procuror general. 
E şi mai trist când aceste greşeli de 
pronunție sunt comise de acei pentru 
care cuvintele respective fac parte din 
terminologia specialităţii lor (jurişti, 
economişti, politicieni). 

Lucrarea e scrisă într-un stil 
antrenant, atractiv, vioi, cu titluri 
metodologice sugestive, cu un ton 
zeflemitor acolo unde bizareriile 
de exprimare ajung până la ridicol. 
Exemplele sunt spicuite din presă, 
de la microfoanele posturilor de radio 
şi televiziune, de pe inscripţiile din 
oraş (afişe, firmele magazinelor, ate- 
lierelor, barurilor, restaurantelor etc.), 
de pe ambalajele şi indicatoarele de 
preţuri ale produselor alimentare, din 
limbajul studenţilor etc., etc. 

Aşadar, beneficiarii acestei 
cărţi sunt toţi vorbitorii din societatea 
noastră. S-o procurăm şi s-o studiem 
atent, urmând sfatul autoarei: “Un lim- 
baj frumos, corect, elegant se obţine 
în primul şi în primul rând prin lecturi 
atente şi prin grija permanentă faţă 
de cuvânt...” (p. 98). 

Limba Ramnână 


Irina CONDREA 
Chişinău 


ANDREI CRIJANOVSCHI: 
DICŢIONAR 

DE DIFICULTAŢI 

ALE LIMBII ROMANE" 


În ultimul timp se poate constata că 
mulţi dintre concetăţenii noştri conştien- 
tizează faptul că au anumite carenţe în 
vorbire, că nu este chiar atât de uşor să 
expui coerent, clar şi corect un gând, fie 
în scris, fie oral. S-a ajuns, în sfârşit, şi la 
concluzia că un medic sau un pedagog, 
un funcţionar, un slujbaş sau orice altă 
persoană, care în virtutea obligaţiunilor 
sale de serviciu, scrie, vorbeşte în şedin- 
te oficiale, se adresează unui auditoriu, 
trebuie să-şi perfecţioneze permanent 
limbajul şi să aibă la îndemână instrumen- 
tele necesare pentru a face acest lucru. 
Un astfel de instrument este „Dicţionarul 
de dificultăţi ale limbii române” de Andrei 
Crijanovschi. 

De la bun început trebuie să men- 
ţionăm că aceasta este o lucrare inedită, 
o premieră absolută la noi, deşi cam 
întârziată, am zice, pentru că dicţionarul 
de dificultăţi trebuie să fie o permanenţă; 
în alte ţări acestea se publică periodic şi 
apar fie în fascicole, fie în volume tema- 
tice, pe măsură ce se acumulează şi se 
prelucrează materialul faptic „la zi”. De 
exemplu, specialiştii cunosc bine seria 
de dicţionare de acest gen pentru limba 
rusă — “CnoBapb TPyAHOCTEeA pycckoro 
A3bika”, care apărea cu regularitate în 
volume mari în anii 80. Există multe lucrări 
de cultivare a limbii franceze, de altfel 
accesibile cititorilor noştri, căci se pot găsi 
în bibliotecile din Chişinău. În franceză 
denumirile sunt la fel de expresive ca şi 
limbajul viu pe care îl comentează: Robert 
Le Bidois, Les mots trompeurs ou le délire 
verbale, 1968 (Cuvinte înşelătoare sau 
delirul verbal); Jean Jiraud et al, Les mots 
„dans le vent”, 1971 (Cuvinte în vânt), Les 
nouveaux mots „dans le vent”, 1974 (Noi 
cuvinte în vânt), Maurice Rheinis, Diction- 
naire des mots sauvages, 1978 (Dicţionar 
de cuvinte sălbatice). Lucrarea lui Robert 
Le Bidois, de exemplu, conţine o serie 


* Chişinău, Arc-Muzeum, 2000. 

de compartimente totdeauna actuale: 
Les mots qui naissent: néologismes; Les 
mots qui glissent; Les mots qui influent; 
Locutions controversees ou familiers; 
Politesse et langage; Le jeux de l'amour 
et du langage; Les mots témoin d'histoire; 
Anglicismes. 

Dicţionarul Domnului Crijanovschi 
se deosebeşte prin volumul mare de 
fapte recente de limbaj, prin înregistrarea 
atentă a diverselor “capcane” lexicale, 
morfologice sau ortoepice, în care poate 
nimeri orice vorbitor într-un mediu de bi- 
lingvism activ, cum este cel din Republica 
Moldova. 

În “Introducerea” la lucrare autorul 
face o analiză competentă a stării de 
lucruri în ceea ce priveşte funcţionarea 
limbii române în Republica Moldova; el 
dezvăluie cauzele care au condus la 
degradarea limbii, culturii, conştiinţei na- 
tionale şi propune un complex de măsuri, 
care, în opinia sa, ar putea contribui la 
redresarea situaţiei. În linii mari aceste 
măsuri sunt următoarele: a) realinierea 
la normele unitare ale limbii române de 
cultură; b) modernizarea limbii prin adop- 
tarea şi punerea în circulaţie a unui număr 
cât mai mare de neologisme, specifice 
limbii române actuale; c) derusificarea 
limbii prin revizuirea legislaţiei lingvistice, 
renunţarea la practica traducerii, studie- 

rea bilingvismului ş. a.; d) dedialectizarea 
limbii, care necesită o delimitare clară 
a graiurilor locale de limba literară şi 
respectarea corelaţiei literar — popular — 
regional. 

În corpul “Dicţionarului” A. Cri- 
janovschi se conduce el însuşi de aceste 
principii, deoarece examinează anume 
acele cuvinte, care, în uzul cotidian de 
la noi, se prezintă fie sub forma unor 
regionalisme ce nu trebuie utilizate în 
comunicarea standart, fie ca nişte modele 
create sub influenţa limbii ruse. În acest 
sens sunt foarte instructive listele de 
cuvinte, cum ar fi cea dată la adăugător, 
care conţine lexemele supuse aceluiaşi 
tip de greşeală — calchierea din limba 
rusă. Este bine ca lista să fie consultată 
atent chiar şi de cei care consideră că 
nu au probleme cu exprimarea în limba 
română, pentru că unele cuvinte obişnuite 
ascund nişte “capcane” greu de evitat. 
Spre exemplu, binecunoscutele curs, 
număr, careva, moment, ocupaţie, pă- 
mântean, publicaţie ş. a. sunt utilizate cu 
accepţii improprii de foarte mulţi vorbitori, 
inclusiv de unii reporteri de la posturile 
locale de radio sau televiziune, care ar 
trebui să citească cu multă luare aminte 
acest dicţionar. La fel de instructivă (şi 
impresionantă ca mărime) este şi lista de 
cuvinte populare, cu multe “neaoşisme” 
basarabene, care apar cu totul inopinat 
în comunicarea oficială, de ex., a făgă- 
dui, norod, megieş, oaste, obidă, popă, 
prisacă, rubedenie, slujbă, târguială, 
rânduială, glod, trudă şi multe altele. 
Trebuie să accentuăm că aceste cuvinte 
nu sunt greşite, ele, pur şi simplu, sunt fo- 
losite în situaţii nepotrivite, când contextul 
cere nişte sinonime literare - a promite, 
popor, vecin, armată, ofensă ş.a.m.d. 

Dar lista ce poate constitui cu ade- 
vărat deliciul umoriştilor, care persiflează 
vorbirea basarabenilor, este cea de la 
cuvântul sutcă, unde apar binecunos- 
cutele culioc, plitcă, curtcă, garnir, 
marşrutcă, sadic, stencă şi multe altele, 
precum şi mostre de rostire, contaminate 
de pronunția rusească de tipul ţirc, şam- 
puni, proţent ş.a. Toate acestea trebuie 
înlăturate metodic din uz, dacă dorim să 
se producă totuşi “desculiocirea” moldo- 
venilor, vorba lui lon Ciocanu. 

“Dicţionarul de dificultăţi” nu este 
totuşi o colecţie de greşeli, în el se pune 
accentul pe varianta corectă, literară, 
arătându-se, de regulă, şi forma greşită 
sau aspectele mai dificile ce ţin de seman- 


tică, sintagmatică, ortografie, pronunție 
ş. a. Asemenea lucrări sunt, de fapt, ca 
un supliment actualizat al dicţionarelor 
normative; ele reflectă starea limbajului 
viu, atestă utilizări inedite, adeseori ne- 
normative ale mijloacelor de exprimare, 
înregistrează tendinţele, preferinţele şi 
chiar gusturile sau erorile şi rătăcirile 
vorbitorilor, adică tot ce se încadrează în 
uzul generalizat, în vorbire. Analizate şi 
comentate de un bun specialist, aceste 
fapte de limbaj pot servi la propagarea 
şi chiar îmbunătăţirea sau modernizarea 
normelor limbii literare. În acest sens 
este salutabil faptul că autorul a introdus 
în dicţionar şi o serie de anglicisme, care 
constituie, într-un fel, “ultimul strigăt al 
modei lexicale”, dar a căror integrare 
gramaticală este destul de anevoioasă. 
Astfel, mai multe dicţionare explică 
ce înseamnă week-end, know-how, 
best-seller, bodyguard ş.a., dar nu 
arată cum se articulează enclitic, pe când 
A.Crijanovschi nu ocoleşte acest aspect, 
propunând şi formele articulate: week- 
end-ul, know-how-ul, best-seller-ul, 
bodyguarzi (dar cum o fi la singular — 
bodyguard-ul, ori fără cratimă?). Semnul 
de întrebare care a rămas în paranteze 
reflectă o mare dificultate legată de adap- 
tarea neologismelor, care se integrează 
relativ uşor din punct de vedere semantic, 
dar opun destulă rezistenţă la adaptarea 
morfologică. În cazul unor asemenea 
structuri greoaie şi aproape ilizibile ca 
know-how-urilor sau best-seller-urile 
problema adaptării mai rămâne încă a 
fi una deschisă şi rezolvarea ei este de 
competenţa mai multor specialişti. 
Astfel, se profilează tot noi şi noi 
probleme, legate de cele mai diverse as- 
pecte ale funcţionării limbii şi “dicţionarul 
de dificultăţi” poate căpăta statut perma- 
nent în cadrul lucrărilor de lexicografie. 

Viorica ZAHARIA-STAMATI, 
Al. BURLACU 
U.P.S.“lon Creangă” 


VLAD PÂSLARU: INTRODUCERE 
IN TEORIA EDUCAȚIEI LITERAR- 
ARTISTICE* 


Lucrarea reprezintă un studiu 
teoretico-experimental şi experienţial al 
esenței şi fenomenelor artei, literaturii, 
percepţiei artistice şi literare, lecturii şi — în 
această bază, al formării cititorului de lite- 
ratură în anii de şcoală, domeniu căruia 
autorul îl circumscrie genericul Educaţie 
literar-artistică. 

Rod al unei cercetări fundamen- 
tale, studiul antrenează coordonatele 
principale ale activităţii profesorului de 
literatură la clasele gimnaziale şi cele lice- 
ale: epistemologică, ce include concepte, 
idei, teorii, principii etc. ale artei, literaturii, 
percepţiei artistice şi literare, ale formării 
cititorului de literatură pe parcursul anilor 
de şcoală; teleologică, ce angajează un 
sistem dezvoltat de obiective şi standarde 
educaţionale pentru formarea cititorului 
de literatură, acestea fiind întemeiate 
pe reperele epistemologice specifice 
şi fiind deduse din idealul educaţional 
şi din scopul educaţiei literar-artistice; 
conținutală, constituită din materiile de 
predare-învăţare şi din materii despre ac- 
tivitatea lectorală a elevilor; tehnologică, 
argumentată ca metodologie a activităţii 
profesorului şi a elevului. 

Textul lucrării culminează cu două 
compartimente care aduc în spaţiul 
preocupărilor pentru formarea cititorului 
experienţe de lectură ale elevilor, repre- 
zentative pentru fiecare clasă şi vârstă 
şcolară, astfel încât sinteza acestora 
creează o imagine ştiinţifică a elevului 
cititor din şcoala contemporană. 

DI VI. Pâslaru este cunoscut şi în 
calitate de conceptor al curriculumului 
şi al manualelor de literatură, de ghiduri 
metodice, precum şi în calitate de îndru- 
mător al profesorilor în cadrul Institutului 
de Ştiinţe ale Educaţiei, activităţi care i-au 
alimentat demersul ştiinţific cu importante 
valori ale practicii şcolare şi ale celei de 
dezvoltare profesională a cadrelor didacti- 
ce. Acest fapt sporeşte valoarea ştiinţifică 


* Editura Muzeum, 2001. 

teoretică a studiului care odată editat, va 
servi miilor de profesori de limba şi litera- 
tura maternă, autorilor de manuale, con- 
ceptorilor de Curriculum, cercetătorilor 
în domeniul ştiinţelor educaţiei în calitate 
de ghid teoretic şi îndrumător practic în 
activitatea de zi cu zi. 

Autorul şi-a structurat demersul 
ştiinţific, experimental şi experienţial ast- 
fel încât textul studiului poate fi utilizat şi 
în calitate de suport teoretic şi material 
didactic pentru modulul de formare psi- 
hopedagogică Educaţie literar-artistică, 
adică pentru pregătirea la facultăţile 
filologice a profesorilor şcolari de limba şi 
literatura maternă — română, rusă, ucrai- 
neană, găgăuză, bulgară etc. Lucrarea 
este şi un bun ghid metodologic pentru 
cursul Metodica literaturii, precum şi în 
calitate de suport teoretic pentru modulul 
Educaţie artistică (formarea profesorilor 
de artă plastică, a profesorilor de muzi- 
că) şi pentru cursurile Filosofia educaţiei 
şi Introducere în metodologia cercetării 
pedagogice., 

Valorile indicate ale lucrării sunt 
credem, suficiente pentru a demonstra 
că studiul dlui VI. Pâslaru reprezintă o 
sinteză a principalelor repere filosofice, 
epistemologice şi pedagogice pentru noul 
concept de instruire şi educaţie literară 
care se instituie în şcoala din Republica 
Moldova în contextul general al reformei 
învăţământului. 

